(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ϟΔ΄

Πέμπτη, 08 Φεβρουαρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας της Βουλευτού κ. Ν. Κασιμάτη , σελ.   
3. Ανακοινώνεται ότι τη συνεδρίαση παρακολουθούν μαθητές από το 1ο Γενικό Λύκειο Καισαριανής, το 3ο Γυμνάσιο Νίκαιας, το 2ο Τοσίτσειο Δημοτικό Σχολείο Εκάλης, το 62ο Δημοτικό Σχολείο Αθήνας το 2ο Γενικό Λύκειο Χαλανδρίου, το Γυμνάσιο και τις Λυκειακές τάξεις της Αντιπάρου, το Γυμνάσιο και τις Λυκειακές Τάξεις Ευξεινούπολης Μαγνησίας, το 27ο Δημοτικό Σχολείο Τρικάλων το 1ο Γενικό Λύκειο Τρικάλων και από το 6ο Γυμνάσιο Κοζάνης, σελ.   
4. Η Επιτροπή Κανονισμού της Βουλής καταθέτει την Έκθεσή της στην πρόταση του Προέδρου της Βουλής «Για την τροποποίηση διατάξεων του Κανονισμού της Βουλής Μέρος του Κοινοβουλευτικό και Μέρος Β'», σελ.   
5. Επί διαδικαστικού θέματος, σελ.   
6. Επί προσωπικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Ανακοίνωση του δελτίου επικαίρων ερωτήσεων της Παρασκευής 9 Φεβρουαρίου 2024, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ψηφιακής Διακυβέρνησης: «Εθνική Αρχή Κυβερνοασφάλειας και λοιπές διατάξεις»., σελ.   
   
ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΡΟΒΑΣΙΛΗ Ο., σελ.

ΓΕΩΡΓΑΝΤΑΣ Γ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.  
ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί διαδικαστικού θέματος:  
 ΒΙΛΙΑΡΔΟΣ Β. , σελ.   
 ΓΕΡΟΒΑΣΙΛΗ Ό. , σελ.   
 ΓΕΩΡΓΑΝΤΑΣ Γ. , σελ.   
 ΚΑΡΑΜΕΡΟΣ Γ. , σελ.   
 ΚΥΡΙΑΖΙΔΗΣ Δ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΜΠΙΜΠΙΛΑΣ Σ. , σελ.   
 ΠΛΑΚΙΩΤΑΚΗΣ Ι. , σελ.   
 ΠΛΕΥΡΗΣ Α. , σελ.   
 ΣΥΝΤΥΧΑΚΗΣ Ε. , σελ.   
 ΦΩΤΙΟΥ Θ. , σελ.   
 ΧΗΤΑΣ Κ. , σελ.

Β. Επί προσωπικού θέματος:  
 ΚΑΡΑΜΕΡΟΣ Γ. , σελ.   
  
Γ. Επί του σχεδίου νόμου του Υπουργείου Ψηφιακής Διακυβέρνησης:  
 ΑΠΟΣΤΟΛΑΚΗΣ Γ. , σελ.   
 ΑΧΜΕΤ Ι. , σελ.   
 ΒΕΛΟΠΟΥΛΟΣ Κ. , σελ.   
 ΒΟΛΟΥΔΑΚΗ Σ. , σελ.   
 ΓΕΩΡΓΙΑΔΗΣ Σ. , σελ.   
 ΓΚΙΚΑΣ Σ. , σελ.   
 ΗΛΙΟΠΟΥΛΟΣ Α. , σελ.   
 ΚΑΖΑΜΙΑΣ Α. , σελ.   
 ΚΑΠΠΑΤΟΣ Π. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΡΑΜΕΡΟΣ Γ. , σελ.   
 ΚΟΝΤΗΣ Ι. , σελ.   
 ΚΥΡΑΝΑΚΗΣ Κ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΚΩΤΣΟΣ Γ. , σελ.   
 ΛΟΒΕΡΔΟΣ Ι. , σελ.   
 ΜΑΝΤΖΟΣ Δ. , σελ.   
 ΜΑΡΚΟΓΙΑΝΝΑΚΗΣ Α. , σελ.   
 ΜΠΡΑΤΑΚΟΣ Ι. , σελ.   
 ΝΑΤΣΙΟΣ Δ. , σελ.   
 ΞΑΝΘΟΠΟΥΛΟΣ Θ. , σελ.   
 ΟΙΚΟΝΟΜΟΠΟΥΛΟΣ Τ. , σελ.   
 ΟΙΚΟΝΟΜΟΥ Θ. , σελ.   
 ΠΑΠΑΣΤΕΡΓΙΟΥ Δ. , σελ.   
 ΠΛΕΥΡΗΣ Α. , σελ.   
 ΡΟΥΝΤΑΣ Γ. , σελ.   
 ΣΑΡΑΚΗΣ Π. , σελ.   
 ΣΚΥΛΑΚΑΚΗΣ Θ. , σελ.   
 ΣΠΑΝΙΑΣ Α. , σελ.   
 ΣΤΑΡΑΚΑ Χ. , σελ.   
 ΣΥΝΤΥΧΑΚΗΣ Ε. , σελ.   
 ΤΡΙΑΝΤΟΠΟΥΛΟΣ Χ. , σελ.   
 ΥΨΗΛΑΝΤΗΣ Β. , σελ.   
 ΦΟΡΤΩΜΑΣ Φ. , σελ.   
 ΦΩΤΙΟΥ Θ. , σελ.   
 ΧΑΛΚΙΑΣ Α. , σελ.   
 ΧΗΤΑΣ Κ. , σελ.   
 ΧΡΗΣΤΙΔΟΥ Ρ. , σελ.   
  
Δ. ΠΑΡΕΜΒΑΣΕΙΣ:  
 ΓΕΡΟΒΑΣΙΛΗ Ό. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ϟΔ΄

Πέμπτη 8 Φεβρουαρίου 2024

Αθήνα, σήμερα στις 8 Φεβρουαρίου 2024, ημέρα Πέμπτη και ώρα 10.15΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 7-2-2024 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της ϟΓ΄ συνεδριάσεώς του, της Τετάρτης 7 Φεβρουαρίου 2024 σε ό,τι αφορά την ψήφιση στο σύνολο του σχεδίου νόμου: «Κύρωση της Συμφωνίας Κοινού Αεροπορικού Χώρου μεταξύ της Ευρωπαϊκής Ένωσης και των Κρατών Μελών της, αφενός, και της Δημοκρατίας της Αρμενίας, αφετέρου»)

Εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ψηφιακής Διακυβέρνησης: «Εθνική Αρχή Κυβερνοασφάλειας και λοιπές διατάξεις».

Η Διάσκεψη των Προέδρων αποφάσισε στη συνεδρίαση της 1ης Φεβρουαρίου 2024 τη συζήτηση του νομοσχεδίου σε μία συνεδρίαση, εν συνόλω επί της αρχής, των άρθρων, των τροπολογιών και του συνόλου.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε.

Τον λόγο έχει ο εισηγητής της Νέας Δημοκρατίας κ. Φίλιππος Φόρτωμας για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής.

**ΦΙΛΙΠΠΟΣ ΦΟΡΤΩΜΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, εισάγεται σήμερα προς συζήτηση και ψήφιση στην ολομέλεια ένα εξαιρετικά σημαντικό νομοσχέδιο του Υπουργείου Ψηφιακής Διακυβέρνησης, ένα νομοσχέδιο που μας αφορά όλους. Αφορά το παρόν και το μέλλον μας. Αφορά το κράτος, αφορά τους πολίτες και το επιχειρείν. Είναι ένα νομοσχέδιο που έρχεται να θέσει ένα εξαιρετικά σαφές πλαίσιο εποπτείας φορέων κρίσιμων υποδομών, με στόχο πάντα την ενίσχυση της θεσμικής και τεχνολογικής θωράκισης της χώρας έναντι όλων των κυβερνοαπειλών.

Προφανώς και θα αναφερθούμε σε κάποιους αριθμούς για να καταδείξουμε τη σημασία του παρόντος νομοσχεδίου το οποίο σήμερα συζητούμε. Σύμφωνα με τις πλέον πρόσφατες εκτιμήσεις το παγκόσμιο κόστος του κυβερνοεγκλήματος εκτιμάται κατά προσέγγιση σε 10 τρισεκατομμύρια ευρώ για το έτος 2023, ενώ διπλασιάζεται ανά διετία. Η αντιμετώπισή του απαιτεί συνεπώς ένα τεράστιο κόστος, μεγάλο μέρος του οποίου πλήττει και την Ευρωπαϊκή Ένωση συνολικά, συνεπώς και τη χώρα μας. Αντιστοίχως, είναι διαρκώς αυξητική και η τάση την οποία ακολουθούν οι διάφορες κυβερνοεπιθέσεις και στη χώρα μας, την Ελλάδα.

Ως εκ τούτου, σε μια εποχή ραγδαίων τεχνολογικών εξελίξεων και αυξημένης διασύνδεσης των συστημάτων δικτύων και των επικοινωνιών, ολοένα και μεγαλύτερης εξάρτησης της παροχής διαφόρων υπηρεσιών, κρίσιμων προς τους πολίτες, όπως είναι οι μεταφορές, η υγεία, η ενέργεια λόγου χάριν, αλλά και η παροχή νερού, αλλά και νέων προκλήσεων για την προστασία των δικαιωμάτων των πολιτών στον κυβερνοχώρο, η ανάγκη ενός συνεκτικού νομοθετικού πλαισίου αλλά και η θέσπιση και λειτουργία αποτελεσματικών δομών και μηχανισμών προστασίας αποτελεί προφανώς αναγκαιότητα.

Πέρα από αυτά, η κυβερνοασφάλεια αποτελεί ένα ταχέως εξελισσόμενο αλλά και ιδιαίτερα κρίσιμο τομέα για το ίδιο το κράτος, καθώς συνδέεται άρρηκτα τόσο με την εύρυθμη λειτουργία των υποδομών της όσο προφανώς και με την ανθεκτικότητα αλλά και με την απόκριση του κράτους σε διάφορες κυβερνοαπειλές, καθώς επίσης και με την επιχειρησιακή συνέχεια των υπηρεσιών τις οποίες παρέχει.

Σε μια εποχή, λοιπόν, αυξημένης εξάρτησης από τις τεχνολογίες πληροφόρησης και επικοινωνιών για τον ιδιωτικό τομέα, η βελτίωση των ικανοτήτων αλλά και η ενίσχυση της ανθεκτικότητας του κράτους αποτελούν επιτακτική ανάγκη για την αδιάλειπτη παροχή των υπηρεσιών, για την προστασία των ατομικών δικαιωμάτων στον κυβερνοχώρο και την καλλιέργεια κλίματος εμπιστοσύνης.

Το παρόν νομοσχέδιο του Υπουργείου Ψηφιακής Διακυβέρνησης απαντά σε όλες αυτές τις προκλήσεις κατά τρόπο εξαιρετικά αποτελεσματικό. Το νομικό πρόσωπο δημοσίου δικαίου με την επωνυμία: «Εθνική Αρχή Κυβερνοασφάλειας», το οποίο συστήνεται με το παρόν νομοσχέδιο, έχει έναν βασικό στόχο, την οργάνωση, την εφαρμογή και τον έλεγχο ενός ολοκληρωμένου πλαισίου για την επίτευξη υψηλού επιπέδου ασφάλειας συστημάτων δικτύων και πληροφοριών σε δημόσιο και ιδιωτικό τομέα.

Αυτό που πρέπει, κυρίες και κύριοι συνάδελφοι, όμως επί της αρχής να σημειώσουμε είναι ότι δεν πρόκειται κατ’ ουσίαν για τη σύσταση ενός νέου νομικού προσώπου με νέες αρμοδιότητες, εκ του μηδενός προφανώς, αλλά πρόκειται για μια μετεξέλιξη, για μια αναβάθμιση κυρίως της υπάρχουσας Εθνικής Αρχής Κυβερονασφάλειας, όπως έχει οριστεί και είναι η μέχρι σήμερα Γενική Διεύθυνση Κυβερνοασφάλειας του Υπουργείου Ψηφιακής Πολιτικής, το οποίο έχει συσταθεί με τον ν.4577/2018 και με το άρθρο 7 αυτού.

Η δε επιλογή του Υπουργείου Ψηφιακής Διακυβέρνησης για να δημιουργήσει ένα αυτοτελές νομικό πρόσωπο και να απομακρυνθεί από την επιλογή της ανάθεσης σε μια γενική διεύθυνση του Υπουργείου αυτού του τιτάνιου και νευραλγικού έργου της Κυβέρνησης και της κυβερνοασφάλειας της χώρας είναι κομβικής σημασίας για πλήθος λόγους, τους οποίους και θα παραθέσουμε.

Συγκεκριμένα, το υφιστάμενο πλαίσιο αλλά και ο τρόπος λειτουργίας της Εθνικής Αρχής Κυβερνοασφάλειας παρουσιάζει κενά και δυσλειτουργίες, ιδίως σε ό,τι αφορά τις ικανότητές της να δρα αποτελεσματικά ως επιτελικός και επιχειρησιακός πυλώνας ως προς τα πρότυπα των κρατών μελών και της Ευρωπαϊκής Ένωσης στην κατανομή των αρμοδιοτήτων, την εξωστρέφεια και το πλαίσιο λήψης αποφάσεων.

Πέραν αυτού, δεν πρέπει να ξεχνάμε ποτέ κάτι πολύ σημαντικό. Η Εθνική Αρχή Κυβερνοασφάλειας αναμένεται σύντομα να αποκτήσει ακόμα πιο ενισχυμένο ρόλο, καθώς και αυξημένο όγκο διαφόρων εργασιών, λόγω και της επικείμενης μεταξύ άλλων ενσωμάτωσης της οδηγίας του Ευρωπαϊκού Κοινοβουλίου και του Συμβουλίου της 14ης Δεκεμβρίου 2022 σχετικά με μέτρα για υψηλό επίπεδο, κοινό, κυβερνοασφάλειας σε ολόκληρη την Ευρωπαϊκή Ένωση.

Η ενίσχυση των δυνατοτήτων και του εποπτικού αλλά και του επιχειρησιακού ρόλου της Εθνικής Αρχής Κυβερνοασφάλειας κρίθηκε απαραίτητη, ιδίως προφανώς εν όψει και της εφαρμογής του νέου ευρωπαϊκού πλαισίου για την κυβερνοασφάλεια, με αιχμή του δόρατος την οδηγία 2022/2555, την περίφημη οδηγία NIS2, η οποία και θα τεθεί σε εφαρμογή στη χώρα μας τον Οκτώβριο του 2024.

Σε όλους, λοιπόν, τους παράγοντες αυτούς έρχεται να προστεθεί και η ερευνητική αλλά και ακαδημαϊκή διάσταση του φορέα. Το υφιστάμενο πλαίσιο δεν παρέχει εύφορο έδαφος για την εξαιρετικά σημαντική και απαραίτητη συνεργασία της αρχής, τόσο με την ερευνητική και την ακαδημαϊκή κοινότητα, στο πλαίσιο της έρευνας αλλά και της ανάπτυξης στον τομέα της κυβερνοασφάλειας.

Τέλος, γιατί σύμφωνα με τις καλές πρακτικές διεθνώς, αλλά και τις επίσημες συστάσεις του Ευρωπαϊκού Οργανισμού Κυβερνοασφάλειας, του λεγόμενου ENISA, η σύσταση διακριτού νομικού προσώπου, επιφορτισμένου με τη συνολική διαχείριση της εθνικής στρατηγικής κυβερνοασφάλειας, αποτελεί τη μοναδική επιλογή για την αποτελεσματική υλοποίηση της εθνικής στρατηγικής και τη διακυβέρνηση της κυβερνοασφάλειας, ως μιας διακριτής και εν πολλοίς οριζόντιας δημόσιας πολιτικής. Η αναγκαιότητα τούτη επιβεβαιώθηκε πλήρως και κατά τη συζήτηση αλλά και την επεξεργασία του παρόντος νομοσχεδίου και στις επιτροπές, κυρίες και κύριοι συνάδελφοι.

Με το παρόν, λοιπόν, νομοσχέδιο, όπως προείπα, δεν μετεξελίσσεται απλώς η Γενική Διεύθυνση Κυβερνοασφάλειας σε ένα νομικό πρόσωπο δημοσίου δικαίου, σε ένα ΝΠΔΔ, αλλά κυρίως αναβαθμίζεται και ενισχύεται ο ρόλος της Εθνικής Αρχής Κυβερνοασφάλειας. Ειδικότερα, η αρχή θα αναλάβει κεντρικό ρόλο σε κρίσιμες εθνικές αλλά και άλλες ευρωπαϊκές πρωτοβουλίες, όπως είναι πιστοποιήσεις στον τομέα κυβερνοασφάλειας, λειτουργώντας ως εθνική αρχή πιστοποίησης, αλλά και ανάπτυξης του οικοσυστήματος κυβερνοασφάλειας στη χώρα μας, λειτουργώντας από την άλλη ως εθνικό κέντρο συντονισμού για την κυβερνοασφάλεια.

Όλα αυτά, κυρίες και κύριοι συνάδελφοι, θα συμβάλουν στη θεσμική και τεχνολογική θωράκιση της χώρας έναντι των κυβερνοαπειλών, που είναι πάρα πολλές πλέον, και συνολικά στην αναβάθμιση του επιπέδου της κυβερνοασφάλειας. Η δε θωράκιση αυτή θα ενισχύσει κυρίως την εμπιστοσύνη των πολιτών αλλά και των επιχειρήσεων στις διάφορες ψηφιακές υποδομές, προάγοντας προφανώς και την εκπαίδευση και τις επενδύσεις στον τομέα της κυβερνοασφάλειας αλλά και αναβαθμίζοντας τις ψηφιακές ικανότητες στον τομέα αυτό.

Το παρόν νομοσχέδιο αποτελεί ένα κρίσιμο βήμα, προκειμένου η Εθνική Αρχή Κυβερνοασφάλειας να ανταποκριθεί, πρώτον στις αυξανόμενες εθνικές ανάγκες αλλά και στις επιτακτικές ενωσιακές δεσμεύσεις, που είμαστε υπόχρεοι γι’ αυτές, αναβαθμίζοντας και το επίπεδο εποπτείας, ενημέρωσης αλλά και υποστήριξης των εμπλεκομένων φορέων στον τομέα της κυβερνοασφάλειας, αλλά κυρίως ενισχύοντας το οικοσύστημα ψηφιακής καινοτομίας στη χώρα, μέσω της διαμόρφωσης ενός περιβάλλοντος με ασφαλείς υποδομές.

Η ασφάλεια των δεδομένων αποτελεί προϋπόθεση για την ψηφιακή μετάβαση με όρους εμπιστοσύνης και για τον λόγο αυτό συνιστά βασικό αίτημα όλων των σύγχρονων κοινωνιών. Αγγίζει πτυχές τόσο της εθνικής ασφάλειας για την κοινωνική και την οικονομική ζωή όσο και αποτελεί ταυτόχρονα κρίσιμη παράμετρο για την απόλαυση σειράς άλλων ατομικών δικαιωμάτων, όπως προστασίας δεδομένων προσωπικού χαρακτήρα, καθώς όλο και μεγαλύτερο μέρος της οικονομικής και της κοινωνικής ζωής κυρίως κινείται γύρω από τον ψηφιακό κόσμο και το διαδίκτυο πλέον.

Για τον λόγο αυτό το παρόν νομοσχέδιο αφορά τον κάθε πολίτη ξεχωριστά. Και τούτο, αγαπητοί συνάδελφοι, γιατί η ασφάλεια όλων των παραπάνω στοιχείων, τα οποία συνθέτουν τον κυβερνοχώρο αποτελεί προϋπόθεση για την απόλαυση σειράς συνταγματικά κατοχυρωμένων ατομικών δικαιωμάτων, όπως είναι το δικαίωμα προστασίας και στον ιδιωτικό βίο, το οποίο κατοχυρώνεται στο άρθρο 9 του ελληνικού Συντάγματος, το δικαίωμα ελεύθερης ανάπτυξης της προσωπικότητας στο άρθρο 5 του Συντάγματος, το δικαίωμα της συμμετοχής στην κοινωνία της πληροφορίας στο άρθρο 5Α του Συντάγματος ή και το δικαίωμα προστασίας δεδομένων προσωπικού χαρακτήρα, το οποίο προστατεύεται στο άρθρο 9Α του Συντάγματος.

Συνεπώς το παρόν νομοσχέδιο είναι ένα νομοσχέδιο το οποίο αφορά τον πυρήνα βασικών, κυρίως συνταγματικών ατομικών δικαιωμάτων των πολιτών, αλλά και διαφόρων υπηρεσιών και λειτουργιών κρατικών και ιδιωτικών φορέων. Άρα είναι νομοσχέδιο που μας αφορά όλους, όλους μας, τον κάθε πολίτη χωριστά, το κράτος και τις υπηρεσίες του, τους ιδιώτες και τις υπηρεσίες τους, και τελικά μας αφορά στο σύνολο συνολικά ως κοινωνία. Μας αφορά όλους.

Πέρα, λοιπόν, από τις διατάξεις για τη σύσταση της Εθνικής Αρχής Κυβερνοασφάλειας, στο δεύτερο μέρος του παρόντος νομοσχεδίου υπάρχουν εξαιρετικά σημαντικές διατάξεις, μεταξύ άλλων για την επιτάχυνση των διαδικασιών του τιτάνιου αλλά και του κρίσιμου έργου του Κτηματολογίου και της απλούστευσης ορισμένων διαδικασιών. Νομίζω, λοιπόν, ότι το σύνολο του νομοσχεδίου στοχεύει στη μετάβαση της χώρας μας στο μέλλον, με γνώμονα και άξονα τελικά τη βελτίωση συνολικά της ζωής των πολιτών και τη δική μας, αλλά και την ασφάλειά τους και την προστασία τους και τα δικά τους δικαιώματα.

Για τους παραπάνω λόγους σας καλώ όλους να το υπερψηφίσετε, αίροντας κομματικούς φραγμούς. Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Φόρτωμα.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα τέσσερις μαθήτριες και μαθητές και δύο συνοδοί εκπαιδευτικοί από το 1ο Γενικό Λύκειο Καισαριανής.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Έχουμε ένα αίτημα για άδεια απουσίας Βουλευτού στο εξωτερικό. Η Βουλευτής κ. Νίνα Κασιμάτη ζητεί άδεια ολιγοήμερης απουσίας στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Συνεπώς η Βουλή ενέκρινε τη ζητηθείσα άδεια.

Θα δώσω τώρα τον λόγο στον εισηγητή του ΣΥΡΙΖΑ - Προοδευτική Συμμαχία κ. Γεώργιο Καραμέρο.

**ΓΕΩΡΓΙΟΣ ΚΑΡΑΜΕΡΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η συγκυρία μάς έφερε να συζητάμε για την ασφάλεια του κυβερνοχώρου λίγες ώρες μετά την ηχηρή καταδίκη της Κυβέρνησης Μητσοτάκη με το ψήφισμα που προώθησε στο Ευρωπαϊκό Κοινοβούλιο μια ευρεία συμμαχία της Αριστεράς των Σοσιαλιστών και Δημοκρατών, των Πρασίνων και των Φιλελευθέρων, ένα ψήφισμα του Ευρωπαϊκού Κοινοβουλίου για την κατάρρευση του κράτους δικαίου και τον ευτελισμό των θεσμών στη χώρα μας κατά τα τελευταία πέντε έτη, με το Ευρωπαϊκό Κοινοβούλιο να ζητά συγκεκριμένες απαντήσεις και λογοδοσία για το σιδηροδρομικό έγκλημα των Τεμπών, για την υπονόμευση της ελευθερίας του Τύπου με τον καταιγισμό αγωγών και μηνύσεων εναντίον της ερευνητικής δημοσιογραφίας, τη χειραγώγηση της δικαιοσύνης, την έξαρση της αστυνομικής βίας, τα αλλεπάλληλα φαινόμενα διακρίσεων εις βάρος μειονοτήτων, τη διαχείριση του προσφυγικού-μεταναστευτικού, την έξαρση της διαφθοράς, τη συγκάλυψη του σκανδάλου των παρακολουθήσεων -για να πλησιάσω και σε αυτό που συζητάμε σήμερα- και τις παρεμβάσεις στη λειτουργία των ανεξάρτητων αρχών.

Το σκοτάδι του κ. Μητσοτάκη δεν αξίζει στους πολίτες αυτής της χώρας, οι οποίοι ορθώνουν το ανάστημά τους με αυτοπεποίθηση και πίστη σε ένα καλύτερο μέλλον και αξίζει να ακουστεί στην Εθνική Αντιπροσωπεία και σε όσες και όσους μας παρακολουθούν, καθώς δεν έτυχε της δέουσας προβολής μια τόσο σημαντική εξέλιξη για τη δημοκρατία στη χώρα, για το κράτος δικαίου, κάτι που δεν έχει γίνει για την Ελλάδα εδώ και πολλές δεκαετίες από τα μαύρα χρόνια της δικτατορίας, μια τέτοια σχεδόν ομόθυμη καταδίκη. Τριακόσιες τριάντα ψήφοι υπέρ το ψήφισμα, διακόσιες πενήντα τέσσερις κατά και είκοσι έξι αποχές, με δεκατρείς διαρροές από το Ευρωπαϊκό Λαϊκό Κόμμα και με ηχηρές διαφοροποιήσεις επί της ψηφοφορίας.

Ως απάντηση -και αυτό δεν αφορά προσωπικά εσάς, κύριε Υπουργέ- τι επέλεξε η Κυβέρνηση σε αυτό το ψήφισμα; Κατέφυγε σε ένα πραγματικά εμετικό, αντιευρωπαϊκό παραλήρημα περί διεθνούς συνωμοσίας και συκοφαντών της χώρας. Μόνο οι Ευρωβουλευτές της Λεπέν και του Όρμπαν στήριξαν τον κ. Μητσοτάκη.

Εδώ θα πρέπει να αναφέρω -δεν βλέπω κάποιον εκπρόσωπο- το γεγονός ότι το ΚΚΕ ψήφισε «παρών» σε αυτό το ψήφισμα, οι δύο Ευρωβουλευτές. Θεωρητικοποίησε τις διαφωνίες και όπως συνέβη και με το ζήτημα της εξεταστικής για τα Τέμπη συντάχθηκε και έβαλε πλάτη στην Κυβέρνηση της Νέας Δημοκρατίας.

Σε αυτή, λοιπόν, τη συγκυρία κατανοείτε ότι οι αιτιάσεις μας για τις προθέσεις της ελληνικής Κυβέρνησης σε ζητήματα ασφάλειας δικαίου, συμπεριλαμβανομένης της κυβερνοασφάλειας, δεν είναι μια αντιπολιτευτική τακτική, αλλά μια πανευρωπαϊκή αποδοκιμασία σε μια ελληνική δυστοπική πραγματικότητα που έχετε δημιουργήσει.

Ταυτόχρονα, η Κυβέρνηση με τη δική της ιδεοληψία και την πρόνοια να παρακάμψει το γράμμα του Συντάγματος -γιατί δεν μπορούμε να είμαστε αποκομμένοι από αυτό που συμβαίνει έξω από την Αίθουσα, εδώ, από το πρωί, όπου μαζεύονται χιλιάδες φοιτητές από όλη τη χώρα- προσπαθεί λοιπόν να παρακάμψει το άρθρο 16 και να προσπαθήσει με μια διασταλτική ερμηνεία την ίδρυση ιδιωτικών πανεπιστημίων, στη βάση του άρθρου 28, που είναι για τις διακρατικές συμφωνίες. Κι αυτό σας φέρνει αντιμέτωπους με το μαθητικό και φοιτητικό κίνημα, που φτάνει έξω από την Αίθουσα εδώ στις 12.00΄ το μεσημέρι και μάχεται για μια ευκαιρία στη δημόσια τριτοβάθμια εκπαίδευση, που για δεκαετίες έχει λειτουργήσει στη χώρα μας ως ο μοναδικός από τους τελευταίους αξιόπιστους μηχανισμούς ανοδικής κοινωνικής κινητικότητας.

Κύριε Πρόεδρε, κύριοι Υπουργέ, κυρίες και κύριοι συνάδελφοι, συζητάμε λοιπόν εδώ ένα σχέδιο νόμου που κατατίθεται με πρωτοβουλία του Υπουργείου Ψηφιακής Διακυβέρνησης και αφορά την ίδρυση και λειτουργία της Εθνικής Αρχής Κυβερνοασφάλειας ως νομικού προσώπου δημοσίου δικαίου, δηλαδή την εν μέρει αυτονόμησή της από το οργανόγραμμα του Υπουργείου, καθώς αυτήν την περίοδο λειτουργεί ως γενική διεύθυνση.

Ο ΣΥΡΙΖΑ - Προοδευτική Συμμαχία έχει αποδείξει επανειλημμένα τη συμβολή του στο πεδίο της ψηφιακής μετάβασης της χώρας μας, όταν ήταν η πρώτη κυβέρνηση που ξεχώρισε την ψηφιακή πολιτική ως ένα διακριτό κυβερνητικό κλάδο εκπόνησης και υλοποίησης δημόσιων πολιτικών, ιδρύοντας το αρμόδιο Υπουργείο. Η κυβέρνηση ΣΥΡΙΖΑ δεν έμεινε άπραγη σε αυτόν τον υψίστης εθνικής σημασίας τομέα, ο οποίος είναι και κρίσιμος για τον ψηφιακό μετασχηματισμό του κράτους, της οικονομίας, της κοινωνικής συνοχής και της ευημερίας.

Το 2018 ψηφίστηκε ο ν.4577/2018, μέσω του οποίου ενσωματώθηκε στο Εθνικό Δίκαιο η ευρωπαϊκή οδηγία σχετικά με τα απαιτούμενα μέτρα για τη διασφάλιση ενός υψηλού κοινού ευρωπαϊκού επιπέδου ασφαλείας των πληροφοριακών συστημάτων. Τον ίδιο χρόνο αναθεωρήθηκε η Εθνική Στρατηγική Κυβερνοασφάλειας και υπεγράφη η συμφωνία για την αναβάθμιση του Ευρωπαϊκού Οργανισμού Ασφάλειας Δικτύων και Πληροφοριών, του ευρωπαϊκού οργανισμού κυβερνοασφάλειας ENISA, που εδρεύει στη χώρα μας, σαν ένα σημείο αναφοράς και αριστείας της κυβερνοασφάλειας στην Ευρώπη.

Κάναμε, λοιπόν, μεγάλα και σημαντικά βήματα, ουσιαστικά ξεκινώντας από το μηδέν, από ένα περιβάλλον όπου οι κυβερνοεπιθέσεις αντιμετωπίζονταν εν πολλοίς κατακερματισμένα και ενίοτε ad hoc. Δεν μπορεί σε καμμία περίπτωση η Κυβέρνηση της Νέας Δημοκρατίας, που κλείνει πέντε χρόνια στο τιμόνι της χώρας, να εγκαλεί την Αξιωματική Αντιπολίτευση, τον ΣΥΡΙΖΑ - Προοδευτική Συμμαχία, ότι δεν ολοκλήρωσε τα απαιτούμενα βήματα, όταν οι ίδιοι ακόμη και τώρα παραδέχεστε σε μια σειρά ζητημάτων ότι βαδίζετε με μια στρατηγική «βλέποντας και κάνοντας».

Η διοικητική αλλαγή που επιχειρείτε, αποτελεί ένα θεσμικό βήμα, καθώς καθιστά την Εθνική Αρχή Κυβερνοασφάλειας ως μία διακριτή οντότητα που θα εποπτεύεται από το Υπουργείο Ψηφιακής Διακυβέρνησης, αλλά δεν την οχυρώνετε θεσμικά -και αυτό είναι κρίσιμο στη συγκεκριμένη συγκυρία και με τα πεπραγμένα σας- ώστε να επιτελέσει τον ρόλο και την αποστολή της, εφόσον -και ειδικά- η Κυβέρνηση σας έχει τεράστιες πολιτικές ευθύνες για τις επισυνδέσεις της Εθνικής Υπηρεσίας Πληροφοριών και τις υποκλοπές μέσω του κακόβουλου λογισμικού «Predator».

Ποιο βήμα, λοιπόν, επιχειρεί αυτή τη στιγμή η Κυβέρνηση για τη λειτουργία της εθνικής αρχής; Έναν φορέα του δημοσίου σε άμεση εποπτεία από το Υπουργείο Ψηφιακής Διακυβέρνησης. Στην αρμόδια επιτροπή, τόσο εμείς όσο και τα υπόλοιπα κόμματα της Αντιπολίτευσης, δώσαμε την κατεύθυνση ότι θα μπορούσαμε να προχωρήσουμε στην ίδρυση μιας ανεξάρτητης διοικητικής αρχής, σχήμα το οποίο διασφαλίζει τη λειτουργική ανεξαρτησία της αρχής που τέθηκε ως ζητούμενο και από υπηρεσιακούς παράγοντες του Υπουργείου, αλλά και από φορείς που συμμετείχαν στη δεύτερη συνεδρίαση της επιτροπής.

Έστω, όμως, ότι το σχήμα δεν είναι αυτό μιας ανεξάρτητης αρχής. Εργάστηκε η Κυβέρνηση για να επενδυθεί με οποιαδήποτε ανεξαρτησία η δομή του νομικού προσώπου δημοσίου δικαίου που επέλεξε; Σε καμμία περίπτωση. Και θα το αποδείξω.

Επιλέξατε συνειδητά να αγνοήσετε τον ν.5062/2023, που εσείς φέρατε και ψηφίσατε, για να ελέγξετε απολύτως την επιλογή του διοικητή και των υποδιοικητών της αρχής. Ακόμα και στην περιγραφή των προσόντων υπάρχουν κενά. Κοιτούσα την έκθεση της Επιστημονικής Υπηρεσίας της Βουλής, στην οποία πολύ πρόχειρα αναφέρεται «άριστη γνώση αγγλικών». Ούτε καν τα τυπικά προσόντα.

Ποια είναι η διαδικασία επιλογής, λοιπόν, της διοίκησης σύμφωνα με το νομοσχέδιο που συζητάμε; Η παράγραφος 4 του άρθρου 6 είναι σαφής: «Ο διοικητής επιλέγεται και διορίζεται με πράξη του υπουργικού συμβουλίου, η οποία εκδίδεται μετά από εισήγηση του Υπουργού Ψηφιακής Διακυβέρνησης».

Κύριε Υπουργέ, πράγματι, το Υπουργείο Ψηφιακής Διακυβέρνησης, φοβάμαι ότι είναι πιστό στη διοικητική του πρακτική όπου πρόεδρος στο Ελληνικό Κτηματολόγιο τοποθετήθηκε ο τέως διευθυντής του γραφείου του αρμόδιου Υφυπουργού -που κάθεται δίπλα σας. Ας ελπίσουμε ότι ο ηγέτης του δικού σας γραφείου, κύριε Παπαστεργίου, πληροί τις προϋποθέσεις, αλλά δεν θα τον δούμε διοικητή στην Εθνική Αρχή Κυβερνοασφάλειας, όπως έκανε ο κ. Κυρανάκης που έβαλε το διευθυντή του γραφείου του πρόεδρο στο Κτηματολόγιο και προσέλαβε και ως ειδικό συνεργάτη τον αδερφό του. Και δεν έχει διαψευστεί αυτό, είναι μεγάλο σόι φαίνεται ο κ. Σακαρέτσιος. Να είναι καλά ο άνθρωπος.

Θα ήθελα να σταθώ, επίσης, σε κάποιες επισημάνσεις που έγιναν από εκπροσώπους των ανεξάρτητων αρχών κατά τη διάρκεια της επεξεργασίας του νομοσχεδίου στο στάδιο των επιτροπών. Είναι αναγκαίο να υπάρχει ειδική πρόβλεψη στο νομοσχέδιο ότι η Εθνική Αρχή Κυβερνοασφάλειας θα ασκεί τις αρμοδιότητές της με την επιφύλαξη των αρμοδιοτήτων των ανεξάρτητων αρχών όπως αυτές ορίζονται στο κατά περίπτωση νομικό πλαίσιο λειτουργίας τους.

Είναι μια κρίσιμη προσθήκη που σας προτείναμε και στις επιτροπές -το άρθρο 4- και ζητήθηκε και από την Αρχή Διασφάλισης του Απορρήτου των Επικοινωνιών, που στενάζει από τις παρεμβάσεις σας και με τον τρόπο που λειτουργήσατε, καθώς αναγκαία είναι η επίβλεψη του κυβερνοχώρου -δεν υπάρχει καμμία διαφωνία γι’ αυτό- αλλά απαραίτητη είναι και η επίβλεψη των ορίων της εξουσίας της συγκεκριμένης αρχής. Και αυτό είναι πάρα πολύ κρίσιμο, με τις πρακτικές που έχετε ακολουθήσει και ελπίζουμε να το δούμε, τουλάχιστον, στις νομοθετικές βελτιώσεις -αν ακούσατε τις εισηγήσεις και των φορέων.

Συνεχίζω, λοιπόν, για το άρθρο 19, το οποίο τροποποιεί τη διαδικασία στελέχωσης της Επιτροπής Συντονισμού για θέματα κυβερνοασφάλειας, όπως αυτή ορίστηκε στην παράγραφο 1 του άρθρου 23 του ν.5002/2022. Τι ισχύει έως σήμερα; Υπάρχει μία πενταμελής επιτροπή στελεχωμένη με το διοικητή της ΕΥΠ, τρία μέλη που ορίζονται με αποφάσεις των Υπουργών Άμυνας, Προστασίας του Πολίτη και Ψηφιακής Διακυβέρνησης και μέλος της Κυβέρνησης υπεύθυνο για την εποπτεία της ΕΥΠ, το οποίο και προεδρεύει. Σε ποια αλλαγή προχωρήσατε εσείς; Προσθέτετε έναν προϊστάμενο του Γραφείου Σύμβουλου Εθνικής Ασφαλείας της Γενικής Γραμματείας του Πρωθυπουργού, ο οποίος και θα προεδρεύει. Ό,τι ακριβώς κάνετε από τον Αύγουστο του 2019 και μετά. Δηλαδή, να ελέγξει ο Πρωθυπουργός την ΕΥΠ, να οργανώσει το γραφείο του τις υποκλοπές και τώρα, όταν έρχεται μια αναβάθμιση της Αρχής Κυβερνοασφάλειας -της υπηρεσίας ουσιαστικά αυτής- προσθέτει ένα ακόμα μέλος, ώστε η Επιτροπή Συντονισμού να ελέγχεται απολύτως από το γραφείο του Πρωθυπουργού και από την ΕΥΠ.

Στην παράγραφο 5 του ίδιου άρθρου που τροποποιείτε, προβλέπεται η συμμετοχή αρμοδίων υπαλλήλων του δημοσίου και ιδιωτών εμπειρογνωμόνων, χωρίς όμως δικαίωμα ψήφου. Πιστεύουμε ότι ο ρόλος των εμπειρογνωμόνων, των επιστημόνων της ακαδημαϊκής κοινότητας, που ανέφερε και ο εισηγητής σας ο κ. Φόρτωμας -πολύ θεωρητικά και επιδερμικά, έχω την αίσθηση- έπρεπε να είναι πιο ενεργός και να επιμελούνται αυστηρά και τον επιχειρησιακό ρόλο των άλλων μελών της διοίκησης και δη των δύο υποδιοικητών, για τους οποίους μεγάλη συζήτηση έγινε και στις επιτροπές. Σας ενδιαφέρει, όμως, ο διοικητής της ΕΥΠ, το μέλος της Κυβέρνησης που την εποπτεύει και ο προϊστάμενος του Γραφείου Συμβουλίου Εθνικής Ασφάλειας του Πρωθυπουργού να την ελέγχουν απόλυτα.

Παρά την προσπάθεια της Κυβέρνησης να παρουσιάσει αυτό το νομοσχέδιο ως ένα βήμα για την κατάκτηση ενός διαχειρίσιμου επιπέδου κυβερνοασφάλειας, θεωρούμε ότι οι προθέσεις της, όπως αποτυπώνονται στο γράμμα και στο πνεύμα του νομοσχεδίου, αλλά και η εξαιρετικά νωπή καταπάτηση των προσωπικών δεδομένων της ιδιωτικότητας των συνομιλιών και του κράτους δικαίου, δεν μας επιτρέπουν να το στηρίξουμε.

Θα συνεχίσουμε να προτείνουμε, να διεκδικούμε, να προωθούμε λύσεις που συμβάλλουν, πραγματικά, στη συγκρότηση ενός ασφαλούς πλαισίου λειτουργίας για τον ευάλωτο στις επιθέσεις κυβερνοχώρο. Αλλά αυτό να γίνεται με δημοκρατία, διαφάνεια και λογοδοσία, όπως αυτά που σας ζητούν με μια φωνή οι δυνάμεις της Ευρώπης, με ισχυρή πλειοψηφία, πέρα από την ευρεία συμμαχία σοσιαλιστών, δημοκρατών, αριστερών, πράσινων, αλλά και φιλελευθέρων και άλλων ομάδων και επτά Βουλευτών από το Λαϊκό Κόμμα, που όχι απλώς χτυπούν το καμπανάκι, αλλά δείχνουν την έξοδο στον κ. Μητσοτάκη από αυτές της πρακτικές της καταπάτησης του κράτους δικαίου, της φίμωσης του Τύπου, της άθλιας συμπεριφοράς στους δημοσιογράφους -και αναφέρομαι σε εσάς, κύριε Υφυπουργέ. Βλέπουμε τι γίνεται δημόσια. Και εσείς ο ίδιος και Βουλευτής της παράταξής σας, όταν δεν έχετε μονόλογο και βρίσκετε αντίλογο είτε από διαφορετική άποψη δημοσιογράφου - σχολιαστή είτε αν βρείτε κάποιον εκπρόσωπο της Αντιπολίτευσης, που δεν συμβαίνει πολύ συχνά στα πάνελ –για να μην πω ότι δεν συμβαίνει σχεδόν ποτέ στα πάνελ με την παρουσία των Υπουργών...

**ΑΘΑΝΑΣΙΟΣ ΠΛΕΥΡΗΣ:** (Δεν ακούστηκε).

**ΓΕΩΡΓΙΟΣ ΚΑΡΑΜΕΡΟΣ:** Μόνοι τους μιλούν οι Υπουργοί, κύριε Πλεύρη. Μόνοι τους. Μονόλογος.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Δεν ισχύει.

**ΓΕΩΡΓΙΟΣ ΚΑΡΑΜΕΡΟΣ:** Και όταν εμφανίζεται κάποιος να τους πει κάτι διαφορετικό, τους απαντούν με σκαιότατο τρόπο, γιατί εδώ παρακολουθούμε και τα του Υπουργείου και όλα αυτά τα οποία διαμείβονται δημόσια.

Έτσι, λοιπόν, θα είμαστε αρνητικοί.

Θα ήθελα, τέλος, να προσθέσω ότι είναι πραγματικά ειρωνικό και ενοχλητικό, θα έλεγα, πιο πολύ, όταν είχαμε αυτό το ψήφισμα χτες στο Ευρωκοινοβούλιο, σήμερα το πρωί -και ας μου επιτρέψουν οι συνάδελφοι που είναι πιο κοντά στον χώρο της δικαιοσύνης- να έχουμε μία επιθετική ανακοίνωση από την Πρόεδρο του Αρείου Πάγου και την Εισαγγελέα του Αρείου Πάγου, που να λένε ούτε λίγο ούτε πολύ ότι τα μέσα μαζικής ενημέρωσης δεν κάνουν καλά τη δουλειά τους και οι συγγενείς των θυμάτων του εγκλήματος των Τεμπών αδικαιολόγητα καταγγέλλουν την αργοπορία στις έρευνες.

Είναι ένα ζήτημα, το οποίο θα το δούμε ξανά, όχι μόνο στο πλαίσιο της εξεταστικής επιτροπής, αλλά και δημόσια. Δεν θα ξεφύγετε από αυτό, όπως δεν θα ξεφύγετε από την κριτική και το μάτι της Ευρώπης, του δημοκρατικού κόσμου, που δεν σας εμπιστεύεται και αυτό φαίνεται και στο νομοσχέδιο αυτό.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Καραμέρο.

Θα δώσω τώρα τον λόγο στον ειδικό αγορητή από το ΠΑΣΟΚ – Κίνημα Αλλαγής, τον κ. Αχμέτ Ιλχάν.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Αγαπητοί συνάδελφοι, πριν μπω στην ουσία της εισήγησής μου, θα ήθελα να κάνω μια παρατήρηση, ένα σχόλιο, όσον αφορά τη χθεσινή απόφαση του Συμβουλίου της Ευρώπης. Αυτή η απόφαση, βέβαια, είναι τεράστιας σημασίας και αφορά το κράτος δικαίου και έχει άμεση σχέση με το νομοσχέδιο που συζητάμε και σήμερα. Έχει άμεση σχέση, όχι απλώς έμμεση. Και αυτό διότι όλες οι ενστάσεις που είπαμε κατά την επιτροπή, όπως το να γίνει μια Εθνική Επιτροπή Κυβερνοασφάλειας υπό μορφή ανεξάρτητης επιτροπής ή τουλάχιστον να υπάρχουν ασφαλιστικές δικλίδες, ούτως ώστε οι ανεξάρτητες επιτροπές να είναι ενσωματωμένες μέσα σε αυτό το νομοσχέδιο, δεν έγινε δεκτό.

Πολύ φοβάμαι, κύριε Υπουργέ, ότι αν και εφόσον γίνει μια κυβερνοεπίθεση εκτός από το δημόσιο και σε παρόχους τηλεπικοινωνιών ή στους πολίτες και έτσι γίνει ζημιά ή θιχτεί το απόρρητο των τηλεπικοινωνιών, πάλι η Ελλάδα θα είναι υπόλογη για θέματα κράτους δικαίου. Και σας καλούμε πριν μπούμε στην εισήγηση, για μια ακόμη φορά, να υιοθετήσετε τις απόψεις που σας έχουμε καταθέσει και να προβείτε στις ανάλογες διορθώσεις στο νομοσχέδιο.

Αγαπητοί συνάδελφοι, το σχέδιο νόμου αυτό έρχεται έστω και με μεγάλη καθυστέρηση για να προσπαθήσει να αντιμετωπίσει κρίσιμα ζητήματα στον τομέα της κυβερνοασφάλειας στη χώρα μας, ο οποίος τομέας αποτελεί ένα κορυφαίο θέμα και απασχολεί εκατομμύρια Έλληνες. Η αρχή της κυβερνοασφάλειας είναι τεράστιας σημασίας για την εξέλιξη και την ασφάλεια των πιο κρίσιμων πληροφοριών της χώρας και γι’ αυτόν τον λόγο δεν θέλουμε να δημιουργήσουμε μια κενή σε ουσία και αρμοδιότητες αρχή, αλλά μια αρχή ανεξάρτητη, καθ’ όλα προετοιμασμένη και εξελιγμένη σύμφωνα με τα παγκόσμια δεδομένα, ώστε η χώρα μας να είναι άτρωτη σε οποιοδήποτε κυβερνοεπίθεση, με σεβασμό όμως στο κράτος δικαίου.

Το παρόν νομοσχέδιο που φέρνετε σήμερα στην Ολομέλεια της Βουλής δεν ανταποκρίνεται επουδενί στις προσδοκίες που έχει το ΠΑΣΟΚ για μια Ανεξάρτητη Αρχή Κυβερνοασφάλειας. Η δική μας πρόταση θίγει τον πυρήνα του εν λόγω νομοσχεδίου, την καρδιά του, που αφορά το χαρακτήρα αυτής ως εθνικής αρχής, τον τρόπο επιλογής της διοίκησης, την οργανωτική αρτιότητα, τη λειτουργική αυτονομία και αυτοτέλεια, αλλά και τη χρηματοδότηση που θα της προσδώσει και το ανάλογο κύρος, τη στελέχωση της διοίκησης με ανοικτές διαδικασίες και διακομματικό έλεγχο της Βουλής, ώστε να τη θωρακίσουμε απέναντι σε οποιαδήποτε αυθαιρεσία ή υπολειτουργία.

Η Νέα Δημοκρατία, παρ’ όλα αυτά, ακολουθεί πιστά την πεπατημένη στην οποία μας έχει συνηθίσει, προσπαθώντας δηλαδή να δημιουργήσει ακόμη ένα νομικό πρόσωπο «περιορισμένης» ευελιξίας και σκοπού, μιας και είναι απόλυτα ελεγχόμενη από αυτήν, από την εκάστοτε κυβέρνηση, τη σημερινή και την αυριανή. Αυτό το γεγονός δεν συνάδει σε καμμία περίπτωση με τον πραγματικό ρόλο που θα πρέπει να έχει μια πραγματικά ανεξάρτητη εθνική αρχή ιδιαίτερα στο ευαίσθητο σκέλος της κυβερνοασφάλειας. Η φιλοσοφία, όμως, της Κυβερνήσεως ως προς τον τρόπο υλοποίησης, όπως προκύπτει από την ανάγνωση των άρθρων, δεν είναι παρά η ίδρυση εκ του προχείρου μιας εξαρτόμενης αρχής.

Ας πάρουμε, όμως, κυρίες και κύριοι συνάδελφοι, τα πράγματα από την αρχή. Να δούμε τι έγινε επί κυβερνήσεως ΣΥΡΙΖΑ - ΑΝΕΛ και υπουργίας του κ. Νίκου Παππά. Οι προσπάθειες που καταβλήθησαν για να ενισχυθεί το επίπεδο κυβερνοασφάλειας στη χώρα μας με τη δημιουργία της Εθνικής Αρχής Κυβερνοασφάλειας, ορίζοντας μία οργανική μονάδα επιπέδου διεύθυνσης, με όχι πάνω από δέκα στελέχη, αναθέτοντας ταυτόχρονα σε μια στρατιωτική υπηρεσία του ΓΕΕΘΑ τη λειτουργία της ελληνικής αρμόδιας ομάδας απόκρισης για συμβάντα που αφορούν την ασφάλεια υπολογιστών CSIRT των φορέων των τομέων σύμφωνα με την ευρωπαϊκή οδηγία NIS, ήταν κατώτερη των περιστάσεων.

Έχοντας, λοιπόν, ως χώρα μια πενιχρή ενασχόληση με τις δομές και τον πυρήνα της κυβερνοασφάλειας, είναι άξιο απορίας το πώς και με ποιον τρόπο τα στατιστικά στοιχεία -αυτό είναι πολύ σημαντικό και θέλω να το καταθέσουμε στη Βουλή- στις 27 Φεβρουαρίου 2013 μάς κατέτασσαν στην ενδέκατη θέση παγκοσμίως, στις 12 Ιουλίου 2019 στην πέμπτη θέση παγκοσμίως, ενώ στις 14 Οκτωβρίου 2019 στην πρώτη θέση παγκοσμίως, σύμφωνα με τα στοιχεία που δήλωσαν τότε τα στελέχη και ο τότε διευθυντής της Εθνικής Αρχής Κυβερνοασφάλειας, ο οποίος ορίστηκε το 2018 επί ΣΥΡΙΖΑ, έχοντας ως μοναδικό προσόν πτυχίο τεχνολογικής εκπαίδευσης από την τότε κυβέρνηση ΣΥΡΙΖΑ - ΑΝΕΛ, αλλά παραμένει ακόμη και σήμερα διευθυντής μιας σημαντικής οργανικής μονάδας της Διεύθυνσης Συντονισμού Φορέων της Εθνικής Αρχής Κυβερνοασφάλειας, κάνοντάς μας να αναρωτιόμαστε και να γυρνάει ο νους μας σε αλισβερίσια κάτω από το τραπέζι. Δηλαδή, με λίγα λόγια –αυτό είναι σοβαρό, κύριοι- η χώρα μας με βάση τα ψευδή στοιχεία που δόθηκαν υπερέχει στον τομέα της κυβερνοασφάλειας έναντι των χωρών όπως η Εσθονία, το Ισραήλ, οι Ηνωμένες Πολιτείες της Αμερικής και πολλές άλλες. Μακάρι δηλαδή να είμαστε πρώτοι.

Αντιλαμβανόμαστε, λοιπόν, όλοι οι παρευρισκόμενοι εδώ σήμερα πως η εικόνα που παρουσιάζουμε στους ευρωπαίους εταίρους μας είναι τουλάχιστον αστεία και δεν αποτυπώνει την πραγματική κατάσταση, γεγονός το οποίο τους είναι γνωστό, κάνοντάς μας περίγελους την ώρα που εκείνοι προχωρούν με βήμα ταχύ ως προς τη θωράκισή τους. Εμείς απλά ό,τι είχαμε από την παντελή άγνοια του επιπέδου της κυβερνοασφάλειας στη χώρα μας. Και βλέπουμε ότι τα στοιχεία είχαν διαστρεβλωθεί τόσο από τον ΣΥΡΙΖΑ και μετά από τη Νέα Δημοκρατία οι οποίοι τώρα βέβαια θυμήθηκαν την ανεξάρτητη αρχή.

Με βάση τα παραπάνω δεδομένα, είναι αναγκαίο να γνωρίζουμε πόσα στελέχη και με τι επιστημονικό υπόβαθρο απαρτίζεται η Εθνική Αρχή Κυβερνοασφάλειας από την ίδρυσή της έως σήμερα. Διότι δεν μας πείθει ούτε το ξαφνικό ενδιαφέρον του ΣΥΡΙΖΑ για μια μεγάλη ανεξάρτητη αρχή, όταν επί κυβερνήσεώς τους είχαμε μια αρχή ελάχιστα στελεχωμένη και αποδυναμωμένη, αλλά ούτε βέβαια και οι δηλώσεις της Νέας Δημοκρατίας, την ώρα που προσπαθεί για ακόμη μία φορά να έχει τον πλήρη έλεγχο σε μια αρχή κρίσιμης σημασίας για τη χώρα.

Η Εθνική Αρχή Κυβερνοασφάλειας ορίστηκε αρχικά -για την ιστορία, για τους συναδέλφους- ως Διεύθυνση Κυβερνοασφάλειας του Υπουργείου Ψηφιακής Διακυβέρνησης με το ν.4577/2018, άρθρο 7, η οποία μετεξελίχθηκε αργότερα σε Γενική Διεύθυνση Κυβερνοασφάλειας με τον ν.4727/2020. Με τον ν.4961/2022, άρθρο 16, δημιουργήθηκε επιπλέον Παρατηρητήριο Ανάλυσης Υβριδικών Απειλών το οποίο μάλιστα διαθέτει επιστημονικό συμβούλιο και επιχειρησιακή ομάδα. Ποιοι, όμως, είναι αυτοί που συγκροτούν το συμβουλευτικό όργανο της Εθνικής Αρχής Κυβερνοασφάλειας; Σας το ρωτήσαμε στις επιτροπές. Απάντηση δεν πήραμε. Ορίστηκε ένα τέτοιο επιστημονικό συμβούλιο ή μια επιχειρησιακή ομάδα ή και αυτό αποτελεί μια δομή φτιαγμένη μόνο για επικοινωνιακούς λόγους, μιας και αυτό που σας ενδιαφέρει είναι μόνο η επικοινωνία, δυστυχώς, και όχι η ουσία.

Η πρόταση, λοιπόν, του ΠΑΣΟΚ είπαμε ότι θίγει τον πυρήνα αυτού του νομοσχεδίου, που δεν είναι άλλος από το χαρακτήρα αυτής της εθνικής αρχής, τον τρόπο επιλογής της διοίκησής της, την οργανωτική αρτιότητα, την επαρκή στελέχωση με ασφάλεια, τη λειτουργική αυτονομία και αυτοτέλεια, αλλά και χρηματοδότηση που θα της προσδώσει το ανάλογο κύρος και στην Ελλάδα και στην Ευρώπη και παγκοσμίως, τη στελέχωση της διοίκησης με ανοικτές διαδικασίες για να μην ξαναβρεθούμε μπροστά στην Ευρώπη και να είμαστε απολογούμενοι πάλι και διακομματικό έλεγχο με δημοκρατικές διαδικασίες, ώστε να τη θωρακίσουμε απέναντι σε οποιαδήποτε αυθαιρεσία ή υπολειτουργία. Σας κρούουμε τον κώδωνα του κινδύνου για ακόμη μια φορά σήμερα.

Ως κόμμα, το ΠΑΣΟΚ, το οποίο θεσμοθέτησε πρώτο τις ανεξάρτητες αρχές και πιστεύει στην πλήρη διαφάνεια και αλήθεια, δεν έχουμε καμμία εμπιστοσύνη, μα καμμία εμπιστοσύνη, σε αυτή την Κυβέρνηση μετά το τεράστιο σκάνδαλο των υποκλοπών το οποίο έχει προσπαθήσει να συγκαλύψει με νύχια και με δόντια, βάζοντας κάθε θεμιτό και αθέμιτο μέσο. Δεν χρειάζεται να ξαναπούμε το τι έχει γίνει ή γίνεται. Πώς θα συμφωνήσουμε επί της αρχής, κύριε Υπουργέ, σε ένα νομοσχέδιο το οποίο κατατάσσει την Εθνική Αρχή Κυβερνοασφάλειας σε νομικό πρόσωπο δημοσίου δικαίου όπου θα πλαισιώνεται από τον διοικητή και δύο υποδιοικητές και θα εποπτεύεται από τον Υπουργό Ψηφιακής Διακυβέρνησης, άρθρο 5.

Σε αντίθεση με εσάς, εμείς πιστεύουμε σε μια ανεξάρτητη Εθνική Αρχή Κυβερνοασφάλειας, όπου προτείνουμε να διοικείται από διοικητικό συμβούλιο, πρόεδρο, αντιπρόεδρο και πέντε μέλη διοικητικού συμβουλίου, οι οποίοι θα επιλέγονται από τη Βουλή μετά από ανοικτή πρόσκληση, σύμφωνα με την παράγραφο 2 του άρθρου 101 του Συντάγματος και η οποία θα είναι ανεξάρτητη και θα της ασκείται κοινοβουλευτικός έλεγχος.

Φαίνεται πως μάλλον η Κυβέρνηση της Νέας Δημοκρατίας έχει αλλεργία -τολμώ να πω αυτή τη λέξη- σε θέματα κοινοβουλευτικού ελέγχου. Γι’ αυτόν τον λόγο επιθυμεί να πατρονάρει ίσως και την Εθνική Αρχή Κυβερνοασφάλειας.

Θα θέλαμε επίσης να μας απαντήσετε, έστω και σήμερα στην Ολομέλεια, πώς γίνεται μια αρχή, όπως αυτή, να φιλοξενείται σε ένα κτήριο της Γενικής Γραμματείας Πληροφορικών Συστημάτων Δημόσιας Διοίκησης του Υπουργείου και παρ’ ότι είναι μια ιδιαίτερη, ευαίσθητη υπηρεσία, να μη διαθέτει ούτε καν δικές της σύγχρονες υποδομές;

Είναι, όμως, απαράδεκτο να μην προβλέπονται στον νόμο και οι υποστηρικτικές υπηρεσίες της αρχής -αυτό δείχνει και την προχειρότητα-, όπως η διεύθυνση διοίκησης, διεύθυνση προμηθειών, διεύθυνση λειτουργικής μέριμνας και οικονομικής διαχείρισης, διεύθυνση υπηρεσίας υποστήριξης πληροφορικής συστημάτων, οι οποίες αποτελούν κομβικές οργανικές μονάδες για να δουλέψει.

Ξετυλίγοντας το κουβάρι αυτού του πρόχειρου σχεδίου νόμου, γινόμαστε μάρτυρες μιας διόλου αξιοκρατικής στελέχωσης αυτής της αρχής. Στο άρθρο 6, κύριε Υπουργέ, αναγράφεται πως η θέση του διοικητή μπορεί να καλύπτεται και από απόστρατους αξιωματικούς των Ενόπλων Δυνάμεων ή των Σωμάτων Ασφαλείας. Σας το ξαναλέμε, δεν έχουμε τίποτα με τους απόστρατους αξιωματικούς. Υπάρχουν ικανοί άνθρωποι -και ευτυχώς υπάρχουν-, οι οποίοι βοηθάνε την κυβερνοασφάλεια της χώρας. Αλλά λέμε, μήπως η εμπλοκή αυτών των ένστολων είναι για να τακτοποιήσετε κάποιους υμέτερους γαλάζιους; Η ευαισθησία η δικιά μας είναι στην αξιοκρατία και όχι στις Ένοπλες Δυνάμεις και στα Σώματα Ασφαλείας, διότι δεν υπάρχει καμμία ασφαλιστική δικλίδα στον νόμο που να αποκλείει το αντίθετο. Μήπως, δηλαδή, πάλι θέλετε να βολέψετε υμέτερους, τα μπλε παιδιά;

Σε αυτό το σημείο είναι σημαντικό να προσθέσουμε και την πρόταση του Προέδρου της Ανεξάρτητης Αρχής, του κ. Μπράμου; Τι είπε ο άνθρωπος; Ήρθε στην επιτροπή, κατέθεσε και είπε το αυτονόητο, εφόσον -σας είπε στην επιτροπή- ως ανεξάρτητη αρχή δεν μπορείτε να την κάνετε όσο ανεξάρτητη αρχή θέλετε, τουλάχιστον γιατί δεν κάνετε μια προσθήκη στο συγκεκριμένο άρθρο στην οποία να λέτε ότι οι αρμοδιότητες της ανεξάρτητης αρχής για την προστασία των τηλεπικοινωνιών και του απορρήτου να είναι διασφαλισμένες; Και τι ήθελε να πει; Ότι μια κυβερνοεπίθεση δεν γίνεται μόνο στις δημόσιες δομές ή στα Υπουργεία, αλλά μπορεί να γίνει και σε έναν πάροχο τηλεπικοινωνιών, δηλαδή στην «COSMOTE», «WIND», κ.λπ., για να μας καταλαβαίνουν και οι συμπολίτες. Μάλιστα μπορεί να υποκλαπούν χιλιάδες συνομιλίες, τηλέφωνα, προσωπικά δεδομένα. Σε μια τέτοια περίπτωση -και αν γίνει-, ποιος θα έχει αρμοδιότητα, προκειμένου να εξετάσει ποιος έκανε την κυβερνοεπίθεση ή τι κρύβεται πίσω από αυτό; Βάσει αυτού του νόμου εσείς θα λέτε: «το δικό μας νομικό πρόσωπο δημοσίου δικαίου». Δεν πρέπει να υπάρχει και η εμπλοκή της ανεξάρτητης αρχής, να το δει ανεξάρτητα; Δεν το θέλετε αυτό και μέχρι στιγμής δεν το έχετε κάνει δεκτό. Δεν έχετε προβεί σε τροπολογία.

Άρα και από εδώ συνάγουμε ότι δεν έχετε καλές προθέσεις και ότι αυτά τα πράγματα -δεν ευχόμαστε να γίνει κάτι τέτοιο, αλλά- στο μέλλον θα τα βρείτε μπροστά σας. Πάλι θα εκτεθούμε στην Ευρώπη και θα εκθέσετε και τον ίδιο τον Πρωθυπουργό, κύριε Υπουργέ, αν δεν προβείτε σε αυτές τις αλλαγές.

Τι να πούμε για τα στελέχη; Μιλάμε δηλαδή για μια υπηρεσία η οποία απαρτίζεται από δανεικά πρόσωπα στην ουσία, αφού με το παρόν νομοσχέδιο επιδιώκεται η αρχή να στελεχωθεί με αποσπασμένα ή μεταταγμένα στελέχη, αποψιλώντας έτσι τις κρίσιμες και ήδη επιβαρυμένες υπηρεσίες των φορέων της κεντρικής κυβέρνησης. Με δανεικό προσωπικό θα κάνουμε Εθνική Αρχή Κυβερνοασφάλειας; Εντάξει, έλεος!

Ποια είναι η λύση; Η λύση είναι να γίνουν προκηρύξεις, να υπάρξει σχεδιασμός και να γίνει η απαραίτητη στελέχωση.

Για όλους αυτούς τους λόγους, καθώς και για τα καίρια ζητήματα που θίγουμε στα άρθρα αναφορικά με τα οποία είμαστε κατά, εξηγώντας λεπτομερώς και προτείνοντας ουσιαστικές λύσεις, ως ΠΑΣΟΚ επί της αρχής, κύριε Υπουργέ, θα καταψηφίσουμε το παρόν νομοσχέδιο, ιδίως μετά τις τελευταίες εξελίξεις που δυστυχώς μας δικαιώνουν. Δεν θέλουμε, γιατί αυτό είναι θέμα κύρους της πατρίδας μας. Δεν είναι ότι μόνο ο Μητσοτάκης φταίει ή δεν φταίει, αλλά το ψήφισμα χθες μας έκανε να ντραπούμε όλοι. Τουλάχιστον εμείς ως Έλληνες ντραπήκαμε. Είναι πρωτόγνωρο να είμαστε σε αυτή τη θέση και αυτό το νομοσχέδιο πολύ φοβούμεθα ότι μπορεί να σας οδηγήσει πάλι στα ίδια αποτέλεσμα.

Ευχαριστούμε πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε, κύριε Ιλχάν.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθητές και μαθήτριες και τρεις εκπαιδευτικοί συνοδοί τους από το 3ο Γυμνάσιο Νίκαιας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσω τώρα τον λόγο στον ειδικό αγορητή από το Κομμουνιστικό Κόμμα Ελλάδας τον κ. Εμμανουήλ Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Με το νομοσχέδιο η Εθνική Αρχή Κυβερνοασφάλειας από Γενική Διεύθυνση του Υπουργείου Ψηφιακής Διακυβέρνησης συγκροτείται ως ξεχωριστό, διακριτό νομικό πρόσωπο δημοσίου δικαίου που θα ανήκει στην κεντρική κυβέρνηση και θα εποπτεύεται από το Υπουργείο Ψηφιακής Διακυβέρνησης. Σκοπός αυτής της αλλαγής και συνολικά της νέας οργάνωσης και λειτουργίας της Αρχής Κυβερνοασφάλειας είναι -παίρνοντας τα λόγια του ίδιου του Υπουργού- ένας πιο ενδυναμωμένος, γρήγορος και λειτουργικός φορέας που θα μπορεί να ανταποκριθεί στις νέες αυξημένες εθνικές ανάγκες και ενωσιακές δεσμεύσεις της χώρας με βάση και τις βέλτιστες πρακτικές. Άραγε ποιανού; Αν όχι των άλλων καπιταλιστικών χωρών στην Ευρωπαϊκή Ένωση, αλλά βέβαια και των Ηνωμένων Πολιτειών της Αμερικής, του Ηνωμένου Βασιλείου, του Ισραήλ.

Με το νομοσχέδιο, όντως, επιχειρείται να αναβαθμιστεί η επιτελικότητα του αστικού κράτους σε έναν τομέα κρίσιμο για το κεφάλαιο, για τους συνολικούς στρατηγικούς σχεδιασμούς των Ηνωμένων Πολιτειών Αμερικής, του ΝΑΤΟ και της Ευρωπαϊκής Ένωσης. Ο ρόλος της συγκεκριμένης αρχής είναι εξ αντικειμένου στρατηγικού και οριζόντιου χαρακτήρα, αφού σχετίζεται με την ασφάλεια υποδομών, υπηρεσιών και διαδικασιών που καλύπτουν διακλαδικά όλους τους νευραλγικούς τομείς της οικονομίας και είναι κρίσιμες για το κεφάλαιο, τους επιχειρηματικούς ομίλους, το αστικό κράτος και τη διακρατική συνεργασία στο πλαίσιο των ιμπεριαλιστικών οργανισμών.

Ειδικότερα για την αναβάθμιση της αρχής με βάση και τις νέες ρυθμίσεις, η αρχή που είχε συσταθεί το 2018 από την κυβέρνηση του ΣΥΡΙΖΑ σε υλοποίηση ευρωενωσιακών κατευθύνσεων τώρα μετατρέπεται σε ξεχωριστό νομικό πρόσωπο. Ήδη από μόνο του αυτό σημαίνει μεγαλύτερη ευελιξία και λειτουργική αυτοτέλεια της αρχής και σε ό,τι αφορά τη χρηματοδότησή της με ευρύτερες δυνατότητες ως νομικό πρόσωπο δημοσίου δικαίου να συμμετέχει σε έργα και προγράμματα της Ευρωπαϊκής Ένωσης σε συνεργασίες με εγχώριες και ξένες αρχές, φορείς, ινστιτούτα και κ.λπ..

Η αναβάθμιση περαιτέρω εκφράζεται στην εσωτερική συγκρότηση της αρχής για να ασκούνται οι ευρείες αρμοδιότητες της που περιλαμβάνουν τόσο τη χάραξη πολιτικής κυβερνοασφάλειας, όσο και οι αρμοδιότητες εποπτικές, ελεγκτικές, με επιθεωρήσεις κυρώσεις, αλλά και επιχειρησιακές και σε τεχνικά μέτρα αποτροπής σε συνεργασία με άλλες αρχές, όπως για παράδειγμα την αντιμετώπιση κυβερνοεγκλήματος σε συνεργασία ιδίως με την ΕΛΑΣ.

Με το νομοσχέδιο δημιουργούνται δύο ξεχωριστές διευθύνσεις στην αρχή. Πρώτον, με τη γενική διεύθυνση και για τον επιτελικό σχεδιασμό και δεύτερον τη γενική διεύθυνση για τον επιχειρησιακό σχεδιασμό, όπου περιλαμβάνονται και κέντρο επιχειρήσεων κυβερνοασφάλειας, ομάδα απόκρισης συμβάντων στον κυβερνοχώρο και εργαστήριο αναλύσεων δοκιμών και ερευνών. Δεύτερον, στις διατάξεις για το προσωπικό της που ανέρχεται σε εκατόν πενήντα πέντε άτομα με συγκεκριμένες ρυθμίσεις για αποσπάσεις, μετάταξη προσωπικού από ΕΥΠ, Ένοπλες Δυνάμεις και Σώματα Ασφαλείας. Τρίτον, στην έμφαση που δίνεται και από την Κυβέρνηση στην ταχεία και αποτελεσματική συνεργασία της αρχής με τις άλλες τρεις αρχές στον τομέα κυβερνοασφάλειας, τις αντίστοιχες διευθύνσεις στην ΕΥΠ και στην ΕΛΑΣ.

Για τον συντονισμό αυτό, ήδη με το ν.5002/2022 που αφορούσε το νομοσχέδιο για την ΕΥΠ είχε συσταθεί επιτροπή συντονισμού για θέματα κυβερνοασφάλειας, όπου το νομοσχέδιο προέβλεπε να αποτελείται πλέον από έξι άτομα με έκτο μέλος τον προϊστάμενο του Γραφείου Συμβούλου Εθνικής Ασφαλείας της Γενικής Γραμματείας του Πρωθυπουργού, ο οποίος και θα προεδρεύει της επιτροπής.

Τα άλλα κόμματα και ειδικά η συμπολιτευόμενη Αντιπολίτευση του ΣΥΡΙΖΑ - ΠΑΣΟΚ επιδίδονται σε μια κριτική στο νομοσχέδιο απόλυτα βολική για τη Νέα Δημοκρατία και εποικοδομητική για το κεφάλαιο, για τις επιδιώξεις του κεφαλαίου με φόντο την Κυβέρνηση, μεταξύ άλλων για προχειρότητα ή καθυστερήσεις -όπως λέει το ΠΑΣΟΚ- και επιμέρους πλευρές του νομοσχεδίου ή την εγκαλούν για τον βαθμό αναβάθμισης της αρχής. Για παράδειγμα λέει ο ΣΥΡΙΖΑ για τη μη αξιοποίηση της τεχνητής νοημοσύνης, υπερασπίζονται τις κατευθύνσεις της Ευρωπαϊκής Ένωσης, αλλά αμφισβητούν την αποτελεσματικότητα που θα έχει η αρχή, όπως την συγκροτεί η Νέα Δημοκρατία, προτείνοντας αλλαγές και μέτρα, ώστε η αρχή κυβερνοασφάλειας να μπορεί να παίξει αποτελεσματικά τον ρόλο της.

ΣΥΡΙΖΑ και ΠΑΣΟΚ ως σημαιοφόροι του κράτους δικαίου, προτείνουν η αρχή αντί για νομικό πρόσωπο δημοσίου δικαίου να αποτελεί ανεξάρτητη αρχή, προφανώς γνωρίζοντας ότι η επίφαση ανεξαρτησίας μπορεί να σερβίρει πιο πειστικά στον λαό διαφάνεια και δημοκρατία, καλύπτοντας καλύτερα την αντιδραστική αστική στρατηγική για την κυβερνοασφάλεια.

Ειδικά ο ΣΥΡΙΖΑ για να θολώσει τα νερά της στρατηγικής συμφωνίας του, επιδίδεται στη γνωστή από τις υποκλοπές κριτική περί αυταρχικού καθεστώτος Μητσοτάκη, λέγοντας για παράδειγμα πως με το νομοσχέδιο ενισχύεται το Πρωθυπουργικό Γραφείο και διάφορα άλλα μέτρα. Με άλλα λόγια καμμία ουσιαστική διαφωνία δεν υπάρχει ανάμεσα στα αστικά κόμματα για τον ίδιο τον αντιδραστικό ρόλο της αρχής. Συμφωνούν στην αντιδραστική κατεύθυνση που αυτή υπηρετεί στην εθνική και δημόσια ασφάλεια του κεφαλαίου, στις επικίνδυνες για τον λαό ράγες της Ευρωπαϊκής Ένωσης, των Ηνωμένων Πολιτειών Αμερικής και του ΝΑΤΟ.

Η αντιλαϊκή συμφωνία των κομμάτων που υπηρετούν ακριβώς αυτή την πολιτική -αναφέρομαι στη Νέα Δημοκρατία, στον ΣΥΡΙΖΑ, στο ΠΑΣΟΚ, τους διάφορους δορυφόρους που μαζί ψήφισαν και ψηφίζουν και τις σχετικές ευρωενωσιακές κατευθύνσεις διαχρονικά, όπως την οδηγία για την κυβερνοασφάλεια NIS 1 και 2, την Cyber Resilience Act και πολλές άλλες οδηγίες. Καμουφλάρεται και δικαιολογείται στο όνομα ενός δήθεν γενικού συμφέροντος, μιας δήθεν ενιαίας κοινής ανάγκης όλης της κοινωνίας για κυβερνοασφάλεια που αφορά τάχα με τον ίδιο τρόπο και τα μονοπώλια και τον λαό και επομένως η εθνική αρχή μπορεί να υπηρετεί τους πάντες, όλους.

Με αυτό τον τρόπο συσκοτίζεται η πραγματικότητα ότι η εν λόγω αρχή, όπως και όλες σχετικά με την κυβερνοασφάλεια, όχι μόνο δεν εξυπηρετούν τον λαό και τις ανάγκες του, αλλά αντίθετα υψώνονται ως βαθιά εχθρικές εναντίον του, υπηρετώντας πολλαπλά αντιδραστικούς στόχους.

Με βάση και την εθνική στρατηγική για την κυβερνοασφάλεια 2020 - 2025 που είχε εκπονήσει η αρχή, οι στρατηγικοί στόχοι που υπηρετεί η πολιτική για την κυβερνοασφάλεια, μόνο ουδέτεροι δεν μπορεί να είναι. Είναι στόχοι καθορισμένοι από το κεφάλαιο, από τους ιμπεριαλιστικούς οργανισμούς, την Ευρωπαϊκή Ένωση, τις Ηνωμένες Πολιτείες της Αμερικής και το ΝΑΤΟ και καμμία θέση δεν έχουν εδώ οι λαϊκές ανάγκες και ελευθερίες, αντίθετα αυτές δέχονται επίθεση ακόμα και στο όνομα της προστασίας τους.

Ποιοι είναι αυτοί οι στόχοι; Πρώτος στόχος είναι η προστασία των κρίσιμων υποδομών που υπηρετούν την καπιταλιστική κερδοφορία και ανταγωνιστικότητα στον φόντο ενός κλιμακούμενου διεθνούς ανταγωνισμού με φανερό τον κίνδυνο γενίκευσης της ιμπεριαλιστικής σύγκρουσης. Άλλωστε, βλέπουμε στην περίμετρο της γειτονιάς μας τι ακριβώς συμβαίνει.

Η θωράκιση των κρίσιμων υποδομών της χώρας αφορά πριν απ’ όλα την περιουσία και τα συμφέροντα των μεγάλων μονοπωλίων που δραστηριοποιούνται σε όλους τους κρίσιμους κλάδους, από την ενέργεια, τις μεταφορές και τις τράπεζες μέχρι τις τηλεπικοινωνίες και τα τρόφιμα. Αφορά υποδομές που βρίσκονται είτε άμεσα στα χέρια οικονομικών μεγαθήριων είτε έμμεσα μέσω του σημερινού κράτους που υπηρετούν αυτά τα μεγαθήρια.

Όπως χαρακτηριστικά ανέφερε και ο Υπουργός, κ. Παπαστεργίου, σκοπός είναι η ενίσχυση των δυνατοτήτων και του εποπτικού ρόλου της αρχής, εν όψει και της εφαρμογής της οδηγίας NIS 1 και 2, η οποία θα τεθεί σε εφαρμογή από τον Οκτώβριο του 2024 και θα αυξήσει κατακόρυφα τον αριθμό των εποπτευόμενων φορέων από περίπου εβδομήντα που είναι τώρα σε δύο χιλιάδες. Πέρα από τις παραδοσιακά κρίσιμες υποδομές, όπως η ενέργεια, οι ψηφιακές υποδομές και ο τραπεζικός τομέας, θα συμπεριλαμβάνονται και άλλοι τομείς, όπως είναι η δημόσια διοίκηση, οι ταχυμεταφορές, η παρασκευή, παραγωγή και διανομή χημικών προϊόντων, αλλά και η παραγωγή και η μεταποίηση τροφίμων.

Κριτήριο της προστασίας αυτών των υποδομών δεν είναι βέβαια η εξασφάλιση αντίστοιχων αγαθών για τον λαό, η ανεμπόδιστη πρόσβαση του λαού και της νεολαίας στις αντίστοιχες υπηρεσίες. Αυτά αποτελούν άλλωστε ολοένα πιο ακριβά και δυσπρόσιτα εμπορεύματα, όπως το ρεύμα, η θέρμανση του λαϊκού σπιτιού, η κάλυψη των διατροφικών αναγκών και πολλά άλλα.

Η κυβερνοασφάλεια σε όλες τις κρίσιμες υποδομές οργανώνεται και προωθείται από την Κυβέρνηση και διαχρονικά από το αστικό κράτος, με κριτήριο πάντα τα συμφέροντα του κεφαλαίου κι όχι για τον λαό. Για τον λαό είναι πάντα σε βάρος του.

Κατά συνέπεια ασφάλεια και η κυβερνοασφάλεια στις υποδομές της ενέργειας σημαίνει να μπορούν η ΔΕΗ και οι άλλοι πάροχοι, οι πράσινοι όμιλοι αδιατάραχτα να θησαυρίζουν πάνω στις ζωτικές λαϊκές ανάγκες, βυθίζοντας τον λαό μας σε ενεργειακή φτώχεια, να μην μπορεί ούτε να φωτίσει ούτε να ζεστάνει το σπίτι του.

Κυβερνοασφάλεια για παράδειγμα στον χρηματοπιστωτικό τομέα είναι να μπορούν οι τράπεζες και τα κοράκια με ασφάλεια να συλλέγουν τα δεδομένα των οφειλετών και να πλειστηριάζουν ηλεκτρονικά τα σπίτια των λαϊκών οικογενειών. Με κριτήριο, λοιπόν, τα συμφέροντα των λίγων, προστατεύονται οι υποδομές, ενώ αλλού η επιλεκτική ανικανότητα του κράτους οδηγεί σε τραγωδίες. Πόσα εκατομμύρια αλήθεια, κοστίζει η φυσική ασφάλεια των ψηφιακών υποδομών, για παράδειγμα του χρηματιστηρίου, για να μην πληγούν σε μια καταστροφή, όπως στο ενδεχόμενο πλημμύρας, να μην περάσει μια στάλα νερό την ώρα που στο Θεσσαλικό Κάμπο και άλλες περιοχές ο λαός αφέθηκε έρμαιο να βλέπει τους κόπους μιας ζωής να βυθίζονται;

Αυτό είναι το σύγχρονο επενδυτικό περιβάλλον που προβάλλεται ως στρατηγικός στόχος, σχετικός με την κυβερνοασφάλεια, οι επενδυτές δηλαδή να νιώθουν ασφαλείς, τα κεφάλαιά τους να είναι προστατευμένα για να τα αξιοποιούν, προκειμένου να εντείνουν την εκμετάλλευση και το τσάκισμα των αναγκών του εργαζόμενου λαού.

Όλες αυτές οι στρατηγικές υποδομές, ιδιωτικές ή δημόσιες, σε τι κινδύνους εκτίθενται; Τυχαίος είναι ο χρόνος που συζητείται να αναβαθμιστεί μια κρατική αρχή που εποπτεύει και προωθεί το επίπεδο κυβερνοασφάλειας; Τυχαία, όντως, οι οδηγίες NIS 1 και 2 επεκτείνουν τις απαιτήσεις κυβερνοασφάλειας σε χιλιάδες φορείς από τις ψηφιακές υπηρεσίες και τις υπηρεσίες υπολογιστικού νέφους μέχρι την εφοδιαστική αλυσίδα, τα τρόφιμα ή τα λιμάνια;

Οξύνεται, κλιμακώνεται ένας διεθνής ανταγωνισμός ανάμεσα στα μονοπώλια σε όλα τα επίπεδα, φτάνοντας βέβαια μέχρι το επίπεδο πολεμικών συγκρούσεων ανάμεσα σε ολόκληρα ιμπεριαλιστικά μπλοκ. Σε αυτόν τον ανηλεή ανταγωνισμό που παίρνει και τη μορφή πολεμικών μετώπων, είναι ήδη στη γειτονιά μας, αξιοποιούνται όλα τα σύγχρονα μέσα, οι κυβερνοεπιθέσεις, οι υβριδικές επιχειρήσεις, οι επιχειρήσεις παραπληροφόρησης. Σε αυτό λοιπόν το φόντο, το ατλαντικό μπλοκ των ΗΠΑ, ΝΑΤΟ, Ευρωπαϊκής Ένωσης με την ενεργό συμμετοχή της Ελλάδας παίρνει μέτρα οχύρωσης και αναβάθμισης των όπλων του και στο επίπεδο του κυβερνοχώρου.

Ειδικά η Ευρωπαϊκή Ένωση μέσα από τις οδηγίες NIS 1 και 2, την CRA, πρωτοβουλίες, οργανώνεται για τη συμμετοχή της στους αιματηρούς σχεδιασμούς με αυτοτελή μέτρα προάσπισης των συμφερόντων των ευρωπαϊκών ομίλων. Εξ ού και στην αιτιολογική έκθεση του σχεδίου νόμου γίνεται επίκληση σε ζητήματα γεωπολιτικής σημασίας, στις στοχεύσεις της Ευρωπαϊκής Ένωσης για την προστασία της εφοδιαστικής αλυσίδας και για άλλα ζητήματα.

Σε αυτές, λοιπόν, τις συνθήκες ενισχύεται η συνεργασία της Ευρωπαϊκής Ένωσης με τις Ηνωμένες Πολιτείες της Αμερικής στον τομέα της κυβερνοασφάλειας.

Μόλις τον Γενάρη συζητήθηκε κοινό σχέδιο δράσης Ευρωπαϊκής Ένωσης - Ηνωμένων Πολιτειών της Αμερικής για αμοιβαία αναγνώριση των απαιτήσεων κυβερνοασφάλειας με τη φανερή ατζέντα να αφορά στα προϊόντα του υλισμικού και λογισμικού του διαδικτύου των πραγμάτων.

Σε αυτές τις συνθήκες, μόνο τυχαία δεν είναι η ισχυρή στελέχωση της αρχής κυβερνοασφάλειας με προσωπικό των Ενόπλων Δυνάμεων και των Σωμάτων Ασφαλείας. Αυτές είναι οι εθνικές ανάγκες και οι ενωσιακές επιταγές που επικαλείται η Κυβέρνηση. Οι κίνδυνοι για τον λαό προκύπτουν από αυτή την εθνική και ενωσιακή πολιτική. Η Κυβέρνηση και φυσικά όλα τα κόμματα του ευρωατλαντικού τόξου εκθέτουν τον λαό μας σε τεράστιους κινδύνους και ύστερα εμφανίζονται ως προστάτες των δικαιωμάτων του, όπως των δεδομένων και της ιδιωτικότητάς του.

Δεύτερος στρατηγικός στόχος για την κυβερνοασφάλεια είναι η ενίσχυση της ικανότητας του κράτους να στοχεύει τον εχθρό λαό. Αυτή η εθνική ασφάλεια του κεφαλαίου αποτελεί διπλό πέλεκυ σε βάρος των ελευθεριών και των δικαιωμάτων του λαού. Όχι μόνο τον εκθέτει σε κινδύνους από τη συμμετοχή σε ιμπεριαλιστικά σχέδια, αλλά ταυτόχρονα τον στοχοποιεί ευθέως ως εσωτερικό εχθρό. Αυτό αποδείχτηκε εξάλλου με τη μαζική επίκληση της εθνικής ασφάλειας για την άρση του απορρήτου των επικοινωνιών. Αποδείχτηκε ότι το ίδιο το κράτος με όλες του τις υπηρεσίες είναι ο μέγας ωτακουστής και αναβαθμίζεται με σκοπό να παραβιάζει μόνιμα και νόμιμα, μαζικά και προληπτικά την ασφάλεια των επικοινωνιών και των δεδομένων του λαού.

Επομένως και η αναβαθμισμένη λειτουργία υπηρεσιών κυβερνοασφάλειας από αυτή την εθνική αρχή, μέχρι τις αντίστοιχες διευθύνσεις της Εθνικής Υπηρεσίας Πληροφοριών, της ΕΛΑΣ και του ΥΠΕΘΑ, σημαίνει αναβαθμισμένη ικανότητα του εχθρικού για τον λαό κράτους να στοχοποιεί τις ανάγκες, τα δικαιώματα, τους αγώνες και το κίνημα του λαού. Σημαίνει ενίσχυση της ικανότητάς του να συλλέγει, για παράδειγμα, υπό έναν αριθμό πολίτη σε έναν ενιαίο φάκελο για αυτόν τα δεδομένα υγείας, ασφάλισης, εργασίας, οικονομικά δεδομένα από τραπεζικές συναλλαγές, από αγοραπωλησίες, μέχρι τα φορολογικά και άλλα χρέη και βέβαια τη δράση και τις πεποιθήσεις που πλέον «ψαρεύονται» μαζικά και εύκολα μέσω διαδικτύου.

Στο νομοσχέδιο ορίζεται, όπως στο άρθρο 4, ότι ο σκοπός και οι αρμοδιότητες στις αρχές ασκούνται λαμβάνοντας υπ’ όψιν τα ουσιώδη συμφέροντα της εθνικής ασφάλειας, της άμυνας, της δημόσιας τάξης και ασφάλειας, αλλά για την υπηρεσία ποιανού; Όχι φυσικά για τα συμφέροντα του λαού, αλλά των λίγων, των ισχυρών.

Αυτό είναι το λειτουργικό σύστημα διακυβέρνησης, η συνεργασία μεταξύ δημόσιων οργανώσεων, αλλά και η διεθνής συνεργασία που διατυπώνονται ως στρατηγικοί στόχοι της στρατηγικής για την κυβερνοασφάλεια.

Για όλους αυτούς τους λόγους και βέβαια και για τις ρυθμίσεις του δεύτερου μέρους, το Κομμουνιστικό Κόμμα Ελλάδας καταψηφίζει το σχέδιο νόμου. Θα πω για το δεύτερο μέρος στη δευτερολογία, καθώς και για τις υπουργικές τροπολογίες που έχουν κατατεθεί.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε τον κ. Συντυχάκη.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι έξι μαθήτριες και μαθητές και δύο συνοδοί εκπαιδευτικοί από το 2ο Τοσίτσειο Δημοτικό Σχολείο Εκάλης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσω τώρα τον λόγο στον Πρόεδρο της Ελληνικής Λύσης κ. Κυριάκο Βελόπουλο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Ξέρετε, αν ο Αριστοφάνης ζούσε, η σημερινή μέρα θα ήταν η μέρα του. Κυβερνοασφάλεια με Νέα Δημοκρατία, Πρωθυπουργό Μητσοτάκη και «Predator», έννοιες ασυμβίβαστες, κωμικοτραγωδία.

Δεν θέλω να μιλήσω για το νομοσχέδιο. Θα μιλήσει ο εισηγητής μας, θα τα πει. Όμως, επειδή ακούγονται πολλά και επειδή τις επόμενες ημέρες η Κυβέρνηση αποφάσισε να έρθει σε ευθεία σύγκρουση και ρήξη με την ελληνική κοινωνία, με την ίδια τη ζώσα κοινωνία και το κύτταρό της που λέγεται οικογένεια, να ξεκινήσω λέγοντας το αυτονόητο: Ουδείς μπορεί να παρέμβει στο δωμάτιο του αλλουνού και στην επιλογή του. Άλλο το ένα, άλλο το άλλο. Ουδείς, όμως, μπορεί να φιμώσει και τον Βουλευτή στο Κοινοβούλιο. Δεν έχει το δικαίωμα η Νέα Δημοκρατία να επιτρέψει να κάνουν αποχή οι Βουλευτές της διότι, όπως έλεγε και ο Πρωθυπουργός με τις Πρέσπες με εσάς, η αποχή είναι συνενοχή.

Ερωτώ τους Βουλευτές της Νέας Δημοκρατίας, τους ριψάσπιδες: Είναι πρέπον; Δεν καταστρατηγείται το δικαίωμα του αυτόβουλου του Βουλευτού να ψηφίσει;

Ξέρετε, εμείς κάναμε το αυτονόητο χθες. Ανακοινώσαμε ότι θα καταθέσουμε αίτηση ονομαστικής ψηφοφορίας και απευθύνομαι στην Αριστερά που έχει μια άλλη άποψη και καλά κάνει και θέλει να ψηφίσει ένα πιο προχωρημένο νομοσχέδιο, κύριε Καραμέρο. Γιατί να μην τους στριμώξουμε, γιατί να μην τους οδηγήσουμε εκεί που πρέπει να οδηγηθούν, στην απόφαση ευθύνης, στο «ναι» ή στο «όχι»;

(Χειροκροτήματα από την πτέρυγα της Ελληνικής Λύσης)

Γιατί στηρίζει η Αριστερά, λοιπόν, την επιλογή της Νέας Δημοκρατίας να στηριχθεί σε «δεκανίκια», είτε αυτά λέγονται Βουλευτές που έχουν μια άλλη άποψη και συμφωνούν ή διαφωνούν, δεν έχει σημασία; Γιατί τους στηρίζει η Αριστερά τους κυρίους της Νέας Δημοκρατίας; Για ποιον λόγο δεν καταθέτετε μια πρόταση δυσπιστίας; Για ποιον λόγο δεν καταθέτετε μια αίτηση ονομαστικής ψηφοφορίας που μόνο εμείς επιλέξαμε να κάνουμε για να στριμώξουμε τους κυρίους της Νέας Δημοκρατίας;

(Χειροκροτήματα από την πτέρυγα της Ελληνικής Λύσης)

Διότι θέλουν να κλέψουν την ψήφο του ελληνικού λαού. Φαντάζομαι ότι και ο συνάδελφος που είναι και μουσουλμάνος στο θρήσκευμα διαφωνεί με το νομοσχέδιο. Ωραιότατα. Καταθέστε μαζί με εμάς μια αίτηση ονομαστικής ψηφοφορίας, γιατί δεν μπορώ αυτή την κατάσταση. Δηλαδή εδώ είμαστε πρώτα με το κόμμα και μετά με τον Βουλευτή που εκπροσωπεί τους πολίτες;

Εμείς, λοιπόν, δεν λέμε Ελληνική Λύση, γιατί για εμάς δεν είναι το ποιος θα κάνει πρώτος την ενέργεια. Η όποια θετική επιλογή είναι καλή. Το αποδείξαμε στις εξεταστικές που τις ψηφίσαμε όλες αυτές που έφεραν τα άλλα κόμματα. Για εμάς το πρόκριμα είναι η βούληση του ελληνικού λαού, η προάσπιση των εννοιών της δημοκρατίας και της εκπροσώπησης του ελληνικού λαού.

(Χειροκροτήματα από την πτέρυγα της Ελληνικής Λύσης)

Καταθέτω, λοιπόν, στα Πρακτικά τις δώδεκα υπογραφές των Βουλευτών της Ελληνικής Λύσης, χωρίς Ελληνική Λύση. Δεν υπάρχει καμμία Ελληνική Λύση εδώ. Υπάρχει η δημοκρατία, η νομιμότητα και το Σύνταγμα.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

Ελάτε στη γραμμή της λογικής. Ελάτε στη γραμμή του ορθολογισμού. Υπογράψτε κι εσείς, αλλά μη μου κάνετε την πονηριά, όπως ακούω κάποιους Προέδρους που είναι πολύ κοντοί στο ύψος των πολιτικών περιστάσεων, «θα καταθέσουμε και εμείς μόνοι μας». Εμείς σας λέμε. Καταθέτουμε όχι ως Ελληνική Λύση. Δεν είναι Ελληνική Λύση εδώ. Δεν υπάρχει Ελληνική Λύση εδώ. Υπάρχει ελληνικό Κοινοβούλιο, Έλληνες Βουλευτές με αξιοπρέπεια και περηφάνια. Ελάτε, λοιπόν, και κάντε το ίδιο.

(Χειροκροτήματα από την πτέρυγα της Ελληνικής Λύσης)

Τι έκανε και η ελληνική Βουλή; Τι λέει ο Πρόεδρος της Βουλής; Ότι πρέπει να είναι σε ένα ενιαίο κείμενο όλοι. Του λέω «να μαζέψουμε είκοσι υπογραφές διαφορετικές από άλλα κόμματα». «Όχι, σε ένα κείμενο», λέει. Οπότε τι του κάναμε εμείς; Χωρίς Ελληνική Λύση, χωρίς να λέμε τίποτα για εμάς, δεν μας αφορά η όποια επιλογή νίκης ή πολιτική πρωτοβουλία. Κάντε το κάποιοι. Θέλουμε τρεις Έλληνες ακόμα, τρεις Έλληνες πατριώτες, τρεις Έλληνες που δεν στηρίζουν τη Νέα Δημοκρατία, να τους στριμώξουμε στην οδό της αληθείας, στην οδό της δημοκρατίας. Αυτό ζητάμε. Βοηθήστε μας, λοιπόν.

(Χειροκροτήματα από την πτέρυγα της Ελληνικής Λύσης)

Και το λέω με πόνο ψυχής, γιατί μακάρι να είχαμε δεκαπέντε Βουλευτές και να μη χρειαζόμασταν τρεις. Τρεις Έλληνες ψάχνουμε. Ο Διογένης έψαχνε άνθρωπο να συνομιλήσει με το φανάρι κι εμείς ψάχνουμε τρεις Έλληνες. Θα βρεθούν.

Επαναλαμβάνω, κύριε Μπιμπίλα. Δεν έχει σημασία αν συμφωνούμε ή όχι με το νομοσχέδιο της Νέας Δημοκρατίας. Εδώ είναι πολιτική, εδώ κάνουμε πολιτική και όταν μιλάμε για τη δημοκρατία, είναι έννοια απαράβατη. Να ψηφίσουν «ναι» ή «όχι», να μην κρύβονται πίσω από την αποχή. Να ψηφίσετε «ναι» ή «όχι». Μην κρύβεστε πίσω από την αποχή ούτε ο Βορίδης ούτε ο Σαμαράς ούτε κανένας σας.

(Χειροκροτήματα από την πτέρυγα της Ελληνικής Λύσης)

Τέλος η πλάκα με τον ελληνικό λαό. Όσο υπάρχει η Ελληνική Λύση εδώ, θα τα ακούτε. Απευθύνομαι σε αυτούς που αυτοπροσδιορίζονται και ως χριστιανοί. Χριστιανοί δεν είστε; Γιατί δεν υπογράφετε; Δέκα είστε, έντεκα, πόσοι είστε. Δύο-τρεις θέλουμε, τους υπολοίπους ή τον ΣΥΡΙΖΑ ή την Πλεύση Ελευθερίας ή την Αριστερά. Εδώ δεν μιλάμε για χριστιανούς ή μη χριστιανούς. Μιλάμε για δημοκρατία πλέον, για έννοια απαράβατη.

(Χειροκροτήματα από την πτέρυγα της Ελληνικής Λύσης)

Πάμε, λοιπόν, και στα υπόλοιπα, κύριε Υπουργέ. Άλλο λάθος, κύριε Καραμέρο. Δεν το περίμενα από εσάς να στηρίξετε τη Νέα Δημοκρατία. Στεναχωριέμαι που το λέω, γιατί σας συμπαθώ προσωπικά.

**ΓΕΩΡΓΙΟΣ ΚΑΡΑΜΕΡΟΣ:** Στη Διάσκεψη των Προέδρων.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι, αφήστε τη Διάσκεψη, εκεί εγώ δεν πάω έτσι και αλλιώς, δεν μου αρέσουν οι διασκέψεις, εγώ έχω άλλη φιλοσοφία ζωής.

Καταθέσατε ένα ψήφισμα στο Ευρωπαϊκό Κοινοβούλιο, με το οποίο συμφωνούσαμε, γιατί εμείς αγωνιστήκαμε πρώτοι για την ιστορία, γιατί εμάς παρακολουθούσαν πρώτοι οι κύριοι του «Predaror». Τα έφερα τα στοιχεία εδώ, τα απέδειξα, τα κατέθεσα στη Βουλή. Γιατί μου βάλατε μέσα για μειονότητες; Ποιος ο λόγος στο κείμενο να υπάρξουν μειονότητες του ψηφίσματος; Για πείτε μου εσείς.

Το Σύνταγμά μας ορίζει τι υπάρχει και τι δεν υπάρχει. Μία θρησκευτική μειονότητα στη Θράκη. Το κείμενο μέσα, όμως, με τους όρους μειονότητες άνοιγε κερκόπορτα. Υπερασπιστές του εθνικού μηνυτή του Δημητρά ο ΣΥΡΙΖΑ; Μου βάλατε ένα κείμενο το οποίο δεν μπορούσε να υπογράψει άνθρωπος ο όποιος αγαπάει την Ελλάδα, θέλει να προστατέψει τους Έλληνες. Γιατί το κάνατε αυτό;

Το ψήφισμα, λοιπόν, ήταν λάθος και γι’ αυτό η Ελληνική Λύση είπε ένα μεγάλο όχι. Μειονότητες στην Ελλάδα δεν θα αναγνωρίσει η Ελληνική Λύση, ούτε θα προσυπογράψει. Τελεία και παύλα.

(Χειροκροτήματα από την πτέρυγα της Ελληνικής Λύσης)

Θρησκευτική υπάρχει αναγνωρισμένη από το Σύνταγμα και από το Δίκαιο, δεν χρειάζεται να λέμε παραπάνω πράγματα.

Πάμε και στο υπόλοιπο. Τον Δημητρά, τον εθνικό μηνυτή της Ελλάδας, τον υπερασπίζει ο ΣΥΡΙΖΑ. Το κείμενο δε μέσα του ψηφίσματος το αντιλαμβάνομαι για τους δημοσιογράφους. Μαζί σας. Γιατί ελέγχουν όλο το σύστημα; Μαζί σας. Γιατί τρομοκρατούν μέσω των δημοσιογράφων πολιτικούς αντιπάλους; Μαζί σας. Γιατί προσπαθούν τώρα να δημιουργήσουν πρόβλημα στο ΠΑΣΟΚ και στον ΣΥΡΙΖΑ, η Νέα Δημοκρατία με τους κονδυλοφόρους τους; Μαζί σας. Αλήθεια είναι. Εμάς επιχείρησαν να μας τελειώσουν πολλές φορές, αλλά η Ελληνική Λύση δεν τελειώνει από τη Νέα Δημοκρατία. Η Νέα Δημοκρατία θα τελειώσει, αλλά η Ελληνική Λύση δεν θα τελειώσει.

(Χειροκροτήματα από την πτέρυγα της Ελληνικής Λύσης)

Αλλά το χειρότερο από όλα -δεν θα πω για το Λιμενικό, τους λαθρομετανάστες κ.λπ., τα αφήνω αυτά, κύριε Καραμέρο, είναι ιδεολογικά- είναι ότι ζητάτε να σταματήσει η χρηματοδότηση…

**ΓΕΩΡΓΙΟΣ ΚΑΡΑΜΕΡΟΣ:** Θα απαντήσουμε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι, όχι δεν θα πω γι’ αυτό. Είναι ιδεολογική αντιπαράθεση. Δεν θα μπω στην ουσία.

Ζητάτε να διακοπεί η χρηματοδότηση της Ελλάδας. Μα, είμαστε με τα καλά μας; Είναι λεφτά που θέλει η Ελλάδα για να δώσει στους αγρότες, κτηνοτρόφους, αλιείς ή οπουδήποτε αλλού. Γιατί πρέπει να τιμωρηθεί πάλι ο Έλληνας με ένα ψήφισμα από Ευρωπαίους Ευρωβουλευτές; Λάθος σας λέω.

**ΓΕΩΡΓΙΟΣ ΚΑΡΑΜΕΡΟΣ:** Δεν ζητήσαμε αυτό.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αυτό γράφει το κείμενο. Το έχω μπροστά μου. Εγώ όταν μιλάω, μιλάω με στοιχεία. Πρόταση ψηφίσματος για τα Πρακτικά.

(Στο σημείο αυτό ο Βουλευτής κ. Κυριάκος Βελόπουλος, Πρόεδρος της Ελληνικής Λύσης, καταθέτει για τα Πρακτικά το προαναφερθέν πόρισμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΓΕΩΡΓΙΟΣ ΚΑΡΑΜΕΡΟΣ:** Αυτό που λέτε μειονότητες, είναι στη μετάφραση.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν ξέρω τι είναι. Μισό λεπτό, το ψήφισμα λέει αυτά.

**ΘΕΟΦΙΛΟΣ ΞΑΝΘΟΠΟΥΛΟΣ:** Οφείλετε να ξέρετε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Το ψήφισμα τα λέει αυτά. Το ψήφισμα, το οποίο ξέρω καλύτερα από εσάς. Λέει μειονότητες.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, παρακαλώ!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Είναι ξεκάθαρο το κείμενο, μη λέτε ψέματα. Εδώ, λέει μειονότητες.

Δημητράς τώρα; Ο εθνικός μηνυτής μέσα στο ψήφισμα; Τι δουλειά έχει αυτό; Σας παρακαλώ, να τα λέμε όλα. Εγώ περιμένω από εσάς να υπογράψετε την ονομαστική ψηφοφορία. Θα υπογράψετε; Ναι; Έχουμε ακόμα έναν, θέλουμε δύο παιδιά.

**ΘΕΟΦΙΛΟΣ ΞΑΝΘΟΠΟΥΛΟΣ:** Βγάλτε το στον πλειστηριασμό.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα υπογράψετε; Δεν υπάρχει πλειστηριασμός στη λογική, στη δημοκρατία και στο έθνος. Θα υπογράψετε, ναι ή όχι; Αυτό είναι το ερώτημα, που με διακόψατε.

**ΘΕΟΦΙΛΟΣ ΞΑΝΘΟΠΟΥΛΟΣ:** Θα ζητήσω τον λόγο και θα σας απαντήσω.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα κάνετε εσείς εξεταστική επιτροπή, ναι ή όχι; Κάντε εσείς.

**ΠΡΟΕΔΡΕΥΩΝ (Ιωάννης Πλακιωτάκης):** Σας παρακαλώ, όχι διάλογο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα κάνετε ονομαστική ψηφοφορία εσείς; Αυτό με ενδιαφέρει εμένα.

**ΘΕΟΦΙΛΟΣ ΞΑΝΘΟΠΟΥΛΟΣ:** Θα απαντήσω.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αλλά ο ΣΥΡΙΖΑ, δυστυχώς, λειτουργεί ως αποσυμπιεστής βαλβίδας. Και έρχεται, λοιπόν, το «POLITICO» και μας επιβεβαιώνει.

Τι κάνει ο Πρωθυπουργός; Για μια καρεκλίτσα, για την καρέκλα στην Ευρωβουλή, δίνει τα πάντα, ό,τι κι αν είναι αυτό, ακόμα και για τον γάμο των ομοφυλοφίλων. Δίνει τα πάντα. Όπως είπα και χθες, ένας Έλληνας Πρωθυπουργός αποδεικνύεται πολύ μικρός για τα μεγάλα. Πολύ μικρός. Και ο Πρωθυπουργός για μια καρέκλα, εξαργυρώνει τα πάντα. Είναι λάθος.

Πάμε στην ουσία, λοιπόν, γιατί θέλω να είμαι ξεκάθαρος. Υπάρχει ένας συντονισμός. Όλος ο μηχανισμός προπαγάνδας της Νέας Δημοκρατίας λειτουργεί συνεχώς με fake news. Δεν θα μπορούσα ποτέ να φανταστώ νεοδημοκράτη, του Κωνσταντίνου Καραμανλή πολιτικό απόγονο, να υβρίζει και να λοιδορεί την Εκκλησία, να μιλάει για σκοταδιστές. Δεν μπορούσα ποτέ να φανταστώ να λέει ότι η Εκκλησία δεν έχει δικαίωμα να ομιλεί. Νεοδημοκράτης στα social media, γνωστό στέλεχος της Νέας Δημοκρατίας. Δεν μπορούσα να φανταστώ ποτέ ότι αυτό το κόμμα του Κωνσταντίνου Καραμανλή, του Εθνάρχη, όπως λένε και οι ίδιοι, θα είναι τόσο αντιπαθητικό σε σχέση με τους ψηφοφόρους του.

Εγώ ζητώ από όλους σας και κυρίως από τις τηλεπερσόνες, να σταματήσει ο διασυρμός της Εκκλησίας. Η Εκκλησία για τα του οίκου της έχει δικαίωμα διά να ομιλεί. Είναι απαράβατος κανόνας της δημοκρατίας.

(Χειροκροτήματα από την πτέρυγα της Ελληνικής Λύσης)

Και βέβαια δεν θα αναφερθώ στα ανθελληνικά Hoaxes που πραγματικά αυτά που κάνουν είναι ελεεινά και τρισάθλια. Το προσπερνώ γιατί αυτή είναι η φύση της δουλειάς τους. Θα μείνω, όμως, σε ένα παράδειγμα πρωινό που έβλεπα σήμερα στην τηλεόραση. Έρχεται ένας φίλος, σύμβουλος και μου λέει: Κοίτα, τι λέει ο Λιάγκας. Και αναρωτιέμαι: Ο Λιάγκας, ο Περρής, ο Τατσόπουλος θα γίνουν τιμητές της δημοκρατίας; Ο Λιάγκας, ο Περρής και ο Τατσόπουλος που καθυβρίζουν εδώ και είκοσι μέρες την Εκκλησία, θα γίνουν τιμητές της Εκκλησίας ή θα γίνουν κατήγοροι της Εκκλησίας;

Θα σας πω ένα πράγμα. Η εργαλειοποίηση της Εκκλησίας από τον κάθε Λιάγκα, τον κάθε Περρή, τον κάθε Τατσόπουλο είτε για οικονομική επιβίωση είτε για τηλεοπτική επιβίωση, είναι κάτι απεχθές, κάτι βρώμικο που τηλεοπτικά δεν στέκει.

(Χειροκροτήματα από την πτέρυγα της Ελληνικής Λύσης)

Και επαναλαμβάνω. Έχουν δικαίωμα να ομιλούν, έχουν δικαίωμα να εκφράζουν την άποψή τους, αλλά δεν έχουν το δικαίωμα να λοιδορούν και να υβρίζουν κανέναν. Και αναφέρομαι στους κυρίους αυτούς, διότι η ακατάσχετη μπουρδολογία και οι ύβρεις σε μητροπολίτες είναι όρος της εκπομπής τους.

Πάμε τώρα στην Εκκλησία. Θέλω να αναφερθώ στα αυτονόητα. Ακούω την Αριστερά με συμπάθεια -ιδεολογικές διαφορές έχουμε έτσι κι αλλιώς- να ομιλεί για διαχωρισμό Εκκλησίας - Κράτους. Μπορεί να συμφωνεί κάποιος ή να διαφωνεί, μπορεί κάποιος να θέλει να διαχωριστεί η Εκκλησία από το κράτος, γιατί έχει μια φιλοσοφική προσέγγιση και είναι λογική, το αντιλαμβάνομαι.

Έχω μια ερώτηση. Τα δισεκατομμύρια που έδωσε η Εκκλησία υποχρεωτικά, γιατί το κράτος ζήτησε επί Ελευθερίου Βενιζέλου και επί πολλών Πολιτικών Αρχηγών και Προέδρων, θα τα πληρώσετε εσείς όταν γίνει διαχωρισμός; Γιατί έχει δικαίωμα μετά η Εκκλησία να τα ζητήσει. Ρωτώ, γιατί η συμφωνία ήταν σχετική. Δίνω, δίνετε μισθοδοσία. Έδωσε ακίνητα, έδωσε χρήματα.

Κατά την άποψή μας, φίλες και φίλοι, η οποία είναι κάθετη, εμείς θέλουμε μια Ελλάδα διαφορετική. Εσείς θέλετε μια Ευρώπη διαφορετική. Να σας υπενθυμίσω ότι στην Ευρώπη που επικαλείστε, στη Γερμανία, πιστοποιήθηκε νόμος -μόλις πριν μια βδομάδα το διάβασα. Ακούστε τον νόμο: «Να διώκονται όσοι λένε ότι υπάρχουν μόνο δύο φύλα». Όποιος λέει ότι υπάρχουν δύο φύλα θα διώκεται. Νόμος σε κρατίδιο της Γερμανίας, δυστυχώς. Στη Φινλανδία διώκονται οι αναφορές στον Απόστολο Παύλο προς Κορινθίους, όταν μιλάνε για την ομοφυλοφιλία. Νόμος. Αυτή είναι η Ευρώπη. Στην Ιρλανδία απαγορεύτηκε το σύνθημα: «Οι ζωές των Ιρλανδών μετράνε». Αυτή την Ευρώπη δεν τη θέλουμε εμείς. Θέλουμε μια Ευρώπη των λαών, των εθνών, των ανθρώπων που ζουν εκεί. Θέλουμε μια Ευρώπη ευρωπαϊκή, χριστιανική, ανεκτική σε όλες τις θρησκείες. Αυτό θέλουμε.

(Χειροκροτήματα από την πτέρυγα της Ελληνικής Λύσης)

Πάμε στα αγροτικά για να κλείσω σιγά, σιγά. Πραγματικά αυτή η Κυβέρνηση ζει μέσα στο ψέμα της. Βγαίνει ο Πρωθυπουργός της χώρας και λέει σε τηλεοπτική συνέντευξη: «η μισή αλήθεια, είστε οπαδοί της μισής αλήθειας». Δώσαμε 1 δισεκατομμύριο ευρώ στους αγρότες και το ακούει, όπως βλέπετε στο κείμενο που παραλαμβάνετε, δεν υπάρχει πουθενά όνομα κόμματος, δεν βάζουμε Ελληνική Λύση. Θέλουμε μόνο Βουλευτές πατριώτες, Έλληνες, δημοκράτες που αγαπάνε τον ελληνικό λαό και την αλήθεια. Δεν υπάρχει Ελληνική Λύση εδώ, δεν υπάρχει.

(Χειροκροτήματα από την πτέρυγα της Ελληνικής Λύσης)

Λέω, λοιπόν -και το λέω ξανά- πως είπε ότι έδωσε 1 δισεκατομμύριο ευρώ, -και ακούν τα παιδιά επάνω, να σας καλημερίσουμε όλους παιδιά- στους αγρότες 1 δισεκατομμύριο ευρώ ο Έλληνας Πρωθυπουργός. Και ακούει ο Γιώργος, ο Νίκος, τα μικρά παιδιά ότι 1 δισεκατομμύριο έδωσε στους αγρότες. Τι δεν λέει ο Πρωθυπουργός; Ότι από το 1 δισεκατομμύριο, τα περισσότερα είναι εισφορές των αγροτών που έδωσαν οι ίδιοι. Λεφτά που δόθηκαν από τους ιδίους το 1 δισεκατομμύριο. Τι κρύβει ο Πρωθυπουργός; Ότι είναι τέσσερα χρόνια το 1 δισεκατομμύριο, 250 εκατομμύρια τον χρόνο. Δεν είναι 1 δισεκατομμύριο άπαξ, μια φορά, για έναν χρόνο.

Κοιτάξτε, με τα ψέματα δεν μπορείτε να κάνετε πολιτική. Μπορεί να έχετε όλα τα μέσα μαζί σας, μπορεί να έχετε τα πάντα μαζί σας, αλλά ο Θεός και ο λαός βλέπουν. Βλέπουν τα πάντα καλύτερα από εσάς.

(Χειροκροτήματα από την πτέρυγα της Ελληνικής Λύσης)

Και εγώ ρωτώ. Ο Θεός, ο όποιος Θεός οποιουδήποτε είναι θα έλεγα παντόπτης. Λέω το αυτονόητο. Η Ευρωπαϊκή Ένωση κόβει λεφτά από τους αγρότες και δίνει 50 δισεκατομμύρια στην Ουκρανία, κόβει λεφτά από τους ευρωπαίους πολίτες και δίνει 50 δισεκατομμύρια στην Ουκρανία. Και εγώ ρωτώ: Γιατί; Όταν οι αγρότες στη Γαλλία, Γερμανία, Βέλγιο, παντού, Ελλάδα τρέχουν από εδώ, ουρλιάζουν: «θα πεινάσουμε, θα πεθάνουμε, δεν θα έχουμε να παράγουμε» και αντί να σκεφτούμε σοβαρά ως χώρα -από το ’19 το λέω- ότι θα πεινάσουμε, να κάνουμε ένα σχέδιο πρωτογενούς τομέα, έχουμε έναν Πρωθυπουργό, ο οποίος -ακούστε το αμίμητο, παιδιά μου, ακούστε τι λέει ο Πρωθυπουργός μας- λέει: «Ανοικτός σε διάλογο με ανοικτούς δρόμους».

Τι δεν λέει, όμως; Την προηγούμενη μέρα είπε: «Δεν δίνω λεφτά». Τι διάλογο θα κάνεις με έναν, ο οποίος σου λέει δεν έχω να σου δώσω, έλα να συζητήσουμε. Τι να συζητήσουμε; Τι ωραίο καιρό κάνει σήμερα; Τι ωραία ομάδα έχει ο Ολυμπιακός, ο Παναθηναϊκός, ο ΠΑΟΚ, η ΑΕΚ, ο Άρης; Ποιος θα πάρει το κύπελλο και το πρωτάθλημα; Αυτός είναι ο Πρωθυπουργός, επικοινωνιακά δρα και λειτουργεί. Αυτός ο Πρωθυπουργός -θα το πω- δεν αξίζει στην Ελλάδα και τους Έλληνες. Ο Πρωθυπουργός πρέπει να λέει αλήθεια.

(Χειροκροτήματα από την πτέρυγα της Ελληνικής Λύσης)

Πάμε στα υπόλοιπα. Τι πέτυχε η Νέα Δημοκρατία; Έστειλε κάποιους άσχετους για να διαπραγματευτεί την ΚΑΠ και τη δέχτηκε έτσι, όπως την έδωσαν. Την πήραν πίσω και έφυγαν. Είναι μειωμένα κατά 250 εκατομμύρια τα λεφτά. Ποιος θα πληρώσει το λάθος;

Στον ΟΠΕΚΕΠΕ που άλλαξε ο Υπουργός σας, ο Αυγενάκης, που είναι σε αποδρομή, τα δύο στελέχη, το κατήγγειλα εγώ. Ο ένας είναι συγκοινωνιολόγος και ο άλλος είναι πολιτικός μηχανικός. Θα χτίζει ροδακινιές η μία πάνω στην άλλη; Δεν μπορούμε να βρούμε έναν άνθρωπο που να ξέρει τη δουλειά; Είναι αυτό Κυβέρνηση τεχνοκρατών; Τόσους συμβούλους μαζέψατε, ρε παιδί μου. Και στην τελική αν δεν έχετε και άλλα στελέχη στη Νέα Δημοκρατία είναι το σημιτικό ΠΑΣΟΚ εδώ, πάρτε τους σημιτικούς που τους έχετε πάρει όλους. Δεν έχετε αφήσει σημιτικό για σημιτικό όρθιο. Ότι σημιτικός υπάρχει, τον παίρνετε.

Επίσης, σας διαβάζω όχι τι λέω εγώ, τι λέει ο νεοδημοκράτης υποψήφιος αντιπεριφερειάρχης στη Θεσσαλία, γνωστός συνδικαλιστής αγρότης, ο κ. Σιδηρόπουλος: «Η νέα ΚΑΠ μάς απαγορεύει να παράγουμε. Είναι κλέφτες, είναι απατεώνες. Προσκύνησαν τον πόλεμο στην Ουκρανία. Μας απαγόρευσαν να παράγουμε γάλα, δημητριακά, τα πάντα, γιατί ξεπουλήθηκαν στις πολυεθνικές. Θέλουν να φέρουν τα πάντα από την Ουκρανία και από τρίτες χώρες. Εμείς έχουμε έλεγχο στα φάρμακα και αυτοί φέρουν προϊόντα από χώρες που δεν ελέγχουν τίποτα. Ντροπή και μόνο ντροπή! Ούτε βήμα πίσω!», Νέα Δημοκρατία, Σιδηρόπουλος, αυτούσιο το κείμενο.

Σας λέει ο ψηφοφόρος, ο οπαδός, το στέλεχός σας ότι είστε κλέφτες ή απατεώνες. Σας λέει για ντροπή! Σας αποκαλεί κλέφτες και απατεώνες. Και αντί να του κάνετε μια μήνυση, γιατί σας λέει κλέφτες και απατεώνες, τον έχετε ακόμα στο κόμμα σας. Λοιπόν, ή είστε κλέφτες και απατεώνες ή εσείς κάνετε λάθος που δεν κάνετε μήνυση. Αποφασίστε. Εγώ δεν πιστεύω ότι είστε κλέφτες και απατεώνες. Ποτέ. Η Ελλάδα είναι η πιο αδιάφθορη χώρα του κόσμου. Δεν υπάρχουν κομπίνες, δεν υπάρχουν μίζες, δεν υπάρχει τίποτα. Είναι όλα καθαρά, διαυγέστατα.

Πάμε να δούμε, λοιπόν, τι πέτυχε η Ισπανία και τι πέτυχαν οι άλλες χώρες και τι πέτυχε η Νέα Δημοκρατία. Στην Ισπανία 400 εκατομμύρια για αποζημίωση για ζημιές σε φυτικό και ζωικό κεφάλαιο τώρα. Οι ελαιοπαραγωγοί βοηθήθηκαν κατά 100 εκατομμύρια στην Ισπανία τώρα. Πολωνία, επέβαλε μονομερή απαγόρευση εισαγωγής ουκρανικών προϊόντων στην Πολωνία, η Πολωνία μόνη της. Και εμείς δεν μπορούμε να απαγορεύσουμε την εισαγωγή γάλακτος από τη Βουλγαρία και τα προϊόντα από την Τουρκία, που είναι ανταγωνιστικά και είναι πιο χαμηλή η παραγωγή. Ντροπή! Να η ντροπή!

(Χειροκροτήματα από την πτέρυγα της Ελληνικής Λύσης)

Κύπρος, αφορολόγητο πετρέλαιο. Γαλλία, ελάφρυνση φορολογίας στους αγρότες, μείωση φόρου στο ντίζελ κίνησης, έλεγχοι στην αγορά για νοθευμένα προϊόντα. Πορτογαλία, κατάργηση ΦΠΑ σε λιπάσματα και ζωοτροφές από το ’22, μείωση φόρου πετρελαίου κίνησης. Ιρλανδία, επιδότηση 400 ευρώ ανά εκτάριο για την καλλιέργεια σιτηρών, σιταριού, κριθαριού, βρώμης. Ρουμανία, μείωση φόρου σε πετρέλαιο κίνησης, πρόγραμμα οικονομικής ενίσχυσης 270 εκατομμυρίων στη Ρουμάνια. Δηλαδή, αυτά όλα τα κάνουν οι άλλες χώρες. Ιταλία, 100 εκατομμύρια.

Εμείς γιατί δεν τα κάνουμε; Τι θα πούμε στον αγρότη, κτηνοτρόφο; Αυτός μας ταΐζει. Ο αγρότης, ο κτηνοτρόφος, ο μελισσοκόμος και ο αλιεύς μάς ταΐζουν σας λέω. Μας ταΐζουν. Γιατί να μην τους βοηθήσουμε; Ποιος είναι ο λόγος να αρνούμαστε το αυτονόητο;

Και βέβαια θα ήθελα να πάμε και στην παιδεία για να κλείσω. Εμένα με ενόχλησε περισσότερο, κύριε Καραμέρο, κάτι άλλο. Αντί να δώσει λύσεις η Νέα Δημοκρατία και οι Υπουργοί της, έχουν γίνει διατροφολόγοι, δίνουν διατροφολογικές συμβουλές. Εμένα κοροϊδεύετε που ασχολούμαι επαγγελματικά τριάντα χρόνια με τα σκευάσματα αυτά και βγαίνει ο Υπουργός σας και λέει ότι με μία φέτα καρπούζι και ένα τοστ την ημέρα μπορείτε να τη βγάλετε πέρα. Ο Υπουργός ο μέγας δεξιός, αδέξιος Βορίδης λέει ότι εγώ μια φέτα καρπούζι έπαιρνα όταν ήμουν φοιτητής. Τώρα φαντάζομαι τρία καρπούζια στη σειρά δεν χωράνε να τα φάει. Δηλαδή, είμαστε με τα καλά μας; Διατροφολόγοι; Επτά αμυγδαλάκια, μία φέτα καρπούζι, ένα τοστ και λίγο περπάτημα παραπάνω, ολιστική διατροφή. Αυτή είναι η Νέα Δημοκρατία. Αυτοί τρώνε με χρυσά κουτάλια και ο Έλληνας να τρώει μία φέτα καρπούζι. Σοβαρολογείτε τώρα; Σοβαρά μιλάτε; Σοβαρά; Είναι σοβαρή διακυβέρνηση αυτή;

(Χειροκροτήματα από την πτέρυγα της Ελληνικής Λύσης)

Και να σας πω και κάτι άλλο. Εάν σε άλλη χώρα, σε άλλη χώρα δημοκρατική, ευρωπαϊκή μία εταιρεία έπαιρνε -ακούστε- την «ΕΘΝΙΚΗ ΑΣΦΑΛΙΣΤΙΚΗ», τη ΔΕΗ, όλα τα νοσοκομεία τα ιδιωτικά, τα «GOODY’S», τον «ΜΠΑΡΜΠΑ ΣΤΑΘΗ», τη «ΧΡΥΣΗ ΖΥΜΗ», τη «ΔΩΔΩΝΗ», τη «ΔΕΛΤΑ», τη «SKROUTZ», «FLOCAFE», «EVEREST», «LA PASTERIA» τι θα γινόταν; Μια εταιρεία λεηλατεί -θα τα πω, εγώ λέω και τα ονόματα- μία εταιρεία κάνει σκούπα και παίρνει τα πάντα. Και ξαφνικά η πρόθεσή της να κάνει ιδιωτικό πανεπιστήμιο, πριν ένα μήνα ανακοινώθηκε στην «ΚΑΘΗΜΕΡΙΝΗ», αν δεν κάνω λάθος, γίνεται νόμος της Νέας Δημοκρατίας. Να μην πω ότι είστε διαπλεκόμενοι και εξυπηρετείτε τη CVC, στην οποία συμπτωματικά δούλευε από το οικογενειακό περιβάλλον του Πρωθυπουργού άνθρωπος εκεί; Δεν θα το πω; Με την πρόθεσή της να κάνει ιδιωτικό πανεπιστήμιο αμέσως να φέρετε τον νόμο και να κάνετε μπάχαλο την παιδεία, να πυροδοτήσετε τον χώρο της παιδείας με καταλήψεις; Είστε εμπρηστές της ελληνικής παιδείας! Είστε δολιοφθορείς της ελληνικής παιδείας!

(Χειροκροτήματα από την πτέρυγα της Ελληνικής Λύσης)

Αυτή είναι η αλήθεια για να εξυπηρετήσετε συμφέροντα, τα όποια συμφέροντα. Και όχι οι Βουλευτές, οι Βουλευτές μια χαρά άνθρωποι είναι, ο Πρωθυπουργός, το Μαξίμου και όλοι αυτοί οι σύμβουλοι που μάζεψε εκεί, οι οποίοι δυστυχώς για εσάς δεν είναι Νέα Δημοκρατία, είναι σημιτικοί. Άρα, λοιπόν, δεν υπάρχει πλέον Νέα Δημοκρατία, παιδιά μου. Υπάρχει νέα σημιτοκρατία. Η Νέα Δημοκρατία είναι πλέον νέα σημιτοκρατία. Αυτή είναι η αλήθεια!

(Χειροκροτήματα από την πτέρυγα της Ελληνικής Λύσης)

Και επειδή με ρωτούν πώς θα λύσουμε το πρόβλημα της παιδείας, έχουμε ένα πρόγραμμα εκατό περίπου σελίδων για την παιδεία. Θα καταθέσω την κεντρική ιδέα, πόντο, πόντο, point, point, βήμα, βήμα τι μπορούμε να κάνουμε. Το καταθέτω στα Πρακτικά για τον ιστορικό του μέλλοντος.

(Στο σημείο αυτό ο Πρόεδρος της Ελληνικής Λύσης, κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μα ρωτάνε, λοιπόν, εμάς εάν θέλουμε ιδιωτικά πανεπιστήμια; Εμείς είπαμε τι θέλουμε. Σαφώς και θέλουμε ιδιωτικά πανεπιστήμια όχι με τη λογική τη δική σας.

(Θόρυβος στην Αίθουσα)

Ακούστε λίγο τι θα πω και μετά μπορεί να συμφωνήσετε κιόλας. Περιμένετε, μη βιάζεστε. Πρώτα θα φτιάξουμε τη δημόσια δωρεάν παιδεία χωρίς να πέφτουν τα δάνεια από πάνω, να έχουν τα παιδιά μας βιβλία, να έχουν καρέκλες και μετά ελάτε να μιλήσουμε για την ιδιωτική παιδεία και πιλοτικά.

**ΕΜΜΑΝΟΥΗΛ ΣΥΝΤΥΧΑΚΗΣ:** Τα δύο καρπούζια σε μία μασχάλη.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι, δεν είναι δύο καρπούζια, ένα είναι. Εάν δεν φτιάξουμε τη δημόσια παιδεία πώς θα κάνουμε ιδιωτική; Δεν κατάλαβα. Φτιάχνεις τη δημόσια παιδεία, την υλοποιείς. Στη Γερμανία εγώ ξέρω η ιδιωτική παιδεία που λειτουργεί -να ξέρετε έχει ιδιωτικά πανεπιστήμια- ξέρετε πόσοι φοιτητές πηγαίνουν; Το 1%. Απέτυχε. Δεν πέτυχε.

**ΦΙΛΙΠΠΟΣ ΦΟΡΤΩΜΑΣ:** Ας το δοκίμαζαν και εδώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τι είναι η Ελλάδα δοκιμαστήριο, πειραματόζωο, ας το δοκιμάσουμε; Κάντε τη δημόσια παιδεία, φτιάξτε την σωστά, φτιάξτε σωστές σχολές να έχουμε τις προϋποθέσεις να είναι ανταγωνιστικά πανεπιστήμια στον κόσμο και ελάτε να συζητήσουμε μετά. Εσείς ξεκινάτε από πάνω προς τα κάτω πάντα. Αυτό σας λέω.

Και τι είπαμε εμείς, κύριε συνάδελφε της Αριστεράς; Είπαμε ότι πιλοτικά μπορεί να ξεκινήσουμε μόνο με τα μεταπτυχιακά μετά από έξι χρόνια, πρώτα με διάλογο, όμως. Πιλοτικά τα μεταπτυχιακά και διδακτορικά, αυτό είπαμε. Ή δεν ξέρετε εσείς ότι υπάρχουν καθηγητές, οι οποίοι πουλάνε μεταπτυχιακά και διδακτορικά στα ελληνικά δημόσια πανεπιστήμια; Έχει γίνει εργολαβία η ιστορία. Όλοι δίνουν χαρτιά. Αυτό πρέπει να σταματήσουμε, την παθογένεια σας λέω. Πρέπει να λύσουμε το πρόβλημα στη δημόσια παιδεία.

Αν πραγματικά, όμως, κύριοι της Αριστεράς, θέλατε, όχι εσείς, αυτοί κυρίως, να λύσουν το πρόβλημα, θα είχαν καταργήσει τις κομματικές νεολαίες μέσα στα σχολεία. Εκεί ξεκινάς για να οικοδομήσεις πραγματικά μια παιδεία αληθινή.

(Χειροκροτήματα από την πτέρυγα της Ελληνικής Λύσης)

Και επειδή κάνετε λάθη, πολλά λάθη θέλω να το πω αυτό. Φτιάξατε κράτος μαφίας, όπως τα ακούτε. Θα σας εξηγήσω, μισό λεπτό, μη βιάζεστε. Φτιάξατε κράτος μαφίας. Γιατί; Χθες πάλι είχαμε έναν τύπο, τον καθάρισαν με το καλάσνικοφ. Μιλάμε για Κόζα Νόστρα τώρα, να είναι Τιχουάνα, Ελ Τσάπο και Εσκομπάρ. Τον καθάρισαν, λέει, πέταξαν το καλάσνικοφ μέσα στο αμάξι του έβαλαν και φωτιά και έφυγαν στα Μέγαρα. Ρε παιδιά, αυτά τα βλέπαμε στις ταινίες πριν δύο, τρία χρόνια.

Ο κ. Χρυσοχοΐδης μας έλεγε για Καμπούλ κατά το παρελθόν και Καμπούλ έγινε με τη Νέα Δημοκρατία η Ελλάδα. Επιβεβαιώθηκε ο Χρυσοχοΐδης. Την κάνατε Καμπούλ.

(Χειροκροτήματα από την πτέρυγα της Ελληνικής Λύσης)

Πώς θα καταγγείλεις κάποιον, κύριε Καραμέρο, που κάνει λαθρεμπόριο πετρελαίου;

Κύριοι της Νέας Δημοκρατίας, ακούστε με. Κύριε Υπουργέ, μισό λεπτό, ψάξτε το. Είναι σοβαρό. Εγώ θέλω να καταγγείλω κάποιον που κάνει λαθρεμπόριο στον Πειραιά έξω, σε ένα λιμανάκι, κάνει μετάγγιση πετρελαίου σε ένα άλλο πλοίο παράνομο. Σου λένε: Ανοίγεις την ιστοσελίδα του Υπουργείου Ανάπτυξης στη Γενική Γραμματεία Εμπορίου. Καλείς έναν τετραψήφιο αριθμό, το 1520. Έχεις ένα ηχογραφημένο μήνυμα να ακούσεις. Ώρες εργασίας Δευτέρα ως Παρασκευή, 9:00΄- 16:00΄ λειτουργεί το κατάστημα. Χρέωση από σταθερό 0,18 ευρώ, κλήση από κινητό 0,21 ευρώ. Οι δημόσιες υπηρεσίες έχουν αχρεωστήτως αριθμούς. Δεν τους δίνετε, δεν πειράζει.

Η σελίδα, λοιπόν, του Υπουργείου Ανάπτυξης έχει τέσσερα βήματα, κύριε Υπουργέ, μια φόρμα λέει, μπες εκεί μέσα για να καταχωρήσεις την καταγγελία σου και λέει χώρα, προϊόν -βενζίνη ή πετρέλαιο- παράβαση και νομός και σε παραπέμπει σε μια ιστοσελίδα της Περιφέρειας Αττικής.

Πας στην περιφέρεια και ξαφνικά βλέπεις μπροστά σου μια εικόνα που έχει δελτία Τύπου, ανακοινώσεις, τι έκανε ο περιφερειάρχης. Το καταλάβατε; Αυτή είναι η Ψηφιακή Διακυβέρνηση του Πιερακάκη; Και έτσι θα κάνετε εκλογές με επιστολικές ψήφους; Στέλνετε αυτόν που θέλει να καταγγείλει σε μια ιστοσελίδα που δεν υπάρχει; Στέλνετε κάποιον να καταγγείλει λαθρεμπόριο πετρελαίου σε κάτι που δεν υπάρχει, είναι ανύπαρκτο; Εννοώ ότι υπάρχει σελίδα αλλά πρέπει να ψάξεις μέσα κανένα μισάωρο.

Και εγώ ρωτώ: Γιατί να πάει στην Περιφέρεια Αττικής;

**ΓΕΩΡΓΙΟΣ ΚΑΡΑΜΕΡΟΣ:** Γιατί είναι αρμοδιότητά του….

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κακώς.

Δεν φταίει η περιφέρεια, μισό λεπτό, κύριε Καραμέρο. Άλλο σας λέω εγώ.

**ΓΕΩΡΓΙΟΣ ΚΑΡΑΜΕΡΟΣ:** (Δεν ακούστηκε)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μα, δεν υπάρχει εκεί link για να κάνεις την καταγγελία. Μόνο δελτία Τύπου έχει η σελίδα. Επιχειρήσαμε να μπούμε είκοσι φορές. Ελέγξτε το.

Ξέρετε γιατί το κάνουνε; Θα σας το πω τώρα. Γιατί καλύπτουν τους λαθρεμπόρου πετρελαίου. Πάνω από 2-3 δισεκατομμύρια είναι. Αυτά τα 3 δισεκατομμύρια αν τα παίρναμε από τους λαθρέμπορους πετρελαίου και τα δίναμε σε αγρότες, κτηνοτρόφους, αλιείς, μελισσοκόμους, δεν θα ήταν στους δρόμους σήμερα. Αυτό λέμε, δεν λέμε κάτι άλλο.

(Χειροκροτήματα από την πτέρυγα της Ελληνικής Λύσης)

Και κλείνοντας θα ήθελα να μιλήσω και πάλι στους πατριώτες που φύγαν από πίσω. Δεν θα πω το μεγάλο παραμύθι. Την ώρα που εμείς μιλάμε για τους ομοφυλόφιλους και τον γάμο ομοφυλοφίλων, κύριε συνάδελφε, ο Φιντάν πήγε στη Μάλτα, ο κ. Ερντογάν πήγε στην Αίγυπτο και καλά κάνει -χάνουμε την Αίγυπτο, δεν το λέει η Νέα Δημοκρατία. Κάναμε μειωμένη επήρεια- και τώρα ο κ. Ερντογάν θα τα βρει με την Αίγυπτο. Τα βρίσκει με τη Λιβύη, το τουρκολιβυκό μνημόνιο το παράνομο, επισημοποιείται και εμείς ασχολούμαστε με τον γάμο ομοφυλοφίλων. Το λέω αυτό γιατί την ίδια ώρα ο Ερντογάν όλους τους βυζαντινούς ναούς τους κάνει τζαμιά.

Να συνυπάρξουμε αρμονικά. Είμαι ο τελευταίος που θα ήθελε πόλεμο με οποιονδήποτε. Αλλά βλέπουμε ότι προκαλεί η Τουρκία. Το θέλει η Τουρκία. Και απορώ με τον κ. Μητσοτάκη που δεν καταλαβαίνει ότι όταν δίνεις πέντε, στο τέλος θα αναγκαστείς να δώσεις άλλα δεκαπέντε. Κάνει λάθη. Με την Ελλάδα και την εξωτερική πολιτική και τα εθνικά θέματα δεν μπορείς να κάνεις προσωπική πολιτική. Να ενημερώσει τώρα ο Πρωθυπουργός τους πολιτικούς Αρχηγούς για τα όσα γίνονται σε σχέση με την Τουρκία.

Και να δείτε πόσο στημένοι είναι οι δημοσιογράφοι. Τους αποκαλώ στημένους, γιατί είναι παπαγαλάκια, είναι ψιττακοί -όχι όλοι, μην τους τσουβαλιάζουμε. Μας έλεγαν επί πέντε μήνες ότι θα πάρουμε φρεγάτες -το θυμάστε;- τις LC. Τους έλεγα ότι δεν είναι φρεγάτες, είναι σκάφη ακτοφυλακής. «Όχι, είσαι εθνική εξαίρεση», έβγαιναν τα τρολ της Νέας Δημοκρατίας.

Κύριε Υπουργέ, εδώ ο Πρωθυπουργός έλεγε ότι είμαι εθνική εξαίρεση. Όσοι διαφωνούν με τη Νέα Δημοκρατία είμαστε η εθνική εξαίρεση. Γιατί αυτοί είναι το εθνικό όνειδος και είναι οι πρωταθλητές στο ψέμα. Αυτή είναι η αλήθεια. Δένδιας: «Τα συγκεκριμένα σκάφη παρουσιάζονται ως φρεγάτες». Το λέει ο ίδιος σε τηλεοπτική συνέντευξη. Τρέμη: «Αλουμινότρατες τις λένε». Δένδιας: «Δεν είναι φρεγάτες, είναι κορβέτες». Αύριο θα βγουν καϊκάκια και αντί να ζητήσει συγγνώμη, αντί να παραιτηθεί ο Υπουργός που έλεγε ψέματα επί μήνες ότι παίρνουμε φρεγάτες και παίρνουμε σκάφη, τα οποία δεν τα χρειάζεται η Αμερική και δίνουμε και 400 εκατομμύρια καπέλο για να κάνει το χατίρι των φίλων του Αμερικανών ο Πρωθυπουργός, έχουν και το θράσος να ξεδοντιάζουν την Ελλάδα, να στέλνουν όλα τα όπλα στην Ουκρανία. TOR M1, OSA. Ρωτώ εδώ S-300 θα τους δώσουν ναι ή όχι; Το είπε ο Μπλούμπερκ. Ξεδοντιάζουν την άμυνα της χώρας και στέλνουν στην Ουκρανία τα όπλα. Γιατί; Ποιος είναι ο λόγος; Ρωτώ τον Πρωθυπουργό και δεν μου απαντά. Δεν έρχεται ποτέ να απαντήσει σε εμένα προσωπικά.

Να δώσω ένα παράδειγμα γιατί θέλει να σας διαλύσει. Κάνει ερώτηση το νέο κόμμα –πώς λέγεται αυτό; Νέα Αριστερά; Δεν έχω τίποτα με τους ανθρώπους- προς τον Πρωθυπουργό, «τακ» ο Πρωθυπουργός εδώ. «Τακ», λες και συμφωνημένα τα έχουν. Κάνει ερώτηση ο κ. Φάμελλος, φαντάζομαι, όποτε θέλει και εάν θέλει έρχεται. Κάνω ερώτηση εγώ, δεν έρχεται ποτέ.

Γιατί ξέρει ότι με εμάς δεν μπορεί να παίξει ο Πρωθυπουργός. Γιατί με εμάς θα εκτεθεί πολιτικά έτσι και αλλιώς, γιατί δεν είμαστε δεσμευμένοι, ούτε δέσμιοι συμφερόντων.

(Χειροκροτήματα από την πτέρυγα της Ελληνικής Λύσης)

Αυτός είναι ο Πρωθυπουργός. Γι’ αυτό η αγωνία του να εξαφανιστεί η Ελληνική Λύση από το ελληνικό Κοινοβούλιο. Γι’ αυτό και δημιούργησε πριν τις εκλογές και άλλα υποκομματίδια. Αλλά καλπάζει συνεχώς, όπως είπε ο Μαύρος, η Ελληνική Λύση. Και όχι καλπάζει. Η Ελληνική Λύση ήρθε να βοηθήσει την Ελλάδα και τους Έλληνες και να λύσει τα μείζονα προβλήματα. Θα κάνουμε Αντιπολίτευση, θα αγωνιστούμε.

Εμείς δεν είμαστε Ποτάμι. Γιατί, πολύ φοβάμαι, ότι κάποιοι εκεί πίσω είναι Ποτάμια, σαν τον Θεοδωράκη. Θα κάνουν τη βρώμικη δουλειά, όπως με τις Πρέσπες, και θα φύγουν σπίτι τους.

Και τώρα θέλει ευκαιριακή πλειοψηφία ο Πρωθυπουργός. Ο Πρωθυπουργός που κατήγγειλε –ακούστε- τον ΣΥΡΙΖΑ για ευκαιριακή πλειοψηφία. Θα απευθυνθώ στους ψηφοφόρους της Νέας Δημοκρατίας, τους αγνούς πατριώτες συντηρητικούς. Υπουργοί και Βουλευτές, είναι ντροπή να έχετε Πρωθυπουργό ο οποίος πηγαίνει σε εκδήλωση παρουσιάσεως βιβλίου του κ. Τσιόδρα και λέει καλή επιτυχία σε αυτόν τον Ευρωβουλευτή. Οι υπόλοιποι Ευρωβουλευτές τι είναι; Κορόιδα; Γιατί η αδυναμία του με τους σημιτικούς; Είναι ντροπή αυτό το κόμμα. Δείτε εδώ τη φωτογραφία. Εγώ ντράπηκα. Όλοι οι Υπουργοί να χειροκροτούν τον Τσιόδρα. Σημιτικό ΠΑΣΟΚ, πρώην Κνίτης ήταν παλιά, πιτσιρικάς, ο Τσιόδρας, για να μην ξεχνιόμαστε.

Πήγαν όλοι οι Υπουργοί να χειροκροτήσουν τον Τσιόδρα, παιδιά, με τον Πρωθυπουργό μαζί. Τόσο Σημίτη στη ζωή μου δεν έχω ξαναδεί. Νέα σημιτοκρατία κατάντησε η Νέα Δημοκρατία, αυτή η συντηρητική, περήφανη παράταξη.

Η τραγωδία, λοιπόν, της Ελλάδος, και κλείνω εδώ, και της εποχής μας είναι ότι πολλές φορές η Αριστερά στρέφεται κατά του έθνους –λάθος- εκούσια ή ακούσια και η δεξιά, αυτή εδώ η ψευτοδεξιά και ακρονεοφιλελεύθερη, κατά του κράτους. Αυτό το έλεγε ο ντε Γκωλ πριν πολλά χρόνια, όχι εγώ.

Εμείς, λοιπόν, δίνουμε μια συμβουλή στους Έλληνες. Έλληνες, οι κυβερνώντες -αυτοί εδώ- δεν θέλουν να πάρετε και να κερδίσετε τα πάντα -και το λέω στα παιδιά. Αυτοί που κυβερνούν κοιτούν να πάρουν τα πάντα για τον εαυτό τους, να το θυμάστε. Οι περισσότεροι εξ αυτών βάζουν παπαγάλους να υβρίζουν εμένα που εργάζομαι απ’ τα είκοσι επτά μου και για το εάν έχω περιουσία. Με υβρίζει ο κ. Πορτοσάλτε, να μην πω, ο ανεμιστήρας της Νέας Δημοκρατίας που, όποτε ζεσταίνεται ο Πρωθυπουργός, φυσάει για να τον δροσίζει.

Μέμφονται εμένα που εργάζομαι και δεν αναρωτιούνται, παιδιά μου, πώς εδώ μέσα μπαίνουν πολιτικοί Αρχηγοί ή Βουλευτές με ένα σπίτι και βγαίνουν με πενήντα; Δεν αναρωτιέται ο κ. Πορτοσάλτε και οι υπόλοιποι πόσοι πολιτικοί Αρχηγοί τι δουλειά κάνουν, πού εργάζονται Εγώ απασχολώ εκατοντάδες εργαζόμενους, ελληνικές οικογένειες τρώνε ψωμί.

Και να σας πω και κάτι; Δεν ντράπηκα ποτέ για τη δουλειά μου, δεν θα ντραπώ ποτέ για τη δουλειά μου και δεν θα ανεχτώ από κανέναν τεμπέλη, άεργο να μου κάνει υποδείξεις.

(Χειροκροτήματα από την πτέρυγα της Ελληνικής Λύσης)

Και λέμε, λοιπόν, σε όλους τους Έλληνες, μπορεί αυτοί να μη θέλουνε να κερδίσετε τα πάντα, παιδιά μου, αλλά με προσπάθεια στη ζωή, με αγώνα, με ομοψυχία, οι Έλληνες μπορούμε να κερδίσουμε τα πάντα. Θέλει δουλειά και αυτό θα κάνουμε. Να προσπαθήσουμε, να νικήσουμε το κακό. Γιατί το καλό πάντοτε βγαίνει μπροστά.

(Χειροκροτήματα από την πτέρυγα της Ελληνικής Λύσης)

Κάνω και την τελευταία έκκληση προς όλους τους Βουλευτές. Το χαρτί που καταθέσαμε στη Βουλή δεν έχει επάνω Ελληνική Λύση, δεν λέμε Ελληνική Λύση. Θέλουμε ονομαστική ψηφοφορία την άλλη βδομάδα για τον γάμο ομοφυλοφίλων. Μην τους στηρίξετε. Δεν θέλουμε η Ελληνική Λύση να το πάρει επάνω της, ούτε καν μας ενδιαφέρει.

Είναι κενό το χαρτί. Το όνομά σας θέλουμε, όπως τα ονόματα των Βουλευτών. Δεν υπάρχει Ελληνική Λύση εδώ. Δεν υπάρχει κόμμα εδώ. Υπάρχει Ελλάδα, υπάρχει έθνος, υπάρχει κοινωνία, υπάρχει δημοκρατία.

Γιατί μπορεί να διαφωνεί ο κ. Μπιμπίλας με την άποψή μας. Καλοδεχούμενο. Ναι, αλλά μην τους επιτρέψουμε να διαφύγουν από τον δρόμο της στρεψοδικίας και φυγοδικίας. Να απαντήσουν, είναι υπέρ ή εναντίον του γάμου ομοφυλοφίλων; Όχι αποχές. Τέτοια παραμύθια στο Μινχάουζεν, όχι εδώ.

Ευχαριστώ πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Πρόεδρο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένας μαθητές και μαθήτριες και τέσσερις εκπαιδευτικοί συνοδοί από το 62ο Δημοτικό Σχολείο Αθήνας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης, έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 9 Φεβρουαρίου 2024, το οποίο έχει ως εξής:

ΩΡΑ ΤΟΥ ΠΡΩΘΥΠΟΥΡΓΟΥ (Άρθρα 129 παράγραφοι 2 και 3 και 132 παράγραφος 1 του Κανονισμού της Βουλής)

Η με αριθμό 663/42/31-1-2024 επίκαιρη ερώτηση του Προέδρου της Κοινοβουλευτικής Ομάδας «ΠΑΣΟΚ - Κίνημα Αλλαγής» και Βουλευτή Α΄ Θεσσαλονίκης κ. Νικολάου Ανδρουλάκη προς τον Πρωθυπουργό, με θέμα: «Πώς σκοπεύει η Κυβέρνηση να αντιμετωπίσει τη διαρκώς εντεινόμενη στεγαστική κρίση;».

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 654/30-1-2024 επίκαιρη ερώτηση της Βουλευτού Χαλκιδικής της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Κυριακής Μάλαμα προς την Υπουργό Πολιτισμού, με θέμα: «Η ακύρωση του διαγωνισμού για το τελεφερίκ στη Μονεμβασιά αποτελεί σήμα για την επανεξέταση του σχεδίου».

2. Η με αριθμό 656/30-1-2024 επίκαιρη ερώτηση της Βουλευτού Αιτωλοακαρνανίας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Χριστίνας Σταρακά προς τον Υπουργό Υποδομών και Μεταφορών, με θέμα: «Ανάγκη ένταξης των «Εγγειοβελτιωτικών έργων παραλίμνιων περιοχών Αμβρακίας - Αμφιλοχίας και Βάλτου Ν. Αιτωλοακαρνανίας» στη Δράση 4.3.1: «Υποδομές εγγείων βελτιώσεων» του Προγράμματος Αγροτικής Ανάπτυξης της Ελλάδας 2014-2020».

3. Η με αριθμό 674/5-2-2024 επίκαιρη ερώτηση της Βουλευτού Β1΄ Βόρειου Τομέα Αθηνών της Κοινοβουλευτικής Ομάδας «Κομμουνιστικό Κόμμα Ελλάδας» κ. Αφροδίτης Κτενά προς τον Υπουργό Παιδείας, Θρησκευμάτων και Αθλητισμού, με θέμα: «Να αναγνωριστούν επαγγελματικά τα πτυχία των αποφοίτων των σχολών μηχανικών των πανεπιστημίων ΠΑΔΑ, ΔΙΠΑΕ, ΕΛΜΕΠΑ, ΠΑΠΕΛ».

4. Η με αριθμό 662/31-1-2024 επίκαιρη ερώτηση του Βουλευτή Β΄ Θεσσαλονίκης της Κοινοβουλευτικής Ομάδας «Νίκη» κ. Νικολάου Παπαδόπουλου προς τον Υπουργό Υποδομών και Μεταφορών, με θέμα: «Προβλήματα από την κατασκευή της υπερυψωμένης ταχείας λεωφόρου (Flyover) στην περιφερειακή οδό Θεσσαλονίκης».

5. Η αριθμό 677/5-2-2024 επίκαιρη ερώτηση της Βουλευτού Α΄ Ανατολικής Αττικής της Κοινοβουλευτικής Ομάδας «Πλεύση Ελευθερίας» κυρίας Ελένης Καραγεωργοπούλου προς τον Υπουργό Περιβάλλοντος και Ενέργειας, με θέμα: «Η νέα περιβαλλοντική καταστροφή στον Ασωπό ποταμό και ευρύτερα στην ανατολική Αττική με την επίκληση της «βιώσιμης ανάπτυξης δια χωροθέτησης ΧΥΤΒΕΑ».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 655/30-1-2024 επίκαιρη ερώτηση της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αικατερίνης Νοτοπούλου προς την Υπουργό Εσωτερικών, με θέμα: «Να χαρακτηριστούν άμεσα ως επιλαχόντες οι νέοι επιτυχόντες του διαγωνισμού 1Γ/2022».

2. Η με αριθμό 669/4-2-2024 επίκαιρη ερώτηση του Βουλευτή Κοζάνης της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Παρασκευά Κουκουλόπουλου προς τον Υπουργό Υποδομών και Μεταφορών, με θέμα: «Η δυτική Μακεδονία «χάνει το τρένο» μέχρι το 2044».

3. Η με αριθμό 680/5-2-2024 επίκαιρη ερώτηση του Βουλευτή Επικρατείας της Κοινοβουλευτικής Ομάδας «Πλεύση Ελευθερίας» κ. Αλέξανδρου Καζαμία προς τον Υπουργό Παιδείας, Θρησκευμάτων και Αθλητισμού, με θέμα: «Οι εξ’ αποστάσεως εξετάσεις στα ΑΕΙ και η αδιαφορία του Υπουργείου Παιδείας για τη διαβλητότητά τους».

4. Η με αριθμό 670/4-2-2024 επίκαιρη ερώτηση του Βουλευτή Δωδεκανήσου της Κοινοβουλευτικής Ομάδας «ΠΑΣΟΚ – Κίνημα Αλλαγής» κ. Γεωργίου Νικητιάδη προς την Υπουργό Εργασίας και Κοινωνικής Ασφάλισης, με θέμα: «Η αδιάλλακτη στάση της Κυβέρνησης ως προς τη χρονική επέκταση του επιδόματος ανεργίας οδηγεί χιλιάδες εποχικώς εργαζόμενους στον θυμό και την απόγνωση».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 1952/27-11-2023 ερώτηση του Βουλευτή Δράμας της Κοινοβουλευτικής Ομάδας «ΠΑΣΟΚ – Κίνημα Αλλαγής» κ. Αναστασίου Νικολαϊδη προς τον Υπουργό Παιδείας, Θρησκευμάτων και Αθλητισμού, με θέμα: «Έντονη ανησυχία της τοπικής κοινωνίας για το μέλλον των πανεπιστημιακών τμημάτων με έδρα τη Δράμα».

2. Η με αριθμό 1272/20-10-2023 ερώτηση του Ανεξάρτητου Βουλευτή Α΄ Θεσσαλονίκης κ. Μιχαήλ Χουρδάκη προς τον Υπουργό Παιδείας, Θρησκευμάτων και Αθλητισμού, με θέμα: «Αύξηση των ωρών φυσικής αγωγής και αθλητισμού στο σχολείο».

Κυρίες και κύριοι συνάδελφοι, συνεχίζουμε επί του νομοσχεδίου. Τον λόγο έχει ζητήσει, για τρία λεπτά, ο Κοινοβουλευτικός Εκπρόσωπος του ΣΥΡΙΖΑ κ. Ξανθόπουλος.

Παρακαλώ, κύριε συνάδελφε.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ, κύριε Πρόεδρε.

Χθες ήταν μια εξόχως σοβαρή μέρα για τη χώρα μας, διότι το Ευρωκοινοβούλιο, με συντριπτική πλειοψηφία, κατέληξε σε μια απόφαση, σε ένα ψήφισμα - κόλαφο, για την ποιότητα της δημοκρατίας στη χώρα μας και ζητά συγκεκριμένες απαντήσεις και λογοδοσία για το σιδηροδρομικό έγκλημα των Τεμπών, την υπονόμευση της ελευθερίας του Τύπου με τον καταιγισμό αγωγών και μηνύσεων εναντίον μαχόμενων δημοσιογράφων, τη χειραγώγηση της δικαιοσύνης, την έξαρση της αστυνομικής βίας, τα αλλεπάλληλα φαινόμενα διακρίσεων εις βάρος μειονοτήτων, τη διαχείριση προσφυγικού - μεταναστευτικού, την έξαρση της διαφθοράς, τη συγκάλυψη του σκανδάλου των παρακολουθήσεων, τις παρεμβάσεις στη λειτουργία των ανεξάρτητων αρχών.

Ο κ. Βελόπουλος ως Αρχηγός, προηγουμένως, κατέθεσε την πρόταση ψηφίσματος και έκανε αναφορά ρητή ότι: «Εμείς αυτό το ψήφισμα δεν το ψηφίσαμε διότι εμπεριείχε έμμεσα μειονότητες και εμείς δεν αναγνωρίζουμε μειονότητες». Θέλω, λοιπόν, να πω στον κύριο Πρόεδρο ότι θα έπρεπε να είναι περισσότερο προσεκτικός, διότι το συγκεκριμένο ψήφισμα στο κεφάλαιο ΚΒ΄ υπ' αριθμ. 4 λέει: «εκφράζει τη βαθιά ανησυχία για τις πολυάριθμες περιπτώσεις υπερβολικής χρήσης βίας από τις αστυνομικές υπηρεσίες κατά μειονοτικών ομάδων και ειρηνικών διαδηλωτών και καλεί να διερευνήσουν αυτές τις περιπτώσεις...και γεγονός είναι ότι τρία νεαρά Ρομά άτομα έχουν σκοτωθεί στην Ελλάδα...». Περί αυτού μιλάμε. Εάν για τον κ. Βελόπουλο οι ζωές των Ρομά κοστίζουν λιγότερο, αυτό βαρύνει αυτόν και όχι εμάς.

Δεύτερον -και επίσης σημαντικό- αναφέρθηκε στον «εθνικό μηνυτή» κ. Δημητρά. Ήθελα να πω, λοιπόν, ότι για μας και ένας πολίτης εάν εγκαλείται αδίκως, είναι άξιος προστασίας δικαστικής. Και με αυτήν την έννοια το λέει, πάλι, το ψήφισμα στο κεφαλαίο ΙΖ΄ ότι: «λαμβάνοντας υπ’ όψιν ότι η πρόσφατη αθώωση δεκαέξι εργαζομένων στον τομέα της ανθρωπιστικής βοήθειας και εθελοντών καταδεικνύει ότι ποινικές κατηγορίες κατά όσων παρέχουν ανθρωπιστική βοήθεια σε αιτούντες άσυλο δεν έχουν νομική βάση» αναφέρεται λοιπόν σε αυτό το σκεπτικό για τον κ. Δημητρά.

Τέλος, μας ενεχείρισε ο κύριος Πρόεδρος το αίτημα ονομαστικής ψηφοφορίας. Θα ήθελα, λοιπόν, να μιλήσω στους συναδέλφους της Ελληνικής Λύσης, οι οποίοι είναι και γλωσσαμύντορες και είναι και θρησκευόμενοι και μάχονται υπέρ βωμών και αστείων και να πω ότι κατ’ αρχάς, για να το υπογράψουμε εμείς αυτό, μας απωθεί η τεράστια ανορθογραφία που λέει «οι Βουλευτές που υπογράφουν το παρών…», δηλαδή με «ω». Αν ήταν το παρόν με «ο», θα μπορούσαμε να το σκεφτούμε καλύτερα.

Και κλείνω με την επισήμανση ότι, όπως είπε και ο Σάμιουελ Τζάκσον: «Ο πατριωτισμός είναι το τελευταίο καταφύγιο των απατεώνων». Ελπίζω να μην αφορά τον κ. Βελόπουλο.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, μπορώ να έχω τον λόγο;

**ΓΕΩΡΓΙΟΣ ΚΑΡΑΜΕΡΟΣ:** Κύριε Πρόεδρε, επί προσωπικού, μπορώ να έχω τον λόγο;

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Μισό λεπτό. Έχει ζητήσει τον λόγο ο κ. Χήτας και στη συνέχεια ο κ. Πλεύρης.

Παρακαλώ, τον λόγο έχει τώρα ο Κοινοβουλευτικός Εκπρόσωπος της Ελληνικής Λύσης κ. Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Κύριε συνάδελφε, διαβάζετε ό,τι σας συμφέρει. Για προχωρήστε λίγο στο ψήφισμα που έχετε μπροστά σας –είστε και επιμελής- και διαβάστε το 21. Γιατί διαβάσατε το 6 και δεν πήγατε στο 21; Δεν θέλετε; Δεν σας συμφέρει; Πονηρίτσα; Τι ήταν αυτό ακριβώς ή μήπως δεν ξέρετε τι λέει το ψήφισμά σας; Για δείτε το 21 τι λέει. Σημειώνει ότι: «η Ελλάδα έχει θεσπίσει νομικό πλαίσιο σχετικά με την ίση μεταχείριση και ότι έχουν ληφθεί σχετικά μέτρα…» λέει «εις βάρος των ΛΟΑΤΚΙ, των Ρομά και άλλων μειονοτήτων». Τι εννοεί ο ποιητής; Γιατί είπατε ότι εννοούμε εμείς τους Ρομά ως μειονότητα. Λέει: «των Ρομά,» -κόμμα, αφού ξέρετε και πολύ καλά ελληνικά η σύνταξη είναι εξαιρετική- «και άλλων μειονοτήτων». Εσείς, λοιπόν, που ξέρετε καλά ελληνικά να μας πείτε τι εννοείτε «οι μειονότητες». Γιατί στην Ελλάδα έχουμε μία μειονότητα θρησκευτική και είναι στη Θράκη, οι μουσουλμάνοι. Έχετε κάτι άλλο υπ’ όψιν σας;

Ο πατριωτισμός δεν κρίνεται με ευφυολογήματα, κύριε συνάδελφε, αλλά κρίνεται στην πράξη. Το παρών -με ωμέγα- ή παρόν –με όμικρον- τους στριμώχνει το ίδιο καλά. Βάλτε την υπογραφή σας εκεί και αν θέλετε να καταθέσετε πρόταση μομφής, δυσπιστίας, κατά της Νέας Δημοκρατίας -που τόσο δεν τη θέλετε και θέλετε να πέσει η Κυβέρνηση- ιδού η Ρόδος ιδού και το πήδημα. Εμείς αν είχαμε τους απαιτούμενους Βουλευτές, θα το κάναμε.

Καταθέστε πρόταση δυσπιστίας να ακούσει ο κόσμος τι κάνει η Αξιωματική Αντιπολίτευση. Γιατί δεν είστε Αξιωματική Αντιπολίτευση, δυστυχώς. Είστε το δεκανίκι της Νέας Δημοκρατίας, ξεκάθαρα, κύριε συνάδελφε. Υπογράψτε την ονομαστική ψηφοφορία, καταθέστε και πρόταση δυσπιστίας για την Κυβέρνηση, να τους στριμώξουμε, να πέσει η Νέα Δημοκρατία. Τα υπόλοιπα είναι εξυπνακισμοί.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Πλεύρης.

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, προφανώς και όταν έρθει η σειρά των ομιλιών των Κοινοβουλευτικών Εκπροσώπων, θα επεκταθούμε στο θέμα του ψηφίσματος, αλλά δεδομένου ότι τέθηκε από τον αξιότιμο συνάδελφο Κοινοβουλευτικό Εκπρόσωπο του ΣΥΡΙΖΑ, θα πρέπει να απαντήσω σύντομα και τα υπόλοιπα, στην ομιλία μου.

Πρώτον, για το συγκεκριμένο ψήφισμα το οποίο λέτε, είναι μια συνεχής προσπάθεια που γίνεται από ομάδα Ευρωβουλευτών, που έχουν στοχοποιήσει την Ελλάδα, μεταξύ των οποίων, δυστυχώς, είναι και Έλληνες Ευρωβουλευτές και αφορούν κατά βάση ομάδες κομμάτων, στους οποίους δεν ανήκει η Νέα Δημοκρατία και αντιθέτως, το λαϊκό κόμμα στηρίζει απόλυτα όλες τις ενέργειες που έχουν γίνει για την ενίσχυση του κράτους δικαίου αποδεδειγμένα και στο κομμάτι των μεταρρυθμίσεων και στο κομμάτι των πρωτοβουλιών. Και είναι πάρα πολύ λυπηρό Έλληνες Ευρωβουλευτές, ουσιαστικά, να ζητάνε να κοπεί η χρηματοδότηση από την Ευρωπαϊκή Ένωση.

Αποτελεί, όμως, μεγάλο θράσος για τον ΣΥΡΙΖΑ, κυρίες και κύριοι συνάδελφοι, να αναφέρεται σε κράτος δικαίου και θα πω γιατί: Στα δύο δεδομένα, τα οποία αναφέρονται στο ψήφισμα, το ένα έχει να κάνει με τη δικαιοσύνη και το άλλο με τα μέσα μαζικής ενημέρωσης.

Ενημερώσατε τις ομάδες, που κάνετε όλο αυτό το lobbying, ότι έχετε δύο Υπουργούς οι οποίοι έχουν καταδικαστεί από το ειδικό δικαστήριο, ο μεν ένας για παρέμβαση σε εισαγγελέα -άρα παρέμβαση στη δικαιοσύνη- ο δε άλλος, για παρέμβαση στα μέσα μαζικής ενημέρωσης; Και εδώ δεν μιλάμε για ψηφίσματα. Μιλάμε για ποινικές καταδίκες οι οποίες έχουν έρθει από δικαστές. Η Βουλή παρέπεμψε τις υποθέσεις και υπάρχουν καταδικαστικές αποφάσεις.

Συνεπώς η κυβέρνηση του ΣΥΡΙΖΑ του 2015 - 2019, που προσπάθησε να καταλύσει το κράτος δικαίου και έχουν καταδικαστεί Υπουργοί της για αυτόν τον λόγο, που προσπαθεί μέχρι και σήμερα χωρίς να έχει μετανιώσει με το alter ego του κ. Κασσελάκη, τον κ. Πολάκη, να αναφέρεται ότι η δικαιοσύνη για να κάνει τη δουλειά της, θα πρέπει οι δικαστές να βγαίνουν από μια σχολή που θα ιδρύσει ο κ. Πολάκης, δεν μπορεί να κουνάει το δάχτυλο. Και το ψήφισμα αυτό, που είναι ένα ψήφισμα το οποίο προσβάλει τη χώρα, προφανέστατα οι Ευρωβουλευτές σας θα ερχόντουσαν μαζί με τη σοσιαλδημοκρατία να το στηρίξουν.

Τις απαντήσεις εμείς σας τις έχουμε δώσει όλες. Δεν μας αφορούν ψηφίσματα που προέρχονται από lobbying, από κατ’ επάγγελμα Ευρωβουλευτές, όπως αυτή η Ολλανδή που θέλει να συκοφαντεί τη χώρα. Τη διεθνή εικόνα της χώρας μας με Πρωθυπουργό Κυριάκο Μητσοτάκη την αποδεικνύουμε καθημερινά, όπου στο σύνολο των χωρών η Ελλάδα αυτήν τη στιγμή είναι μια τελείως διαφορετική Ελλάδα από την Ελλάδα που ντρεπόμασταν το 2015 -2019.

Στην ομιλία μου, θα αναφερθούμε σε ένα προς ένα στα σημεία που ψηφίζουμε.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, ποιοι Κοινοβουλευτικοί θέλουν τον λόγο;

**ΔΗΜΗΤΡΙΟΣ ΜΑΝΤΖΟΣ:** Εγώ, κύριε Πρόεδρε.

**ΓΕΩΡΓΙΟΣ ΚΑΡΑΜΕΡΟΣ:** Κύριε Πρόεδρε, έχω ζητήσει τον λόγο επί προσωπικού.

**ΠΡΟΕΔΡΕΥΩΝ (Γεώργιος Γεωργαντάς):** Επειδή δεν έχουν ολοκληρώσει οι ομιλητές και οι ειδικοί αγορητές…

**ΓΕΩΡΓΙΟΣ ΚΑΡΑΜΕΡΟΣ:** Κύριε Πρόεδρε, αναφέρθηκε ο κ. Βελόπουλος πέντε φορές στο όνομά μου. Έχω ζητήσει τον λόγο επί προσωπικού εδώ και αρκετή ώρα.

**ΘΕΑΝΩ ΦΩΤΙΟΥ:** Κύριε Πρόεδρε, να κρατάμε λίγο τους τύπους;

**ΠΡΟΕΔΡΕΥΩΝ (Γεώργιος Γεωργαντάς):** Το ορθό είναι να ολοκληρώσουν οι ειδικοί αγορητές.

Σε κάθε περίπτωση, αν αναφέρεται επί προσωπικού, θέλω να δώσω τον λόγο στον κύριο συνάδελφο. Απλά, σας παρακαλώ, να είναι πραγματικά επί προσωπικού, γιατί δεν ήμουν στην Έδρα και δεν το παρακολούθησα για να έχω εικόνα.

**ΓΕΩΡΓΙΟΣ ΚΑΡΑΜΕΡΟΣ:** Γι’ αυτό σας το επισημαίνω.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, σας δίνω ένα λεπτό.

**ΓΕΩΡΓΙΟΣ ΚΑΡΑΜΕΡΟΣ:** Ο κ. Βελόπουλος, στην προσπάθειά του να μαζέψει αυτό που έκανε χθες ο Ευρωβουλευτής του, ο κ. Φράγκος, δηλαδή να καταψηφίσει το ψήφισμα-κόλαφος για την Κυβέρνηση Μητσοτάκη…

**ΚΩΝΣΤΑΝΤΙΝΟΣ ΧΗΤΑΣ:** Είναι προσωπικό αυτό τώρα;

**ΓΕΩΡΓΙΟΣ ΚΑΡΑΜΕΡΟΣ:** Ο κ. Φράγκος, ο Ευρωβουλευτής της Ελληνικής Λύσης -και θα έρθω στο προσωπικό αμέσως, κύριε Πρόεδρε- ψήφισε μαζί με τον Μητσοτάκη και μαζί με την Εύα Καϊλή. Αυτό δεν είπατε στον ελληνικό λαό.

**ΚΩΝΣΤΑΝΤΙΝΟΣ ΧΗΤΑΣ:** Δεν είναι προσωπικό αυτό.

**ΠΡΟΕΔΡΕΥΩΝ (Γεώργιος Γεωργαντάς):** Συγγνώμη, κύριε συνάδελφε.

**ΓΕΩΡΓΙΟΣ ΚΑΡΑΜΕΡΟΣ:** Δεν μπορεί να μην συμπεριλαμβάνει…

**ΠΡΟΕΔΡΕΥΩΝ (Γεώργιος Γεωργαντάς):** Επειδή είναι πάγια θέση την οποία θέλω να τηρώ. Οι πολιτικές αντιπαραθέσεις και οι πολιτικές διαφωνίες δεν είναι σίγουρα ζήτημα προσωπικό. Παρακαλώ επικεντρωθείτε στο όποιο προσωπικό ζήτημα. Μετά στην ομιλία σας ό,τι άλλο θέλετε.

**ΓΕΩΡΓΙΟΣ ΚΑΡΑΜΕΡΟΣ:** Λέω, λοιπόν, κύριε Πρόεδρε, επί προσωπικού ότι δεν μπορεί να αναφέρεται σε εμάς κάνοντας παιχνίδι με τη λέξη «μειονότητα» ο κ. Βελόπουλος, όταν δεν γνωρίζει…

**ΚΩΝΣΤΑΝΤΙΝΟΣ ΧΗΤΑΣ:** Δεν είναι προσωπικό αυτό, κύριε Πρόεδρε!

**ΓΕΩΡΓΙΟΣ ΚΑΡΑΜΕΡΟΣ:** Παρακαλώ, εγώ δεν διέκοψα κανέναν, κύριε Πρόεδρε. Έχω τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ως τι μιλάει, κύριε Πρόεδρε;

**ΓΕΩΡΓΙΟΣ ΚΑΡΑΜΕΡΟΣ:** Κάνει πως δεν γνωρίζει ο κ. Βελόπουλος ότι η λέξη «μειονότητα» είναι επίσημος όρος του Οργανισμού Ηνωμένων Εθνών και αναφέρεται σε κοινωνικές ομάδες και όχι σε εθνικές ή θρησκευτικές μειονότητες που παρελκυστικά προσπάθησε να φέρει στην ομιλία του και να μας το καταλογίσει. Το ίδιο έκανε βάζοντας πλάτη στον κ. Μητσοτάκη, όπως χθες ο κ. Βελόπουλος και οι Ευρωβουλευτές του, και τον Σεπτέμβριο του 2023 στη Διάσκεψη των Προέδρων όταν ήθελε να αλλάξει ο κ. Μητσοτάκης, που δεν είχε την πλειοψηφία, τη σύνθεση της επιτροπής για να αλλάξει τη σύνθεση της ΑΔΑΕ, υπερψήφισαν και πάλι. Να ξέρει ο ελληνικό λαός ότι πέρα από τα μεγάλα λόγια η Ελληνική Λύση βάζει πλάτη στα δύσκολα στον Μητσοτάκη και στη Νέα Δημοκρατία.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Γεωργαντάς):** Ακούστε λίγο. Είχε το ένα λεπτό…

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, θέλω τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Χήτα, παρακαλώ αφήστε με να πω αυτό που θέλω να πω και νομίζω ότι θα είμαστε όλοι συνεννοημένοι.

Το ένα λεπτό που δίνει ο Κανονισμός είναι για να εξηγηθεί το προσωπικό. Εγώ προσωπικό δεν αντιλήφθηκα για να δώσω και σε συνέχεια και το δικαίωμα για λόγο πάλι για να μπορέσετε να το αναπτύξετε περαιτέρω. Άρα, και παρακαλώ όλους τους συναδέλφους, όταν ζητάνε τον λόγο επί προσωπικού αφορά σε προσβολή της προσωπικότητας του ομιλούντος, του προσβαλλόμενου, εκείνου που θεωρεί ότι προσβάλλεται.

**ΓΕΩΡΓΙΟΣ ΚΑΡΑΜΕΡΟΣ:** Μα, δεν ακούσατε τον κ. Βελόπουλο, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Οπότε, παρακαλώ, δεν δίνω τον λόγο για να συνεχίσει γιατί όντως η ανάλυση δεν ήταν επί προσωπικού. Ήταν μια ανάλυση πολιτικών θέσεων. Κύριε Χήτα, θα έχετε την ευκαιρία στη συνέχεια να μπορέσετε να προσθέσετε ό,τι θέλετε στον πολιτικό αυτό διάλογο, στην πολιτική αντιπαράθεση.

Κύριε Μάντζο, θέλατε τον λόγο για μία παρέμβαση. Θα είναι κανονική παρέμβαση τριών λεπτών. Αμέσως μετά θα πάρει τον λόγο η κ. Φωτίου.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, την κ. Φωτίου ιδίως, γιατί πράγματι πρέπει να τηρούνται οι τύποι. Απλώς επειδή βρίσκομαι και στην Επιτροπή Εξωτερικών Υποθέσεων και επειδή έχει ανοίξει μια συζήτηση, προφανώς επιφυλασσόμαστε και στην ομιλία μας να τοποθετηθούμε για το θέμα του ψηφίσματος του Ευρωπαϊκού Κοινοβουλίου.

Όμως, έχει αξία μιας και άνοιξε αυτή η συζήτηση, έστω με στρεβλό και ανορθόδοξο τρόπο, να θυμίσουμε και να αποσαφηνίσουμε τι είναι αυτό το ψήφισμα. Διότι από χθες έχει υπάρξει μια προσπάθεια διαστρέβλωσης τελικά από την πλευρά της Νέας Δημοκρατίας περί τίνος πρόκειται.

Το ψήφισμα δεν είναι μια εμμονική αντίδραση ενός εμμονικού ευρωπαϊκού οργάνου που είναι το Ευρωπαϊκό Κοινοβούλιο, κατά της Ελληνικής Κυβέρνησης. Δεν υπάρχει μια παγκόσμια ή πάντως ευρωπαϊκή συνωμοσία ευρωπαϊκών οργάνων, ευρωπαϊκών οργανισμών, ευρωπαϊκών φορέων, της ευρωπαϊκής κοινωνίας των πολιτών εναντίον της υπέροχης Κυβέρνησης των Αθηνών. Δεν συμβαίνει κάτι τέτοιο.

Υπάρχει μία πρόταση από περισσότερες ευρωομάδες, ανάμεσα στις οποίες δεν είναι μόνο οι σοσιαλιστές και οι δημοκράτες, αλλά είναι και οι φιλελεύθεροι, είναι το κόμμα του Προέδρου Μακρόν της Γαλλίας, το οποίο πράγματι και ορθώς σε σημαντικό βαθμό εσείς έχετε επαινέσει για ορισμένες πρωτοβουλίες. Τι συμβαίνει με αυτό; Είναι και αυτοί κομμάτι μιας συνωμοσίας εναντίον του Κυριάκου Μητσοτάκη και της Νέας Δημοκρατίας;

Και επειδή -θα ήθελα να το πω αυτό στον περιορισμένο χρόνο- υπάρχει από χθες μια κλιμακούμενη αντίδραση της Κυβέρνησης της Νέας Δημοκρατίας σε αυτό το ψήφισμα, δεν μιλά κανείς για το περιεχόμενο, δεν μιλά κανείς για τα ζητήματα του κράτους δικαίου, της ελευθερίας του Τύπου, της διερεύνησης του σκανδάλου των υποκλοπών και της συγκάλυψης αυτού, για τη διερεύνηση της πολύνεκρης τραγωδίας των Τεμπών, για τα ζητήματα που άπτονται της λειτουργίας των θεσμών και των ανεξάρτητων αρχών. Δεν μιλά κανένας για την ταμπακιέρα αυτή καθ’ αυτή, παρά μόνο ποιος το είπε, πόσοι ψήφισαν, ποιοι είναι αυτοί που το θέλησαν και ποιοι είναι αυτοί που θέλουν το κακό της Κυβέρνησης.

Επειδή, λοιπόν, υπήρξε και ένα non paper –κι αυτό είναι το έλασσον- και υπήρξε και μια τοποθέτηση Υπουργού της Κυβέρνησης σήμερα που παρουσιάζει Ευρωβουλευτές διαφορετικών ευρωομάδων και διαφορετικών κρατών-μελών ως μέρη ενός θιάσου που ανεβάζουν παραστάσεις, αυτό καταλαβαίνετε ότι είναι εξόχως προβληματικό, είναι προκλητικό, είναι βαθιά αντιευρωπαϊκό και όταν γίνεται τις παραμονές ευρωπαϊκών εκλογών από Υπουργό της Κυβέρνησης της Ελλάδας, εκθέτει πολλαπλώς τη χώρα στο εξωτερικό και μάλιστα στην Ευρωπαϊκή Ένωση.

Δηλαδή, τι θέλει να μας ο κ. Σκέρτσος και η Κυβέρνηση, ότι δεν μπορεί το Ευρωπαϊκό Κοινοβούλιο να αντιδρά σε πλήγματα στο κράτος δικαίου σε ένα παλαιό κράτος-μέλος της Ευρωπαϊκής Ένωσης, επειδή η Κυβέρνηση πέρασε το τεστ των εκλογών τον Μάιο και τον Ιούνιο; Αυτό μας λέτε; Και περιμένετε να μας πάρουν στα σοβαρά στην Ευρώπη; Αυτή την Ελλάδα θέλετε να δημιουργήσετε και αυτή την Ελλάδα θέλετε να προβάλλετε στην Ευρωπαϊκή Ένωση, στην οποία κατά τα λοιπά ορκίζεστε ως δήθεν φιλελεύθερη ευρωπαϊκή δύναμη;

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τέσσερις μαθητές και μαθήτριες και τρεις εκπαιδευτικοί συνοδοί από το 2ο Γενικό Λύκειο Χαλανδρίου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει η ειδική αγορήτρια από τη Νέα Αριστερά κ. Θεανώ Φωτίου.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Φέρνει η Κυβέρνηση σήμερα ένα σημαντικό νομοσχέδιο για την κυβερνοασφάλεια με fast track διαδικασίες -αν θυμάμαι καλά, ξεκινήσαμε την 1η Φεβρουαρίου τη συζήτηση- εν μέσω μιας εκκωφαντική σιωπής όλων των μαζικών μέσων ενημέρωσης -εκκωφαντική σιωπή- και βέβαια, όλης της κοινωνίας. Σχολίασε κάνεις αυτό το νομοσχέδιο πουθενά; Και βέβαια τα ΜΜΕ αναγκάζονται αυτές τις μέρες να ασχολούνται με το εκκωφαντικό ξεσήκωμα των αγροτών και φοιτητών και πανεπιστημιακών. Είναι επιλογή σας να μην πάρει είδηση η κοινωνία τι συμβαίνει.

Πιστεύω ότι στις 12.00΄ που υπάρχει ένα μεγάλο συλλαλητήριο εκπαιδευτικό, όπου εκεί φοιτητές και πανεπιστημιακοί φορείς απαντούν μαζικά στην τρομοκράτηση και την ποινικοποίηση των πανεπιστημιακών αγώνων, θα πάρει ο Υπουργός Παιδείας κ. Πιερρακάκης μια πρώτη ηχηρή απάντηση. Γιατί και ο κ. Πιερρακάκης διάλεξε χτες, εν μέσω άλλων θεμάτων πολύ σημαντικών που απασχολούν αυτές τις μέρες τα ΜΜΕ, να αναγγείλει την ίδρυση των ιδιωτικών πανεπιστημίων, να ανακοινώσει ένα εθέως αντισυνταγματικό νομοσχέδιο. Διότι όλα τα χρόνια επιχειρήσατε να αλλάξετε το άρθρο 16 και όλα στις συνταγματικές επιταγές. Είχατε τη δυνατότητα να το κάνετε. Δεν το κάνατε γιατί δεν μπορέσετε. Και σήμερα ο κ. Πιερρακάκης λέει ότι δεν έχει αντισυνταγματική λογική. Προσέξτε.

Δεύτερον, ντύνει με δήθεν ακαδημαϊκές, ψευδοακαδημαϊκές προϋποθέσεις αυτό το νομοσχέδιο, την ίδρυση των ιδιωτικών πανεπιστημίων. Γιατί;

Γιατί δημιουργεί ανερυθρίαστα δύο κατηγορίες υποψηφίων στις πανελλήνιες εξετάσεις -πολύ καλά είναι που είναι και τα παιδιά εδώ να τα ακούνε- όπου για τους υποψηφίους των ελληνικών δημόσιων πανεπιστημίων, παραδείγματος χάριν για ιατρικές σχολές όλης της χώρας, θα απαιτείται βάση εισαγωγής κατώτατη «18,5», ενώ για όσους θα πάνε στα ιδιωτικά πανεπιστήμια -λέει- η βάση θα είναι βάση πεδίου, με απλά λόγια «9,5». Θέλετε «10,5»; Δηλαδή, δύο κατηγορίες πια υποψηφίων. Αλλά δεν είναι αυτό το καλύτερο. Το καλύτερο είναι ότι όποιος έχει «IB», είναι δήθεν το International Baccalaureate ή Bachelor κ.λπ., αυτά -λέει- είναι απολυτήρια που τα παίρνει από τις χώρες του εξωτερικού. Αμ δε! Δεν παίρνει από τη χώρα μας τέτοια πτυχία; Βεβαίως και παίρνει και εδώ είναι η άλλη εξαπάτηση. Από πού τα παίρνει; Από το Αμερικανικό Κολέγιο, εννοώ από τα σχολεία, εννοώ από τα λύκεια της χώρας μας. Τα ιδιωτικά λύκεια της χώρας μας δίνουν «IB» και όλοι το ξέρουν αυτό. Άρα θα μπαίνουν και χωρίς καθόλου εξετάσεις.

Είναι μεγάλη ντροπή όσα εξαγγέλλονται, διότι όχι μόνο θεωρεί ο κ. Πιερρακάκης ότι είμαστε ανόητοι, συμπούρμπουλα ανόητοι και προσβάλλει τη νοημοσύνη μας, το Σύνταγμα, όχι μόνο κάνει διακρίσεις φοβερές ανάμεσα στους υποψηφίους των ανώτατων σχολών, αλλά προσβάλλει και τα δημόσια πανεπιστήμια με τις προϋποθέσεις, της ψευδοακαδημαϊκότητας που δήθεν επιβάλλει για τα ιδιωτικά πανεπιστήμια. Αλλά σε αυτό θα έχουμε όλο τον καιρό να επανέλθουμε, φαντάζομαι.

Ας πάμε στο παρόν νομοσχέδιο. Διακρίνεται από τεράστια διάσταση ανάμεσα στις υποτιθέμενες προθέσεις του και σε αυτά που πραγματικά ορίζει και προδιαγράφει. Διαπιστώνουμε δύο μείζονα προβλήματα: την ίδρυση μιας κατ’ όνομα εθνικής αρχής και την κατάργηση μέσω του σχήματος αυτού βασικών αρχών του κράτους δικαίου. Είναι πράγματι ειρωνεία της τύχης, εκδίκηση της τύχης -αν θέλετε- να το φέρνετε για ψήφιση σήμερα, μια μέρα μετά την έγκριση από το Ευρωπαϊκό Κοινοβούλιο του ψηφίσματος κατά της Κυβέρνησης Μητσοτάκη για κατάλυση του κράτους δικαίου, με μια σειρά ενεργειών, κυρίαρχη μεταξύ αυτών η εργαλειοποίηση απειλών για την εθνική ασφάλεια, προκειμένου να παρακολουθεί ο Πρωθυπουργός με την ΕΥΠ και το «Predator» πολιτικούς αντιπάλους, συμπεριλαμβανομένων Ευρωβουλευτών και τη στιγμή που το Ευρωκοινοβούλιο ζητά να αλλάξει η νομοθεσία που θέτει την Υπηρεσία Πληροφοριών υπό τον άμεσο έλεγχο του Πρωθυπουργού, εσείς ζητάτε να βάλετε και την κυβερνοασφάλεια υπό τον έλεγχο του Πρωθυπουργού.

Και εξηγούμαι: Ιδρύεται μια κατ’ όνομα Εθνική Αρχή Κυβερνοασφάλειας. Γιατί ούτε τη δομή, ούτε τη λειτουργία του νομικού προσώπου δημιουργείτε, έχει σχέση με αυτό που λέμε «ανεξάρτητη εθνική αρχή». Γιατί βεβαίως το πρώτο της χαρακτηριστικό είναι η ανεξαρτησία. Εδώ έχουμε ένα ιδιότυπο σχήμα που προσιδιάζει περισσότερο με μια κρατική υπηρεσία ασφάλειας στον κυβερνοχώρο, δηλαδή με μια ΕΥΠ, Εθνική Υπηρεσία Πληροφοριών, στον κυβερνοχώρο. Διότι δεν διοικείται από διοικητικό συμβούλιο, αλλά από έναν διοικητή -ενός ανδρός αρχή είναι όλο το σχήμα-, που ορίζεται από το Υπουργικό Συμβούλιο, δεν απαιτείται σύμφωνη γνώμη από τη Βουλή, όπως και για τους δύο υποδιοικητές του που ορίζονται από την Υπουργό. Ο διοικητής, λοιπόν, συγκεντρώνει όλη την εξουσία, όλες τις αρμοδιότητες για τα πάντα εντός του φορέα, συγκρότηση μόνιμων και έκτακτων επιτροπών και ομάδων εργασίας, περιγραφή του αντικειμένου κάθε θέσης εργασίας, ανάθεση σε τρίτους από τον δημόσιο ή τον ιδιωτικό τομέα μελετών έργων και υπηρεσιών, τη σύνταξη της ετήσιας έκθεσης που επιβάλλει η σχετική οδηγία της Ευρωπαϊκής Ένωσης και πάει λέγοντας.

Ρωτήσαμε τον Υπουργό αν θα υποχρεούται να εφαρμόζει τη νομοθεσία περί δημοσίων έργων και υπηρεσιών -τα γνωστά σκάνδαλα των απευθείας αναθέσεων- και αν θα τα επαναλάβει και αυτή η αρχή ή θα τηρείται η νομοθεσία, γιατί ακριβώς θα διαχειρίζεται μεγάλα εθνικά κονδύλια και πανευρωπαϊκά αυτή η αρχή. Ο Υπουργός δεν μας απάντησε ποτέ. Δημιουργεί, λοιπόν, όλα τα περιθώρια και δίνει με βάση της τα προσόντα του πανίσχυρου αυτού διοικητή, τα υποβιβάζει σε τέτοιον βαθμό όπου τελικά, αν δεν είναι φωτογραφική -είπαν και άλλοι συνάδελφοι μήπως τον ξέρετε ποιον θα μπει, από τώρα- δημιουργεί πάντως όλα τα περιθώρια στον Πρωθυπουργό να επιλέγει τον άνθρωπο της απόλυτης εμπιστοσύνης του, όπως έκανε κάνει και στην Εθνική Υπηρεσία Πληροφοριών. Βεβαίως δεν θα σταθώ στις δικαιολογίες που είχε ο Υπουργός για τα μεταπτυχιακά που υπάρχουν μόνο δύο και για το αν είναι εξειδικευμένος ή απλώς στην επιστήμη των υπολογιστών.

Επίσης, διοικητές και υποδιοικητές μπορούν να τοποθετηθούν απόστρατοι αξιωματικοί των Ενόπλων Δυνάμεων και των σωμάτων ασφαλείας. Πάλι εδώ το σχήμα μοιάζει με την ΕΥΠ και όχι με ένα νομικό πρόσωπο δημοσίου δικαίου εποπτευόμενο από το Υπουργείο. Είναι προφανές ότι όλα τα παραπάνω δημιουργούν έλλειμμα θεσμικού ελέγχου τόσο για τον διοικητή όσο και για τον φορέα που τον διοικεί.

Επομένως μετά και το ψήφισμα του Ευρωπαϊκού Κοινοβουλίου νομιμοποιούμαστε απολύτως να έχουμε βάσιμες υπόνοιες ότι ο φορέας θα επιχειρεί για την ασφάλεια εις βάρος των δικαιωμάτων των πολιτών, όπως άλλωστε εξέθεσαν εδώ οι εκπρόσωποι των πραγματικά γνήσιων ανεξάρτητων εθνικών αρχών στην ακρόαση φορέων. Οι συγκεκριμένοι μάλιστα δήλωσαν ότι το σχήμα που νομοθετείται έχει σοβαρές επικαλύψεις αρμοδιοτήτων με τις εθνικές ανεξάρτητες αρχές -αυτές τις αρχές δηλαδή- και δεν μπορεί να συνεργαστεί με αυτές επί ίσοις όροις. Πρότειναν και τροπολογίες τις οποίες βεβαίως δεν βλέπω να δέχεστε.

Με αυτόν τον τρόπο παραβιάζεται το άρθρο 9 του Συντάγματος για την προστασία του ιδιωτικού βίου, το άρθρο 9Α για την προστασία των προσωπικών δεδομένων, το άρθρο 5 για το δικαίωμα της ελεύθερης ανάπτυξης της προσωπικότητας και το 5Α για το δικαίωμα συμμετοχής στην κοινωνία της πληροφορίας.

Μας είπε βέβαια ο Υπουργός ότι ήταν μια συνειδητή επιλογή αυτό που έκανε, δηλαδή η δημιουργία μιας ανεξάρτητης αρχής, γιατί οι κυβερνοεπιθέσεις δεν έχουν να κάνουν με προσωπικά δεδομένα, παρά μόνο αν αυτά διαρρεύσουν λόγω προβλημάτων στα συστήματα -μα, ακριβώς αυτό είδαμε όλον αυτόν τον καιρό- και επίσης ότι ο νέος φορέας είναι αναβάθμιση της γενικής διεύθυνσης κ.λπ. κυβερνοασφάλειας του Υπουργείου Ψηφιακής Διακυβέρνησης, απόλυτα απαραίτητη και λόγω καινούργιων δεδομένων στον ψηφιακό κόσμο, παρ’ όλο που η προηγούμενη αρχή τα είχε κάνει όλα τέλεια.

Εμείς πιστεύουμε ότι προφανώς χρειάζεται η αναβάθμιση της αρμόδιας γενικής διεύθυνσης και όχι μόνο γιατί πραγματικά είμαστε σε έναν κόσμο που συνεχώς αλλάζει, αλλά γιατί η προηγούμενη είχε τεράστιες επιτυχίες, όπως το πολύμηνο χακάρισμα των ΕΛΤΑ, η διαρροή προσωπικών δεδομένων μαθητών, δασκάλων και καθηγητών κατά την τηλεκπαίδευση στην πανδημία, η κατά λάθος διαρροή στοιχείων φορολογουμένων από την ΑΑΔΕ, για να μην αναφέρω για τη μόλυνση των κινητών τηλεφώνων με τον ιό του «Predator» μέσω του κυβερνητικού καυχήματος, δηλαδή της εφαρμογής emvolio.gov.gr. Διαφωνούμε, όμως, κάθετα ότι αυτή η αναβάθμιση επιτυγχάνεται με την κρατική υπηρεσία κυβερνοασφάλειας στα οργανωτικά και λειτουργικά πρότυπα της Εθνικής Υπηρεσίας Πληροφοριών και το ότι ο νέος φορέας μπορεί να μας εξασφαλίσει από πιθανές κυβερνοεπιθέσεις και διαδικτυακά εγκλήματα.

Όσο για την ανάγκη συμπόρευσης με την καλή ευρωπαϊκή πρακτική, αυτό δεν ισχύει και το ξέρετε, γιατί δεν υπάρχει ενιαία πρακτική. Τα διάφορα κράτη-μέλη έχουν όντως διακριτό φορέα κυβερνοασφάλειας, όχι όμως υποχρεωτικά της μορφής που προτείνετε. Για παράδειγμα, στη Μεγάλη Βρετανία είναι υπό τον έλεγχο της Βουλής, ο ομοσπονδιακός φορέας της Γερμανίας είναι ανεξάρτητη αρχή, ενώ στην Ισπανία νομικό πρόσωπο από το Υπουργείο Ψηφιακότητας και το Υπουργείο Εσωτερικών με διοικητικό όμως συμβούλιο, με συμμετοχή εκπροσώπων δημόσιων φορέων. Εσείς δεν έχετε κανένα διοικητικό συμβούλιο.

Και βεβαίως μετά γίνεται και μια έκκληση καταπληκτική, που λέει συνέχεια: «Πρέπει τώρα να κάνουμε αυτά, γιατί τον Οκτώβριο πρέπει να έχουμε εναρμονιστεί με μια οδηγία –βεβαίως- με ευρωπαϊκή οδηγία, την επονομαζόμενη NIS2». Ποιος σας έφταιξε και φτάσατε στο να το κάνετε στην καταληκτική ημερομηνία της εφαρμογής της οδηγίας; Τον Οκτώβριο δεν είναι η καταληκτική ημερομηνία; Γιατί εμείς, και όχι οι άλλες χώρες, πρόλαβαν νωρίτερα; Και γιατί δεν φροντίσατε να φέρετε στη Βουλή έναν νόμο για την Εθνική Αρχή, που να ενσωματώνει και αυτή όλες τις νέες απαιτήσεις;

Πιστεύω ότι όσον αφορά όλα τα στοιχεία που μας παραθέτετε για τους κινδύνους και το έγκλημα στον κυβερνοχώρο δεν έχουν καμμία αναφορά στο τι συμβαίνει στην Ελλάδα. Σας το ρώτησα πάρα πολλές φορές. Μου απαντάτε πάντα με τα δέκα τρισεκατομμύρια κυβερνοεγκλημάτων στην Υφήλιο. Πόσες φορές να ρωτήσουμε; Έχετε ιδέα τι συμβαίνει στην Ελλάδα; Πόσες κυβερνοεπιθέσεις έχουμε δεχθεί; Τι ακριβώς έχει συμβεί;

Και το άλλο που μας είπατε, ότι η Εθνική Αρχή διασφαλίζει ερευνητική και ακαδημαϊκή συνεργασία και ο κύριος Υπουργός τόνισε ότι και συνεργάστηκε αλλά και έχει μεγάλη χαρά να συνεργάζεται με όλους τους φορείς, όπως έκανε στο στάδιο της διαβούλευσης. Προσέξτε. Εδώ υπάρχει πρόβλημα. Όταν έρχονται τέσσερις πανεπιστημιακοί, οι εκπρόσωποι δηλαδή της ακαδημαϊκής κοινότητας και των ανεξάρτητων αρχών, και δηλώνουν ακριβώς το αντίθετο, ότι είχατε απουσία συνεργασίας, αυτό πραγματικά πιστεύω ότι είναι βαρύ να λέγεται από έναν Υπουργό.

Θα περάσω γρήγορα στη συγκρότηση της Επιτροπής Συντονισμού για θέματα Κυβερνοασφάλειας. Αυτή πια είναι εξοργιστική. Η Επιτροπή Συντονισμού. Ένας από το Υπουργείο Ψηφιακής Πολιτικής, ένας της αστυνομίας, ένας των σωμάτων ασφαλείας, δύο της Εθνικής Υπηρεσίας Πληροφοριών και για να μην ξεφύγει κανείς, μη γίνει κανένα λάθος, από το επιτελικό κράτος του Μητσοτάκη μπαίνει και ένας από το Πρωθυπουργικό Γραφείο. Είμαι σίγουρη ότι αν δεν είχε προηγηθεί το φιάσκο της ΕΥΠ θα είχε πάρει και αυτήν ο Πρωθυπουργός υπό την εποπτεία του.

Θέλω να πω ότι επίσης δεν χρειάζεται τώρα η δημιουργία αυτής της ψευδεπίγραφης αρχής να ντύνεται με διάφορους φερετζέδες σχετικών άρθρων.

Τελειώνω λοιπόν αναφερόμενη στα άρθρα που αφορούν την ολοκλήρωση του νομικού προσώπου «Ελληνικό Κτηματολόγιο» και στην ενσωμάτωση σε αυτή των γραφείων κτηματολογίων και υποθηκοφυλακείων της χώρας με το προσωπικό τους και το αρχείο τους σε ψηφιακή μορφή έως τις 17 Ιανουαρίου 2024 και μετά επ’ αόριστον παράταση αυτής της προθεσμίας.

Μας λέτε ότι δεν μπορούμε να κάνουμε και τίποτα άλλο, πρέπει να φέρουμε ιδιώτες, δεν έχουμε προσωπικό, δεν έχουμε χρόνο, τι θέλετε να κάνουμε; Τι θέλουμε να κάνετε; Πέντε χρόνια κυβερνάτε, τέσσερα! Τι κάνατε για να πάρετε ανθρώπους σε μια τρομακτικά σημαντική ιστορία, που είχε ξεκινήσει από την κυβέρνηση του Αλέξη Τσίπρα, όλη η υπόθεση του Κτηματολογίου. Την έχετε κωλυσιεργήσει φοβερά και όλη αυτή η αποψίλωση των υποθηκοφυλακείων και των κτηματολογικών γραφείων από προσωπικό, από τη μια χρησιμοποιείται ως δικαιολογία για τη διαδικασία και από την άλλη είναι αυτό το διπλό που κάνετε, πρώτα το αφήνω να αποψιλωθεί και αμέσως μετά λέω: «Τι να κάνω τώρα; Πρέπει να φέρω ιδιώτες». Αυτό το δίπολο είναι παντού. Δείτε το ξανά.

Επομένως καταψηφίζουμε το νομοσχέδιο και για την τροπολογία θα αναφερθώ αργότερα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο τώρα έχει ο ειδικός αγορητής από τη Νίκη κ. Γεώργιος Ρούντας.

**ΓΕΩΡΓΙΟΣ ΡΟΥΝΤΑΣ:** Αξιότιμε κύριε Πρόεδρε, κύριε Υπουργέ, κυρίες και κύριοι συνάδελφοι, συζητάμε σήμερα στην Ολομέλεια ένα νομοσχέδιο το οποίο πραγματεύεται το ζήτημα της λεγόμενης κυβερνοασφάλειας, δηλαδή της προστασίας του κυβερνοχώρου από κακόβουλες επιθέσεις, οι οποίες λαμβάνουν χώρα εντός του διαδικτύου, και όχι μόνο, σε ψηφιακές υποδομές. Αυτή εξάλλου είναι και η συνήθης ερμηνεία της έννοιας της κυβερνοασφάλειας στην καθημερινότητα.

Όμως η έννοια της κυβερνοασφάλειας έχει και άλλη μια νοηματική διάσταση, ειδικά στο πλαίσιο της αλματώδους σύγχρονης ψηφιακής μετάβασης, η οποία διαπιστώνουμε παγκοσμίως όλοι ότι έχει κάνει την εμφάνισή της και εδραιώνεται ταχύτατα, χωρίς καθυστερήσεις και χωρίς εξαιρέσεις.

Η δεύτερη αυτή έννοια είναι εκείνη η οποία μας προβληματίζει έντονα και η οποία σχετίζεται με την άσκηση εξουσίας, τη διακυβέρνηση από μια υπερεθνική και σιγά-σιγά παγκόσμια αρχή, η οποία ελέγχει και ρυθμίζει ολόκληρο το δίκτυο των δικτύων, το λεγόμενο «υπερδιαδίκτυο», και η οποία παγκόσμια αρχή συγχρόνως διευθύνει, ρυθμίζει, αποφασίζει και τελικά ασκεί εκτελεστική εξουσία επί των εθνών και επί των κυβερνήσεών τους. Πρόκειται για την επιτομή της εξάλειψης της δημοκρατίας.

Αν συνυπολογίσουμε μάλιστα και τον χαρακτήρα της λεγόμενης «ψηφιακής μετάβασης», όχι μόνο ως δημόσιας πολιτικής αλλά και ως πραγματικότητας, η οποία διαμορφώνεται καθημερινά και μας παρουσιάζεται ως ένα υποχρεωτικό και αναπόφευκτο μέλλον, το οποίο πρέπει υποχρεωτικά να το αποδεχθούμε, να το βαδίσουμε και τελικά να το υιοθετήσουμε ως το νέο πρότυπο ζωής, τότε οι προβληματισμοί μας για το παρόν νομοσχέδιο γίνονται ακόμα μεγαλύτεροι.

Η εισαγωγή κάθε πτυχής της ζωής μας στον κυβερνοχώρο γίνεται γρήγορα και υποχρεωτικά, χωρίς να παρέχεται στους πολίτες μια εναλλακτική δυνατότητα να ασκούνται δράσεις και δικαιώματα με άλλον, μη ψηφιακό τρόπο. Ο συνδυασμός της πίεσης, της ταχύτητας και της υποχρεωτικότητας είναι παράμετροι οι οποίες επιδρούν καταλυτικά στις ελευθερίες του πολίτη, διότι καταστρατηγούν την ελεύθερη διαμόρφωση γνώμης εκ μέρους του, το οποίο είναι και το κυριότερο. Συνθλίβουν μάλιστα την ελεύθερη επιλογή των πολιτών και οδηγούν αναπόφευκτα σε εξαναγκασμούς, σε πιεστικές και απερίσκεπτες επιλογές και αποφάσεις, οι οποίες μπορεί να έχουν ολέθριες συνέπειες, τόσο για την ελευθερία των προσώπων και τις ατομικές ελευθερίες όσο και για την ίδια την ποιότητα της δημοκρατίας μας.

Το παρόν νομοσχέδιο λοιπόν φαίνεται ότι στοχεύει στην προστασία του κρατικού κυβερνοχώρου και των μηχανικών συστημάτων, όπου είναι αποθηκευμένο το σύνολο των ψηφιακών δεδομένων, κρατικών οργανισμών και πολιτών από αναμενόμενες κυβερνοεπιθέσεις. Αυτές όμως οι επιθέσεις συμβαίνουν, γιατί ακριβώς γι’ αυτόν τον λόγο κινούμαστε με ιλιγγιώδη ταχύτητα προς τον ψηφιακό μετασχηματισμό, δηλαδή η ίδια η αλόγιστη ψηφιοποίηση των πάντων στη ζωή μας είναι μια από τις κύριες αιτίες οι οποίες επιφέρουν και προκαλούν τις κυβερνοεπιθέσεις.

Είναι ένα από τα νομοσχέδια τα οποία οδηγούν στην πλήρη παρακολούθηση των πολιτών και των πολιτικών αντιπάλων κάτω από το πρόσχημα της κυβερνοασφάλειας, μαζί με την απόλυτη ψηφιοποίηση του κράτους, την επιβολή του ψηφιακού νομίσματος, την κάρτα του πολίτη και των προσωπικών δεδομένων, συμπεριλαμβανομένων και των ιατρικών.

Κατά την κρίση μας όλα οδηγούν στο ψευδεπίγραφο δίλημμα «ελευθερία ή ασφάλεια», κατά το οποίο η πολίτης χάνει και την ελευθερία και την ασφάλειά του. Μας ζητάτε λοιπόν να ψηφίσουμε αυτό το νομοσχέδιο, το οποίο θα συστήσει ένα νομικό πρόσωπο δημοσίου δικαίου για τη διαχείριση της κυβερνοασφάλειας από μελλοντικές κυβερνοεπιθέσεις.

Όμως μέσα από αυτό το νομικό πρόσωπο δημοσίου δικαίου και μέσα από αυτόν τον κρατικό κυβερνοχώρο εδραιώνονται, όχι μόνο από την Κυβέρνηση Μητσοτάκη, αλλά και παγκοσμίως, με αγαστό συντονισμό, όλες εκείνες υποχρεωτικότητες σε βάρος μας, οι οποίες η κάθε μία ξεχωριστά αλλά και όλες μαζί εν συνόλω αποδυναμώνουν την ελευθερία μας και χαλκεύουν τα ψηφιακά δεσμά μας.

Όσο κι αν θεωρείτε, κύριε Υπουργέ, ότι είναι ζήτημα το οποίο αφορά αποκλειστικά και μόνο την προστασία των μηχανικών συστημάτων και ότι δεν αφορά την προάσπιση συγκεκριμένου θεμελιώδους δικαιώματος, θα μας επιτρέψετε να διαφωνήσουμε και να θεωρήσουμε ότι η άποψη αυτή είναι εσφαλμένη.

Γιατί; Διότι εντός του κυβερνοχώρου, τον οποίο θέλετε να προστατέψετε από κυβερνοεπιθέσεις ευρίσκονται τα μηχανικά συστήματα, τα οποία στο εσωτερικό τους έχουν τα προσωπικά μας δεδομένα. Επιπλέον δε, εντός αυτού του κυβερνοχώρου καλούμαστε να ασκήσουμε τα ατομικά μας δικαιώματα.

Συνεπώς αυτό το νομοσχέδιο δεν αφορά μόνο τα μηχανικά συστήματα, αλλά επίσης και τα ατομικά δικαιώματα, καθώς και τα προσωπικά μας δεδομένα τα οποία βρίσκονται εντός των μηχανημάτων και τα οποία είναι συνδεδεμένα στον κυβερνοχώρο. Άρα μια χαρά η Κυβέρνηση θα έχει πρόσβαση σε αυτά και πολύ εύκολα θα τα παρακολουθείτε, ετοιμάζοντας τα ψηφιακά δεσμά μας.

Το έχει αποδείξει ήδη η Κυβέρνησή σας ότι είστε επιρρεπείς στις παρακολουθήσεις. Να θυμίσω την περίπτωση του «Predator», αλλά και τις υποχρεωτικότητες και φυσικά την καταπάτηση του κράτους δικαίου. Η καταδίκη της Ελλάδας από το Ευρωπαϊκό Κοινοβούλιο που έγινε λίαν προσφάτως, σας εκθέτει πλήρως. Επιμένετε στη μορφή του νομικού προσώπου δημοσίου δικαίου και όχι στη μορφή μιας ανεξάρτητης διοικητικής αρχής, διότι, όπως είπατε και στις συνεδριάσεις των επιτροπών, δεν μιλάμε για την προάσπιση ενός συγκεκριμένου θεμελιώδους δικαιώματος. Δεν μιλάμε για ρύθμιση μιας αγοράς, μιλάμε για συστήματα.

Όμως, αξιότιμε κύριε Υπουργέ, όπως σας το είπαμε και πριν, δεν είναι μόνο τα μηχανικά συστήματα αυτά καθαυτά. Είναι και τα προσωπικά μας δεδομένα και τα ατομικά και κοινωνικά μας δικαιώματα και οι ελευθερίες, οι οποίες ευρίσκονται εντός αυτών των συστημάτων. Συνεπώς, λοιπόν, με το να επιμένετε στη μορφή του νομικού προσώπου δημοσίου δικαίου η εν λόγω Εθνική Αρχή Κυβερνοασφάλειας, η οποία δημιουργείται, θα ελέγχεται τελικά πλήρως από το Πρωθυπουργικό Γραφείο, μαζί με τα προσωπικά μας δεδομένα και με τα πάσης φύσεως οικονομικά κονδύλια, τα οποία θα απαιτηθούν για τη λειτουργία της αρχής αυτής. Με τη μορφή που επιλέγεται δεν θα μπορεί στην Αρχή Κυβερνοασφάλειας να ασκείται κοινοβουλευτικός έλεγχος, στο πνεύμα και στην μορφή του ελέγχου των ανεξάρτητων διοικητικών αρχών, αλλά ούτε και η Διάσκεψη των Προέδρων της Βουλής θα μπορεί να εκφράζει άποψη, όπως κάνει και για τις άλλες αρχές. Με τον τρόπο αυτό δυστυχώς, απομειώνεται ο δημοκρατικός έλεγχος σύστασης και λειτουργίας αυτής της αρχής και δημιουργείται ένα επικίνδυνο στεγανό μεταξύ δράσεων της αρχής και της Βουλής.

Επιπλέον δε, μας προβληματίζει έντονα και το γεγονός ότι η αρχή, αυτή την οποία συστήνετε, έχει τη δυνατότητα να εισηγείται στον Υπουργό Ψηφιακής Διακυβέρνησης την πρόταση νομοθετικών μέτρων και την έκδοση κανονιστικών πράξεων που αφορούν στον τομέα της κυβερνοασφάλειας. Δεν μπορούμε να ξεχάσουμε σε καμμία των περιπτώσεων τις υποχρεωτικότητες τις οποίες τα τελευταία χρόνια είχατε επιβάλει στον ελληνικό λαό και γενικά δεν μπορούμε να ξεχάσουμε τη ροπή της Κυβέρνησής σας προς αυτές.

Αν στο μέλλον, λοιπόν, η Κυβέρνησή σας θέλει να επιδείξει άλλη μια φορά τον αντιδημοκρατικό της χαρακτήρα, σε μια μελλοντική και αβέβαιη κρίση και εισηγηθεί για παράδειγμα, διαμέσου της Εθνικής Αρχής Κυβερνοασφάλειας, την υποχρεωτική επιβολή της ψηφιακής ταυτότητας στο διαδίκτυο, δήθεν για λόγους προστασίας και την επιβάλλει υποχρεωτικά, τότε θα μιλάμε για μια πραγματικότητα πολύ σκληρή πέρα από τα όρια της δημοκρατίας και του σεβασμού της μοναδικότητας και της ελευθερίας του προσώπου.

Οι εισηγήσεις της αρχής αυτής, την οποία συστήνετε, θα έπρεπε τουλάχιστον για λόγους στοιχειώδους σεβασμού της δημοκρατίας να τίθενται στην κρίση της ελληνικής Βουλής της Εθνικής Αντιπροσωπείας, ώστε να κρίνεται και η αναγκαιότητά τους, αλλά και η συμφωνία τους ή όχι με το Σύνταγμα. Δυστυχώς, όμως, αυτό δεν προκύπτει πουθενά στο νομοσχέδιο και είναι ένα γεγονός το οποίο μας δημιουργεί αρνητικές υποψίες και προβληματισμούς. Δημιουργείται μια αρχή για τόσο σημαντικά ζητήματα και χορηγείται στον διοικητή της απόλυτη εξουσία διοίκησης, χωρίς να υφίσταται κάποιο άλλο συλλογικό όργανο στο οποίο να λογοδοτεί για την ποιότητα της εκτέλεσης των καθηκόντων του ή έστω να υποβάλει κάποια έκθεση πεπραγμένων.

Θεωρούμε ότι είναι μαθηματικά βέβαιο ότι κάτι τέτοιο θα επιφέρει συγκεντρωτισμό και κατάχρηση εξουσίας, ακριβώς διότι δεν υφίσταται κάποιο θεσμικό αντίβαρο στη διοίκηση της αρχής. Ο μόνος εποπτεύων της αρχής θα είναι ο ίδιος ο Υπουργός, ο οποίος όμως συγχρόνως θα είναι και εκείνος ο οποίος εισηγείται στο Υπουργικό Συμβούλιο τον διορισμό του ίδιου του διοικητή της αρχής. Ο διοικητής, λοιπόν, επιλέγεται και ορίζεται με πράξη του Υπουργικού Συμβουλίου, η οποία εκδίδεται μετά από εισήγηση του Υπουργού Ψηφιακής Διακυβέρνησης. Δηλαδή είναι κι εδώ ξεκάθαρη η κυβερνητική παρέμβαση, ώστε να προωθούνται, όχι καλύτεροι αλλά ημέτεροι.

Θα έπρεπε, λοιπόν, κατά τη γνώμη μας ο διοικητής να ορίζεται με διαφανείς, αδιάβλητες διαδικασίες μέσω διαγωνισμού ή επιτροπής, αφού προφανώς θα είχαν κατατεθεί αρκετές υποψηφιότητες και να μην υπάρχει κάποια εισήγηση του αρμόδιου Υπουργού, ώστε να κατευθύνει τα πράγματα εκεί όπου θέλει. Είναι περισσότερο από αυτονόητο ότι οι θέσεις αυτές δεν πρέπει σε καμμία περίπτωση να είναι αποτέλεσμα κριτηρίου κομματικής πεποίθησης, αλλά ο διορισμός στις θέσεις αυτές να είναι αντικειμενικός και αδιάβλητος και να βασίζεται ξεκάθαρα στην κατοχή ειδικών τεχνικών γνώσεων και ικανοτήτων, εκ μέρους των εκάστοτε υποψηφίων.

Είναι ολοφάνερο, λοιπόν, ότι δεν μπορεί να εξασφαλιστεί αμεροληψία ως προς την επιλογή του διοικητή και επιτέλους ξεκαθαρίστε τη θέση και τις αρμοδιότητες του νομικού προσώπου δημοσίου δικαίου, το οποίο συστήνετε, ειδικά σε ό,τι αφορά όλες τις υπόλοιπες ανεξάρτητες διοικητικές αρχές και σε ό,τι αφορά προφανώς και στην Αρχή Προστασίας Δεδομένων Προσωπικού Χαρακτήρα.

Σας το είπε και ο κ. Ράμμος στη συνάρτηση και στην ακρόαση των θεσμών, με πολλή ένταση και πολλή έμφαση, ελλοχεύει τεράστιος κίνδυνος σύγχυσης και επικάλυψης αρμοδιοτήτων και ίσως και μελλοντική απορρόφηση της μιας αρχής από την άλλη.

Εν κατακλείδι, είναι πολλές οι στρεβλώσεις του παρόντος νομοσχεδίου, κατά την κρίση μας. Εκφρασθήκαμε αναλυτικά και στις επιτροπές. Είναι ξεκάθαρο ότι το παρόν νομοσχέδιο πάσχει και από νομοτεχνικής απόψεως εκτός των υπολοίπων, γεγονός το οποίο δεν μας αφήνει περιθώρια παρά μόνον να το καταψηφίσουμε.

Η Νίκη, λοιπόν, για άλλη μια φορά λέει ξεκάθαρα ότι θα το καταψηφίσει και θα στέκεται αντίθετη στον αλόγιστο ψηφιακό μετασχηματισμό, ο οποίος δημιουργεί τη νέα ψηφιακή φυλακή των πολιτών προασπιζόμενοι με κάθε τρόπο την ελευθερία και τη δημοκρατία των Ελλήνων πολιτών.

Σας ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε κύριε συνάδελφε και για τη συνέπεια στον χρόνο.

Τον λόγο τώρα έχει για λίγα λεπτά ο Υφυπουργός παρά τω Πρωθυπουργώ κ. Ιωάννης Μπρατάκος για να αναφερθεί σε μία από τις κατατεθείσες τροπολογίες.

Παρακαλώ, κύριε Υπουργέ έχετε τον λόγο.

**ΙΩΑΝΝΗΣ ΜΠΡΑΤΑΚΟΣ (Υφυπουργός στον Πρωθυπουργό):** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, θα αναφερθώ σε δύο βασικές διατάξεις στην τροπολογία για το νομοσχέδιο για την Εθνική Αρχή Κυβερνοασφάλειας. Η μία αφορά τη Γενική Γραμματεία Πρωθυπουργού, όπου με το άρθρο 2 της τροπολογίας περί ρύθμισης του προσωπικού προερχόμενου από την Εθνική Υπηρεσία Πληροφοριών, τροποποιείται το άρθρο 74 του ν.4873/2021, έτσι ώστε η διοίκηση να συμμορφωθεί με τον βέλτιστο δυνατό τρόπο σε αποφάσεις του Τριμελούς Διοικητικού Εφετείου, όπου με το άρθρο 74 είχε προβλεφθεί στον ν.4873 η μετάταξη του προσωπικού που υπηρετούσε στην Υποδιεύθυνση Γ΄ της Διεύθυνσης Συλλογής και Ανάλυσης Πληροφοριών της Εθνικής Υπηρεσίας Πληροφοριών στην Ελληνική Αστυνομία, με το ίδιο όμως ακριβώς ασφαλιστικό και συνταξιοδοτικό καθεστώς και φυσικά διατηρώντας και την προσωπική διαφορά, εάν αυτή προέκυπτε. Το μεταταχθέν προσωπικό απασχολούνταν στην ΕΥΠ σε τμήματα με αρμοδιότητα την πρόληψη απειλών από τη διακίνηση ναρκωτικών, από την παράνομη διακίνηση όπλων και εκρηκτικών και την παράνομη διακίνηση μεταναστών.

Τότε κρίθηκε αναγκαία και επιτακτική η ενίσχυση της Ελληνικής Αστυνομίας με ήδη εξειδικευμένο προσωπικό και ως προσφορότερη και αμεσότερη λύση ήταν αυτή της μετάταξης του εν λόγω προσωπικού της ΕΥΠ που κρίθηκε πλεονάζον, το οποίο όμως διέθετε και θα μετέφερε τη σχετική τεχνογνωσία, την εμπειρία και άλλες πρακτικές στην Ελληνική Αστυνομία. Δεκαεννέα εκ των εβδομήντα οχτώ μεταθέντων προσέφυγαν ενώπιον του Τριμελούς Εφετείου Αθηνών και δικαιώθηκαν με αντίστοιχες αποφάσεις.

Το Τριμελές Διοικητικό Εφετείο, μεταξύ άλλων, έκανε λόγο και για ελλιπή αιτιολόγηση. Τώρα με την προτεινόμενη νέα διάταξη υιοθετούμε πλήρως τις παρατηρήσεις του Τριμελούς Εφετείου, κάνοντας τις αναγκαίες τροποποιήσεις και φυσικά εμπλουτίζοντας την ανάλυση συνεπειών της ρύθμισης, έτσι ώστε να είναι σημαντικά εμπεριστατωμένη. Ειδικότερα προβλέπεται κατ’ αρχάς η κατάργηση της Υποδιεύθυνσης Γ΄ της Διεύθυνσης της Συλλογής και Ανάλυσης των Πληροφοριών και των Οργανωτικών Δομών στις περιφερειακές μονάδες υποστήριξης.

Οι εβδομήντα οχτώ αυτές οργανικές θέσεις της καταργούμενης υποδιεύθυνσης μεταφέρονται στο Υπουργείο Προστασίας του Πολίτη και κατανέμονται με απόφαση του αρμοδίου οργάνου σε κεντρικές ή περιφερειακές υπηρεσίες της Ελληνικής Αστυνομίας που ασκούν όμως αντίστοιχες αρμοδιότητες και στις οποίες υπηρεσίες μεταφέρεται το προσωπικό της ΕΥΠ. Το προσωπικό στις υπηρεσίες πλέον της Ελληνικής Αστυνομίας θα ασκεί καθήκοντα αντίστοιχα των θέσεων που κατείχε στην ΕΥΠ και η έναρξη ισχύος της προτεινόμενης διάταξης ανατρέχει στην ημερομηνία έναρξης του ν.4873/21, αν θυμάμαι καλά 16 Δεκεμβρίου του 2021.

Με το άρθρο 3 της τροπολογίας περί ωραρίου εργασίας του προσωπικού της Εθνικής Υπηρεσίας Πληροφοριών, εδώ προστίθεται η παράγραφος 5 στο άρθρο 11 του ν.3649/2008, σύμφωνα με το οποίο το προσωπικό της Υπηρεσίας μπορεί με απόφαση του διοικητή να διατίθεται σε διάφορες βάρδιες, ανάλογα με τις λειτουργικές ανάγκες της υπηρεσίας και πέραν του προβλεπομένου αριθμού των ωρών εργασίας, εφόσον υφίσταται σχετική ανάγκη. Η παρούσα διάταξη καθίσταται εξαιρετικά αναγκαία λόγω της φύσης της υπηρεσίας και προκειμένου φυσικά να εξυπηρετηθεί αποτελεσματικότερα η υψηλή αποστολή της, ένεκα και της εντονότερης δραστηριοποίησης στον τομέα της κυβερνοασφάλειας, που το προσωπικό καλείται να ανταποκρίνεται σε εικοσιτετράωρη βάση.

Έρχομαι τώρα στην πρώτη διάταξη της τροπολογίας που έχει να κάνει με τη Γενική Γραμματεία Ενημέρωσης και Επικοινωνίας, όπου με το άρθρο 1 της τροπολογίας τροποποιούνται διατάξεις του ν.5005/2022 αναφορικά με τις διαδικασίες εγγραφής των επιχειρήσεων ηλεκτρονικού τύπου στο μητρώο ηλεκτρονικού τύπου. Πρόκειται κυρίως για διαδικαστικού χαρακτήρα βελτιώσεις, οι οποίες έρχονται να αξιοποιήσουν την εμπειρία που έχει αντληθεί από την πρώτη εφαρμογή του καινοτόμου αυτού νομοθετήματος, αποσκοπώντας στο να καταστήσουν τη διαδικασία πρώτης εγγραφής, αλλά και της ετήσιας μετά εγγραφής στο μητρώο ηλεκτρονικού τύπου, ταχύτερη και αποτελεσματικότερη.

Ειδικότερα, με την παράγραφο 1 τροποποιείται η παράγραφος 1 του άρθρου 14 του ν.5005, δηλαδή μετατίθεται η προθεσμία υποβολής των αιτήσεων από 1η Μαΐου έως 31η Μαΐου στις ημερομηνίες από 1η Σεπτεμβρίου μέχρι την 30ή Σεπτεμβρίου και αυτό είναι μια διάταξη που αποσκοπεί στον ορθολογικότερο σχεδιασμό των θεσμικών αρμοδιοτήτων που ανατίθενται στη Γενική Γραμματεία Ενημέρωσης και Επικοινωνίας της Προεδρίας της Κυβέρνησης.

Με την παράγραφο 2 τροποποιείται η παράγραφος 2 του άρθρου 28 του νόμου, έτσι ώστε ειδικά για την πρώτη εφαρμογή του νόμου -γιατί τώρα είναι η πρώτη εφαρμογή του νόμου για το μητρώο ηλεκτρονικού τύπου- οι επιχειρήσεις των οποίων οι αιτήσεις έχουν ήδη απορριφθεί, αλλά και οι επιχειρήσεις οι οποίες δεν έχουν αιτηθεί την εγγραφή τους κατά την προηγούμενη περίοδο υποβολής αιτήσεων, έχουν τη δυνατότητα να το πράξουν σε νέα προθεσμία, συγκεκριμένα από τις 8 Απριλίου έως τις 18 Απριλίου. Τους δίνουμε, δηλαδή, δέκα έξτρα ημέρες, έτσι ώστε να μπορέσουν να εγγραφούν περισσότερες εταιρείες ηλεκτρονικού τύπου.

Η συγκεκριμένη ευχέρεια έρχεται να αντιμετωπίσει πρακτικές δυσκολίες από πλευράς τόσο των ενδιαφερομένων, όσο όμως και της υπηρεσίας. Προκειμένου να διεκπεραιώσει η υπηρεσία τον ιδιαίτερα αυξημένο αριθμό των επιχειρήσεων που έκαναν αίτηση και λαμβάνοντας υπ’ όψιν το δεδομένο αυτό, αλλά και ότι ο θεσμικός στόχος του μητρώου είναι να εγγραφούν όσο περισσότερες γίνεται και να είναι συμπεριληπτικός και όχι τιμωρητικός, προβαίνουμε σε έναν αναγκαίο εξορθολογισμό, ούτως ώστε τόσο οι επιχειρήσεις ηλεκτρονικού τύπου όσο και η διοίκηση να είναι σε θέση να αντεπεξέλθουν και να διεκπεραιώσουν τις προβλεπόμενες διαδικασίες.

Τελικός και συνολικός στόχος του μητρώου ηλεκτρονικού τύπου είναι να αποτελέσει σε πολύ σύντομο χρονικό διάστημα, όπως έγινε και για άλλες περιπτώσεις του έντυπου τύπου, ένα αξιόπιστο εργαλείο χαρτογράφησης, αλλά και σχεδιασμού των δημόσιων πολιτικών που αφορούν τον ηλεκτρονικό τύπο με τρόπο διαφανή και αποτελεσματικό.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Τον λόγο έχει ο ειδικός αγορητής από την Κοινοβουλευτική Ομάδα των Σπαρτιατών κ. Κόντης, αμέσως μετά από την Πλεύση Ελευθερίας και θα ακολουθήσει η ομιλία του Προέδρου της Κοινοβουλευτικής Ομάδας της Νίκης.

Κύριε Κόντη, έχετε τον λόγο.

**ΙΩΑΝΝΗΣ ΚΟΝΤΗΣ:** Eυχαριστώ, κύριε Πρόεδρε.

Κύριε Υπουργέ, κύριοι συνάδελφοι, ζούμε σε μια εποχή η οποία πλέον έχει σαν κύριο πρόσημό της το ψηφιακό. Έχουμε τώρα αυτό το νέο σχέδιο ψηφιακής διακυβέρνησης και προστασίας από κυβερνοεπιθέσεις.

Εμείς οτιδήποτε είναι ψηφιακό το βλέπουμε με επιφύλαξη, γιατί στο τέλος της ημέρας τα πάντα χτυπάνε τον πολίτη, ο οποίος και δεν προστατεύεται στα ιδιωτικά του δικαιώματα, στην ιδιωτική του ζωή, αλλά και δεν του προσφέρουν τίποτα όλες αυτές οι ψηφιακές ευκολίες, είτε πρόκειται για κυβερνοεπιθέσεις, από τη στιγμή που ο ίδιος δεν προστατεύεται με τον ψηφιακό τρόπο που του επέβαλαν να ζει καθημερινά. Άφησε έξω τον συμβατικό τρόπο στην καθημερινότητά του, που ήταν η επικοινωνία με τις τράπεζες, με τους δημόσιους φορείς και τα λοιπά, του επέφεραν ψηφιοποίηση στα πάντα και τον αφήνουν ακάλυπτο στις κυβερνοεπιθέσεις που ο ίδιος δέχεται.

Τον πολίτη δεν τον ενδιαφέρει σήμερα εάν θα μπουν στην ΙΟΝ ή αν θα μπουν και στο κράτος ακόμα που έχει τον δικό του τρόπο παρέμβασης και άμυνας. Τουλάχιστον όλα αυτά τα χρόνια τον είχε. Τον ενδιαφέρει να μην του κλέβουν τα χρήματα από τον λογαριασμό του, να μην παρεμβαίνουν μέσα στα προσωπικά του δεδομένα, να μην πηγαίνει σε έναν γιατρό ή σε μια ασφάλεια και να του λέει ότι πριν δέκα χρόνια είχε νοσηλευθεί σε ένα νοσοκομείο, είχε κάνει μια εξέταση στην πλάτη του και τώρα του ζητάνε να κάνει δέκα εξετάσεις για να ασφαλιστεί ή για να νοσηλευθεί κάπου.

Μετά απ’ όλα αυτά, λοιπόν, τα ψηφιακά, την ψηφιακή ταυτότητα που υπήρξε στον κορωνοϊό και που τους πολίτες που ήταν σκεπτικιστές σε αυτό το θέμα τούς κατέταξε σε μιας δεύτερης κατηγορίας ανθρώπους, οι οποίοι δεν μπορούσαν να πάνε πουθενά, ούτε σε ένα κατάστημα να ψωνίσουν ούτε σε ένα εστιατόριο να φάνε, ήταν οι πολίτες οι εκτός κοινωνίας, μετά απ’ όλα αυτά με το ψηφιακό αυτό «πτυχίο» που είχαν δώσει στους υποτιθέμενα συμβιβασμένους και εμβολιασμένους και καλούς πολίτες –οι άλλοι ήταν οι κακοί πολίτες- έχουμε λοιπόν αυτό το νομοσχέδιο, το οποίο είναι μια άλλη μορφή πάλι ψηφιακής ανάπτυξης και το οποίο θα μπορούσε να αναπτυχθεί στον τομέα που υπάρχει ήδη και που είναι οι υπηρεσίες προστασίας της ΕΥΠ, των κρατικών εταιρειών ασφαλείας κ.λπ..

Για να κλείσω με τον τρόπο που άρχισα, να πω ότι πλέον οι πολίτες είναι σε όλα καχύποπτοι. Σήμερα το πρωί άκουγα ερχόμενος προς τα δω έναν συνταγματολόγο προβεβλημένο και λαλίστατο, αναφερόμενο στο άρθρο 16 περί ίδρυσης ιδιωτικών πανεπιστημίων, να λέει με μεγάλη μου έκπληξη σε έναν μεγάλο σταθμό ότι το άρθρο του Συντάγματος αυτό είναι χουντικό. Μιλάμε για ένα Σύνταγμα που έχουν γίνει πέντε αναθεωρήσεις από το ΄75 –αν θυμάμαι καλά, πέντε έχουν γίνει- δεν έχει αναθεωρηθεί, συνεπώς το δέχονται σα δημοκρατικό, είναι το δημοκρατικό Σύνταγμα που έχουμε πενήντα χρόνια και ο συνταγματολόγος, ο κύριος αυτός, το αποκάλεσε χουντικό. Μάλιστα προχώρησε πιο πέρα και είπε: «Έλα μωρέ, να ξεπεράσουμε το 16, αφού ούτως ή άλλως τα περισσότερα άρθρα του Συντάγματος σήμερα είναι «νεκρά»».

Μας μιλάνε, δηλαδή, συνταγματολόγοι σήμερα λέγοντας ότι μπορούμε να παραβαίνουμε το Σύνταγμα, γιατί τα άρθρα του τα βασικά ή κάποια όχι βασικά είναι «νεκρά». Δηλαδή έχουμε ένα Σύνταγμα που έχει «νεκρά» άρθρα και αυτό είναι ένα σημείο πραγματικού εκμαυλισμού πλέον, γιατί αν δεν πιστεύουμε στο Σύνταγμά μας, δεν έχει νόημα να είμαστε εδώ. Σε αυτό ορκιζόμαστε πίστη, αυτό προστατεύουμε, αυτό οφείλουμε να προστατεύουμε και αυτό είναι που θα διέπει τις ζωές μας σε όλη μας τη ζωή. Εύχομαι να τις διέπει, μήπως καταργηθεί και αυτό τελικά.

Πάμε τώρα σε αυτό το σχέδιο νόμου. Όπως είπαμε, το σχέδιο αυτό, στην Ελλάδα των πιθανοτήτων της παρεκτροπής, θα μπορούσε να είναι δυνητικά κάτω από μια ανεξάρτητη αρχή, αν και σύμφωνα και με την οδηγία της Ευρωπαϊκής Ένωσης, η σύσταση όντως προβλέπει να είναι κάτω από μία δημόσια αρχή, αλλά είπαμε. Στην Ευρωπαϊκή Ένωση ζουν με τον τρόπο που έχουν μάθει να λειτουργούν, να παραιτούνται Υπουργοί, να σκέφτονται πριν προβούν σε κάποια πράξη δέκα φορές, να υπάρχει ευαισθησία, να πέφτουν κυβερνήσεις. Εδώ στην Ελλάδα ιδρύουμε μια δημόσια αρχή, η οποία θα έχει το δικαίωμα πλέον να είναι μία ψηφιακή υπερ-ΕΥΠ, της οποίας ο διοικητής δεν θα λογοδοτεί καν, θα λογοδοτεί στον ίδιο του τον εαυτό. Εάν διαβάσουμε τον τρόπο που θα λογοδοτεί, η επιτροπή η οποία θα κάνει την έρευνα –υποτίθεται- για οποιαδήποτε παράβαση ή παρέμβαση θα λογοδοτεί στον διοικητή, δηλαδή ο ελεγχόμενος θα είναι και ο ίδιος που ελέγχει και θα εγκρίνει το αποτέλεσμα.

Να πούμε, λοιπόν, ότι σε όλον τον κόσμο προστατεύονται από κυβερνοεπιθέσεις ξεχωριστά και οι κρατικές αρχές, γιατί είναι σίγουρα εθνικό θέμα η προστασία της εθνικής μας ασφάλειας, κακά τα ψέματα. Όπως έχουν εξελιχθεί ψηφιακά πλέον όλοι, οι πόλεμοι θα γίνονται εκεί. Μπορεί να σου παραλύει κάποιος όλα τα συστήματα με κυβερνοεπιθέσεις σοβαρές. Αλλά έχουν διαφορετική αρχή, η οποία ελέγχει τις ιδιωτικές παρεμβάσεις και την ιδιωτική άμυνα από κυβερνοεπιθέσεις σε θέματα εμπορικά, σε θέματα προσωπικού ενδιαφέροντος, τα οποία δεν είναι κάτω από την MI5 που είναι η είναι η Αρχή Ασφαλείας που ελέγχει τις εντός Μεγάλης Βρετανίας επιθέσεις -για Αγγλία αναφέρομαι- ή την MI6 που είναι για εκτός Μεγάλης Βρετανίας. Καμμία από αυτές τις ιδιωτικές εταιρείες, μία η «COLGATE» ή για παράδειγμα τα «CARREFOUR», δεν πάνε να προστατευθούν από κυβερνοεπιθέσεις στην MI5 και MI6. Αυτά τα έχουν αφήσει έξω και προστατεύουν καθαρά τον εθνικό τομέα ασφαλείας.

Έχουμε, λοιπόν, την ΕΥΠ που θα μπορούσε να της δοθεί μεγαλύτερη αρμοδιότητα, μεγαλύτερη τεχνολογική δυναμική; Θα μπορούσε να υπάρχει αυτή, μόνο γι’ αυτά τα θέματα, όμως. Είπαμε και στην επιτροπή ότι στο Ηνωμένο Βασίλειο, το οποίο εμείς παίρνουμε σαν αναφορά, γιατί είναι μια χώρα η οποία πάντα ήταν μπροστά σε αυτά τα θέματα, το Εθνικό Κέντρο Κυβερνοασφάλειας, το National Cyber Security Centre, είναι η τεχνική αρχή για την ασφάλεια στον κυβερνοχώρο στα θέματα αυτά. Και έχουν ένα πλαίσιο δομημένο σε τέσσερις γενικούς στόχους ασφαλείας και δεκατέσσερις αρχές για την ασφάλεια στον κυβερνοχώρο. Και εκεί υπάρχουν και τρόποι να υπάρχουν καταγγελίες, αναφορές για θέματα τα οποία οι πολίτες υποψιάζονται ότι μπορεί να αφορούν την ασφάλεια της χώρας.

Στα άλλα θέματα του νομοσχεδίου, στο θέμα της δημιουργίας του διοικητικού συμβουλίου, ας πούμε, του φορέα, του προέδρου, των αντιπροέδρων, είπαμε ότι δίνεται η δυνατότητα να προσλαμβάνονται, ενώ στο πρώτο μέρος αναφέρεται ότι πρέπει να έχουν ειδικά προσόντα και μια δεκαετής υπηρεσία και σχετικότητα, συμβατότητα κτλ. και μεταπτυχιακά, υπάρχει ένα «διαζευκτικό ή», στο οποίο, βέβαια, είπε ο κύριος Υπουργός ότι θα αφαιρεθεί και ότι θα απαιτηθούν τα ίδια προσόντα και για τους αντιπροέδρους αλλά και για άτομα τα οποία θα στελεχώσουν τις ανώτατες θέσεις αυτές. Γιατί, λέει, ή από στελέχη των Σωμάτων Ασφαλείας, του στρατού κ.λπ., χωρίς να αναφέρει ούτε προϋπηρεσία σε θέματα κυβερνοασφάλειας, αλλά ούτε και κάποια πτυχία, τα οποία θα είναι συμβατά και σύμφωνα με αυτά στα οποία θέλουν να ασχοληθούν.

Και υπάρχει στην Ευρωπαϊκή Ένωση ένας φορέας, ο οποίος εκπαιδεύει πλέον άτομα, τα οποία στελεχώνουν αυτές τις υπηρεσίες. Θα μπορούσαμε πολύ εύκολα να στέλναμε δικούς μας εδώ και τόσο καιρό, να στείλουμε εδώ και έναν χρόνο που έχει συσταθεί να εκπαιδεύονται εκεί και όχι να προσλάβουμε όποιον εμφανιστεί τώρα και που δεν ξέρουμε με ποιον τρόπο θα προσληφθεί.

Μακάρι όσοι προσληφθούν να είναι συμβατοί όλοι με το ηλεκτρονικό έγκλημα και πραγματικά, τουλάχιστον αφού θα ιδρυθεί που θα ιδρυθεί, να προσφέρουν υπηρεσίες εκεί και όχι να προστεθούν άλλοι εκατόν πενήντα πέντε υπάλληλοι περιττοί σε μία αρχή.

Θα έπρεπε, λοιπόν, να είχαμε δημιουργήσει κάποιο κανονιστικό πλαίσιο που να αφορά και τις επιχειρήσεις και τους οργανισμούς και τον ιδιωτικό τομέα, στο πλαίσιο πάλι του Ηνωμένου Βασιλείου του Εθνικού Κέντρου Κυβερνοασφάλειας με τους στόχους που αναφέραμε. Δεν μας ενδιαφέρει, φαίνεται, να τα διαχωρίσουμε αυτά και πραγματικά δεν καταλαβαίνουμε τον λόγο που πρέπει όλα αυτά να αποτελούν το αντικείμενο ενός φορέα, ο οποίος θα παίζει σημαντικό ρόλο στο θέμα της εθνικής μας ασφάλειας, της φύλαξης των συνόρων, των όπλων μας, των οπλικών συστημάτων, των απειλών από το εξωτερικό. Θα έπρεπε να είναι τελείως χωριστά και να μην υπάρχει αυτή η συμβατότητα στον φορέα αυτό.

Δηλώνεται η σύσταση της αρχής στο άρθρο 3, ότι εποπτεύεται από τον Υπουργό της Ψηφιακής Διακυβέρνησης. Η αρχή ανήκει στο δημόσιο, απολαμβάνει των προνομίων του δημοσίου και μπορεί να οριστεί ως ενδιάμεσος φορέας των επιχειρησιακών προγραμμάτων του ΕΣΠΑ 2021-2027. Μπορούν να υπάρξουν πρόστιμα σε θέματα για τα οποία δεν θα μάθουμε τον λόγο που υπάρχουν, δεν υπάρχει διαφάνεια της επιβολής των προστίμων αυτών και δεν καταλαβαίνουμε για ποιον λόγο θα γίνεται αυτό στη μυστικότητα των προστίμων.

Το αναφέραμε και στην προηγούμενη συνεδρίαση, γιατί στο πλαίσιο της διαφάνειας θα πρέπει να είναι γνωστό, κάπου τουλάχιστον, σε μια ανεξάρτητη αρχή, σε ένα εισαγγελικό φορέα, για ποιο λόγο επιβάλλονται πρόστιμα και τι συμβαίνει στη λειτουργία της αρχής αυτής.

Εν πάση περιπτώσει, από τη στιγμή που αναμειγνύονται και συγχέονται ετερογενείς λειτουργίες και υπηρεσίες, θα υπάρξει μία αδιαφάνεια και ένα σκοτεινό σημείο το οποίο δεν θα μπορεί κανείς να αποκρυπτογραφήσει στη δαιδαλώδη αυτή λειτουργία, στης οποίας τελικά ο διοικητής θα λογοδοτεί στον εαυτό του και στον Υπουργό που τον ενέταξε εκεί.

Για να δούμε τι είπε η Ευρωπαϊκή Επιτροπή στην πρόταση που κάνει στις χώρες, όπως η Ελλάδα, προτείνει τη δημιουργία όπως είπαμε του φορέα αυτού, συμβάλλοντας με το 50% της χρηματοδότησης, που θα μπορούσε πολύ καλά να πάει στη ΕΥΠ ή στις αρχές που υπάρχουν ήδη και να αναπτύξει τα ήδη μέσα που κατέχει και 75% χρηματοδότηση εάν αυτό γίνεται σε πλαίσια διακρατικά, στη διασυνοριακή συμβατότητα και συμβολή.

Όπως και να έχει, υπάρχουν πολλά θέματα τα οποία δεν άπτονται των αναγκών των πολιτών και τα οποία δεν θα έπρεπε να είναι μέσα εδώ. Οι πολίτες, είπαμε, θέλουν να διαφυλάξουν πρώτα απ’ όλα την ιδιωτικότητά τους και τα προσωπικά τους δεδομένα, τα οποία έχουν καταρρακωθεί τα τελευταία χρόνια. Και ανέφερα αυτά τα θέματα αρχικά γιατί όντως υπάρχουν. Δεν θα πρέπει να παρεμβαίνουμε, λοιπόν, σε οτιδήποτε συμβαίνει και στις επιχειρήσεις οι οποίες κατ’ αρχάς μπορούν να διαφυλάξουν την ασφάλειά τους μόνες τους σήμερα, μπορώ να πω ότι έχουν προσλάβει ειδικούς χάκερς και συστήματα ασφαλείας τα οποία είναι και σε ανώτερο επίπεδο από αυτά που αυτή τη στιγμή έχει το κράτος για τον τομέα αυτό, επαναλαμβάνω, και όχι για την εθνική μας ασφάλεια, προσλαμβάνοντας άτομα και από το εξωτερικό. Ξέρω ότι υπάρχουν εταιρείες στην Ελλάδα που έχουν προσλάβει Ινδούς, Πακιστανούς οι οποίοι είναι πολύ εξελιγμένοι στην πληροφορική και έχουν αναπτύξει συστήματα, τα οποία απευθείας έχουν εντάξει στο δυναμικό τους μεγάλες εταιρείες στην Ελλάδα και πολυεθνικές εταιρείες του εξωτερικού.

Θα έπρεπε, λοιπόν, να δημιουργήσουμε έναν φορέα πολύ απλούστερο στη λειτουργία του, μόνο και μόνο για την προστασία των ιδιωτικών συμφερόντων και των πολιτών. Είπαμε, τους πολίτες τους ενδιαφέρει να μην άπτονται τα θέματα αυτά στην προσωπική τους ασφάλεια και στην προσωπική τους καθημερινότητα. Δεν μπορεί να παίρνουν κάθε μέρα δεκάδες μηνύματα ηλεκτρονικού ταχυδρομείου, για τα οποία δεν έχει επιληφθεί καμμία αρχή, και τα οποία έχουν υποκλέψει από χιλιάδες πολίτες χρήματα, τους έχουν κάνει να τρέχουν στις τράπεζες και να μην μπορούν να βγάλουν άκρη, γιατί τους λένε οι τράπεζες κακώς πατήσετε το κουμπί και μπήκατε μέσα και δώσατε τα δεδομένα σας, σε έναν ανθρωπάκο, ο οποίος αναγκαστικά μπήκε στην ψηφιακή εποχή, ο οποίος ξέρει λίγα γράμματα και βλέπει ένα χαρτί που έρχεται από μια τράπεζα, την Εθνική Τράπεζα αν έχει Εθνική, Πειραιώς, να μην πω ονόματα και πατάει πιστεύοντας ότι υπάρχει επικαιροποίηση των στοιχείων του. Γιατί; Γιατί δεν μπορούν πλέον να πάνε σε έναν υπάλληλο στην τράπεζα, πρέπει να κλείσουν ραντεβού για ένα μήνα μετά.

Αυτές είναι σήμερα οι συνέπειες της άκρατης ψηφιοποίησης, της οποίας δεν θέλουμε εμείς με αποκορύφωμα την ταυτότητα την ψηφιακή, την οποίαν εμμέσως παραδέχθηκε ο Επίτροπος της Ευρωπαϊκής Ένωσης και είναι γνωστό, ότι δεν έχει επιβάλει η Ευρωπαϊκή Ένωση και είμαστε η μόνη χώρα που την επέβαλε. Η Ευρωπαϊκή Ένωση έχει δώσει σύσταση για έκδοση ψηφιακής ταυτότητας για την είσοδο στο Σένγκεν και στην περίπτωση που κάποιος δεν θέλει να την έχει, υπάρχει η σύσταση του διαβατηρίου, η ανάγκη του διαβατηρίου. Εμείς επιβάλαμε λέγοντας ότι είναι επιβολή της Ευρωπαϊκής Ένωσης η έκδοση ψηφιακής ταυτότητας και τρέχουν οι πολίτες να την παραλάβουν. Να δούμε τι άλλο ψηφιακό θα δούμε. Αυτό, λοιπόν, κάνει τους πολίτες πλέον να είναι επιφυλακτικοί στα πάντα που αρχίζουν από Ψ, είτε είναι ψηφιακό είτε είναι οτιδήποτε άλλο και εμάς επιφυλακτικούς στο να το ψηφίσουμε και το καταψηφίζουμε.

Ευχαριστούμε.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Θα ολοκληρώσουμε τον κύκλο των ειδικών αγορητών με την κ. Καραγεωργοπούλου από την Πλεύση Ελευθερίας και αμέσως μετά θα δώσω τον λόγο στον Πρόεδρο της Νίκης κ. Νατσιό. Θα ήθελα πρώτα όμως να κάνω μία ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τέσσερις μαθήτριες και μαθητές και τρεις εκπαιδευτικοί συνοδοί από το Γυμνάσιο και τις Λυκειακές τάξεις της Αντιπάρου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ορίστε, κυρία Καραγεωργοπούλου, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ, κύριε Πρόεδρε.

Κύριοι συνάδελφοι, κύριοι Υπουργοί, είναι γεγονός ότι όλα τα κράτη ζούμε μία εποχή διαρκώς μεταβαλλόμενου τοπίου κυβερνοαπειλών. Όλοι αναγνωρίζουμε τις απαιτήσεις της κυβερνοασφάλειας στα καταναλωτικά προϊόντα υλισμικού και λογισμικού του διαδικτύου των πραγμάτων. Η Ελλάδα οφείλει, επίσης, να φροντίσει για την προστασία υποδομών ζωτικής σημασίας, τη διαχείριση κρίσεων, την ασφάλεια λογισμικού, τη μεταβατική κρυπτογραφίας και την κυβερνοασφάλεια.

Με το συγκεκριμένο σχέδιο νόμου η Κυβέρνηση της χώρας φιλοδοξεί να ανταποκριθεί στις συνεχώς αυξανόμενες εθνικές ανάγκες, αλλά και τις επιτακτικές ενωσιακές δεσμεύσεις της, όπως την ενσωμάτωση της ευρωπαϊκής οδηγίας 2022/ 2555 οδηγία ΝIS2, η οποία θα τεθεί σε εφαρμογή τον Οκτώβριο 2024.

Καθίσταται αυτό εφικτό, υλοποιήσιμο με το παρόν νομοσχέδιο; Μια Εθνική Αρχή Κυβερνοασφάλειας δεν είναι δυνατόν να εδρεύει εντός του κτηρίου του Υπουργείου Ψηφιακής Διακυβέρνησης. Για λόγους ασφαλείας απαιτούνται συγκεκριμένων προδιαγραφών ασφαλείας κτηριακές εγκαταστάσεις, αφού προηγηθούν μελέτες για την ενδεικνυόμενη απόσταση σε σχέση με γειτονικά κτήρια, τον φωτισμό, την περίφραξη, τα συστήματα ελέγχου πρόσβασης προσωπικού και επισκεπτών στα από άλλα γειτνιάζοντα κτήρια, φωτισμός και περίφραξη κτηρίου, εγκατάσταση ψηφιακών υποδομών, computer rooms, servers, δίκτυα, ασφάλεια δικτύου υπολογιστών, ασφάλεια χωρών, χώροι αποθήκευσης. Εξασφαλίζεται αυτό; Υπάρχουν οι πόροι για την υλοποίηση των ανωτέρω;

Η εθνική αυτή αρχή πρέπει να είναι ξεχωριστή οντότητα με εξασφαλισμένα τη λειτουργική ανεξαρτησία της, την προστασία απορρήτου, την εμπιστευτικότητα. Το εν λόγω νομοσχέδιο καθορίζει κατ’ ουσίαν ένα μεταβατικό πλαίσιο λειτουργίας μιας Εθνικής Αρχής Κυβερνοασφάλειας υπό τη μορφή νομικού προσώπου δημοσίου δικαίου με κύριο ελεγκτικό έργο όσον αφορά τον δημόσιο τομέα τα πληροφοριακά συστήματα του Υπουργείου Ψηφιακής Διακυβέρνησης, ενώ εποπτεύων αυτής είναι ο Υπουργός του Υπουργείου Ψηφιακής Διακυβέρνησης. Ο ελεγχόμενος θα είναι και επόπτης.

Ποια η σχέση της αρχής με άλλες υπάρχουσες, όπως για παράδειγμα η ΑΑΔΕ; Θα υπάρχει σχέση συνεργασίας; Θα υπάρχει συναρμοδιότητα, επικάλυψη αρμοδιοτήτων; Θα συνεργάζεται με την Αρχή Προστασίας Δεδομένων Προσωπικού Χαρακτήρα για θέματα προστασίας προσωπικών δεδομένων; Θα συνεργάζεται με τη Στρατιωτική Αρχή Κυβερνοάμυνας; Ποιοι είναι οι φορείς, επιχειρήσεις στους οποίους θα ασκεί την ελεγκτική της αρμοδιότητα; Έχετε υπολογίσει πόσοι φορείς στην Ελλάδα θα υπαχθούν στο πεδίο εφαρμογής της νέας οδηγίας NIS;

Δεδομένου ότι πλέον στην οδηγία υπάγεται και η δημόσια διοίκηση και η τοπική αυτοδιοίκηση μαζί με άλλους κρίσιμους τομείς το πλήθος των ελεγχόμενων φορέων με έναν πρόχειρο υπολογισμό από εβδομήντα σήμερα θα ανέλθει στους δύο χιλιάδες. Πέρα από παραδοσιακά κρίσιμες υποδομές, όπως η ενέργεια, οι ψηφιακές υποδομές και ο τραπεζικός τομέας, το Ελληνικό Κτηματολόγιο θα συμπεριλαμβάνονται και άλλοι τομείς, όπως η δημόσια διοίκηση, οι ταχυμεταφορές, η παρασκευή, παραγωγή και διανομή χημικών προϊόντων, αλλά και η παραγωγή και η μεταποίηση τροφίμων. Έχει ληφθεί αυτό υπ’ όψιν στον σχεδιασμό σας; Ποιο είναι το νομικό πλαίσιο του ελεγκτικού έργου; Ποια είναι τα προσόντα των ελεγκτών; Ποιες είναι οι δικλείδες προστασίας κατά την άσκηση του ελέγχου; Ποια είναι τα κίνητρα για ανάληψη ελεγκτικού έργου;

Εάν η εθνική αρχή δεν μπορεί να ασκήσει αυτή τη θεμελιώδη αρμοδιότητα, καθώς κανένας δεν θα επιθυμεί να αναλάβει ρόλο ελεγκτή χωρίς επαρκή κατοχύρωση έναντι εταιρειών μεγαθήριων, τι ρόλο αναμένεται να αποκτήσει αυτή η νέα αρχή; Μία ελεγκτική αρχή για την κυβερνοασφάλεια δεν αφορά φυσικά τη νομιμότητα περιπτέρων. Θα πρέπει να διαθέτει το απαιτούμενο μέγεθος και το κύρος των στελεχών της, προκειμένου να ασκήσει ουσιαστική ελεγκτική λειτουργία.

Με ποιες διατάξεις καθορίζεται, λοιπόν, αυτή η ελεγκτική διαδικασία; Δεν υπάρχουν στο νομοσχέδιο. Θα καθοριστεί με πράξεις που θα εκδοθούν κατ’ εξουσιοδότηση νόμου; Προβλέπει αυτό το νομοσχέδιο σαφείς εγγυήσεις για την απρόσκοπτη άσκηση της ελεγκτικής αρμοδιότητας, όπως για παράδειγμα νομικής κάλυψης κατά την άσκηση των ελεγκτικών καθηκόντων; Δίνει κίνητρα; Όχι .

Με τις ρυθμίσεις, λοιπόν, του νομοσχεδίου με το οποίο επιχειρείται η άμεση ενσωμάτωση της οδηγίας ΝIS στην εθνική έννομη τάξη δεν φαίνεται ότι δημιουργούνται οι κατάλληλες συνθήκες, προκειμένου να τρέξει η οργάνωση του πλαισίου διακυβέρνησης με την απαιτούμενη ταχύτητα. Καθορίζει ένα πλαίσιο μεταβατικό χωρίς να δημιουργεί τις κατάλληλες συνθήκες γι’ αυτό. Οι προτεινόμενες ρυθμίσεις δεν ανταποκρίνονται στις απαιτήσεις της οδηγίας, δεν εισάγουν κάποια άλλη κρίσιμη οργανωτική εξέλιξη παρά μόνο αναγνωρίζουν την ανάγκη ίδρυσης ενός διακριτού αρμόδιου φορέα και της διεύρυνσης της οργανωτικής του δομής, προκειμένου να χωρέσει το μεγάλο εύρος των ασκούμενων αρμοδιοτήτων.

Πώς θα μπορέσει η Εθνική Αρχή Κυβερνοασφάλειας να ανταποκριθεί στις απαιτήσεις της οδηγίας που προβλέπει το άρθρο 4, παράγραφος 2, περίπτωση ι του σχεδίου νόμου περί άσκησης ελεγκτικών αρμοδιοτήτων από την εθνική αρχή περί επιθεωρήσεων και επιβολής κυρώσεων στο πλαίσιο του ελέγχου συμμόρφωσης προς το νομικό πλαίσιο για την κυβερνοασφάλεια με δεδομένο ότι δεν υφίσταται νομοθετικό πλαίσιο ελέγχων κυβερνοασφάλειας και πλαίσιο κινήτρων για την άσκηση ελεγκτικού έργου από εξειδικευμένους, καταρτισμένους υπαλλήλους, δεδομένου μάλιστα ότι η ελεγκτική ύλη αφορά οντότητες που διαχειρίζονται κρίσιμες υποδομές με πολύ μεγάλο κύκλο εργασιών και εκτενείς πληροφοριακές υποδομές, οι οποίες πλέον θα υπάγονται σε αυξημένες απαιτήσεις κανονιστικής συμμόρφωσης σύμφωνα με τη νέα οδηγία;

Θα πρέπει, λοιπόν, να υπάρξουν διατάξεις για τη ρύθμιση αμφοτέρων αυτών των ζητημάτων πώς θα ανταποκριθεί στους προβλεπόμενους ελέγχους τους προβλεπόμενους από το άρθρο 19 της οδηγίας εμπειρογνωμόνων κυβερνοασφάλειας προερχομένων από τα κράτη - μέλη όσον αφορά το επίπεδο εφαρμογής των μέτρων διαχείρισης κινδύνων στον τομέα της κυβερνοασφάλειας και των υποχρεώσεων υποβολής εκθέσεων και όσον αφορά το επίπεδο των ικανοτήτων συμπεριλαμβανομένων των διαθέσιμων οικονομικών τεχνικών και ανθρώπινων πόρων και την αποτελεσματικότητα της άσκησης των καθηκόντων εκ μέρους των αρμόδιων αρχών.

Θα πρέπει να λειτουργήσει η Εθνική Αρχή Πιστοποιήσεων Κυβερνοασφάλειας, Εθνικό Κέντρο Συντονισμού για χρηματοδοτήσεις και το SOC του ν.5002/2022. Επίσης, σύμφωνα με το σχέδιο νόμου θα πρέπει να λειτουργήσει και ως ενδιάμεσος φορέας των επιχειρησιακών προγραμμάτων του ΕΣΠΑ.

Σύμφωνα, λοιπόν, με το ισχύον πλαίσιο στη Γενική Διεύθυνση Κυβερνοασφάλειας ήδη συγκεντρώνονται μεταξύ άλλων αρμοδιότητες κανονιστικές, ελεγκτικές και χρηματοδοτικές. Η άσκηση αυτών των αρμοδιοτήτων απαιτεί τη διατήρηση του υπάρχοντος προσωπικού και την περαιτέρω στελέχωσή της με υπαλλήλους ειδικών προσόντων και σχετικής κατάρτισης. Ενώ για το νέο νομικό πρόσωπο δημοσίου δικαίου ορθά προβλέπονται εκατόν πενήντα πέντε οργανικές θέσεις, είναι απορίας άξιο το πώς εντέλει αυτές θα καλυφθούν και πώς θα ασκηθεί το πλήθος των παραπάνω αρμοδιοτήτων.

Πρέπει να γίνει επιμέρους πλήρως κατανοητό ότι όσο δεν προωθείται μια αποτελεσματική αναδιοργάνωση του πλαισίου διακυβέρνησης της κυβερνοασφάλειας, η οποία ξεκινάει μεν από την καθιέρωση ενός εξειδικευμένου φορέα, αλλά δεν σταματάει εκεί, αυτό μακροπρόθεσμα βαίνει εις βάρος της εθνικής ασφάλειας και της ικανότητας μιας χώρας με περιορισμένες δημοσιονομικές δυνατότητες, όπως η Ελλάδα να αξιοποιήσει τους ήδη διαθέσιμους ευρωπαϊκούς πόρους για την ενίσχυση της κυβερνοασφάλειας του δημόσιου και ιδιωτικού τομέα και εν τέλει την ενίσχυση της ασφάλειας των μεμονωμένων πολιτών και της διατήρησης της εμπιστοσύνης τους στην ψηφιακή μετάβαση.

Όσον αφορά στη διαδικασία επιλογής του διοικητή, αλλά και των υποδιοικητών ενώ είναι αυτονόητο ότι θα πρέπει να γίνει μια συγκεκριμένη διαδικασία σύμφωνα με τον πρόσφατα ψηφισθέντα ν.5062/2023 για την επιλογή διοικήσεων των φορέων του δημοσίου η συγκεκριμένη διαδικασία εξαιρείται, ενώ θα έπρεπε. Δεν θα έπρεπε να προβλέπεται διαγωνισμός, έκδοση πρόσκλησης; Θα έχουμε μία εισήγηση Υπουργού; Τίθενται οι προϋποθέσεις, σημαντική διοικητική εμπειρία σε θέσεις ευθύνης, σε διοίκηση ανθρώπινου δυναμικού, σε κατάρτιση στρατηγικών σχεδίων, σε διαχείριση έργων και δραστηριοτήτων και σε συντονισμό ομάδων; Πώς αποδεικνύονται όλα αυτά; Με απλή εισήγηση;

Σε ότι αφορά το δεύτερο μέρος του νομοσχεδίου θα επαναλάβω ορισμένα από όσα ήδη έχω πει στις επιτροπές. Η διαδικασία της ψηφιοποίησης περιλαμβάνει το στάδιο της σάρωσης των αρχείων των υποθηκοφυλακείων. Δεν είναι η ψηφιοποίηση αυτό που αφορά σε ένα έργο αξίας περίπου 240 εκατομμυρίων ευρώ του συνόλου των αρχείων των τριακοσίων ενενήντα υποθηκοφυλακείων της χώρας.

Το εν λόγω πρόγραμμα χρηματοδοτείται από το Ταμείο Ανάκαμψης, όπως είναι γνωστό, αλλά δεν είναι γνωστό αν έχουν διενεργηθεί ποιοτικοί έλεγχοι σε δείγμα του έως και σήμερα παραδοτέου έργου και αν έχουν συνταχθεί τεχνικές εκθέσεις.

Στον βαθμό που υπερψηφιστεί το παρόν νομοσχέδιο με το άρθρο 28, αλλάζουν οι προϋποθέσεις των απαιτήσεων για τη σάρωση των αρχείων που συνιστά το πρώτο στάδιο της ψηφιοποίησης, δεδομένου ότι δεν ισχύει ο όρος της διασφάλισης της ακεραιότητας των βιβλίων και των αρχείων, αλλά επιτρέπεται η αποκοπή των τρεχόντων τόμων και η, κατά τη γνώμη μας, επικίνδυνη παρέμβαση στο υλικό των τόμων και των αρχείων με τρόπο που εγκυμονεί ανασφάλεια ως προς το επιθυμητό αποτέλεσμα.

Συνεπώς, θα θέλαμε οι αρμόδιοι Υπουργοί να μας εξηγήσουν αν οι οικονομικές και τεχνικές παράμετροι που σχετίζονται με αυτή τη διαδικασία ανάθεσης και τις συμβάσεις έχουν αλλάξει ουσιωδώς, με συνέπεια την ανάγκη μεταβολής των όρων του συμβατικού αντικειμένου και τι αυτό σημαίνει για το χρονοδιάγραμμα του Ταμείου Ανάκαμψης.

Η ψηφιοποίηση έως και σήμερα αφορά σε πρώτο στάδιο, λοιπόν, στη σάρωση αρχείων, ενώ η διακήρυξη διαγωνισμού και σχετικές συμβάσεις με αναδόχους με μεγάλες πολυεθνικές έχουν υπογραφεί υπό τον όρο της ακεραιότητας των βιβλίων.

Διαφωνούμε κάθετα ως προς τη μεταφορά των υπό ψηφιοποίηση αρχείων στα καλούμενα ειδικά κέντρα εκτός των κτηματολογικών γραφείων και υποθηκοφυλακείων, καθώς ο κίνδυνος απώλειας αρχείων ή καταστροφής τους είναι ορατός. Σε καμμία περίπτωση όταν αυτό συμβεί δεν θα μπορούν οι πολίτες να δικαιολογήσουν και να αιτιολογήσουν τις ενστάσεις που έχουν κάνει στις αρχές του δασαρχείου κατά της Κτηματικής Υπηρεσίας Ελληνικού Δημοσίου, όταν δεν θα μπορούν να ενισχύσουν τον φάκελο τους με αντίγραφα από τα αρχεία των υποθηκοφυλακείων τα οποία πολλές φορές δεν υπάρχουν στα συμβολαιογραφεία, διότι έχουν απολεσθεί λόγω παλαιότητας.

Παρακαλώ, επίσης, να μας γνωρίσετε ποια είναι τα ειδικά κέντρα ψηφιοποίησης. Πώς εννοείτε την ύπαρξη αυτών των κέντρων; Ποιος θα χρηματοδοτεί και πώς θα διασφαλίζουν την προστασία προσωπικών δεδομένων; Σε κάθε περίπτωση γιατί δεν περιφρουρείτε την αξία των αρχείων εντός των ίδιων των καταστημάτων των υποθηκοφυλακείων και κτηματολογικών γραφείων και αναλαμβάνετε το κόστος μεταφοράς τους και το κόστος δημιουργίας ειδικών κέντρων; Με ποιον τρόπο εξυπηρετείται το Ταμείο του δημοσίου και πώς θα εξυπηρετηθεί εν τέλει το δημόσιο συμφέρον;

Θα θέλαμε, επίσης, να μας γνωρίσετε αν είναι γνωστές οι συνθήκες για την ψηφιακή διαχείριση και συντήρηση των δεδομένων, εάν έχει προβλεφθεί η διαδικασία ταξινόμησης και ονοματοδοσίας του υλικού και αν υπάρχει το κατάλληλο προσωπικό για τη διανοητική οργάνωση του υλικού. Ο ιδιώτης ή η εταιρεία μεταφοράς σε καμμία περίπτωση δεν νομίζω ότι θα απολογηθεί στους πολίτες που θα χάνουν τα δικαιώματά τους για τυχόν απώλεια δημοσίων εγγράφων και δεν θα είναι καθόλου εύκολο να αποδειχθεί ποιος ευθύνεται για την απώλεια των δημοσίων εγγράφων.

Ποιος, επίσης, είναι ο υπεύθυνος προστασίας προσωπικών δεδομένων στο Ελληνικό Κτηματολόγιο; Με ποια προκήρυξη, με ποιον διαγωνισμό ορίστηκε ο data protection officer του φορέα;

Έχει μείνει αναπάντητο μετά από πολλές ερωτήσεις στο Υπουργείο Ψηφιακής Διακυβέρνησης στο πλαίσιο του κοινοβουλευτικού ελέγχου και τη συζήτηση της επίκαιρης ερώτησης μου στις 29-1-2024 που επίσης δεν απαντήθηκε, πώς συμβαίνει και με ποια νόμιμη αιτία παραμένουν στις θέσεις τους ο πρόεδρος του φορέα και η γενική διευθύντρια οι οποίοι έχουν τοποθετηθεί μεταβατικά και θα έπρεπε βάσει νόμου και βάσει υπουργικής απόφασης να έχουν αποχωρήσει μέχρι 6-1-2024.

Για τον Ηλεκτρονικό Φάκελο Μεταβίβασης Ακινήτου, όπως η διαδικασία θίγεται και εξειδικεύεται στο άρθρο 29, πράγματι, λειτουργεί ένα σύστημα Ψηφιακού Συμβολαίου Μεταβίβασης Ακινήτου από επαχθή αιτία χωρίς να γνωρίζουμε ποιος είναι ο προσωρινός ανάδοχος του έργου, ενώ δηλώσατε ότι κηδεμόνας της εν λόγω πλατφόρμας είναι το Υπουργείο σας. Το έργο αυτό ανήκει στην Κοινωνία της Πληροφορίας, μονοπρόσωπη εταιρεία του δημοσίου τομέα που ήταν η αναθέτουσα αρχή για τη διακήρυξη ηλεκτρονικού ανοικτού διεθνούς άνω των ορίων διαγωνισμού για το έργο ηλεκτρονικός φάκελος ακινήτου, στο πέρας του οποίου οι προσφορές ακόμα αξιολογούνται και το έργο δεν έχει ακόμα συμβασιοποιηθεί.

Ασφαλώς αυτή η πλατφόρμα δεν έχει σχέση με την επί τουλάχιστον τρία χρόνια πλατφόρμα καταχώρησης εγγραπτέων πράξεων, η οποία λειτουργεί από το έτος 2020 υπό την αιγίδα του ΥΠΕΝ και δεν χρησιμοποιήθηκε από το Υπουργείο σας για τον ψηφιακό φάκελο λόγω δυσχέρειας ενσωμάτωσης σε αυτήν πεδίων διαλειτουργικότητας με φορείς, όπως η ΑΑΔΕ ο ΕΦΚΑ, το ΤΕΕ, το Μητρώο Πολιτών.

Όμως, τα προβλήματα που αφορούν στην ψηφιακή αυτή λειτουργία ερείδονται σε δύο άξονες. Υπάρχει ανασφάλεια ως προς τη διαδικασία, δεδομένου ότι για να συντρέξουν όλες οι προϋποθέσεις εφαρμογής του προγράμματος απαιτείται το αντικείμενο, δηλαδή το υπό μεταβίβαση ακίνητο να είναι υγιές, να κουμπώνουν όλες οι πληροφορίες που προέρχονται από διαφορετικούς φορείς, όπως ΑΑΔΕ, ΤΕΕ, Κτηματολόγιο Στο τελευταίο, δυστυχώς, η έννοια της ορθής καταχώρησης που θα επέτρεπε ανεμπόδιστα μια τέτοια διαδικασία προσκρούει σε εγκληματικές παθογένειες, όπως η εσφαλμένη απόδοση ΚΑΕΚ αναντίστοιχη της δηλωθείσας ιδιοκτησίας, σε πλήθος προδήλως σφαλμάτων, είτε από τους ιδιοκτήτες είτε από τους ίδιους τους αναδόχους του έργου της κτηματογράφησης, σε πλήθος ακινήτων που παραμένουν αγνώστου ιδιοκτήτη, σε λάθη ασύλληπτα στο στάδιο της ανάρτησης που σηματοδοτούν ακόμα και τις κατασχέσεις άλλων ακινήτων από τις ζητούμενες, που καθιστούν ακίνητα εκτός συναλλαγής με τις αγώγιμες αξιώσεις του εμπραγμάτου δικαίου δικαιοπραξίες, να παίρνουν δικάσιμο ακόμα και το έτος 2032.

Δεύτερος άξονας. Υπάρχει ανασφάλεια ως προς την προστασία προσωπικών δεδομένων, την ευθύνη που απορρέει από λάθη στην καταχώρηση αλλά και την έλλειψη δυνατότητας πολλών να κάνουν χρήση της εν λόγω πρόχειρης κατασκευής πλατφόρμας αγνώστου ιδιοκτήτη και δημιουργού, που για να είναι αποτελεσματική θα πρέπει σωρευτικά να συντρέξουν οι προϋποθέσεις που απουσιάζουν όπως βαθιά γνώση των προβλημάτων της κτηματογράφησης και της συμβολαιογραφικής πρακτικής.

Δυο λόγια για τις τροπολογίες. Να πω κατ’ αρχάς ότι είναι μη συναφείς προς το αντικείμενο του νομοσχεδίου που συζητάμε σήμερα. Είναι μια πρακτική της Κυβέρνησης που κατ’ εξακολούθηση συμβαίνει.

Πρόχειρα είδα ως προς τη μία από αυτές ότι ζητείται και πάλι η παράταση συμβάσεων των γιατρών του ΕΣΥ. Και εδώ έρχεται το ερώτημα γιατί δεν νομιμοποιείτε επιτέλους τους γιατρούς του ΕΣΥ. Είναι πάγιο αίτημα, διαχρονικό των ανθρώπων που εργάζονται νυχθημερόν για την υγεία των Ελλήνων πολιτών.

Η Επιστημονική Υπηρεσία, επίσης, της Βουλής πρόσεξα και θέλω να το επισημάνω, ότι δεν έχει εκφράσει καμμία κρίση επί των άρθρων που αφορούν στο δεύτερο μέρος του νομοσχεδίου και δεν ξέρω γιατί αυτό συμβαίνει στα επίμαχα άρθρα του Ελληνικού Κτηματολογίου που έθιξα προηγουμένως ως προς το δεύτερο μέρος.

Σας ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς ):** Ευχαριστούμε, κυρία συνάδελφε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι οκτώ μαθήτριες και μαθητές και τρεις συνοδοί εκπαιδευτικοί από το Γυμνάσιο και τις λυκειακές τάξεις Ευξεινούπολης Μαγνησίας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο τώρα έχει ο Πρόεδρος της Κοινοβουλευτικής Ομάδας της ΝΙΚΗΣ ο κ. Νατσιός.

Παρακαλώ κύριε Πρόεδρε. Θα ακολουθήσει η τοποθέτηση του κυρίου Υπουργού.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Κύριοι Υπουργοί, η Νίκη ήδη από χθες το βράδυ στην αρμόδια επιτροπή δήλωσε δημοσίως ότι επιθυμεί ονομαστική ψηφοφορία και ότι θα καταθέσει το σχετικό αίτημα. Δεν διαθέτει, όμως τον απαιτούμενο αριθμό των δεκαπέντε Βουλευτών. Ως εκ τούτου, προτείνουμε όλα τα πολιτικά κόμματα που είναι αντίθετα στο νομοσχέδιο για τον γάμο των ομοφυλοφίλων, να συνυποβάλουμε χωρίς κομματικό τίτλο, ηγεμονική διάθεση και εντυπωσιοθηρία, σε κοινό έγγραφο όπως απαιτεί ο Κανονισμός της Βουλής, σωστά και παραδεκτά το αίτημα. Βεβαίως είναι αυτονόητο ότι θα καταψηφίσουμε αυτό το νομοσχέδιο.

Θα ασχοληθώ προσωπικώς με το προωθούμενο νομοσχέδιο για τον γάμο των ομοφυλοφίλων το οποίο απασχολεί την ελληνική κοινωνία. Είναι ένα ταυτοτικό θέμα, έχει σχέση με την παρουσία μας στον σύγχρονο κόσμο. Για το συζητούμενο νομοσχέδιο, εξάλλου και ο Κοινοβουλευτικός Εκπρόσωπος και οι Βουλευτές της Νίκης και ο ειδικός αγορητής, αναφέρονται εις βάθος.

Κατέθεσα επίκαιρη ερώτηση στην Υπουργό Πολιτισμού, την κ. Λίνα Μενδώνη, με την οποία την καλώ να προστατέψει την πολιτιστική μας κληρονομιά και να προβεί στις δέουσες ενέργειες κατά των ιδιοκτητών της εταιρείας «NETFLIX» για τη σκόπιμη παραποίηση ιστορικών στοιχείων της προσωπικότητας του Μεγάλου Αλεξάνδρου.

Στη σειρά ντοκιμαντέρ «Αλέξανδρος: Η δημιουργία ενός θεού», η οποία όλως τυχαίως άρχισε να προβάλλεται από τη συνδρομητική υπηρεσία «NETFLIX», από το πρώτο επεισόδιο παρουσιάζεται ο Μέγας Αλέξανδρος σε ομοφυλοφιλικές περιπτύξεις με τον επιστήθιο φίλο του Ηφαιστίωνα. Περιττό να πω, πάλι, ότι αυτό το γεγονός δεν έχει καμμία ιστορική βάση και όλες οι αρχαίες πηγές συνηγορούν ότι ο Αλέξανδρος, όχι μόνο τέτοιος δεν είναι, όπως τον παρουσιάζουν, αλλά ήταν ένας κατακτητής ο οποίος διέδωσε τον πολιτισμό, διέδωσε την ελληνική γλώσσα ως τους Ινδούς και πάνω σ’ αυτή τη διάδοση της ελληνικής γλώσσας ξέρουμε ότι στηρίχθηκε το Ευαγγέλιο.

Δεν είναι, βεβαίως, αυτό κάτι που μας ξενίζει. Το έχω ξαναδείξει. Στα σχολεία μας, στην ΣΤ΄ δημοτικού, ο Μέγας Αλέξανδρος τίθεται δίπλα στην κοκκινοσκουφίτσα και στον καραγκιόζη ζητώντας, κύριοι συνάδελφοι, από τους εμβρόντητους μαθητές του δημοτικού -εντεκάχρονα παιδιά- να γράψουν ένα κείμενο στο οποίο πρωταγωνιστούν ο Μέγας Αλέξανδρος και η κοκκινοσκουφίτσα.

Μήπως περιμένουμε τους Σκοπιανούς να διαμαρτυρηθούν γι’ αυτά; Είναι ντροπή να προσβάλλεται με τέτοιο άθλιο τρόπο η εμβληματικότερη μορφή της ελληνικής ιστορίας.

Θέλω να διαβάσω κάτι. Δεν συνηθίζω να παίρνω βιβλία στο Βήμα αλλά σήμερα το έφερα επίτηδες. Διαβάζω: «Στο πλαίσιο της νέας εποχής που ζούμε, σχεδόν τα πάντα ευτελίζονται. Μην ξεχνάμε ότι στις μέρες μας κάποιοι προσπαθούν όχι απλώς να συμβάλλουν στην προστασία των δικαιωμάτων του ανθρώπου που έχουν κάνει αυτήν την επιλογή για την προσωπική τους ζωή, πράγμα απολύτως θεμιτό -το ξεκαθαρίζουμε- αλλά να μας πείσουν ότι, στην ουσία, η ομοφυλοφιλία είναι κάτι το φυσιολογικό και όσοι δεν έχουν αυτήν την συνήθεια, τρόπον τινά, υστερούν έναντι των υπολοίπων.

Και παρακάτω: «Στην Ολλανδία δ, ως πρόοδος, επίσης, παρουσιάστηκε νόμος που επιτρέπει στα ομοφυλόφιλα ζευγάρια να μπορούν να υιοθετούν παιδιά. Ζούμε στην κοινωνία της υπερβολής. Από τη μαζική υστερία κατά των ομοφυλοφίλων που ίσχυε στην Ευρώπη κάποτε, μέχρι πριν από μερικές δεκαετίες, πηγαίνουμε στο άλλο άκρο στην πλήρη ισοπέδωση των πάντων. Τι θα απαντήσει ο συντάκτης του νόμου που επέτρεψε στα ομοφυλόφιλα ζευγάρια να υιοθετούν παιδιά όταν μετά από μερικά χρόνια αυτά τα παιδάκια, που θα μεγαλώσουν, θα ζητήσουν να γνωρίσουν τον πατέρα και τη μητέρα τους»; Βεβαίως, συμφωνούμε.

«Δύναται κανείς να προβλέψει τις συνέπειες στον ψυχισμό τους όταν θα μάθουν την αλήθεια; Όχι. Το μόνο που αυτήν τη στιγμή τους ενδιαφέρει είναι να γκρεμίζουν –τάχα- κάποια ταμπού ορισμένες παρωχημένες απόψεις. Σε όλα αυτά όμως υπάρχουν και όρια. Και όταν διαπράττεις ύβρεις, νομοτελειακά ακολουθεί νέμεσις». Είναι το βιβλίο του Υπουργού Εργασίας κ. Άδωνι Γεωργιάδη «Ομοφυλοφιλία στην αρχαία Ελλάδα: Ο μύθος καταρρέει» που εκδόθηκε το 2001. Τώρα τι συνέβη στο μεσοδιάστημα και έχει απορρίψει αυτά άγνωστον.

Λέει κάπου ο Βάρναλης, για να ερμηνεύσω σε ένα ωραίο στιχούργημα, «πέτα την ανθρωπιά σου και από τον αφέντη πιάσου και άμα σε φτύνει αυτός, να κάθεσαι σκυφτός και θα έχεις τα μεγαλεία ή τα πρωτεία στη σάπια πολιτεία».

Αγαπητοί μου, τις τελευταίες μέρες και εβδομάδες παρακολουθούμε έκπληκτοι τους αυλικούς του Πρωθυπουργού να καταβάλλουν μια λυσσαλέα προσπάθεια για να περάσει το νομοσχέδιο των γκέι ψευτογάμων και των υιοθεσιών. Από αυτήν την ενέργεια που σπαταλούν αν έδιναν έστω και τη μισή για τα εθνικά δίκαια της Ελλάδας, δεν θα υπήρχε σήμερα ούτε η ψευτομακεδονία των Σκοπίων ούτε ο τουρκικός επεκτατισμός στη Θράκη ούτε υποχωρητικότητα στο Αιγαίο ούτε αποκομμένη Κύπρος. Αν δείχνατε τέτοιο ζήλο και για τη δημογραφική γενοκτονία των Ελλήνων, δεν θα ερήμωναν σήμερα οι εσχατιές της πατρίδας μας.

Αλλά εσείς δεν θέλετε να αυξήσετε τις χαρούμενες παιδικές φωνές. Θέλετε να τις φιμώσετε και να τις λιγοστέψετε. Εισαγόμενους εργάτες θέλετε παιδιά δεν θέλετε. Γι’ αυτό και δεν διστάζετε να τα παραδώσετε σε αφύσικες κηδεμονίες. Γι’ αυτό και ρίχνετε σήμερα τη χαριστική βολή στη φυσιολογική οικογένεια εξισώνοντάς την με την άγονη έρημο της ομοφυλοφιλίας.

Αλλά η Κυβέρνηση δεν μας πείθει καθόλου ότι την πήρε ο πόνος για τα δικαιώματα των ομοφυλοφίλων. Αν κάτι μάθαμε περισσότερο από την περίοδο της πανδημίας είναι το πόσο εύκολα εξευτελίσατε τα ανθρώπινα δικαιώματα όταν εκβιάζατε ολόκληρους πληθυσμούς, θεσπίζατε κοινωνικά απαρτχάιντ, παραβιάζατε θρησκευτικές ελευθερίες και φτάσατε ακόμη και να επιβάλετε υγειονομικά χαράτσια στους ηλικιωμένους.

Γνωρίζουμε καλά ότι δεν σας ενδιαφέρουν τα δικαιώματα και πόσο μάλλον οι αφύσικες απαιτήσεις μιας μικρής μειοψηφίας…

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε, παρακαλώ. Βεβαίως, ένας Πρόεδρος Κοινοβουλευτικής Ομάδας είθισται να κάνει σχολιασμό επί ζητημάτων πολιτικής επικαιρότητας. Σήμερα, όμως, εδώ έχουμε συζήτηση ενός συγκεκριμένου νομοσχεδίου και θα παρακαλούσα να μείνουμε κατά βάση σε αυτό το νομοσχέδιο. Βεβαίως, η δυνατότητα πάντα στους Προέδρους να κάνουν και τον σχολιασμό τους υπάρχει, αλλά δεν μπορεί όλη η τοποθέτησή σας να αναφέρεται σε ένα νομοσχέδιο για το οποίο θα έχετε τη δυνατότητα να τοποθετηθείτε την επόμενη εβδομάδα.

Παρακαλώ, λοιπόν, να περιορίσετε αυτή την προσέγγιση και να αναφερθείτε και στο νομοσχέδιο που σήμερα συζητείται ή όποια άλλα θέματα επικαιρότητας θέλετε. Σε κάθε περίπτωση, όμως, είναι μονοθεματική η παρουσία σας σήμερα εδώ, ενώ εκκρεμεί ένα νομοσχέδιο που θα έρθει σε συζήτηση και αναφέρεστε και σε ονόματα που δεν βρίσκονται εδώ να απαντήσουν. Διότι όταν γίνει η συζήτηση θα βρίσκονται –φαντάζομαι- εδώ όλοι οι ενδιαφερόμενοι.

Οπότε υπάρχει παράκληση από την πλευρά του Προεδρείου που γίνεται προς όλους όταν τοποθετούνται, να μην αναφέρεστε μόνο σε άλλα θέματα πλην το σημερινού νομοσχεδίου. Ο Πρόεδρος μιας Κοινοβουλευτικής Ομάδας προβλέπεται, είθισται, να κάνει το σχολιασμό που θέλει αλλά δεν μπορεί να είναι αποκλειστικά και μονοθεματικά αυτός στη συνεδρίαση για ένα άλλο νομοσχέδιο.

Ευχαριστώ, κύριε Πρόεδρε.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Βλέπετε, κύριε Πρόεδρε, αναφέρθηκα με μεγάλη ευγένεια σε πρόσωπα τα οποία απουσιάζουν. Νομίζω ότι είναι ένα πάρα πάρα πολύ σοβαρό θέμα. Είναι κρίσιμο, κομβικό, θέμα. Εμείς, η Νίκη, το έχουμε ανάγει ως σημαία μας γιατί προσβάλλει και βάζει βόμβα στα θεμέλια της ελληνικής οικογένειας. Συζητάμε και κυβερνοασφάλεια, αλλά πρωτίστως πρέπει να μας ενδιαφέρει η ασφάλεια των παιδιών μας, η ασφάλεια του θεμέλιου λίθου της ελληνικής κοινωνίας που είναι η οικογένεια.

Θα ζητήσω, λοιπόν, την ανοχή σας για τη μονοθεματικότητα που είπατε. Και στην Ολομέλεια θα μιλήσω. Μιλάω πάντοτε με ευγένεια, δεν προσβάλλω κανέναν, καταθέτω επιχειρήματα. Όπως είπατε, έχει δικαίωμα ένας Πρόεδρος Κοινοβουλευτικής Ομάδας να χρησιμοποιήσει τον λόγο του όπως θέλει, ως είθισται, και επαναλαμβάνω πάντοτε στο πλαίσιο της ευγένειας. Και ας με καταγγείλουν κάποιοι ότι είμαι μονοθεματικός. Και η ελληνική κοινωνία σήμερα, έκπληκτη, πιάνει τις μύτες της από τις αναθυμιάσεις μονοθεματικώς -με ωμέγα ως τροπικό επιχείρημα.

Το μόνο, λοιπόν, που σας ενδιαφέρει είναι να βγάλετε εις πέρας υποχρεώσεις από την ατζέντα. Χορεύετε, λοιπόν, στον σκοπό που σας παίζει το παγκόσμιο φόρουμ. Ισχυρίζεστε ότι αυτό το νομοσχέδιο θα φέρει ισότητα στο γάμο και τη γονεϊκότητα. Από αυτό και μόνο φαίνεται ότι ούτε καν ξέρετε τι σημαίνει ισότητα. Η αρχή της ισότητας είναι η όμοια αντιμετώπιση όμοιων περιπτώσεων όχι όμοια αντιμετώπιση ανόμοιων περιπτώσεων. Το να εξισώνεις τα όμοια είναι προϊόν δημοκρατίας, σύνεσης και φυσικής αρμονίας. Το να εξισώνεις τα ανόμοια είναι προϊόν διαστροφής, παράνοιας και χάους. Η σύζευξη ανδρός και γυναικός δεν μπορεί να εξισωθεί με άγονες μίξεις που δεν αλληλοσυμπληρώνονται και δεν γεννάνε τη ζωή. Και η ζωή δεν είναι ένα βεστιάριο, ιματιοθήκη, για να ντύνεται ο καθένας ό,τι ρόλο θέλει να παίξει. Η φύση δεν γίνεται να υποταχθεί στους νόμους του κράτους. Το κράτος οφείλει να συμμορφώνεται στους νόμους της φύσης. Δύο άντρες όσο και να πασχίζουν μητρικό φίλτρο δεν έχουν. Δύο γυναίκες πατρικό πρότυπο δεν προσφέρουν. Και σταματήστε, επιτέλους, αυτήν την καραμέλα ότι αρκεί μόνο η αγάπη για να μεγαλώσει ένα παιδί.

Κατ’ αρχάς, έχετε μπερδέψει την αγάπη με την ακόρεστη ικανοποίηση των επιθυμιών. Θέλετε να μάθετε τι είναι πραγματική αγάπη; Διαβάστε τον ύμνο της αγάπης «Η αγάπη ου ζητεί τα εαυτής» λέει ο ουρανοβάμων Παύλος, Απόστολος Παύλος.

Η αληθινή αγάπη δεν ζητεί το συμφέρον της, δεν παραβιάζει την ωφέλεια του παιδιού, δεν ζητεί να κάνει ένα παιδί κατοικίδιο, όπως έλεγε η Ιερά Σύνοδος, για να τονώνει τη ματαιοδοξία της. Δεν στήνεται πάνω σε βιομηχανίες παρένθετης δυστυχίας. Κι από πού κι ως πού θα δώσετε αγάπη εφόσον στερείτε εξ αρχής το φυσικό δικαίωμα του παιδιού να ευλογηθεί με μια μάνα και έναν πατέρα; Τα νομικά δικαιώματα των ομοφυλοφίλων είναι σημαντικότερα από τη φυσική διάπλαση των παιδιών; Και σε πόσα κατασκευασμένα φύλα θα πατήσουν αυτά τα παιδιά για να ισορροπήσουν στη ζωή τους, σε δέκα, σε εβδομήντα, σε εκατό; Θα εντάξετε τα παιδιά σε μια ατελείωτη λίστα διαστροφών κι εσείς το λέτε αυτό πρόοδο;

Την αγάπη για το παιδί δεν την αποκτάς σαν να ψωνίζεις ένα κατοικίδιο από το pet shop. Η αγάπη προς το παιδί είναι έμφυτο, ψυχοσωματικό συναίσθημα με το οποίο η φύση μας προικίζει και η πίστη το μεγαλώνει, το πολλαπλασιάζει. Αλίμονο αν τα παιδιά μεγάλωναν μόνο με αγάπη και όχι με νουθεσίες και ηθικά όρια. Εκτός από αγάπη το παιδί χρειάζεται φυσιολογικότητα, χρειάζεται ψυχική ισορροπία, χρειάζονται υγιή πρότυπα. Ακόμη κι ένα κουτάβι που πρόκειται να δοθεί για υιοθεσία δεν το παίρνουν από τη μητέρα του πριν απογαλακτιστεί. Κι εσείς μας λέτε ότι το να ξεριζώσετε εντελώς τον ιερό δεσμό μητέρας και παιδιού είναι προϊόν αγάπης;

Για το έμψυχο ον και κορωνίδα της δημιουργίας που λέγεται άνθρωπος τι κάνετε; Για τα παιδιά μας τι κάνετε; Τα καταδικάζετε ώστε να έχουν λιγότερα φυσικά δικαιώματα ακόμη και από τα ζώα;

Κυρίες και κύριοι Βουλευτές, η οικογένεια είναι ο βασικός πυρήνας της κοινωνικοποίησης του ανθρώπου. Οποιαδήποτε διαταραχή υπάρξει στη σύνθεση της οικογένειας θα ακολουθήσει τον άνθρωπο σε ολόκληρη τη ζωή. Θέλετε μια φυσιολογική ζωή για το παιδί όταν μεγαλώσει; Δώστε του μια φυσιολογική οικογένεια. Θέλετε να το κάνετε αντικείμενο ανίερων πειραμάτων; Ακριβώς αυτό θα γίνει το παιδί αν το εγκλωβίσετε σε ένα φυσικό περιβάλλον που παραβαίνει τα χιλιάδες χρόνια του ανθρώπινου πολιτισμού.

Μόνο και μόνο από το γεγονός ότι ο ένας ομοφυλόφιλος κηδεμόνας αναλαμβάνει τον ρόλο της μητέρας και ο άλλος τον ρόλο του πατέρα, δείχνει ότι αυτή η στείρα συνύπαρξη δεν είναι τίποτε άλλο από μια στρεβλή απομίμηση του φυσιολογικού ζεύγους, μια παραμορφωμένη σκιά της κανονικής οικογένειας. Ακριβώς γι’ αυτό διεκδικούν το γονέας 1 και γονέας 2, γιατί δύο άνθρωποι, ένας άνδρας και μια γυναίκα, χρειάζονται για να φέρουν στον κόσμο ένα παιδί. Ειδάλλως, χωρίς το πρωτότυπο δεν θα είχε να σταθεί πουθενά και το κακέκτυπο.

Κι όμως, ενώ τα γνωρίζετε όλα αυτά που μπορεί να συμπεράνει ο κάθε κοινός νους, έχετε αναποδογυρίσει το σύμπαν για πεντακόσιους ψευδογάμους τον χρόνο και καταδικάζετε γενιές και γενιές παιδιών σε μια κοινωνική παράνοια. Δεν διαφθείρετε μόνο τον ιερό θεσμό του γάμου αλλά διαμορφώνετε μια νέα διεστραμμένη κανονικότητα για να την αποδεχτούν τα παιδιά ως φυσιολογική.

Για να κατευνάσετε τις αντιδράσεις του ελληνικού λαού λέτε στο νομοσχέδιο ότι δεν υπάρχει παρένθετη μητρότητα και κατάργηση των όρων μητέρα και πατέρας. Λες και δεν καταλαβαίνουμε σαλαμοποιείτε τις επιδιώξεις σας και μας παρουσιάζετε μία-μία τις φέτες του σαλαμιού. Λες και δεν ξέρουμε ότι το να καθιερωθεί ως γονέας 1 και γονέας 2 είναι ζήτημα χρόνου. Λες και δεν γνωρίζουμε τον πολύχρωμο προσηλυτισμό που γίνεται στα σχολεία, εκεί που προετοιμάζετε το έδαφος για να γίνουν αποδεκτές όλες οι απαιτήσεις του λοατκισμού συμπεριλαμβανομένης και της παρένθετης μητρότητας.

Και ας το γνωρίζει ο ελληνικός λαός. Τυχόν ψήφιση του επαίσχυντου νομοσχεδίου θα επιβάλλει και στη σχολική εκπαίδευση το άθλιο πρότυπο που προωθείται. Τα παιδιά θα αντικρίζουν στα σχολικά βιβλία εικόνες που ντροπιάζουν την κοινωνία μας. Αναλογιστείτε τι ζημιά θα προκαλούν στον ευαίσθητο και υπό διαμόρφωση ψυχικό τους κόσμο. Φτάνει πια με αυτή την άθλια διαφήμιση της αδιαντροπιάς. Αφήστε τα παιδιά να μεγαλώσουν σαν παιδιά. Δεν βλέπετε ότι έχουν αγριέψει; Όπως έλεγε ο Ντοστογιέφσκι -το έχω ξαναπεί- τρία πράγματα μας θυμίζουν τον χαμένο παράδεισο: «Το άρωμα των λουλουδιών, το κελάρυσμα των πουλιών και το γέλιο των παιδιών». Αφήστε, λοιπόν, να λάμπει το χαμόγελο στα πρόσωπα των παιδιών.

Θα συντομεύσω, κύριε Πρόεδρε, την τοποθέτησή μου λέγοντας κατ’ αρχάς ότι η Νίκη συμπράττει, συμμετέχει και καλεί τον ελληνικό λαό, με ειρηνικό τρόπο βέβαια, να διαδηλώσει, να διατρανώσει την αντίθεσή του στο επαίσχυντο νομοσχέδιο που προωθεί η Κυβέρνηση στο συλλαλητήριο που θα γίνει στο Σύνταγμα στις 3 μετά μεσημβρίαν την Κυριακή που μας έρχεται.

Θα κλείσω την τοποθέτησή μου με έναν προφητικό λόγο του ομολογητού επισκόπου, του νέου Πατροκοσμά της Ορθοδοξίας, του φωτισμένου και αγιασμένου Αυγουστίνου Καντιώτη. Έλεγε ο μακαριστός Επίσκοπος Φλωρίνης: «Παλαιότερα όταν έκαναν κάποιο σιχαμερό αμάρτημα κρύβονταν για να μη τους δει μάτι ανθρώπου. Κάτι ήταν και αυτό. Είχαν λίγη ντροπή οι άνθρωποι. Έτρεμαν, κλείδωναν πόρτες και παράθυρα για να μη τους δει κανείς. Τώρα, έφυγε η ντροπή και το κακό γίνεται δημόσια στις πλατείες. Σε λίγο το κακό θα στεφανώνεται! Στα χρόνια αυτά που ζούμε, «στώμεν καλώς»! Μέσα στη γενεά μας αυτή γενεά Σοδόμων και Γομόρρας, γενεά απίστων και διεφθαρμένων ανθρώπων, γενεά πονηρά και διεστραμμένη απ’ άκρου εις άκρο, «στώμεν καλώς»! Σαν στρατιώτης που κρατάει τη σημαία του Χριστού, ας σταθούμε καλώς! Κι αν ακόμα μείνεις ένας, αδελφέ μου, μην απογοητευθείς. Κι αν ακόμα όλη η πόλις ή το χωριό σου, αρνηθούν τον Χριστό, συ μην τον αρνηθείς. Κι αν ακόμη πάνω στο κάθε σπίτι υψωθεί η παντιέρα του διαβόλου, στο δικό σου το σπίτι να μην υψωθεί. Ένας να μείνεις, πίστευε στο Θεό! Γιατί μπορεί να είναι ψέματα τα άστρα, ψέματα ο ήλιος, ψέματα ο κόσμος, ψέματα και οι βασιλιάδες, ψέματα τα παλάτια, όλα να είναι ψέματα, ένα δεν είναι ψέμα. Ο Κύριος ημών Ιησούς Χριστός!».

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι εννέα μαθητές και μαθήτριες και τρεις εκπαιδευτικοί συνοδοί τους από το Γυμνάσιο και τις λυκειακές τάξεις Ευξεινούπολης Μαγνησίας, το δεύτερο τμήμα.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Με τη συναίνεση του κυρίου Υπουργού δίνεται ο λόγος για δύο λεπτά για μια παρέμβαση του στον κ. Χήτα και αμέσως μετά ο κ. Υπουργός.

Παρακαλώ, κύριε Χήτα.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Κύριε Υπουργέ, ευχαριστώ πάρα πολύ για την παραχώρηση. Δεν θα κάνω πάνω από δύο λεπτά, αλλά πραγματικά αυτό που νιώθουμε σήμερα είναι απογοήτευση. Και επειδή ακούστηκαν πριν από λίγο στον λόγο του κυρίου Προέδρου για αμαρτίες, να θυμίσω ότι αμαρτία είναι και να κλέβεις. «Ου κλέψεις». Είναι κι αυτό μια αμαρτία, εάν κλέψεις. Δηλαδή, το να επικαλείστε τις δέκα εντολές, αλλά εσείς όπως αυτοπαρουσιάζεστε να μην τις εφαρμόζετε και ουσιαστικά να κλέβετε και να σέρνεστε πίσω από αυτή την πρωτοβουλία που πήρε -προσέξτε- όχι η Ελληνική Λύση αλλά πήραν δώδεκα Βουλευτές. Το χαρτί που καταθέσαμε σήμερα είναι λευκό. Δεν έχει το σήμα μας πάνω. Και οι δώδεκα υπογραφές οι δικές μας, των Βουλευτών μας, που κατατέθηκαν σήμερα και διανεμήθηκαν στους υπόλοιπους Βουλευτές γι’ αυτόν το λόγο έγινε.

Να μάθετε το εξής. Το να σέρνεστε πίσω από μια πολιτική δύναμη όπως είναι η Ελληνική Λύση είναι δική σας επιλογή για την οποία θα σας κρίνουν οι δικοί σας ψηφοφόροι. Συρθήκατε, λοιπόν, πίσω από την Ελληνική Λύση. Είστε, λοιπόν, ένας κοινός πολιτικός αντιγραφέας. Ξαναλέω ότι στις δέκα εντολές υπάρχει το «ου κλέψεις» το οποίο παραβιάσατε για άλλη μια φορά. Εσείς είστε οι καλοί χριστιανοί ή καλοί πατριώτες; Εμείς καλέσαμε όλα τα κόμματα όσοι νιώθουν ότι πρέπει να υπάρχει ονομαστική ψηφοφορία γι’ αυτό το επαίσχυντο, κατ’ εμάς, νομοσχέδιο της ερχόμενης βδομάδας να βάλουν την υπογραφή τους σε ένα χαρτί λευκό, χωρίς λογότυπα, χωρίς τίποτα.

Την Τρίτη -σήμερα είναι Πέμπτη- με επίσημη δήλωσή του ο Πρόεδρός μας, αλλά και με ανακοίνωση το κόμμα και επίσημη δήλωσή του έκανε γνωστό στο πανελλήνιο ότι θα καταθέσουμε πρόταση ονομαστικής ψηφοφορίας. Το να έρχεσαι μετά από τριάντα έξι ώρες να κάνεις το ίδιο πράγμα σημαίνει ότι δεν σε ενδιαφέρουν η Ελλάδα και οι Έλληνες για να βάλουμε στοπ σε αυτό το επαίσχυντο νομοσχέδιο, αλλά σε ενδιαφέρει η πολιτική σου πάρτη και το κόμμα σου. Αυτή είναι η μεγάλη διαφορά η δική μας. Εμείς βάζουμε πάνω από το κόμμα την Ελλάδα και τους Έλληνες. Γι’ αυτό βγάλαμε και το λογότυπό μας και γι’ αυτό κάναμε ένα προσκλητήριο σε όλους να ακολουθήσουν.

(Χειροκροτήματα από την πτέρυγα της Ελληνική Λύσης)

Εμείς ευτυχώς είμαστε αξιοπρεπείς άνθρωποι και εδώ ορκιστήκαμε στο Σύνταγμα, κοιτώντας τους Έλληνες στα μάτια, να υπηρετήσουμε την πατρίδα. Θέλω να σας ενημερώσω για κάτι άλλο, κύριε Πρόεδρε. Η αίτηση ονομαστικής ψηφοφορίας -αν και όταν κατατεθεί- θα κατατεθεί την Τετάρτη. Σωστά;

**ΠΡΟΕΔΡΕΥΩΝ (Γεώργιος Γεωργαντάς):** Ναι, είναι λάθος που γίνεται αυτή η συζήτηση τώρα. Εν πάση περιπτώσει, ολοκληρώστε παρακαλώ.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ.

Θα κατατεθεί την Τετάρτη με το που αρχίσει η διαδικασία συζήτησης του νομοσχεδίου. Άρα, λοιπόν, προς τι η χρονική πρεμούρα; Εμείς το κάναμε από προχθές αυτό και το κάναμε σήμερα, για να προετοιμαστούμε, να συνεννοηθούμε να ενωθούν όσοι θέλουν κάτω από το κοινό καλό της πατρίδας.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Χήτα, νομίζω ακούστηκε αυτό που θέλατε να πείτε.

**ΚΩΝΣΤΑΝΤΙΝΟΣ ΧΗΤΑΣ:** Το γεγονός ότι δεν το κάνετε την Τετάρτη, όταν θα συζητείται το νομοσχέδιο, αλλά το κάνετε σήμερα, είναι πολύ μικρόψυχο πολιτικά μην πω πολιντικάντικο. Πραγματικά σας αφήνουμε στην κρίση των Ελλήνων ψηφοφόρων.

Εμείς έχουμε τη συνείδησή μας ήσυχη, κοιμόμαστε πολύ ήσυχοι το βράδυ ως καλοί χριστιανοί που δεν κλέβουμε και κοιτάμε τους Έλληνες στα μάτια.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Θα δώσω τον λόγο μόνο στον Πρόεδρο της Κοινοβουλευτικής Ομάδας της Νίκης, τον κ. Νατσιό, γιατί οφείλει προφανώς μια απάντηση και παρακαλώ -είναι αυτό που είπα-, επειδή γίνεται μια συζήτηση επί ενός άλλου νομοσχεδίου, σεβασμό και στους συναδέλφους που θέλουν να μιλήσουν επί αυτού του νομοσχεδίου και στον Υπουργό και σε όλους τους συμμετέχοντες σε μια διαδικασία η οποία οφείλει να εμείνει κατά βάση στο υπό κρίση σήμερα νομοσχέδιο.

Παρακαλώ, κύριε Πρόεδρε, έχετε τον λόγο και μετά περνάμε αμέσως στον κύριο Υπουργό.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Θα είμαι πολύ σύντομος. Ανέφερε και στην ομιλία ότι μερικά γίνονται προς εντυπωσιοθηρία και για επίδειξη, ένας βερμπαλισμός θα έλεγα.

Να μην αναφερόμαστε στην Αγία Γραφή, αγαπητέ, διότι την ξέρω καλύτερα από εσάς.

**ΚΩΝΣΤΑΝΤΙΝΟΣ ΧΗΤΑΣ:** Πώς; Πού το ξέρετε;

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Το «ού κλέψεις» είναι της Παλαιάς Διαθήκης. Θα σας υπενθύμιζα της Καινής Διαθήκης, «μη κρίνετε, ίνα μη κριθήτε» και ότι η κατηγορία είναι μέγα αμάρτημα. Αυτό που ακούμε συνεχώς από εσάς είναι η υποτίμηση, είναι η μείωση, πολλές φορές ο δασκαλάκος. Δεν χρειάζεται να μπούμε σε τέτοιες κουβέντες.

Το θέμα του γάμου ήδη από τον προϋπολογισμό πρώτος -υπάρχει ένα δεκάλεπτο- είχα καταγγείλει και είχα πει αυτό που προωθείται από την Κυβέρνηση. Δεύτερον, όλα αυτά που είπατε δεν στέκουν. «Εμείς καταθέτουμε την πρότασή μας χωρίς σφραγίδα, όπως το είχαμε προαναγγείλει και εμείς». Δεν κάνατε καμμία πρωτοτυπία και μην ανεμίζετε σημαίες και θα δούμε την εξέλιξη των πραγμάτων. Δεν μας ενδιαφέρει τώρα πρώτος. δεύτερος και τρίτος, μαύρη γάτα, κόκκινη γάτα, κίτρινη γάτα. Μας ενδιαφέρει να πιάνει ποντίκια που λένε. Να αποσυρθεί αυτό το επαίσχυντο νομοσχέδιο. Όλα τα άλλα να περνά η ώρα μας.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο Υπουργός Ψηφιακής Διακυβέρνησης ο κ. Παπαστεργίου.

Παρακαλώ, κύριε Υπουργέ.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Ευχαριστώ πολύ, κύριε Πρόεδρε, και ζητώ συγγνώμη που διακόπτω την υπόλοιπη κουβέντα που έχετε ανοίξει, για να μιλήσουμε για το νομοσχέδιο το οποίο έχουμε και να ζητήσουμε και συγγνώμη.

**ΠΡΟΕΔΡΕΥΩΝ (Γεώργιος Γεωργαντάς):** Τουλάχιστον να συναινούσαν και στο δικό σας και ας μιλούσαν και για κάτι άλλο, αλλά βλέπω και εδώ αντίρρηση.

Αναπτύξτε παρακαλώ τις θέσεις σας.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Όσο μπορώ πιο σύντομα για να σεβαστούμε και τον κατάλογο των ομιλητών.

Κύριε Πρόεδρε, κυρίες και κύριοι Βουλευτές, άκουσα προσεκτικά όλες τις προηγούμενες ημέρες τα σχόλια τόσο της Αντιπολίτευσης όσο και των φορέων για το νομοσχέδιο της κυβερνοασφάλειας. Κάποιες από αυτές όντως είχαν εξαιρετικό ενδιαφέρον, αλλά η αλήθεια είναι πως πολλές από αυτές κινούσαν σε έναν τελείως άσχετο με το νομοσχέδιο τομέα. Είναι ένα πολύ σοβαρό νομοσχέδιο το οποίο στον πυρήνα του είναι ένα τεχνικό νομοσχέδιο. Είναι ένα νομοσχέδιο που είναι αποτέλεσμα εκτενούς έρευνας σε εθνικό επίπεδο και υιοθέτησης βέλτιστων πρακτικών σε διεθνές επίπεδο αλλά και νομοτεχνικής επεξεργασίας.

Πάμε, λοιπόν, να δούμε για ποιον λόγο κάνουμε αυτόν τον νέο φορέα. Μέχρι σήμερα -ειπώθηκε πολλαπλώς στην κουβέντα που είχαμε και τις προηγούμενες μέρες- έχουμε -και αυτή είναι η εθνική μας αρχή, αυτή η οποία είναι υπεύθυνη για την ασφάλεια των συστημάτων μας- την Εθνική Αρχή Κυβερνοασφάλειας η οποία ήταν η μετεξέλιξη μιας διεύθυνσης του Υπουργείου Ψηφιακής Διακυβέρνησης, όπως αυτή συνεστήθη με τον ν.4577/2018. Λεγόταν από τότε αρχή. Το λέω αυτό γιατί στις αρχικές συζητήσεις υπήρξε μια τέτοια υπόνοια αν τελικά ο όρος Αρχή αποτελεί συνώνυμο ή παραπέμπει κακώς σε μία ανεξάρτητη αρχή ή μήπως υπάρχει κάποια σύγχυση με αυτό. Είναι όρος που υπάρχει ήδη στη νομοθεσία μας στο πλαίσιο της ενσωμάτωσης της οδηγίας της Ευρωπαϊκής Ένωσης και είναι ένας διεθνώς αποδεκτός τίτλος ως τέτοιος.

Ήταν επίσης αυτή η Αρχή -και παραμένει- ο ένας από τους τέσσερις φορείς υλοποίησης της πολιτικής μας για την κυβερνοασφάλειας στη χώρα. Το έχουμε πει ήδη και είναι γνωστό -αλλά καλό είναι για να έχουμε όλη την εικόνα, να το επαναλαμβάνουμε- ότι σήμερα έχουμε την ΕΥΠ η οποία έχει αναλάβει το κομμάτι της Προεδρίας της Κυβέρνησης και της Προεδρίας της Δημοκρατίας, έχουμε το ΓΕΕΘΑ το οποίο ασχολείται με την κυβερνοάμυνα, έχουμε την εθνική μας αρχή, η οποία προσπαθεί να συντονίσει τους υπόλοιπους φορείς και να κάνει τη δουλειά της σε επίπεδο συντονισμού και αναφοράς, και φυσικά έχουμε την Ελληνική Αστυνομία και τη Δίωξη Ηλεκτρονικού Εγκλήματος όταν πλέον έχουμε έκνομες υποθέσεις.

Υπάρχει λόγος τελικά ή απλά είναι καπρίτσιο του Υπουργείου να κάνει μια τέτοια αρχή; Ή μήπως απλά μας το λέει η Ευρώπη ότι πρέπει να κάνουμε μια αρχή και εμείς ακολουθούμε; Το είπα και στην προηγούμενη συζήτηση ότι σε επίπεδο επιθέσεων άρνησης εξυπηρέτησης, σε DoS επιθέσεις, μόνο την προηγούμενη εβδομάδα είχαμε 13,3 εκατομμύρια επιθέσεις. Προφανώς όχι από μοναδικούς χάκερς, αλλά ήταν τόσες. Και αν αυτές δεν θεωρούνται πάντα και οι πιο επικίνδυνες, να πω ότι είχαμε τουλάχιστον μισό εκατομμύριο σοβαρότερες επιθέσεις σε κυβερνητικές ιστοσελίδες. Αυτό από μόνο του δείχνει την αναγκαιότητα.

Παράλληλα, βέβαια, η Ευρώπη όντως έρχεται με την ευρωπαϊκή οδηγία NIS2 τον Οκτώβρη, να μας ζητήσει να ενσωματώσουμε κάποιες συγκεκριμένες δομές και πρότυπα προκειμένου να είμαστε όλοι δημόσιο και ιδιωτικό πολύ πιο ασφαλείς. Ο Οκτώβρης δεν είναι τώρα, γιατί ακούμε ότι αργήσαμε. Νόμισα ότι πρέπει να ετοιμαστούμε για τα Χριστούγεννα. Ειπώθηκε νωρίτερα ότι αργήσατε να φέρετε τον οργανισμό. Νομίζω πως ακριβώς γι’ αυτό ερχόμαστε τώρα να στήσουμε αυτόν τον φορέα και μέσα στους επόμενους μήνες πλέον αυτός ο φορέας να αποκτήσει και υπόσταση αλλά και τις υποδομές για να μπορέσει να προσφέρει όλα όσα η χώρα χρειάζεται.

Να σημειώσουμε, λοιπόν, για μια ακόμη φορά ότι η οδηγία αυτή θα αυξήσει κατακόρυφα τις απαιτήσεις και τον αριθμό των φορέων που θα πρέπει να εποπτευθούν, από εβδομήντα που είναι σήμερα σε δύο χιλιάδες φορείς. Άρα, πέρα από τις παραδοσιακές υποδομές όπως είναι η ενέργεια, οι ψηφιακές υποδομές και ο τραπεζικός τομέας, θα συμπεριλαμβάνονται και τομείς όπως η δημόσια διοίκηση, οι ταχυμεταφορές, η παρασκευή και διακίνηση χημικών προϊόντων αλλά και η παραγωγή και μεταποίηση τροφίμων.

Επίσης, έχουμε νέους κανόνες για τα πλαίσια πιστοποιήσεων στην κυβερνοασφάλεια, διότι και αυτό ειπώθηκε πώς θα κάνουμε πιστοποιήσεις, ποιοι θα είναι αυτοί που θα κάνουν πιστοποιήσεις. Πριν από λίγες μέρες μάλιστα είχαμε και το πρώτο σχήμα, πρώτο σχέδιο πιστοποίησης για την κυβερνοασφάλεια στην Ευρωπαϊκή Ένωση. Το νομοσχέδιο προφανώς είναι απλό και θέλουμε να είναι ένα απλό, καθαρό νομοσχέδιο, διότι δεν ασχολείται την ώρα αυτή με την NIS2 και δεν εναρμονίζει την ελληνική νομοθεσία με την ευρωπαϊκή οδηγία, αλλά προετοιμάζει το έδαφος και δημιουργεί τη δομή γι’ αυτήν. Για εμάς το νομικό πρόσωπο δημοσίου δικαίου προφανώς είναι η μετεξέλιξη και η αναβάθμιση αλλά και θωράκιση της γενικής διεύθυνσης κυβερνοασφάλειας που σήμερα έχουμε.

Τι κάνει άραγε τελικά αυτή η επιτροπή, η εθνική μας αυτή αρχή; Κάνει ό,τι νομίζει εκείνη; Θα πάει και θα μπει και σε κατατόπια περίεργα, τα οποία θα μπορούσαν να προκαλέσουν τα ένστικτα των πολιτών και κάποια από αυτά τα οποία άκουσα σήμερα να διακινούνται; Οι αρμοδιότητες της κάθε εθνικής αρχής προκύπτουν από το ευρωπαϊκό δίκαιο, τη NIS2, την ευρωπαϊκή οδηγία και άλλους ευρωπαϊκούς κανονισμούς. Ακόμη και ο ορισμός του τι συνιστά κυβερνοασφάλεια και αυτός προκύπτει από τους κανονισμούς της Ευρωπαϊκής Ένωσης.

Άρα, αυτά τα πράγματα είναι λυμένα, πάμε λίγο να δούμε και ας τα ονοματίσουμε. Όσο θα ονοματίζω τις αρμοδιότητες να έχουμε λίγο στο μυαλό μας και ποια είναι η θέση των υπόλοιπων αρχών και αν θα πρέπει εδώ πέρα να βάλουμε άλλες αρχές μέσα ή θα πρέπει να μην κάνουμε μια και ενιαία αρχή. Νομίζω πως τα πράγματα είναι πολύ ξεκάθαρα ως προς την τεχνική κατεύθυνση του νομικού προσώπου που δημιουργούμε.

Πρώτον, χαράσσει την ενιαία πολιτική κυβερνοασφάλειας στο πλαίσιο της στρατηγικής εθνικής ασφάλειας. Διαμορφώνει, συντάσσει και επικαιροποιεί την παραπάνω στρατηγική. Εισηγείται νομοθετικά μέτρα και κανονιστικές πράξεις σε σχέση με την κυβερνοασφάλεια. Προάγει την εκπαίδευση, ενημέρωση και ευαισθητοποίηση. Καθορίζει τις προτεραιότητες. Ενισχύει την επιστημονική έρευνα καθώς και την ανάπτυξη εφαρμογών και λύσεων. Διαμορφώνει και παρακολουθεί το πλαίσιο τεχνικών μέτρων και απαιτήσεων ασφαλείας των συστημάτων. Λαμβάνει τεχνικά μέτρα αποτροπής και αντιμετώπισης του κυβερνοεγκλήματος. Ασκεί ελεγκτικές αρμοδιότητες, διενεργεί επιθεωρήσεις και επιβάλλει κυρώσεις. Διαμορφώνει και υλοποιεί πλαίσιο πιστοποιήσεων και ασφάλειας.

Παρακολουθεί το συνολικό επίπεδο ασφάλειας στον κυβερνοχώρο της χώρας. Συντονίζει και συμβάλλει στην αντιμετώπιση απειλών με τη λειτουργία του ενοποιημένου SOC, του κέντρου ελέγχου της ασφάλειας, του Εθνικού Δικτύου SOC και της Ομάδας Απόκρισης Συμβάντων, της ομάδας η οποία θα κληθεί όταν πλέον προκύψει συμβάν να πάει επιτόπου και να βοηθήσει.

Καταρτίζει το Εθνικό Σχέδιο Έκτακτης Ανάγκης. Αποτελεί το ενιαίο σημείο αναφοράς. Παρέχει κατευθυντήριες γραμμές και δεσμευτικές οδηγίες για την αντιμετώπιση των κυβερνοαπειλών. Ενημερώνει την Επιτροπή Συντονισμού για Θέματα Κυβερνοασφάλειας σε περιπτώσεις εξαιρετικών συμβάντων που ενέχουν στρατηγικό κίνδυνο και εκπροσωπεί τη χώρα για θέματα κυβερνοασφάλειας.

Νομίζω πως είναι σαφές ότι η ατζέντα αυτής της αρχής είναι μια ατζέντα που έχει βασική τεχνολογική κατεύθυνση στη διασφάλιση της λειτουργίας των συστημάτων.

Και γιατί νομικό πρόσωπο δημοσίου δικαίου και όχι ανεξάρτητη αρχή, κάτι το οποίο ακούστηκε; Σύμφωνα, λοιπόν, με τις καλές πρακτικές διεθνώς αλλά και τις επίσημες συστάσεις του Ευρωπαϊκού Οργανισμού Κυβερνοασφάλειας, της ENISA, η σύσταση διακριτού νομικού προσώπου επιφορτισμένου με τη συνολική διαχείριση της εθνικής στρατηγικής κυβερνοασφάλειας, αποτελεί τη μοναδική επιλογή για την αποτελεσματική υλοποίηση της εθνικής στρατηγικής και τη διακυβέρνηση της κυβερνοασφάλειας, ως μιας διακριτής και εν πολλοίς οριζόντιας δημόσιας πολιτικής η οποία διατρέχει πληθώρα άλλων δημόσιων πολιτικών.

Τονίζω το εξής -γιατί ειπώθηκε ότι άλλα κράτη, η Αγγλία κ.λπ.- και θα το ξαναπώ, ότι η Αγγλία έχει ανεξάρτητη αρχή η οποία υπόκειται στην επιτροπή μυστικών υπηρεσιών της Αγγλίας. Τα περισσότερα από τα κορυφαία κράτη στον τομέα της κυβερνοασφάλειας ακολουθούν ίδιες πρακτικές με επιτυχημένο τρόπο. Κι εμείς θέλουμε να είμαστε από αυτούς που δεν θέλουμε να πειραματιστούμε σε έναν τόσο ευαίσθητο τομέα και δεν θέλουμε να την πληρώσουμε αύριο-μεθαύριο με κενά και επιθέσεις. Θέλουμε να συμβαδίσουμε με τις καλές πρακτικές διεθνώς.

Τα παραδείγματα που αναφέρθηκαν αφορούν συνταγματικά κατοχυρωμένες ή διοικητικές αρχές που προστατεύουν θεμελιώδη δικαιώματα, και μιλώ για τα παραδείγματα που αναφέρθηκαν από προηγούμενους ομιλητές, όπως τα προσωπικά δεδομένα ή το απόρρητο των επικοινωνιών ή οι αρχές που εποπτεύουν μια αγορά, όπως η ΕΕΤΤ, που εποπτεύει τις ηλεκτρονικές επικοινωνίες.

Η κυβερνοασφάλεια όμως -θα το ξαναπώ- δεν μπορεί να οριοθετηθεί ως ένα τέτοιο δικαίωμα στην παρούσα φάση καθώς πρόκειται για έναν τομέα δημόσιας πολιτικής ο οποίος διατρέχει οριζόντια πολλούς, αν όχι όλους, τους τομείς πολιτικής, κοινωνίας και οικονομίας. Ναι μεν είναι προϋπόθεση άσκησης σειράς δικαιωμάτων, πλην όμως στόχος δεν είναι η προστασία ενός δικαιώματος ή η ρύθμιση ενός τομέα της αγοράς.

Στόχος, λοιπόν, είναι η προστασία των κρίσιμων υποδομών από επιθέσεις και η διασφάλιση αδιάλειπτης παροχής κρίσιμων υπηρεσιών για την κοινωνική και οικονομική ζωή, είτε αυτές παρέχονται από το κράτος είτε από ιδιωτικό δίκαιο. Άρα το ίδιο το αντικείμενο της κυβερνοασφάλειας δεν θα έπρεπε να είναι, δεν μπορεί να είναι και δεν μπορεί να προκύψει από αυτό η σύσταση μιας ανεξάρτητης αρχής.

Σε ό,τι αφορά δε τις αιτιάσεις περί διαφάνειας και λογοδοσίας, η αρχή λογοδοτεί στο Υπουργείο Ψηφιακής Διακυβέρνησης και θα δημοσιεύει εκθέσεις πεπραγμένων και φυσικά θα λογοδοτεί και στη Βουλή όποτε χρειάζεται.

Γιατί άραγε τεχνολογικός φορέας; Διότι και αυτό το θέμα έχει τεθεί. Κατ’ αρχάς, γιατί αν δεν είναι τεχνολογικός φορέας μια Εθνική Αρχή Κυβερνοασφάλειας ποιος μπορεί να είναι; Γιατί η πρακτική αυτή συναντάται και σε άλλες χώρες της Ευρωπαϊκής Ένωσης, όπως η Γερμανία με την BSI και η Γαλλία με την ANSSI.

Τα κριτήρια του σχεδίου νόμου είναι αυστηρά και στοχευμένα. Η διαδικασία ορισμού του εκφεύγει εξ ορισμού του ν.5062/2023, καθώς η εθνική κυβερνοασφάλεια εντάσσεται στους τεχνολογικούς φορείς του ν.4310/2014. Στην ουσία αποκτά την απαραίτητη ευελιξία και ανεξαρτησία, διατηρώντας όμως ακέραιη την πολιτική ευθύνη του Υπουργού Ψηφιακής Διακυβέρνησης για έναν τόσο κομβικό τομέα δημόσιας πολιτικής.

Η νέα αρχή διαρθρώνεται σε δύο γενικές διευθύνσεις σύμφωνα με τις βέλτιστες διεθνείς πρακτικές, μια επιτελικού σχεδιασμού και μια επιχειρησιακή, η οποία θα πρέπει πλέον να βλέπει και τα θέματα πιο καθημερινά, πιο άμεσα και πιο τεχνικά. Διαθέτει δε εκατόν πενήντα πέντε οργανικές θέσεις, υπερδιπλάσιες σε σχέση με αυτές που έχει σήμερα.

Ναι, δεχόμαστε τις παρατηρήσεις που τέθηκαν για τα προσόντα των υποδιοικητών. Γι’ αυτό και συμπληρώνουμε το αντίστοιχο άρθρο με το εξής, για την απαίτηση δηλαδή «μεταπτυχιακού τίτλου ελληνικού ΑΕΙ της ημεδαπής ή ισότιμο τίτλο της αλλοδαπής που αποδεικνύει την επιστημονική εξειδίκευση στην κυβερνοασφάλεια ή την επιστήμη των υπολογιστών ή το δίκαιο προστασίας δεδομένων ή το δίκαιο πληροφορικής και νέων τεχνολογιών ή το ευρωπαϊκό δίκαιο».

Είναι όμως, αλήθεια εύκολο να βρούμε όλο αυτό το προσωπικό; Γιατί και αυτό ειπώθηκε αν θα κάνουμε μια αρχή με δανεικό προσωπικό. Παίρνουμε το θέμα της κυβερνοασφάλειας πολύ σοβαρά και το θέμα της στελέχωσης προφανώς είναι κρίσιμο και από αυτό θα κριθεί σε πολύ μεγάλο βαθμό και η επιτυχία του εγχειρήματος. Η προσέλκυση επαγγελματιών υψηλής εξειδίκευσης και ικανοτήτων είναι ζωτικής σημασίας για την αποτελεσματική λειτουργία της Εθνικής Αρχής Κυβερνοασφάλειας, και η καθιέρωση θελκτικών κινήτρων στελέχωσης βρίσκεται στον πυρήνα της στρατηγικής μας.

Οι ειδικοί στην κυβερνοασφάλεια αλήθεια είναι πως είναι πολύ λίγοι, και μάλιστα λόγω και όλων των έργων πληροφορικής που σήμερα στη χώρα τρέχουν και από το Υπουργείο Ψηφιακής Διακυβέρνησης γίνονται ακόμη πιο δυσεύρετοι. Μακάρι να βρούμε προσωπικό. Μακάρι να βρούμε προσωπικό πρώτα από τον δημόσιο τομέα και να πάρουμε ανθρώπους οι οποίοι μπορούν να έρθουν και να βοηθήσουν και ας είναι και δανεικοί, όπως είπε ο εκπρόσωπος του ΠΑΣΟΚ. Διότι θεωρώ πως με τα κίνητρα που δίνουμε θα έρθουν, θα προσφέρουν και θα μπορέσουν να μείνουν, και βέβαια αυτονόητα θα βοηθήσουν με την εμπειρία τους και τη γνώση των διαδικασιών του δημοσίου περαιτέρω στο πώς θα μπορέσουμε, τουλάχιστον στο κομμάτι αυτό, να είμαστε ακόμα πιο ευέλικτοι.

Για τον λόγο αυτό άλλωστε υπάρχει πρόβλεψη ήδη για υπερωρίες στον ν.4821/2021, υπάρχει διάταξη για ευκολότερη κινητικότητα και υπάρχει πρόβλεψη για ειδική αμοιβή μετά από σχετική ΚΥΑ με το Υπουργείο Οικονομικών. Τέλος, υπάρχει πρόβλεψη για ένα κονδύλιο 2 εκατομμυρίων ευρώ ετησίως από το αποθεματικό της ΕΕΤΤ για ανάγκες προμηθειών και υποστήριξης σε υπηρεσίες του Υπουργείου για το πρώτο διάστημα.

Προφανώς από την ώρα που θα ψηφιστεί το νομοσχέδιο και θα αποκτήσει οντότητα αυτή η επιτροπή θα βρεθούν και οι διοικητές-υποδιοικητές, προκειμένου πλέον να δούμε και τα κατάλληλα κτήρια. Θα συμφωνήσω πως δεν είναι μονόδρομος να πάμε σε ένα κτήριο το οποίο έχουμε. Πρέπει αυτό το κτήριο να προβλέπει και να καλύπτει συγκεκριμένες προδιαγραφές. Άρα αυτή η ομάδα θα είναι εκείνη που θα ψάξει να βρει -έχουμε κάποια κατά νου- το κατάλληλο κτήριο για να στεγάσει έναν τόσο κρίσιμο οργανισμό για τον οποίο να θυμίσω για το θέμα της κυβερνοασφάλειας κάθε χρόνο παγκοσμίως ξοδεύονται τεράστια ποσά από επιθέσεις και ζημιές που γίνονται σε συστήματα. Μόνο για το 2022, υπολογίζεται πως χάθηκαν περίπου 10 δισεκατομμύρια ευρώ εξαιτίας στοχευμένων επιθέσεων σε δημόσιους και ιδιωτικούς στόχους.

Συνεπώς κάθε ευρώ που επενδύεται στην κυβερνοασφάλεια γλυτώνει πολλά περισσότερα από τυχόν περιστατικά ασφαλείας. Άρα θα συνεχίσουμε να επενδύουμε στην κυβερνοασφάλεια, πάντα εντός του δημοσιονομικού χώρου που είναι διαθέσιμος, και θα αξιοποιούμε κάθε πιθανή πηγή χρηματοδότησης από την Ευρωπαϊκή Ένωση.

Παράλληλα, κάτι πολύ σημαντικό, -δίνοντας ιδιαίτερη βαρύτητα στην εκπαίδευση των στελεχών- η αρχή θα διαδραματίσει πολύ κεντρικό και σημαντικό ρόλο στην προσπάθεια αυτή για τα στελέχη της αλλά και το οικοσύστημα της πληροφορικής και της κυβερνοασφάλειας. Ήδη είμαστε σε προχωρημένο στάδιο σε μια πρωτοβουλία που έχει ξεκινήσει και από άλλα κράτη μέλη, προκειμένου να δημιουργηθεί μια Ακαδημία Κυβερνοασφάλειας με σκοπό πλέον το να παρακολουθούμε τις εξελίξεις στον χώρο αυτό.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ)**

Σε σχέση με τις άλλες αρχές -γιατί και αυτό ειπώθηκε πολλαπλώς, το είπα και νωρίτερα- η κυβερνοασφάλεια αποτελεί ένα σύνθετο και πολύπλευρο ζήτημα υψηλής τεχνολογικής, οικονομικής αλλά και πολιτικής αξίας υπό την έννοια ότι συνδέεται άρρηκτα με την επιχειρησιακή συνέχεια του κράτους και των βασικών υποδομών.

Στο ευρύτατο πεδίο της κυβερνοασφάλειας συνεργαζόμαστε όλα αυτά τα χρόνια με φορείς όπως η ΕΥΠ, το ΓΕΕΘΑ και η ΕΛΑΣ. Ήδη με βάση το υφιστάμενο νομικό πλαίσιο η Διεύθυνση Κυβερνοχώρου της Εθνικής Υπηρεσίας Πληροφοριών είναι η ομάδα αντιμετώπισης ηλεκτρονικών επιθέσεων, το Εθνικό CERT, εντός του εθνικού πλέγματος κυβερνοασφάλειας, ενώ από την άλλη πλευρά στο ΓΕΕΘΑ εμπίπτουν αρμοδιότητες για την κυβερνοάμυνα. Η ΕΥΠ υποστηρίζει την Προεδρία της Κυβέρνησης, τα υπουργεία και τους εποπτευόμενους φορείς, ενώ την ίδια δουλειά κάνει για λογαριασμό του Υπουργείου το ΓΕΕΘΑ και θα πρέπει πλέον να βρούμε τον τρόπο να συνενώσουμε τις δυνάμεις αυτές και να απλώσουμε την ομπρέλα σε όλους τους φορείς που προβλέπονται από τη NIS2.

Στο πλαίσιο διαμόρφωσης του νομοσχεδίου υπήρξε εκτενής διαβούλευση με τους φορείς αυτούς με άκρως ικανοποιητικά αποτελέσματα καθώς υπήρξε ομόφωνη υποστήριξη της ανάγκης υλοποίησης του εγχειρήματος και συμφωνία ως προς αρμοδιότητες και τη συνεργασία των φορέων. Σε σχέση με το ΓΕΕΘΑ υπάρχουν σταθεροί και εξαιρετικοί δίαυλοι επικοινωνίας για το πώς θα γίνει η μετάβαση σε υποχρεώσεις που αφορούν το CSIRT το οποίο θα περάσει στην Εθνική Αρχή Κυβερνοασφάλειας.

Στο υφιστάμενο π.δ.40/2020 για την Γενική Διεύθυνση Κυβερνοασφάλειας προβλέπεται ρητά η συνεργασία με την ΑΠΔΠΧ και την ΑΔΑΕ. Συνεπώς δεν τίθεται θέμα περαιτέρω χαρακτηρισμού της συνεργασίας. Είναι αυτονόητη και νομοθετικά κατοχυρωμένη με τις υπόλοιπες αρχές.

Αφού, λοιπόν, λύσουμε όλα αυτά τα ζητήματα, νομίζω πως θα πρέπει να στηρίξουμε την αρχή και να βγούμε να μιλήσουμε για τις απειλές που υπάρχουν στον δημόσιο και ιδιωτικό τομέα. Διότι μπορεί την ώρα αυτή σε αυτό το νομοσχέδιο να περνάει θεωρητικά σε δεύτερη μοίρα λόγω της υπόλοιπης επικαιρότητας, αλλά θα είναι εκείνη τη στιγμή που κάποιος στόχος θα βληθεί, κάποια περιφέρεια, κάποιος δήμος, κάποιο υπουργείο ή κάποια κρίσιμη υποδομή, και τότε θα θελήσουμε ταχύτητα απόκρισης. Κι αυτό ακριβώς πετυχαίνουμε με αυτό το διοικητικό σχήμα, το να μπορεί να είναι εύκολη, στοχευμένη, γρήγορη η όποια απόφαση πρέπει να παρθεί.

Κλείνοντας, η κυβερνοασφάλεια αποτελεί έναν ταχέως εξελισσόμενο και ιδιαιτέρως κρίσιμο τομέα για τη χώρα καθώς συνδέεται άρρηκτα τόσο με την εύρυθμη λειτουργία των κρίσιμων υποδομών της χώρας όσο και με την ανθεκτικότητα και απόκριση του κράτους σε κυβερνοαπειλές, καθώς επίσης και με την επιχειρησιακή συνέχεια των υπηρεσιών που παρέχει.

Σε μια εποχή αυξημένης εξάρτησης από την τεχνολογία, η ενίσχυση της ανθεκτικότητας του ψηφιακού κράτους αποτελεί επιτακτική ανάγκη. Είμαστε από αυτούς που πιστεύουμε πως το μέλλον είναι η ψηφιοποίηση. Είμαστε από αυτούς που πιστεύουμε ότι η εξάλειψη της διαφθοράς έχει να κάνει με το να στήσουμε πλέον αυτοματοποιημένα συστήματα, προκειμένου να μην υπεισέρχεται ανθρώπινος παράγοντας σε τέτοιου είδους περιπτώσεις.

(Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας του κυρίου Υπουργού)

Την ανοχή σας, κυρία Πρόεδρε, ούτως ή άλλως έχω ακόμα ένα λεπτό.

Είναι ξεκάθαρο ότι η διαφθορά είναι κόρη της γραφειοκρατίας, άρα θα συνεχίσουμε να στηρίζουμε ένα καινούργιο ψηφιακό και γρήγορο κράτος κομμάτι και θεμελιώδης λίθος του οποίου είναι η ασφάλεια. Το σχέδιο νόμου αποτελεί ένα κρίσιμο βήμα προκειμένου η Εθνική Αρχή Κυβερνοασφάλειας να ανταποκριθεί στις αυξανόμενες εθνικές ανάγκες αλλά και τις επιτακτικές ενωσιακές δεσμεύσεις, αναβαθμίζοντας το επίπεδο εποπτείας, ενημέρωσης και υποστήριξης των εμπλεκόμενων φορέων στον τομέα της κυβερνοασφάλειας και ενισχύοντας το οικοσύστημα ψηφιακής καινοτομίας στη χώρα, μέσω της διαμόρφωσης ενός περιβάλλοντος με ασφαλείς υποδομές.

Για όλους τους παραπάνω λόγους σας καλώ να υπερψηφίσετε το νομοσχέδιο του Υπουργείου Ψηφιακής Διακυβέρνησης.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Έχει ζητήσει τον λόγο για μια μικρή παρέμβαση ο Κοινοβουλευτικός Εκπρόσωπος των Σπαρτιατών, κ. Χαλκιάς.

Στη συνέχεια -για να σας ενημερώσω- θα δώσω τον λόγο στους δύο Υπουργούς για την κατάθεση τροπολογιών. Και, βεβαίως, εκκρεμεί αμέσως μετά ο ειδικός αγορητής της Ελληνικής Λύσης, κ. Σαράκης.

Κύριε Χαλκιά, έχετε τον λόγο.

**ΑΘΑΝΑΣΙΟΣ ΧΑΛΚΙΑΣ:** Σας ευχαριστώ, κυρία Πρόεδρε. Δεν θα αργήσω. Θέλω να κάνω μια πολύ μικρή ανακοίνωση κι ένα ερώτημα προς τον κύριο Υπουργό μετά.

Θα ήθελα, στο κάλεσμα που έκανε ο κ. Νατσιός για ονομαστική ψηφοφορία –γιατί κάποιοι άλλοι κάποτε έλεγαν ότι καλούμε όλα τα κόμματα πλην των Λακεδαιμονίων- εφόσον κάλεσε όλα τα κόμματα και τους Σπαρτιάτες να πω ότι θα σταθούμε στο πλάι τους. Και επιτέλους όλοι μας εδώ μέσα πρέπει να ξεχωρίσουμε τις θέσεις μας και όχι άλλα να λέμε και άλλα να ψηφίζουμε. Όμως ο καθένας θα πάρει αυτό που του αναλογεί.

Όσον αφορά ένα ερώτημα για τον κύριο Υπουργό. Θα αναφερθώ στο άρθρο 4 «Σκοπούς και Αρμοδιότητες». Κύριε Υπουργέ, ο σκοπός της αρχής είναι η οργάνωση, ο συντονισμός και η εφαρμογή και ο έλεγχος ενός ολοκληρωμένου πλαισίου στρατηγικών μέτρων και δράσεων για την επίτευξη υψηλού επιπέδου κυβερνοασφάλειας στη χώρα σε επίπεδο πρόληψης, προστασίας, αποτροπής εντοπισμού, αντιμετώπισης, αποκατάστασης και ανάκαμψης από κυβερνοεπιθέσεις.

Μεταξύ των επιμέρους σκοπών είναι οι εξής: Παρακολουθεί το συνολικό επίπεδο ασφαλείας του κυβερνοχώρου στη χώρα και προλαμβάνει, προστατεύει, συντονίζει και συμβάλλει στην αντιμετώπιση απειλών και κυβερνοεπιθέσεων καθώς και στη διαχείριση περιστατικών ασφαλείας, μεταξύ άλλων με τη λειτουργία του ενοποιημένου SOC, του εθνικού δικτύου και της ομάδας απόκλισης συμβάντων στον κυβερνοχώρο, σε συνεργασία με τις συναρμόδιες για την κυβερνοασφάλεια αρχές σε εθνικό, ενωσιακό και διεθνές επίπεδο για την επίτευξη των εθνικών στόχων κ.λπ..

Λοιπόν, σας ερωτώ: Στο άρθρο 4 στο πλήθος υποάρθρων, που έχουν ενταχθεί στο σχέδιο νόμου, σε ποιους αναφέρεστε; Ποιες κυβερνοεπιθέσεις θα εντοπίζει και θα αποτρέπει η Εθνική Αρχή Κυβερνοασφάλειας; Μιλάτε για τον τελικό χρήστη, δηλαδή τον Έλληνα πολίτη, ή για δημόσιους και ιδιωτικούς φορείς που δέχονται διαδικτυακές επιθέσεις; Αν μιλάτε γενικά και αόριστα για όλους τότε καταργείται ντε φάκτο η ελευθερία της πληροφορίας στο διαδίκτυο καθώς και τα προσωπικά δεδομένα των πολιτών, αφού ένας σερίφης του διαδικτύου θα παρακολουθεί κάθε τους κίνηση και κάθε στιγμή.

Πείτε μας, με ποιον τρόπο θα συνδράμει η ανεξάρτητη αυτή αρχή στην καταπολέμηση της παιδικής πορνογραφίας στο διαδίκτυο, στην εκμετάλλευση ανθρώπων με αναπηρία και στις ηλεκτρονικές απάτες; Θα υπάρχει συνεργασία με τη δίωξη ηλεκτρονικού εγκλήματος και αν ναι με ποιον τρόπο;

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Θα δοθεί απάντηση μετά.

Τον λόγο έχει ο κ. Σκυλακάκης για την τοποθέτηση επί της τροπολογίας.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κυρία Πρόεδρε.

Θα κάνω μια πολύ σύντομη τοποθέτηση. Νομίζω είναι μια τροπολογία που θα ψηφιστεί από το Σώμα με ευρεία πλειοψηφία.

Καταργείται η ειδική εισφορά ανά θερμική μεγαβατώρα υπέρ του Ταμείου Ενεργειακής Μετάβασης από τις εταιρείες ηλεκτροπαραγωγής. Αυτή ήταν μια εισφορά που βάλαμε στη διάρκεια της κρίσης, όταν το φυσικό αέριο ήταν σε τρελές τιμές, για να εξασφαλίσουμε πόρους για τις επιδοτήσεις που χρειαζόταν τότε το σύστημα και όλοι οι πολίτες. Αυτή η εισφορά με την πτώση των τιμών του αερίου και την αποκατάσταση της ασφάλειας -διότι πλέον έχουμε και το FSRU της Αλεξανδρούπολης να ξεκινά να λειτουργεί- έχουμε πλήρη ασφάλεια σε θέματα προμήθειας φυσικού αερίου. Δεν είναι πια αναγκαία.

Από δημοσιονομικής πλευράς σήμερα είναι περίπου ίσα βάρκα ίσα νερά. Γιατί; Γιατί να εμποδίσουμε με αυτή τη διάταξη τις εξαγωγές ηλεκτρικής ενέργειας από τα εργοστάσια φυσικού αερίου, που όταν εξάγονται δημιουργούν δικαιώματα ρύπων, τα οποία εισπράττει στη μεγάλη τους πλειοψηφία η ελληνική πολιτεία;

Συνεπώς, αυτά που εισπράττουμε τώρα που έπεσαν οι τιμές του φυσικού αερίου, είναι περίπου αντίστοιχα με αυτά που χάνουμε από τα δικαιώματα ρύπων οπότε δεν έχει πια πρακτικό λόγο ύπαρξης. Συνεπώς την καταργούμε και –πώς το λέγαμε;- εις άλλα με υγεία.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Τριαντόπουλε, έχετε τον λόγο επί της τροπολογίας.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κυρία Πρόεδρε.

Κυρίες και κύριοι συνάδελφοι, το Υπουργείο Κλιματικής Κρίσης και Πολιτικής Προστασίας εισάγει δυο διατάξεις στην τροπολογία, τα άρθρα 2 και 3. Πρόκειται για δύο σχήματα στήριξης με άμεση υλοποίηση στη Θεσσαλία αλλά και σε άλλες περιοχές που έχουν πληγεί από φυσικές καταστροφές.

Το ένα είναι το σχήμα ενίσχυσης μέσα από τη μορφή της άυλης ψηφιακής κάρτας, ένα σχήμα σε στενότατη συνεργασία με το Υπουργείο Ψηφιακής Διακυβέρνησης και τον ΕΔΥΤΕ για τη στήριξη περιοχών με τουριστική δραστηριότητα οι οποίες έχουν πληγεί από φυσικές καταστροφές. Πρόκειται για μια κάρτα με συγκεκριμένο ποσό για συγκεκριμένη περιοχή, προς συγκεκριμένους κλάδους και για συγκεκριμένες στοχευμένες περιόδους σε περιοχές όπου η αρωγή του κράτους είναι αναγκαία μετά από μία φυσική καταστροφή.

Μέχρι τώρα το σχήμα αυτό έχει υλοποιηθεί σε ορισμένες περιοχές, στη Σάμο και για δύο περιόδους στην βόρεια Εύβοια. Πρόκειται για το Samos Pass, όπως και για το North Evia Pass. Ενώ σε συνέχεια της σημερινής διάταξης, πάντα σε συνεργασία με το Υπουργείο Ψηφιακής Διακυβέρνησης, θα έχουμε το Thessaly Pass, το Evros Pass, αλλά και σε όποια περιοχή κριθεί αναγκαία τέτοιου είδους στήριξη.

Το δεύτερο σχήμα αφορά την ενίσχυση προς επιχειρήσεις αλλά και αγροτικές εκμεταλλεύσεις με οικονομικές απώλειες σε περιοχές που επλήγησαν από φυσικές καταστροφές, απώλειες τόσο άμεσες όσο όμως και έμμεσες. Και ειδικά αφορά οικονομικές απώλειες πέραν αυτών με βραχυπρόθεσμο ορίζοντα, αλλά και αυτών με μεσοπρόθεσμο ορίζοντα, δηλαδή στήριξη για τις απώλειες σε επιχειρήσεις, σε αγρότες και κτηνοτρόφους.

Και φυσικά όταν μιλάμε για αγροτικές εκμεταλλεύσεις είναι ακόμη ένα μέτρο το οποίο θα υλοποιηθεί στη Θεσσαλία, σε περιπτώσεις δηλαδή όπου οι απώλειες δεν είναι μόνο ετήσιες αλλά είναι και μεσοπρόθεσμες, όπως σας ανέφερα. Μια ενίσχυση ουσιαστική που θα σχετίζεται και με το εισόδημα των πληγέντων. Έχουμε ενισχύσεις, λοιπόν, προς τους αγρότες αλλά και προς τις επιχειρήσεις μετά από εισήγηση της Κυβερνητικής Επιτροπής Κρατικής Αρωγής.

Ένα σχήμα που επί του παρόντος θα αφορά την επόμενη περίοδο τη Θεσσαλία αλλά και άλλες περιοχές, όπως η περιοχή της Δαδιάς στον Έβρο. Και όταν αναφέρομαι στη Θεσσαλία αναφέρομαι στις αγροτικές εκμεταλλεύσεις στις παρακάρλιες περιοχές, σε επιχειρήσεις σε περιοχές όπου έχουν τουριστική δραστηριότητα και έχουν πληγεί και σε επιχειρήσεις σε περιοχές και κλάδους όπου αποδεδειγμένα έχουν απώλεια λόγω της φυσικής καταστροφής.

Πρόκειται για σχήματα τα οποία έχουμε ανακοινώσει, τα θεσμοθετούμε και προχωράμε άμεσα στην υλοποίησή τους για να στηρίξουμε στις περιοχές αυτές επιχειρήσεις, αγρότες και κτηνοτρόφους. Και συνεχίζουμε, αγαπητές και αγαπητοί συνάδελφοι, χωρίς να μειώνουμε ρυθμούς. Αντιθέτως συνεχίζουμε εντατικά σ’ ένα πλαίσιο στενής συνεργασίας με όλους σας.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα ο ειδικός αγορητής της Ελληνικής Λύσης, κ. Παύλος Σαράκης.

**ΠΑΥΛΟΣ ΣΑΡΑΚΗΣ:** Ευχαριστώ πολύ, κυρία Πρόεδρε.

Κύριε Υπουργέ, κύριοι Υφυπουργοί, εισάγετε ένα νομοσχέδιο που έχει ως κύριο αντικείμενο την Εθνική Αρχή Κυβερνοασφάλειας. Σύμφωνα με την αιτιολογική έκθεση που συνοδεύει το νομοσχέδιο, σκοπός της αρχής είναι η αποτελεσματική πρόληψη και η διαχείριση κυβερνοεπιθέσεων, η ανάπτυξη και η θωράκιση του οικοσυστήματος κυβερνοασφάλειας στην Ελλάδα.

Αποδεχόμαστε ότι είναι αναγκαία η ενίσχυση του Εθνικού Συστήματος Διακυβέρνησης της Δημόσιας Πολιτικής Κυβερνοασφάλειας. Εξάλλου ποιος μπορεί να διαφωνήσει; Το ζητούμενο, όμως, είναι αν το προτεινόμενο νομοσχέδιο κάνει πράξη την ενίσχυση της κυβερνοασφάλειας, αν καταφέρνει δηλαδή, πραγματικά, να θωρακίσει τα σχετικά συστήματα, τις υποδομές και τις υπηρεσίες αλλά και τις παροχές ή αν πρόκειται για τη συγκρότηση ενός ακόμη κρατικού μηχανισμού εποπτείας και ελέγχου των πολιτών που εκφράζουν ή υποστηρίζουν απόψεις και θέσεις που αντίκεινται στην πολιτική ορθότητα της νέας τάξης πραγμάτων.

Σε κάθε περίπτωση, είναι πραγματικότητα ότι κατά τη διάρκεια της πανδημίας και εντεύθεν σημειώθηκε μια αλματώδης αύξηση στη χρήση νέων τεχνολογιών τόσο στον δημόσιο τομέα όσο και στον ιδιωτικό. Η χρήση του διαδικτύου αυξήθηκε κατακόρυφα. Ψηφιακές υπηρεσίες και εφαρμογές εμφανίστηκαν και αναπτύχθηκαν μέσα σε σύντομο χρονικό διάστημα με πολλούς καταναλωτές να στρέφονται σε αγορές από το διαδίκτυο κάνοντας χρήση των διαφόρων εφαρμογών.

Αλλά και ο δημόσιος τομέας κλήθηκε να αντιμετωπίσει πολλές προκλήσεις και απαιτήσεις και είναι γεγονός ότι δεν κατάφερε να αντεπεξέλθει σε πολλές από αυτές όπως όφειλε. Πολλές υπηρεσίες έκλεισαν ή λειτούργησαν υποτυπωδώς ενώ πολλοί υπάλληλοι κλήθηκαν να εργαστούν με τηλεργασία, χωρίς να υπάρχει εκείνη τη στιγμή το αντίστοιχο θεσμικό πλαίσιο. Διαμορφώθηκε έτσι εκ των πραγμάτων ένα ψηφιακό περιβάλλον, μια ψηφιακή αγορά χωρίς όμως να υπάρχουν οι κατάλληλες δικλίδες ασφαλείας για χρήση όλων αυτών των νέων τεχνολογιών. Και, βέβαια, στο περιβάλλον αυτό πρέπει να επισημανθεί πόσο σημαντικό θέμα είναι η ασφάλεια αλλά και η προστασία των δεδομένων, των προσωπικών δεδομένων των πολιτών.

Μέσα, λοιπόν, σε αυτό το σύγχρονο τεχνολογικό περιβάλλον αναδείχθηκαν σημαντικά προβλήματα, ζητήματα, κενά και αδυναμίες ως προς το επίπεδο κυβερνοασφάλειας, και αυτό είναι κάτι που και εσείς ομολογείτε στην αιτιολογική έκθεση του νομοσχεδίου.

Στο πλαίσιο αυτά, λοιπόν, μιλάμε για κάτι περισσότερο από ψηφιακό περιβάλλον. Μιλάμε για τον κυβερνοχώρο, μιλάμε για έναν περίπλοκο ψηφιακό κόσμο με τον οποίο συνδέονται και διασυνδέονται υπηρεσίες, συστήματα, υπολογιστές, άνθρωποι, δεδομένα και πληροφορίες.

Με την εμφάνιση, όμως, του κυβερνοχώρου έκαναν την εμφάνισή τους και τα κυβερνοεγκλήματα, οι κυβερνοεπιθέσεις, εκμεταλλευόμενα τα ίδια συστήματα, τα κενά ασφαλείας των συστημάτων. Θα θυμίσω χαρακτηριστικά τις κυβερνοεπιθέσεις που δέχθηκαν ακόμα και ευαίσθητα Υπουργεία για την εθνική μας άμυνα, καθώς και τα τραπεζικά ιδρύματα, αλλά όμως ακόμα και η Τράπεζα Θεμάτων τον περασμένο Μάιο για τις εξετάσεις δευτεροβάθμιας εκπαίδευσης. Δεν θα ξεχάσουμε την κυβερνοεπίθεση στα ΕΛΤΑ, αλλά ακόμα και στο Εθνικό Σύστημα Διαχείρισης του Φυσικού Αερίου.

Στις επιθέσεις αυτές, όπως όλοι γνωρίζουμε, γίνεται χρήση της τεχνητής νοημοσύνης, με τους κυβερνοεγκληματίες να χρησιμοποιούν πολλές φορές κλειδιά κρυπτογράφησης, εκβιάζοντας οργανισμούς, επιχειρήσεις, ζητώντας λύτρα, αλλά ακόμη και κράτη, με στόχο να αποσταθεροποιήσουν, είτε την οικονομία είτε, αν θέλετε, να διαρρήξουν την εθνική τους ασφάλεια.

Καταλαβαίνουμε, λοιπόν, τη σοβαρότητα αυτών των κυβερνοεγκλημάτων το ότι δεν έχουν στεγανά, αλλά και τον μεγάλο κίνδυνο που υπάρχει για τις υποδομές των δικτύων της πατρίδας μας και, βέβαια, τον κίνδυνο για τη διαρροή ευαίσθητων δεδομένων των κρατικών υποδομών εθνικής ασφάλειας, πέρα από τα προσωπικά δεδομένα των πολιτών.

Αναφορικά με τους πολίτες, αυξάνονται οι επιθέσεις εναντίον τους σε ατομικό επίπεδο και δεν είναι λίγες οι φορές που πέφτουν θύματα ψηφιακής απάτης με ιδιαίτερα μεγάλη οικονομική ζημία για εκείνους.

Αναφέρω χαρακτηριστικά διάφορους τύπους απάτης, όπως είναι το περιβόητο phishing με το γραπτό μήνυμα που αποστέλλεται στους πολίτες, είτε με το vishing όπου καλούνται οι πολίτες να αποκαλύψουν προσωπικές πληροφορίες και τραπεζικά στοιχεία μέσω του τηλεφώνου, προκειμένου οι απατεώνες να αποσπάσουν τα στοιχεία τους και να τα χρησιμοποιήσουν για την υφαρπαγή των καταθέσεών τους σε διάφορους τραπεζικούς λογαριασμούς.

Mε τη χρήση κακόβουλων λογισμικών εξελίσσονται μορφές κυβερνοεγκλημάτων τα οποία συνεχώς αυξάνονται σε ρυθμό, σε είδος και τρόπο εκτέλεσης. Έχουμε, λοιπόν, την κυβερνοεκβίαση, την κυβερνοκατασκοπεία, την κρυπτοπειρατεία, τον παράνομο διαδικτυακό τζόγο, την παραγωγή ή κατοχή ηλεκτρονικού υλικού παιδικής πορνογραφίας, με τον κατάλογο δυστυχώς να μην έχει ένα τέλος. Αντιλαμβανόμαστε όλοι τη μεγάλη ζημιά που μπορούν να προκαλέσουν αυτά τα κυβερνοεγκλήματα.

Σύμφωνα με τις εκτιμήσεις της Ευρωπαϊκής Ένωσης, το παγκόσμιο ετήσιο κόστος του κυβερνοεγκλήματος προσεγγίζει το δυσθεώρητο ποσό των πεντέμισι τρισεκατομμυρίων ευρώ.

Τι φέρνετε, όμως, με το παρόν νομοσχέδιο; Το ερώτημα και το ζητούμενο είναι: Θωρακίζετε με το παρόν νομοσχέδιο τις υποδομές της χώρας; Ποια είναι η τομή που κάνετε με αυτό το νομοσχέδιο; Ποιες είναι οι αποτελεσματικές πρακτικές που εισάγονται και με ποιους θα τις υλοποιήσετε;

Δεν χρειάζεται να επισημάνω ότι ο τομέας αυτός έχει να κάνει και συνδέεται με τα ιδιαίτερα και ευαίσθητα ζητήματα της εθνικής ασφάλειας. Προσεγγίζετε το ζήτημα της κυβερνοασφάλειας περισσότερο με θεωρητικές προσεγγίσεις και με διάφορα ευχολόγια, χωρίς να μπορούν να προσφέρουν τίποτα, χωρίς να μπορούν να αντιμετωπίσουν ουσιαστικά και αποτελεσματικά αυτές τις κυβερνοεπιθέσεις οι οποίες εξελίσσονται, και μάλιστα όταν γνωρίζουμε ότι στις μυστικές υπηρεσίες εχθρικών χωρών εντάσσονται τέτοιοι ιδιαίτεροι τομείς οι οποίοι αναπτύσσουν τέτοια συστήματα ακριβώς για να βάλλουν εναντίον των ευαίσθητων υποδομών για την εθνική μας ασφάλεια.

Και μη μας πείτε, αξιότιμε κύριε Υπουργέ και αξιότιμοι κύριοι της Κυβέρνησης, ότι αναβαθμίζετε το επίπεδο κυβερνοασφάλειας με τη σύσταση αυτής της Εθνικής Αρχής Κυβερνοασφάλειας. Η αρχή αυτή εξάλλου υπήρχε διακριτά και νομοθετικά σε επίπεδο Γενικής Διεύθυνσης Κυβερνοασφάλειας του Υπουργείου Ψηφιακής Διακυβέρνησης. Προηγήθηκαν οι νόμοι 4577/2018, 4961/2022 και 5002/2022 που προέβλεπαν τις σχετικές διαδικασίες για την κατοχύρωση και τη θωράκιση των συστημάτων ασφαλείας. Τώρα μόλις το 2024, ξανά με ένα καινούργιο νομοσχέδιο εισάγετε και συγκροτείτε την Εθνική Αρχή Κυβερνοασφάλειας υπό μορφή ενός νομικού προσώπου δημοσίου δικαίου, κάτι ανάμεσα σε μια ανεξάρτητη αρχή και στον δημόσιο τομέα, κάτι που από μόνο του προκαλεί σύγχυση αλλά και προβλήματα.

Αλήθεια, αναρωτιόμαστε: Θωρακίζονται περισσότερο οι κρίσιμες υποδομές από τις κακόβουλες επιθέσεις με την ύπαρξη ενός διοικητή και δύο υποδιοικητών της αρχής, αλλά και με τη στελέχωση ενός προσωπικού του οποίου δεν κατοχυρώνεται η ουσιαστική αξιολόγηση με κριτήρια αντικειμενικά και αξιοκρατικά, όταν δεν υπάρχει ένα σύστημα διακρίβωσης των δεξιοτήτων τους; Διότι εδώ δεν πρόκειται κάποιος να προσλαμβάνεται μόνο γιατί ακριβώς ανήκει στο φιλικό σας περιβάλλον, αλλά είναι αναγκαία προϋπόθεση να έχει ιδιαίτερες δεξιότητες για να μπορέσει να αντιμετωπίσει πρόσωπα και συστήματα τα οποία πέρα από την δική τους ευφυία και ικανότητα συμπράττουν με την τεχνητή νοημοσύνη. Οι διορισμοί, τα συστήματα προσλήψεων και διορισμών του διοικητή ή του υποδιοικητή αλλά και του προσωπικού γίνονται πάντοτε με γνώμονα -αν θέλετε- το πελατειακό κράτος, κάτι το οποίο πραγματικά δεν κατοχυρώνει τη δυναμική και την αποτελεσματικότητα που θα πρέπει να έχει η συγκεκριμένη αρχή.

Στο παρόν νομοσχέδιο δεν γίνεται λόγος για τον έλεγχο και για τη λογοδοσία για ζητήματα που είναι αναγκαία και απαραίτητα, ειδικά αν συνεκτιμηθεί ότι η αρχή εντάσσεται στους τεχνολογικούς φορείς του ν.4310/2014, αλλά και ότι ως διάδοχος της αντίστοιχης γενικής διεύθυνσης του Υπουργείου μετέχει σε συγχρηματοδοτούμενα έργα ευρωπαϊκών προγραμμάτων μεγάλης αξίας.

Τα όσα προβλέπετε στο παρόν νομοσχέδιο για την Εθνική Αρχή Κυβερνοασφάλειας φαίνεται ότι προκαλούν περισσότερη γραφειοκρατία με περισσότερα πρόσωπα από διάφορες υπηρεσίες και φορείς, με διάφορες αρμοδιότητες. Την ίδια στιγμή, σοβαρά ζητήματα που έχουν να κάνουν με βασικές λειτουργίες της αρχής παραπέμπονται σε μια δευτερογενή νομοθεσία.

Εξάλλου και μόνο το γεγονός ότι τροποποιείτε τον νόμο που ψηφίσατε το 2022, προσθέτοντας την επιτροπή συντονισμού για θέματα κυβερνοασφάλειας και μάλιστα στη θέση του προέδρου τον προϊστάμενο του Γραφείου Συμβούλου Εθνικής Ασφαλείας της Γενικής Γραμματείας του Πρωθυπουργού, αποδεικνύει ότι το επιτελικό κράτος εγκαθίσταται παντού ελέγχοντας και εξουσιάζοντας κρίσιμους τομείς του δημοσίου τομέα.

Θα πρέπει σε αυτή εδώ την περίπτωση να σας υπενθυμίσω ότι το Ευρωπαϊκό Συμβούλιο έχει θέσει την χώρα μας υπό επιτήρηση για το κράτος δικαίου και είναι πρόσφατο, μόλις χθες, το ψήφισμα του Ευρωπαϊκού Κοινοβουλίου που, πραγματικά, καταδικάζει τη χώρα μας, και απειλείται η πατρίδα μας από οικονομικές κυρώσεις για τις παραβάσεις του κράτους δικαίου. Αναφέρομαι ιδιαίτερα στην παραβίαση του απορρήτου των επικοινωνιών με το κατασκοπευτικό λογισμικό «Predator» όπου εμπλέκονταν κρατικοί αξιωματούχοι και ιδιώτες, θέτοντας σε κίνδυνο την ασφάλεια των ιδιωτών πολιτών αλλά και αυτή, όμως, της εθνικής ασφάλειας.

Ένα ψήφισμα το οποίο όπως είπε και ο Πρόεδρός μας στην σημερινή του ομιλία ενώπιον της Ολομέλειας της Βουλής, η Ελληνική Λύση δεν το υιοθέτησε παρ’ όλο που συμφωνεί ότι υπάρχουν σοβαρά ζητήματα παραβίασης του κράτους δικαίου στην πατρίδα μας αλλά και της ελευθερίας του Τύπου. Εμπεριέχει, όμως, και άλλα θέματα τα οποία πλήττουν το κύρος της πατρίδας μας και εμείς ως Ελληνική Λύση βάζουμε πάντοτε πρώτιστο το συμφέρον, το εθνικό συμφέρον, και έπειτα, αν θέλετε, το μικροκομματικό συμφέρον. Αλλά, όμως, όπως προείπαμε, επειδή ακριβώς θεωρούμε ότι και αυτόν τον κρατικό μηχανισμό θα τον χρησιμοποιήσετε για να πλήξετε το κράτος δικαίου, θα το καταψηφίσουμε το συγκεκριμένο νομοσχέδιο.

Σε ό, τι αφορά κάποιες τροποποιήσεις γιατί εισήλθαν στην παρούσα συνεδρίαση της Βουλής, ακούσαμε τον Υπουργό, τον κ. Μπρατάκο, ο οποίος είπε το εξής: «Να θυμίσω στο Σώμα ότι η σημερινή Κυβέρνηση προσπάθησε να απαλλάξει την ΕΥΠ από πρόσωπα τα οποία είχαν ιδιαίτερη εμπειρία, ιδιαίτερες δεξιότητες, μετατάσσοντας αυτούς στην Ελληνική Αστυνομία». Ήθελε να πετύχει τον απόλυτο έλεγχο στο προσωπικό και το πέτυχε αυτό με μία διάταξη και τους απέσπασε στην Ελληνική Αστυνομία στερώντας την Εθνική Υπηρεσία Πληροφοριών από στελέχη τα οποία είχαν ιδιαίτερες ικανότητες. Κάποια από αυτά προσέφυγαν στη διοικητική δικαιοσύνη και ήρθε η διοικητική δικαιοσύνη και τους δικαίωσε, και αντί η Κυβέρνηση να επαναφέρει στο Σώμα της Εθνικής Υπηρεσίας Πληροφοριών τα συγκεκριμένα πρόσωπα, καταθέτει μία τροποποίηση για να συνεχίσει, ακριβώς, να θωρακίσει όχι το δίκαιο αλλά να θωρακίσει τα στεγανά που έχει δημιουργήσει μέσα στην Εθνική Υπηρεσία Πληροφοριών με αποκλειστικά δικά της πρόσωπα για να μπορέσει να την χειραγωγεί και να την κατευθύνει όχι για να υπηρετεί την εθνική ασφάλεια αλλά, δυστυχώς, για να εξυπηρετεί διάφορες σκοπιμότητες.

Σε ό,τι αφορά την κατάργηση της εισφοράς για το αέριο που μόλις πριν από λίγο ακούσαμε από τον Υπουργό, τον κ. Σκυλακάκη, εάν αυτή η τροποποίηση, αν αυτή η κατάργηση της εισφοράς συμβάλλει στη μείωση του κόστους για τον καταναλωτή το βλέπουμε θετικά. Αν, όμως, είναι η μείωση κόστους για τους παρόχους της ενέργειας, τότε ακριβώς επιφυλασσόμαστε και θα το μελετήσουμε και θα εκφράσουμε την άποψη μας στην ψηφοφορία.

Σε ό,τι αφορά το θέμα κλείνοντας, κυρία Πρόεδρε, επιτρέψτε μου να αναφερθώ και στο ζήτημα της πρότασης της Ελληνικής Λύσης που καταθέσαμε χωρίς να τιτλοφορείται η πρόταση μας ως Κοινοβουλευτική Ομάδα Ελληνικής Λύσης, σχετικά με τη διεξαγωγή ονομαστικής ψηφοφορίας. Χαιρόμαστε γιατί ακόμα και αν κάποιοι συνάδελφοι δεν υπογράφουν το κείμενο το δικό μας αλλά υιοθετούν, όμως, την πρότασή μας για να προχωρήσει το Σώμα σε ονομαστική ψηφοφορία κατά τη διάρκεια της συζήτησης για τα ομόφυλα ζευγάρια και την υιοθεσία αυτών, για εμάς είναι μία νίκη.

Η Ελληνική Λύση θα κάνει τα πάντα, θα δίνει κάθε μέρα τον αγώνα της στο Κοινοβούλιο και εκτός του Κοινοβουλίου για να υπερασπιστεί τα ιδεώδη της. Για εμάς η πατρίδα, η Ελλάδα, η ορθοδοξία και η οικογένεια είναι πάνω από όλα και είναι ζητήματα θεμελιώδη για την ιδεολογία μας.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Και να ξεκινήσουμε τη λίστα των ομιλητών.

Ο πρώτος ομιλητής είναι ο κ. Παναγής Καππάτος Βουλευτής της Νέας Δημοκρατίας.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, η εποχή μας διακρίνεται από τη ραγδαία εξέλιξη της τεχνολογίας και των επικοινωνιών που έχει δημιουργήσει νέους τύπους προκλήσεων στον τομέα της ασφάλειας και της ειρήνης. Ο δυτικός πόλεμος αναδεικνύεται ως μια από τις πιο επικίνδυνες και δύσκολες μορφές προκλήσεων που αντιμετωπίζει η διεθνής κοινότητα. Στον υβριδικό πόλεμο οι επιθέσεις δεν περιορίζονται μόνο στον στρατιωτικό τομέα αλλά εκδηλώνονται σε πολλαπλά μέτωπα όπως οι πληροφοριακές επιθέσεις, η διασπορά ψευδών πληροφοριών, η οικονομική πίεση και η ψυχολογική επιρροή.

Αυτός ο τύπος πολέμου απαιτεί από εμάς να είμαστε ενήμεροι, ετοιμοπόλεμοι και αποφασισμένοι να αντιμετωπίσουμε τις νέες αυτές προκλήσεις με αποφασιστικότητα και αποτελεσματικότητα. Ένας τύπος πολέμου που είναι σύγχρονος και συχνά σχετίζεται με τις δραστηριότητες που διεξάγονται στον ψηφιακό χώρο με κυβερνοεπιθέσεις για παράδειγμα, προκειμένου να διακοπεί ή να διαφθαρεί η λειτουργία κρίσιμων υποδομών ή να προκαλέσει σύγχυση και ανασφάλεια με διάδοση ψευδών πληροφοριών που σκοπό έχουν να επηρεαστεί η δημόσια γνώμη ή να προκαλείται σύγχυση.

Έτσι βρισκόμαστε αντιμέτωποι με ένα δίλημμα ασφαλείας το οποίο καλούμαστε να αντιμετωπίσουμε μέσω της κυβερνοασφάλειας, δηλαδή, με ένα συνεκτικό πλαίσιο μέτρων, πολιτικών και τεχνικών πρακτικών που αποσκοπούν στην προστασία των ψηφιακών συστημάτων, δεδομένων και υποδομών από κυβερνοεπιθέσεις. Αυτό περιλαμβάνει την προστασία από κακόβουλο λογισμικό, χάκερς, κυβερνοεγκληματίες και άλλες απειλές στον κυβερνοχώρο. Η κυβερνοασφάλεια είναι κρίσιμη για την προστασία των πληροφοριών και τη διατήρηση της ασφάλειας των δικτύων και συσκευών σε έναν όλο και πιο ψηφιακό κόσμο.

Προχωράμε, λοιπόν, με το παρόν σχέδιο νόμου που προτείνει το Υπουργείο Ψηφιακής Διακυβέρνησης και προβλέπει τη σύσταση ενός νομικού προσώπου δημοσίου δικαίου με την ονομασία Εθνική Αρχή Κυβερνοασφάλειας, η οποία αποσκοπεί στην οργάνωση, εφαρμογή και διαχείριση ενός ολοκληρωμένου πλαισίου για την επίτευξη προηγμένης ασφάλειας δικτύων και πληροφοριακών συστημάτων στο δημόσιο και ιδιωτικό τομέα. Η αρχή θα εποπτεύεται από τον Υπουργό Ψηφιακής Διακυβέρνησης και θα είναι το ενιαίο λειτουργικό όργανο που θα συντονίζει την εφαρμογή της εθνικής στρατηγικής για την ασφάλεια στον κυβερνοχώρο.

Κύρια αποστολή της αρχής είναι η αποτελεσματική πρόληψη και διαχείριση των κυβερνοεπιθέσεων και η ανάπτυξη του οικοσυστήματος της κυβερνοασφάλειας στην Ελλάδα. Ανάλογα παραδείγματα εθνικών αρχών κυβερνοασφάλειας, συναντάμε στους εξαιρετικά προηγμένους αμυντικά νατοϊκούς συμμάχους μας, όπως το Εθνικό Κέντρο Κυβερνοασφάλειας στο Ηνωμένο Βασίλειο, ο Οργανισμός Κυβερνοασφάλειας και Ασφάλειας Υποδομών και η Εθνική Υπηρεσία Ασφάλειας στις Ηνωμένες Πολιτείες αλλά και η Εθνική Υπηρεσία για την Ασφάλεια Πληροφοριακών Συστημάτων στη Γαλλία.

Πέραν των άλλων, η νέα αυτή δομή εξυπηρετεί μια σειρά από στόχους όπως είναι η ενίσχυση των δυνατοτήτων του εποπτικού και επιχειρησιακού ρόλου της αρχής εν όψει και της εφαρμογής της οδηγίας 2022/2555, η οποία θα αυξήσει κατακόρυφα τον αριθμό των εποπτευόμενων φορέων αλλά και σύνθετων ενωσιακών υποχρεώσεων όπως η λειτουργία Αρχής Πιστοποίησης και Κέντρου Συντονισμού για Κυβερνοασφάλεια.

Ακόμη διασφαλίζεται η εμπιστοσύνη των πολιτών και των επιχειρήσεων στις ψηφιακές υπηρεσίες, στο πλαίσιο του ψηφιακού μετασχηματισμού της χώρας με την κυβερνοασφάλεια, δηλαδή, την ασφάλεια όλων των στοιχείων που συνθέτουν τον κυβερνοχώρο να αποτελεί προϋπόθεση για την εφαρμογή μιας σειράς συνταγματικά κατοχυρωμένων ατομικών δικαιωμάτων όπως είναι το δικαίωμα προστασίας του ιδιωτικού βίου στο άρθρο 9 του Συντάγματος, το δικαίωμα της ελεύθερης ανάπτυξης της προσωπικότητας άρθρο 5 του Συντάγματος, το δικαίωμα της συμμετοχής στην Κοινωνία της Πληροφορίας άρθρο 5 παράγραφος 1 του Συντάγματος και, βεβαίως, το δικαίωμα προστασίας δεδομένων προσωπικού χαρακτήρα άρθρο 9 του Συντάγματος.

Η Εθνική Αρχή Κυβερνοασφάλειας σαφώς ως όφειλε θα διασυνδέεται με την ακαδημαϊκή κοινότητα, καθώς τροποποιώντας το υφιστάμενο πλαίσιο ανοίγεται πλέον μία οδός συνεργασίας προκειμένου να ενισχυθεί η ανάπτυξη του τομέα της κυβερνοασφάλειας μέσω της έρευνας. Επί της ουσίας εξορθολογίζεται το πλαίσιο λειτουργίας της αρχής όχι μόνο για τη συνεργασία με την ακαδημαϊκή κοινότητα αλλά και για τη συνεργασία με όλες τις αρμόδιες αρχές, την κατανομή των αρμοδιοτήτων, την εξωστρέφεια, τις επενδύσεις και το πλαίσιο λήψης αποφάσεων.

Είναι σημαντικό να σημειωθεί ότι προκειμένου το Υπουργείο Ψηφιακής Διακυβέρνησης να φτάσει στην τελική μορφή του, του υπό συζήτηση νομοσχεδίου νομοθετικού πλαισίου, έλαβε χώρα εκτενής διαβούλευση με τις αρμόδιες υπηρεσίες για την εθνική ασφάλεια, την άμυνα, τη δημόσια τάξη στην πατρίδα μας όπως η Εθνική Υπηρεσία Πληροφοριών, το Γενικό Επιτελείο Εθνικής Άμυνας και η Ελληνική Αστυνομία.

Όλες οι παραπάνω υπηρεσίες υποστήριξαν ομόφωνα την ανάγκη υλοποίησης του εγχειρήματος και συμφώνησαν ως προς την αποστολή, τις αρμοδιότητες και τη συνεργασία των φορέων.

Συν τοις άλλοις με το παρόν νομοσχέδιο επιταχύνεται και η διαδικασία ψηφιοποίησης του αρχείου των καταργηθέντων υποθηκοφυλακείων μέσω μεταφοράς σε κέντρα ψηφιοποίησης και αποκοπής των ραχών των τόμων, ώστε η διαδικασία σάρωσης να καθίσταται πιο αποτελεσματική.

Επιτρέψτε μου σ’ αυτό το σημείο να αναφερθώ και στη ρύθμιση που εισάγεται με τροπολογία για την ύπαρξη ψηφιακής κάρτας, προκειμένου να στηριχθούν οι περιοχές που πλήττονται από φυσικές καταστροφές. Συγκεκριμένα σε περιοχές που επλήγησαν από φυσικές καταστροφές θα μπορεί να παρέχεται οικονομική διευκόλυνση από τον προϋπολογισμό του Υπουργείου Ψηφιακής Διακυβέρνησης σε ενήλικα φυσικά πρόσωπα προς το σκοπό ενίσχυσης της δραστηριότητας συγκεκριμένων τομέων της οικονομίας κατόπιν εισήγησης της Κυβερνητικής Επιτροπής Κρατικής Αρωγής. Για το σκοπό αυτό η οικονομική διευκόλυνση θα πιστώνεται μέσω του gov.gr προς τους δικαιούχους μέσω ψηφιακής χρεωστικής κάρτας που θα εκδίδεται ειδικά για τον σκοπό αυτό από πιστωτικό ίδρυμα ή χρηματοπιστωτικό οργανισμό. Είναι μια εξαιρετική πρωτοβουλία της Κυβέρνησης η οποία παρέχει την αναγκαία στήριξη στις πληττόμενες από την κλιματική κρίση περιοχές μέσω οικονομικής βοήθειας, η οποία θα είναι αφορολόγητη, ανεκχώρητη και ακατάσχετη στα χέρια του δημοσίου ή τρίτων.

Κυρίες και κύριοι συνάδελφοι, το νομοσχέδιο που καλούμαστε να ψηφίσουμε αποτελεί ένα βήμα ενίσχυσης της έξυπνης ισχύος του κράτους μας, προκειμένου να προσαρμοστεί και να ανταποκριθεί με επιτυχία στις σύγχρονες προκλήσεις του διεθνούς συστήματος αλλά και στις εσωτερικές απειλές που προκύπτουν σε έναν κόσμο που γίνεται ολοένα πιο ψηφιακός πόσω μάλλον όταν η Ελλάδα έχει κάνει άλματα, καθ’ όλη τη διάρκεια της πρωθυπουργίας του Κυριάκου Μητσοτάκη, μέσω του ψηφιακού μετασχηματισμού και της διακυβέρνησης, δημιουργώντας έτσι ένα σύγχρονο ψηφιακό κράτος που μειώνει διαρκώς την κακώς νοούμενη γραφειοκρατία και είναι πιο φιλικό προς τους Έλληνες πολίτες, ενώ ταυτόχρονα θωρακίζεται απέναντι στις νέες απειλές που εκ των πραγμάτων προκύπτουν λόγω της ψηφιοποίησης, ανταποκρινόμενο την ίδια στιγμή και στις επιτακτικές ενωσιακές μας δεσμεύσεις.

Σας καλώ, λοιπόν, να στηρίξετε το υπό συζήτηση σχέδιο νόμου για να πετύχουμε τη μέγιστη δυνατή συναίνεση που μας αφορά όλους τόσο προσωπικά όσο και εθνικά.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η Βουλευτής του ΣΥΡΙΖΑ - Προοδευτική Συμμαχία, κ. Ραλλία Χρηστίδου.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, καλούμαστε σήμερα να συζητήσουμε και να ψηφίσουμε ένα νομοσχέδιο που φιλοδοξεί κατά τα λεγόμενα των εισηγητών της κυβερνητικής πλειοψηφίας να αντιμετωπίσει μία εξαιρετικά κρίσιμη πρόκληση για τη χώρα μας και όχι μόνον και για την Ευρώπη, που αφορά στο πεδίο της κυβερνοασφάλειας, καθώς η διαθεσιμότητα υποδομών σε μία εποχή εντατικοποίησης της ανάπτυξης και της χρήσης των ψηφιακών συστημάτων και της τεχνητής νοημοσύνης αποτελεί ένα πανευρωπαϊκό ζήτημα, ένα ζήτημα όμως που καθιστά ομολογουμένως την Ελλάδα έναν από τους πιο αδύναμους κρίκους.

Δεν θα αναφερθώ στον νόμο του ΣΥΡΙΖΑ, στον ν.4577/2018, με τον οποίο ενσωματώθηκε στο Εθνικό Δίκαιο η ευρωπαϊκή οδηγία, σχετικά με τα απαιτούμενα μέτρα για τη διασφάλιση ενός υψηλού κοινού ευρωπαϊκού επιπέδου ασφάλειας συστημάτων δικτύων και πληροφοριών. Θα αναφερθώ σε κάτι στο οποίο έτσι όπως το αισθάνομαι, αισθάνομαι ότι το οφείλω. Αισθάνομαι ότι οφείλω να διατυπώσω την εξής απλή σκέψη.

Αλήθεια, έχετε αντιληφθεί το πολιτικό περιβάλλον εντός του οποίου νομοθετείτε σήμερα τη σύσταση της Εθνικής Αρχής Κυβερνοασφάλειας; Μόλις εχθές το Ευρωπαϊκό Κοινοβούλιο καταδίκασε με σχετικό ψήφισμα την επαναλαμβανόμενη υπονόμευση του κράτους δικαίου και τη θεσμική κατηφόρα της Κυβέρνησής σας, καλώντας την Ευρωπαϊκή Επιτροπή να κάνει πλήρη χρήση των διαθέσιμων εργαλείων για την αντιμετώπιση παραβιάσεων των αξιών της Ευρωπαϊκής Ένωσης συμπεριλαμβανομένης της αξιολόγησης της χρήσης των κονδυλίων της Ευρωπαϊκής Ένωσης.

Έχετε αλήθεια αντιληφθεί πως αναφέρει χαρακτηριστικά πως καταδικάζει την εργαλειοποίηση των απειλών εθνικής ασφάλειας για την παρακολούθηση πολιτικών αντιπάλων συμπεριλαμβανομένων των Ευρωβουλευτών; Έχετε αντιληφθεί πως ζητά την ενίσχυση των δημοκρατικών εγγυήσεων και των αποτελεσματικών ερευνών για να πάψει η ΕΥΠ να βρίσκεται στον άμεσο έλεγχο του Πρωθυπουργού;

Και τι κάνετε εσείς με το παρόν νομοσχέδιο; Προσθέτετε τον προϊστάμενο του Γραφείου Σύμβουλου Εθνικής Ασφάλειας της Γενικής Γραμματείας του Πρωθυπουργού, βάσει του άρθρου 19, σε εξαμελές όργανο της επιτροπής συντονισμού όπου συμμετέχουν ακόμα ο αρμόδιος εκ μέρους της Κυβέρνησης για την εποπτεία της ΕΥΠ και ο διοικητής της ΕΥΠ που υπάγεται στον Πρωθυπουργό για να διατηρείτε τον έλεγχο της μισής επιτροπής.

Η Κυβέρνηση, λοιπόν, του σκανδάλου των υποκλοπών μέσω των νόμιμων επισυνδέσεων και του κακόβουλου λογισμικού «Predator», η Κυβέρνηση που έχει πληγώσει το κράτος δικαίου και έχει δημιουργήσει εκτεταμένο αίσθημα ψηφιακής ανασφάλειας στην κοινωνία αυτή η Κυβέρνηση σήμερα μας φέρνει ένα νομοσχέδιο προς συζήτηση και ψήφιση.

Πριν από λίγες μέρες ήρθε στο φως της δημοσιότητας μία ακόμα αποκάλυψη από την έκθεση του Προέδρου της ΑΔΑΕ, σχετικά με την απόκρυψη από την ΑΔΑΕ συνολικά έξι χιλιάδων επτακοσίων πέντε άρσεων απορρήτου. Και πριν τρεις μέρες έρχεται εδώ ο Πρόεδρος της ΑΔΑΕ στην ακρόαση των φορέων και σας επισημαίνει την αντίρρησή του με την πρόβλεψη αρμοδιοτήτων της Εθνικής Αρχής Κυβερνοασφάλειας σε ζητήματα επικοινωνιών, θεωρώντας ότι θίγεται η αποκλειστικότητα του ελέγχου του απορρήτου των επικοινωνιών της ανεξάρτητης αρχής, όπως ορίζει το άρθρο 19 του Συντάγματος. Και τι κάνετε εσείς γι’ αυτό; Συνεχίζετε να κινείστε σε σκοτεινούς διαδρόμους.

Στα χρόνια της διακυβέρνησής σας έχουμε σκιές σε οτιδήποτε αφορά τον τομέα της κυβερνοασφάλειας. Και για να αντιμετωπίσετε αυτή την πραγματικότητα κάνετε λόγο για αναβάθμιση της υπηρεσίας σε εθνική αρχή με ασάφειες και αλληλοκαλύψεις ως προς τις αρμοδιότητες αυτές καθαυτές και ως προς το εύρος τους. Γιατί δεν προχωράτε, αφού επικαλείστε διαρκώς την ανεξαρτησία, τη σύσταση ανεξάρτητης αρχής με συστηματικό και δομημένο διάλογο με την επιστημονική κοινότητα και με ευρεία διακομματική διαβούλευση;

Το μεταρρυθμιστικό σας προφίλ εξαντλείται στη δημιουργία απλώς ενός νέου νομικού προσώπου δημοσίου δικαίου; Είναι πρόβλημα να υπάρχει μία λειτουργικά ανεξάρτητη αρχή; Ή είναι απλώς αναγκαιότητα που σημείωσε και ο υπηρετών γενικός διευθυντής της κυβερνοασφάλειας;

Κυρίες και κύριοι συνάδελφοι, εφόσον κάνετε αυτή τη θεσμική επιλογή της εθνικής αρχής, γιατί περιορίζετε την επιλογή διοικητή και υποδιοικητών σε μια αμιγώς υπουργοκεντρική διαδικασία και δεν εμπλέκετε το ΑΣΕΠ ή έστω δεν αξιοποιείτε τον νόμο που εσείς οι ίδιοι ψηφίσατε, τον ν.5062/2023 για τη στελέχωση των δημόσιων οργανισμών και το βαφτίσατε -όλοι το θυμόμαστε- ως επανάσταση της αξιοκρατίας; Το γεγονός αυτό αποτελεί ένα ακόμα δείγμα του τρόπου με τον οποίο προσεγγίζει τη δημόσια διοίκηση.

Θέλετε μήπως να σας θυμίσουμε τον εκλεκτό του Πρωθυπουργού για τη διοίκησή της ΕΥΠ που δεν διέθετε καν πτυχίο; Η εθνική και ευρωπαϊκή επιταγή θωράκισης της κυβερνοασφάλειας δεν μπορεί να επιτευχθεί με τα μέσα τα οποία χρησιμοποιείτε. Χρειάζεται ανεξαρτησία και σαφείς αρμοδιότητες. Χρειάζεται καταρτισμένο επιστημονικό προσωπικό και ανοικτός διάλογος με τους επιστημονικούς φορείς και τους ειδικούς νέων τεχνολογιών ανεξάρτητη διοίκηση με εμπειρία στο πεδίο. Χρειάζεται εξειδικευμένους νομικούς σε ζητήματα κυβερνοασφάλειας και τεχνητής νοημοσύνης. Συνοπτικά χρειάζεται ένα ελκυστικό νέο μοντέλο δημόσιας διοίκησης.

Σίγουρα, λοιπόν -και κλείνω, κυρία Πρόεδρε, με αυτό- δεν θεωρούμε πως κινείστε προς αυτή την κατεύθυνση.

Ωστόσο, όσο κι αν η πλειονότητα των μέσων μαζικής ενημέρωσης ως πιστοί σας συνοδοιπόροι και όσο τα εγχώρια συμφέροντα, τα οποία εξυπηρετείτε, επιθυμούν να κρατούν τους Έλληνες πολίτες δέσμιους σε φυλακές παραίτησης, όσο όλοι αυτοί επιμένουν και επιμένετε, το δικό μας καθήκον μας υπαγορεύει να είμαστε η φωνή της αφύπνισης, ίσως δυσάρεστη, πιθανόν ενοχλητική αλλά σίγουρα χρήσιμη.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα ένας μαθητές και μαθήτριες και τέσσερις συνοδοί εκπαιδευτικοί από το 27ο Δημοτικό Σχολείο Τρικάλων.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα από όλες τις πτέρυγες της Βουλής)

Τον λόγο έχει ο Κοινοβουλευτικός Εκπρόσωπος της Νίκης, ο κ. Αποστολάκης.

**ΓΕΩΡΓΙΟΣ ΑΠΟΣΤΟΛΑΚΗΣ:** Ευχαριστώ, κυρία Πρόεδρε.

Κύριοι συνάδελφοι, κύριε Υπουργέ, σήμερα μιλάμε για κυβερνοχώρο και κυβερνοασφάλεια. Ξεκινώ με το αυτονόητο ότι καμμία τεχνολογία δεν είναι καλή η κακή, είναι τεχνολογία. Οι άνθρωποι μετατρέπουν τις καλές τεχνολογίες σε κακές από καλές, ανάλογα αν υπηρετούν την αρετή με την αρχαιοελληνική σημασία της λέξης ή την κακία. Επιστήμη χωριζομένης αρετής πανουργία εστί.

Πάντως, κύριε Υπουργέ και κύριοι συνάδελφοι της Νέας Δημοκρατίας, η παρακολούθηση πολιτικών αντιπάλων και πολιτών με επισυνδέσεις και το «Predator» δεν είναι αρετή και η Κυβέρνηση Μητσοτάκη έχει ήδη καταδικαστεί στη συνείδηση των Ελλήνων για τη συνεχιζόμενη παρακολούθηση των επικοινωνιών μέσω της ΕΥΠ. Και να τώρα, μόλις χθες, η Ελλάδα, ουσιαστικά η Νέα Δημοκρατία του κ. Μητσοτάκη εισέπραξε την πρώτη μετά από σαράντα τέσσερα χρόνια συμμετοχή στην Ευρωπαϊκή Ένωση, καταδίκη σε επίπεδο ολομέλειας του Ευρωπαϊκού Κοινοβουλίου. Βαριά η ήττα σας. Δεν είναι της Ελλάδας, είναι του κ. Μητσοτάκη προσωπικά. Καταδικάστηκε για οπισθοδρόμηση του κράτους δικαίου, για πολιτική μεροληψία στα Τέμπη, για τις υποκλοπές και την ελευθερία του Τύπου. Απειλήθηκε η διακοπή της ευρωπαϊκής χρηματοδότησης.

Τα παραπάνω που είπα για τις καλές και κακές τεχνολογίες ισχύουν και για τις τεχνολογίες των υπολογιστικών δικτύων και του διαδικτύου. Δεν είναι τυχαίο που η επιστήμη αυτή έλαβε το όνομα κυβερνητική. Cyber, είναι μια ελληνική λέξη από το ρήμα κυβερνώ. Μόνο στα ελληνικά έχουμε την κρυφή έννοια του ρήματος και του ουσιαστικού. Κυβερνώ και κυβέρνηση. Πρόκειται στην ουσία για μια παγκόσμια αρχή που ελέγχει και ρυθμίζει ολόκληρο το δίκτυο των δικτύων. Το υπερδιαδίκτυο των διαδικτύων. Αυτό το cyber έχει ανάγκη cyber security, κυβερνοασφάλεια. Αυτό προσπαθούν να δημιουργήσουν οι λεγόμενοι παγκοσμιοποιητές, αυτοί που επιδιώκουν τη νεοφιλελεύθερη παγκοσμιοποίηση και τα όργανά τους, όπως το παγκόσμιο τραπεζικό σύστημα φανερό και σκιώδες.

Στην ίδια νεοφιλελεύθερη παγκόσμια προσπάθεια συμμετέχουν κράτη όπως οι ΗΠΑ, η Αγγλία, η Γερμανία, ιδιωτικοί οργανισμοί, όπως ο Παγκόσμιος Οργανισμός Εμπορίου, ο Παγκόσμιος Οργανισμός Υγείας, το Παγκόσμιο Οικονομικό Φόρουμ με έδρα το Νταβός και ιδιωτικές πολυεθνικές εταιρείες, όπως οι αμερικανικές τράπεζες, αμερικανικοί οίκοι αξιολόγησης, αμερικανικές λογιστικές εταιρείες, γερμανικές τράπεζες, πολυεθνικές επιχειρήσεις και άλλες.

Στις ίδιες δομές και για σχεδόν πενήντα χρόνια μετείχαν η Ρωσία και η Κίνα με αντίστοιχες κεντρικές τράπεζες, εμπορικές τράπεζες και πολυεθνικές επιχειρήσεις, αλλά και κυβερνήσεις. Τα τελευταία, όμως, χρόνια έχουν αρχίσει να εκδιώκονται με αρχή την εκδίωξη της Ρωσίας από τους G8, από τον Μπαράκ Ομπάμα και έτσι έμειναν οι G7, που είναι μόνον Αμερικανοί πελάτες. Από τον Πρόεδρο Μπάιντεν και μετά τον πόλεμο της Ουκρανίας ως αφορμή, η Ρωσία εκδιώκεται σταθερά, σταδιακά από όλους αυτούς τους ιδιωτικούς οργανισμούς που σκοπίμως ονομάζονται δήθεν παγκόσμιοι, για να δίνουν την εντύπωση ότι ανήκουν ή διέπονται ή ελέγχονται από τον ΟΗΕ.

Συμμετέχουν, επίσης, πολυεθνικές μη κυβερνητικές οργανώσεις όπως ο Ερυθρός Σταυρός, το Παγκόσμιο Ταμείο για τη φύση και πλήθος άλλες χρηματοδοτούμενες από τις ίδιες τράπεζες και πολυεθνικές επιχειρήσεις, φαινομενικά ανεξάρτητες.

Ένας ενδιάμεσος στόχος για να επιτευχθεί αυτό το σκιώδες τραπεζικό σύστημα, η παγκόσμια διακυβέρνηση, είναι η οργάνωση του κυβερνοχώρου και η κυβερνοασφάλεια, στην οποία αναφέρεται το παρόν νομοσχέδιο. Μετά την πανδημία COVID, η κυβερνοασφάλεια είναι εκείνη που οι ίδιοι οι οργανωτές θα επικαλεστούν ως έκτακτη ανάγκη στο πλαίσιο κρίσης για να επιβάλουν ως μοναδική και αναγκαία, χωρίς εναλλακτική λύση, την παγκόσμια διακυβέρνηση.

Σας θυμίζω την «προφητεία» του μέντορα του Παγκόσμιου Οικονομικού Φόρουμ Κλάους Σβαμπ που είπε στις 8 Ιουλίου 2020. «Όλοι ξέρουμε, αλλά εξακολουθούμε να μη δίνουμε τη δέουσα προσοχή στο τρομακτικό σενάριο μιας μαζικής επίθεσης στον κυβερνοχώρο, που θα μπορούσε να προκαλέσει πλήρη κατάρρευση στην παροχή ρεύματος, στις μεταφορές, στις υπηρεσίες των νοσοκομείων, στην κοινωνία μας, στο σύνολό της. Η κρίση του COVID-19 από αυτή την άποψη, θα μοιάζει με μια μικρή διαταραχή σε σύγκριση με μια μεγάλη επίθεση στον κυβερνοχώρο. Ας χρησιμοποιήσουμε την κρίση COVID-19 ως μια συγκυριακή ευκαιρία, προκειμένου να προβληματιστούμε σχετικά με τα μαθήματα που μπορεί να αντλήσει η κοινότητα ασφαλείας στον κυβερνοχώρο, ώστε να βελτιώσουμε την ετοιμότητά μας για μια πιθανή πανδημία στον κυβερνοχώρο». Αυτά είπε.

Μετά τον Γιωργάκη Παπανδρέου του ΠΑΣΟΚ, που πρώτος μίλησε στην Ελλάδα για μια παγκόσμια διακυβέρνηση…

**ΙΛΧΑΝ ΑΧΜΕΤ:** Όχι Γιωργάκης.

**ΓΕΩΡΓΙΟΣ ΑΠΟΣΤΟΛΑΚΗΣ:** Γεώργιος, κανένα πρόβλημα, κύριε συνάδελφε. Το διορθώνω. Και εμένα Γιωργάκη με λένε.

…και τον Αλέξη Τσίπρα που τον μιμήθηκε, ο Κυριάκος Μητσοτάκης είναι εκείνος που ανέλαβε να προωθήσει την πλήρη υποδούλωση της Ελλάδας στο θηρίο της παγκοσμιοποίησης.

Δεν ισχυριζόμαστε ότι έχουμε αντιληφθεί πλήρως το συνολικό σχέδιο υλοποίησης των επιδιώξεων τους, αυτών των πολυπρόσωπων και πολύ καλά χρηματοδοτούμενων δράσεων της παγκόσμιας ελίτ, αλλά η κυβερνοασφάλεια έχει επιλεγεί μαζί με την ψηφιοποίηση του κράτους, την ψηφιοποίηση του νομίσματος, την ψηφιοποίηση των ταυτοτήτων και των προσωπικών δεδομένων περιλαμβανομένων των ιατρικών δεδομένων, ως κρίκοι της ίδιας αλυσίδας, με την οποία θα συνδέονται οι άνθρωποι χωρίς ελευθερία και χωρίς δικαιώματα, με τις τράπεζες, τις πολυεθνικές επιχειρήσεις και τις δυνάμεις καταστολής της παγκόσμιας αστυνομίας στην υπηρεσία της παγκόσμιας διακυβέρνησης.

Σας εξήγησε ο ειδικός αγορητής μας γιατί καταψηφίζουμε το νομοσχέδιο για την οργάνωση νομικού προσώπου για τη διαχείριση της κυβερνοασφάλειας. Είναι απλό και καθαρό. Αρνούμαστε να στηρίξουμε έναν κρατικό κυβερνοχώρο, μέσα στον οποίο εδραιώνονται σε βάρος του λαού όλες εκείνες οι υποχρεωτικότητες, οι οποίες η καθεμία ξεχωριστά και όλες μαζί, αποδυναμώνουν την ελευθερία μας και χαλκεύουν τα ψηφιακά δεσμά μας.

Σε αυτόν τον κυβερνοχώρο λειτουργούν οι νέες ηλεκτρονικές ταυτότητες και σε αυτόν τον χώρο αποθηκεύονται οι πληροφορίες της ζωής μας που με ταχύτητα ντε τε συγκεντρώνουν συνδυαστικά.

Και μια και μιλάμε για τις νέες ηλεκτρονικές ταυτότητες, κύριε Υπουργέ, για τις οποίες διατυμπανίζατε ότι είναι ασφαλείς και απλαστογράφητες, εμείς σας λέγαμε ότι αυτές χακάρονται. Ιδού, προχθές και σ’ αυτό διαψευστήκατε. Η ΕΛΑΣ στην επιχείρηση Illuminati –και θα καταθέσω το σχετικό έγγραφο για τα Πρακτικά της Βουλής- για την εξάρθρωση εγκληματικής οργάνωσης πλαστογραφίας εγγράφων μεταναστών, βρήκε εργαστήρια κατάρτισης πλαστών εγγράφων και ταυτοτήτων, ακόμη και νέου τύπου, δηλαδή των νέων ψηφιακών σας καρτών.

(Στο σημείο αυτό ο Βουλευτής κ. Γεώργιος Αποστολάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τώρα, κύριε Υπουργέ της Ψηφιακής Διακυβέρνησης, θα τολμήσετε να μας ξαναπείτε ότι οι ηλεκτρονικές σας ταυτότητες είναι ασφαλείς; Δεν είναι και το ξέρετε. Η Νίκη δεσμεύεται να αναδείξει το θέμα αυτό στις επόμενες ημέρες.

Σε αυτόν, λοιπόν, τον κυβερνοχώρο καλούμαστε για να ασκούμε τα δικαιώματά μας μέσα από τις εφαρμογές της ηλεκτρονικής διακυβέρνησης, πολύ πιο έντονα τώρα με τον προσωπικό αριθμό κάθε πολίτη, που μας ετοιμάζετε, κύριε Υπουργέ. Ηλεκτρονική ταυτότητα, βιομετρικά στοιχεία και ιδίως βιομετρική φωτογραφία είναι τα δεσμά μας. Το ξέρετε και το ξέρουμε. Και θέλετε τώρα να σας ψηφίσουμε νόμο για να οργανώσετε την ασφάλεια της ηλεκτρονικής μας σκλαβιάς, του κυβερνοχώρου.

Η Νίκη πρώτη και μοναδική το βροντοφώναξε. Αξιώνουμε για όλους όσους για διάφορους λόγους, θρησκευτικούς, δημοκρατικούς ή λόγους πεποιθήσεων, αρνούμαστε να μπούμε σε αυτό το σύστημα υποχρεωτικότητας της δυνατότητας μιας εναλλακτικής πιστοποίησης της ταυτότητάς μας.

Εσείς, όμως, και όλοι εκείνοι που ακολουθείτε τις εντολές τους, μας επιβάλλετε υποχρεωτικότητες, δηλαδή δεσμά και θέλετε τώρα να συγκατατεθούμε με το νομοσχέδιο αυτό, να οργανώσετε σύστημα κυβερνοασφάλειας για να προστατεύσετε τον χώρο, στον οποίο χαλκεύετε τα ηλεκτρονικά μας δεσμά, τον κυβερνοχώρο. Ε, όχι δεν σφάξανε.

Δεν θα δεχθούμε ποτέ να γίνουμε και αυτόχειρες. Είναι βέβαιο ότι οι λαοί, όταν κατανοήσουν τον κίνδυνο, θα αμυνθούν για να προστατεύσουν τις ελευθερίες τους. Επί του παρόντος, εμείς σας λέμε ένα βροντερό «όχι» στα αντιλαϊκά σας σχέδια.

Τώρα, οι παγκοσμιοποιητές -το φανερό και σκιώδες τραπεζικό σύστημα- ετοιμάζουν την κατάργηση του φυσικού χρήματος, ετοιμάζουν τα CBDC, τα ψηφιακά νομίσματα, αποτελούν εδώ και χρόνια τον στόχο της νέας ψηφιακής οικονομίας όπως την ονειρεύεται και την έχει διακηρύξει το Great Reset, της μεγάλης επανεκκίνησης που ευαγγελίζεται ο «απόστολος της τέταρτης βιομηχανικής επανάστασης» ο Κλάους Σβαμπ και το Παγκόσμιο Οικονομικό Φόρουμ του Νταβός. Ιδρύθηκε το 1971 και προστέθηκε στα προϋπάρχοντα κλειστά ανεπίσημα ελίτ κυκλώματα προσώπων ιδιωτών, που όμως αναλαμβάνουν κυβερνητικά αξιώματα, με υπόγεια αλληλεπίδραση. Και μη μου πείτε ότι πρόκειται για μια αδιάφορη για την πολιτική ζωή της Ελλάδας κίνηση, γιατί θα είστε ψεύτες. Ο Κλάους Σβαμπ, ο οποίος βραβεύει και διορίζει ηγέτες εκ μέρους της διεθνιστικής τάξης πραγμάτων, είναι αυτός που έχει βραβεύσει Μητσοτάκη και Τσίπρα. Το βιβλίο του ο πρώτος, το είχε επιδεικτικά τοποθετημένο στο πρωθυπουργικό του γραφείο.

Σε πολύ λίγα χρόνια τα ψηφιακά νομίσματα θα είναι μία πραγματικότητα. Ο πολύς κόσμος ελάχιστα γνωρίζει γι’ αυτά και πώς να γίνει διαφορετικά, αφού οι λαϊκές μάζες στενάζουν υπό καθεστώς φυσικού χρήματος να εξασφαλίσουν τα προς το ζην και τα πολιτικά κόμματα της εξουσίας συνειδητά δεν τον πληροφορούν.

Η σύντομη αυτή παρέμβασή μας δεν έχει άλλο σκοπό, από το να συμβάλει, όσο είναι δυνατό, στην ενημέρωση και τον προβληματισμό του πολίτη. Κι αν βιαστείτε, για όσα σας λέω, να με κατατάξετε στην κατηγορία των συνωμοσιολόγων τούτο μόνο σας αντιτείνω, δείτε και μελέτησε την πολιτική της Κίνας…

**ΠΡΟΕΔΡΕΥΟΥΣΑ (Όλγα Γεροβασίλη):** Θα σας παρακαλούσα να ολοκληρώσετε, κύριε συνάδελφε.

**ΓΕΩΡΓΙΟΣ ΑΠΟΣΤΟΛΑΚΗΣ:** Θα πάρω και τον χρόνο της δευτερολογίας μου.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε πάρει ήδη παραπάνω χρόνο.

**ΓΕΩΡΓΙΟΣ ΑΠΟΣΤΟΛΑΚΗΣ:** Θα πάρω τον χρόνο της δευτερολογίας μου και δεν θα ξαναμιλήσω. Δύο λεπτά θέλω ακόμα.

Δείτε και μελετήστε την πολιτική της Κίνας με το ψηφιακό γουάν και το σύστημα κοινωνικής πίστωσης που το συνοδεύει. Εκεί θα δείτε το μέλλον της Ευρώπης.

Θα σας πω και τούτο: Στην Αυστρία, ο συντηρητικός καγκελάριος Καρλ Νεχάμερ ζητά το δικαίωμα χρήσης μετρητών σε συναλλαγές να προστατευθεί και μάλιστα με συνταγματική κατοχύρωση. Και αυτός συνωμοσιολόγος;

Στο διά ταύτα: Όπως έχει ήδη ανακοινωθεί, η Ευρωπαϊκή Ένωση σχεδιάζει την καθιέρωση ενός ψηφιακού ευρώ. Εάν δεν θέλουμε να βρεθούμε εγκλωβισμένοι σε έναν ψηφιακό κόσμο, σε έναν κυβερνοχώρο, όπου οι εναπομείνασες οικονομίες μας θα μετατραπούν σε ψηφιακά κουπόνια, σε έναν κόσμο που θα χάσουμε τη δυνατότητα να αποταμιεύουμε λεφτά με την ελπίδα να τα μετατρέψουμε σε ένα καλύτερο αύριο και σε έναν κόσμο που οι αντιφρονούντες το σύστημα θα μετατραπούμε σε παρίες, θα πρέπει ως λαός να λάβουμε δράση άμεσα. Η οικονομική ελευθερία ενός ανθρώπου συνεπάγεται και την ουσιαστική του ελευθερία.

Εμείς, ως Νίκη, προτείνουμε στον ελληνικό λαό πρώτα από όλα να αφήσει τον καναπέ και να κοιτάξει να αφυπνιστεί. Θα πρέπει να σταματήσει να στηρίζει τα διεθνιστικά και προδοτικά κόμματα της εξουσίας, της λεγόμενης κομματοκρατίας, που τόσες δεκαετίες κυβερνούν τη χώρα, οδηγώντας την στο σημερινό τέλμα. Να τους μαυρίσει, έτσι, για ένδειξη διαμαρτυρίας, τουλάχιστον στις επικείμενες ευρωπαϊκές εκλογές. Γιατί η επιβολή του ψηφιακού ευρώ είναι ευρωπαϊκό ζήτημα και εκεί στο Ευρωκοινοβούλιο θα ληφθεί η απόφαση. Γι’ αυτό πρέπει ο λαός να στείλει Βουλευτές που θα ορθώσουν ανάστημα. Και τέτοιοι Βουλευτές, που θα τους αντιπροσωπεύσουν επάξια και έντιμα, μόνο η Νίκη εγγυάται.

Δεύτερο και τελευταίο: Την επαύριο των ευρωεκλογών, ασχέτως του αποτελέσματος, επιβάλλεται η συλλογική οργάνωση των λαϊκών δυνάμεων και αν χρειαστεί η μαζική και ειρηνική διαμαρτυρία μας κατά των πολιτικών υιοθέτησης των CBDC. Η μάχη που μας περιμένει έχει τεράστια σημασία και δεν επιτρέπεται άλλη μια φορά να την κερδίσει ο καναπές και το «ωχ, αδελφέ».

Σας ευχαριστώ για την υπομονή σας.

(Χειροκροτήματα από την πτέρυγα της Νίκης)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η κ. Χριστίνα Σταρακά, Βουλευτής του ΠΑΣΟΚ - Κινήματος Αλλαγής.

**ΧΡΙΣΤΙΝΑ ΣΤΑΡΑΚΑ:** Σας ευχαριστώ πάρα πολύ.

Κύριε Υπουργέ, κυρίες και κύριοι συνάδελφοι, ξεκινώντας θα επισημάνω ότι η συζήτηση για το συγκεκριμένο νομοσχέδιο, που συζητείται σήμερα στη Βουλή, γίνεται υπό τη σκιά διεθνών εξελίξεων που συνταράσσουν την αξιοπιστία της χώρας, αλλά επιφέρουν και το διεθνή διασυρμό της.

Συγκεκριμένα, εγκρίθηκε, χθες, το ψήφισμα - κόλαφος του Ευρωπαϊκού Κοινοβουλίου για το κράτος δικαίου, την ελευθερία του Τύπου, αλλά και τις ατομικές ελευθερίες στην Ελλάδα. Και θέτω ένα ερώτημα: Γιατί το Ευρωκοινοβούλιο έφτασε σε αυτή την απόφαση; Γιατί ακόμα και η ευρωομάδα του κόμματος του Εμανουέλ Μακρόν, του πολιτικού που κατ’ εξοχήν έχει ως παράδειγμα ο Κυριάκος Μητσοτάκης, το στήριξε ένθερμα; Είναι απλώς εν όψει ευρωεκλογών η κόντρα με το ευρωπαϊκό λαϊκό κόμμα;

Μάλλον η αλήθεια βρίσκεται ακριβώς στους λόγους που επικαλείται το ψήφισμα και παραθέτω μερικούς, όπως ακριβώς αναγράφονται: «Η Ελλάδα έχει τη χαμηλότερη κατάταξη από οποιαδήποτε χώρα της Ευρωπαϊκής Ένωσης, 107η θέση στον παγκόσμιο δείκτη ελευθερίας του Τύπου των δημοσιογράφων, χωρίς σύνορα για το 2023». Και ξέρετε ποια γεγονότα μάς έχουν φέρει στην 107η θέση; Το έγκλημα στα Τέμπη, το σκάνδαλο «Predator», μέσω του οποίου παρακολουθήθηκε και ο Πρόεδρος του ΠΑΣΟΚ, οι αγωγές κατά δημοσιογράφων, το πολύνεκρο προσφυγικό ναυάγιο της Πύλου, οι έρευνες της δολοφονίας Καραϊβάζ.

Παράλληλα, το ίδιο ψήφισμα, μάς κατατάσσει στην ίδια λίστα με την Ουγγαρία, καλώντας την επιτροπή να αναλάβει δράση. Τι έχει να σχολιάσει για όλα αυτά ο Κυβερνητικός Εκπρόσωπος που μας είπε τις προάλλες για αυτά τα μεγάλα βήματα προόδου της Κυβέρνησης στο κράτος δικαίου, χρησιμοποιώντας πάντα αυτή τη βολική -κυριολεκτικά βολική- θεωρία των εξωτερικών εχθρών που, δήθεν, θέλουν να πλήξουν την πατρίδα;

Εδώ, αγαπητοί συνάδελφοι της Κυβέρνησης, κανένα damage control δεν είναι αποτελεσματικό από αυτά που επιχειρήσατε με τα δημοσιεύματα των τελευταίων ημερών. Εδώ υπάρχει μία αλήθεια. Ο κ. Μητσοτάκης είναι ο αρχιερέας της συγκάλυψης, του σκανδάλου των υποκλοπών και των παραβιάσεων του κράτους δικαίου και δεν διαθέτει ούτε τα ηθικά, αλλά ούτε και τα πολιτικά εχέγγυα για να εγγυηθεί την ψηφιακή ασφάλεια και την προστασία ετούτης εδώ της χώρας.

Πάμε στην ουσία του νομοσχεδίου. Αρχικά η κυβερνοασφάλεια αφορά μια εξαιρετικά σημαντική υπόθεση, που περιλαμβάνει τον συντονισμό ιδιαίτερα ευαίσθητων και κρίσιμων τομέων ασφάλειας της χώρας. Και παρ’ όλο που η θεσμοθέτηση της Εθνικής Αρχής Κυβερνοασφάλειας ως ανεξάρτητη αρχή αποτελεί μια σοβαρή ευρωπαϊκή εκκρεμότητα της χώρας μας, το αρμόδιο Υπουργείο, με το υφιστάμενο νομοσχέδιο, επιχειρεί την υλοποίησή της με τρόπο που μας βρίσκει αντίθετους και ιδεολογικά, αλλά μας βρίσκει και εξαιρετικά ανήσυχους για τη λειτουργία της και τη λειτουργικότητά της.

Και η κριτική μας αφορά τρία σημεία: Αρχικά, η σύσταση της αρχής με τη μορφή νομικού προσώπου δημοσίου δικαίου, με τη διοίκηση δηλαδή να επιλέγεται και να εποπτεύεται από την εκάστοτε κυβέρνηση και από τον εκάστοτε αρμόδιο Υπουργό, δεν συνάδει με τον ρόλο μιας πραγματικά ανεξάρτητης εθνικής αρχής κυβερνοασφάλειας. Η Ελλάδα διολισθαίνει στην κατηγορία του κράτους δικαίου. Οι πολίτες νιώθουν απροστάτευτοι και αποστρέφονται, κυρίως, την πολιτική ως ένα πεδίο διαφθοράς και συνδιαλλαγής. Και εσείς, μέσα σε όλο αυτό το περιβάλλον, δημιουργείτε μία ακόμα πλήρως ελεγχόμενη δομή, η οποία περιορίζει την ευελιξία και τον σκοπό.

Έτσι απαντάτε σε όλα αυτά τα ζητήματα; Πραγματικά, αυτή είναι η απάντησή σας σε όλα αυτά τα ζητήματα;

Αυτό που απαιτείται, αγαπητοί συνάδελφοι, είναι η ριζοσπαστική επαναθεμελίωση του κράτους και η σύγκρουση με όλα τα κλειστά συστήματα, η απελευθέρωση των θεσμών από τον σφιχτό εναγκαλισμό με την Κυβέρνηση, με την εκάστοτε εξουσία, με την εκάστοτε κυβέρνηση, η οποία θα γκρεμίσει τα τείχη της συναλλαγής, ενισχύοντας την αξιοκρατία, τη διαφάνεια και την εμπιστοσύνη των πολιτών.

Στο πλαίσιο αυτό, λοιπόν, η Εθνική Αρχή Κυβερνοασφάλειας θα έπρεπε να είναι ανεξάρτητη αρχή και η οποία θα είχε και διοικητική, αλλά και λειτουργική αυτοτέλεια, με διοικητικό δηλαδή συμβούλιο, το οποίο θα επιλέγεται από εδώ, από τη Βουλή, με ανοιχτές διαδικασίες και διακομματικό έλεγχο, θωρακισμένο απέναντι σε οποιαδήποτε αυθαιρεσία και θα έπρεπε να έχει οριοθετημένες σχέσεις με τις άλλες αρμόδιες αρχές, ιδίως με την ΑΔΑΕ.

Δεύτερο θέμα. Οι υποστηρικτικές υπηρεσίες της αρχής, όπως είναι η Διεύθυνση Διοίκησης Οικονομικού, Προμηθειών, Πληροφορικής, αποτελούν κομβικές οργανικές μονάδες προκειμένου να υποστηριχθεί η λειτουργία αυτής της αρχής. Θα έπρεπε να υπάρχουν και η απουσία τους πραγματικά δείχνει την προχειρότητα του νομοσχεδίου αυτού. Όπως, επίσης, προβληματικές είναι και οι διατάξεις που δίνουν τη δυνατότητα να καλύπτεται η διοίκηση από απόστρατους, καθώς και η ασάφεια σε πάρα πολλά κριτήρια και στην αξιολόγηση των επιλεγμένων στη θέση της διοίκησης. Φοβόμαστε, λοιπόν, ότι οδεύουμε για μία ακόμη φορά στη διαδικασία τακτοποίησης ημετέρων μετά.

Τρίτο θέμα είναι η στελέχωση της δομής. Είναι γνωστό πως τόσο οι φορείς της κεντρικής κυβέρνησης όσο και ειδικότερα ο τομέας της κυβερνοασφάλειας είναι υποστελεχωμένος. Την τελευταία δεκαετία δεν έχουν γίνει καθόλου προσλήψεις προσωπικού και είναι ένα ερώτημα και αυτό πώς θα καλυφθούν οι ανάγκες αυτής της δομής, όταν στον ιδιωτικό τομέα τα πράγματα είναι απείρως ευνοϊκότερα σε επίπεδο τόσο μισθολογικό, αλλά και σε επίπεδο εξέλιξης. Και με ποια κριτήρια; Επιβάλλεται, λοιπόν, να απαντήσετε και σε αυτά εδώ.

Αξίζει να κάνουμε και μία αναφορά στην τροπολογία που μας φέρατε τελευταία στιγμή σχετικά με το νέο πλαίσιο ενισχύσεων για επιχειρήσεις και αγρότες που πλήττονται από φυσικές καταστροφές. Θεωρούμε ότι είναι ένα πολύ γενικόλογο πλαίσιο. Θετικά βλέπουμε, όμως, τη συγκεκριμένη τροπολογία, παρά την ασάφεια που υπάρχει. Όμως, πάνω σε αυτό γεννάται ένα ερώτημα. Γιατί έρχεται η Κυβέρνηση τόσο καιρό μετά από τις καταστροφές που έπληξαν τη χώρα μας; Έπρεπε να βγουν οι αγρότες με τα τρακτέρ στον δρόμο για να αναλάβει η Κυβέρνηση αυτές τις πρωτοβουλίες; Τόσο καιρό ή εθελοτυφλούσε ή συνειδητά κορόιδευε τον κόσμο. Ένα από τα δύο συμβαίνει.

Συμπερασματικά, το ΠΑΣΟΚ που είναι η παράταξη πραγματικά των ανεξάρτητων αρχών πρώτη μίλησε για την επερχόμενη ψηφιακή επανάσταση με τα οφέλη και τους κινδύνους της, δημιουργώντας νέους θεσμούς διαφάνειας, ψηφιακά εργαλεία για την ηλεκτρονική διακυβέρνηση. Αυτή είναι η πολιτική μας προίκα και είμαστε περήφανοι γι’ αυτό.

Κυρίες και κύριοι συνάδελφοι, κλείνοντας θα ήθελα να κάνω μια παρατήρηση. Μπορεί αυτά τα ζητήματα του κράτους δικαίου να μην είναι αυτά τα οποία κερδίζουν ή χάνουν τις εκλογές. Όντως, η κοινωνία έχει άλλα προβλήματα. Την απασχολεί η ακρίβεια, το εισόδημα, οι μισθοί, οι συντάξεις.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Σταρακά, έχετε ξεπεράσει τον χρόνοκατά πολύ.

**ΧΡΙΣΤΙΝΑ ΣΤΑΡΑΚΑ:** Τελειώνω. Ένα λεπτό δώστε μου.

Όμως, είναι από αυτά τα ζητήματα που έρχονται και παγιώνουν τη δυσαρέσκεια και κάνουν ακόμη πιο βαθιά την ανησυχία για το μέλλον. Στη χώρα μας ένα είναι το σίγουρο, ότι αξίζουμε πολύ καλύτερη μοίρα να έχουμε από την Ουγγαρία του Όρμπαν.

Στο πλαίσιο αυτό, δεν μπορούμε να υπηρετήσουμε τίποτα λιγότερο από ένα πολιτικό σχέδιο που θα στηρίζεται σε ένα τρίπτυχο: λογοδοσία, διαφάνεια, αξιοκρατία. Συνεπώς, λοιπόν, δεν θα υποστηρίξουμε καμμία νομοθετική πρωτοβουλία που αφήνει υπόνοιες για κλειστά συστήματα συνδιαλλαγής εις βάρος της δημοκρατίας, της ασφάλειας, των θεσμών, της κοινωνίας, αλλά και των πολιτών. Γι’ αυτό, λοιπόν, καταψηφίζουμε το συγκεκριμένο νομοσχέδιο.

Σας ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο κ. Αναστάσιος Οικονομόπουλος.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, από το Α΄ Κεφάλαιο, άρθρα 1 και 2, ήδη διαφαίνεται η αντίληψη της Κυβέρνησης για την κυβερνοασφάλεια.

Συγκεκριμένα, στο άρθρο 1 που αφορά τον σκοπό, δηλώνει ότι οι σκοποί είναι δύο: Ο πρώτος είναι η οργάνωση ενός λειτουργικού συστήματος σχετικά με την κυβερνοασφάλεια μέσω του εκσυγχρονισμού και της ενίσχυσης των δυνατοτήτων της αρμόδιας Εθνικής Αρχής Κυβερνοασφάλειας, η οποία καθίσταται νομικό πρόσωπο δημοσίου δικαίου, προκειμένου να καταστεί αποτελεσματικότερη η άσκηση των καθηκόντων τους. Είναι οξύμωρο σχήμα να υποβιβάζεται μία αρχή από υπηρεσία Υπουργείου σε νομικό πρόσωπο δημοσίου δικαίου και να θεωρείται αυτό ως προσπάθεια καλύτερης οργάνωσης και ενίσχυσης για αποτελεσματικότερη δράση.

Δεύτερος σκοπός δηλώνεται η διατήρηση και ενίσχυση της εμπιστοσύνης των πολιτών στις ψηφιακές υπηρεσίες. Όχι πραγματική η ασφάλεια, αλλά η ενίσχυση του αισθήματος ασφάλειας των πολιτών, κάτι που θα μου επιτρέψετε να πω μου θυμίζει την ασφάλεια των τρένων, όπως επιβεβαιώνεται.

Στο Κεφάλαιο Β΄, άρθρα 3 - 29 ρυθμίζονται τα ζητήματα σύστασης της αρχής. Εξαρχής, στο άρθρο 3 διαφαίνεται πως έχει και ρόλο τεχνολογικού ερευνητικού φορέα της παραγράφου β, του άρθρου 13α του ν.4310/2014, που εποπτεύεται από άλλους φορείς Υπουργεία, γεγονός που καθιστά ευκολότερη τη σύνθεση του νέου νομικού προσώπου δημοσίου δικαίου και δυσκολότερη τη λειτουργία του λόγω συναρμοδιοτήτων ή και σύγκρουσης αρμοδιοτήτων.

Στο άρθρο 4 που αφορά τον σκοπό και τις αρμοδιότητες της αρχής παρατηρείται μια συγκεντρωτική τάση πολλών επιπέδων και συνεχίζεται στην παράγραφο 2 όπου περιγράφονται δεκαοκτώ τον αριθμό, από εντελώς επιτελικές οι τρεις πρώτες, όπως η χάραξη πολιτικής και εθνικής στρατηγικής κυβερνοασφάλειας, ως και τελείως εφαρμοστικές αρμοδιότητες στο τέλος, παραδείγματος χάριν εντοπισμός απειλών ή τεχνικά μέτρα σε συνεργασία με την Ελληνική Αστυνομία, την ΕΥΠ, το Υπουργείο Εθνικής Άμυνας κ.λπ., με ακαθόριστο πλαίσιο συνεργασιών και διαδικασιών.

Στο άρθρο 5 περιγράφονται μόνο τα ελάχιστα προσόντα του διοικητή και των υποδιοικητών στο άρθρο 6, χωρίς συντελεστές βαρύτητας σε μόρια των μεταπτυχιακών ή των διδακτορικών και άλλων προσόντων που ζητείται δεκαετής προϋπηρεσία συναφείς, που στον ιδιωτικό τομέα μπορεί να την παρουσιάσει κανείς με μια απλή βεβαίωση εργοδότη. Δεν γίνεται καμμία αναφορά για τους αποφοίτους της Εθνικής Σχολής Δημόσιας Διοίκησης και Αυτοδιοίκησης που έχουν αυξημένα διοικητικά προσόντα, ώστε αν συμβεί να έχουν και τα ειδικά προσόντα, παραδείγματος χάριν μεταπτυχιακούς ή διδακτορικούς τίτλους στην κυβερνοασφάλεια, να μοριοδοτηθούν κατάλληλα. Ούτε προβλέπεται καν μεταπτυχιακός τίτλος ή σχετικές σπουδές για τους υποδιοικητές. Απλά ένα οποιοδήποτε πτυχίο ανώτατου εκπαιδευτικού ιδρύματος ούτε καν πληροφορικής. Δηλαδή, ένας ιδιώτης έμπορος συσκευών ρούτερ, επί παραδείγματι, περνάει εύκολα τα κριτήρια. Επίσης, μπορεί να έρχεται από τους πάσης φύσεως υπαλλήλους του δημοσίου, χωρίς πάλι να περιγράφεται αξιολογική κλίμακα προσόντων. Είναι φανερό ότι σκοπός είναι ο διορισμός ημετέρων, με τα ελάχιστα προσόντα και όχι των καλύτερων υποψηφίων με αξιοκρατικά.

Στο άρθρο 7 όπου περιγράφονται οι αρμοδιότητες του διοικητή περιλαμβάνονται και αρμοδιότητες απευθείας ανάθεσης έργων και εκπόνησης μελετών.

Ομοίως, στο άρθρο 8 δεν υπάρχει ασυμβίβαστο ενασχόλησης με ιδιωτικές εταιρείες ή κατοχής μετοχών εταιρειών στον τομέα της κυβερνοασφάλειας πριν ή μετά την επιλογή του. Γιατί η διατύπωση λέει για πλήρη και αποκλειστική απασχόληση κατά τη θητεία μόνο.

Στο άρθρο 9 συνεχίζεται στο ίδιο πνεύμα η αοριστία προσόντων και ενασχολήσεων και στα στελέχη των γραφείων διοικητή και υποδιοικητών. Η δομή της αρχής παρουσιάζεται αδρομερώς στο άρθρο 10 μόνο ως προς τις γενικές διευθύνσεις και έχει αφεθεί να οριστεί με ΚΥΑ η λεπτομερής δομή της κατά διευθύνσεις και τμήματα.

Στο άρθρο 13 έχουν γίνει ορισμένα σοβαρά λάθη που αφορούν την ασφάλεια και τη στεγανότητα της ΕΥΠ, όταν ρητά αναφέρεται απόσπαση μέχρι έξι υπαλλήλων της ΕΥΠ, ενώ κανονικά οι υπηρεσιακές μεταβολές τους είναι μη δημοσιεύσιμες.

Στο άρθρο 14 περί εχεμύθειας, έχει γίνει παράλειψη των δικηγόρων και άλλων συνεργατών που θα ασχοληθούν με υποθέσεις της αρχής και επίσης έχει γίνει παράλειψη ότι αυτοί πρέπει να διαθέτουν και πιστοποίηση για διαχείριση διαβαθμισμένων θεμάτων ανάλογα με την υπόθεση που απαιτείται. Θα πρέπει να προστεθεί ειδικότερη παράγραφος που να περιλαμβάνει την υποχρέωση εχεμύθειας όχι των μονίμων υπαλλήλων μόνο, αλλά και όλων όσων εργαστούν περιστασιακά στην αρχή ή για λογαριασμό της, ακόμη και των εμπειρογνωμόνων ή των δικηγόρων παρ’ όλο που οι τελευταίοι ήδη δεσμεύονται από το σύνηθες πλαίσιο του δικηγορικού απορρήτου. Πλην, όμως, εδώ πέρα μιλάμε για διαχείριση διαβαθμισμένων εγγράφων και χρειάζεται άλλου είδους πιστοποίηση.

Για το άρθρο 15 που αφορά τους πόρους, αναμενόμενη και η πρόβλεψη ένταξης στον προϋπολογισμό του Υπουργείου Ψηφιακής Διακυβέρνησης, όμως, στην παράγραφο β περιλαμβάνεται επιχορήγηση εκτός από το δημόσιο ή από την Ευρωπαϊκή Ένωση και από ευρωπαϊκούς ιδιωτικούς φορείς, χωρίς ασφαλιστικές δικλίδες, παραδείγματος χάριν ασυμβίβαστα χρηματοδοτήσεων ή θητείας σε θέσεις προϊσταμένων μεταξύ ιδιωτικών εταιρειών και αρχής.

Στο Γ΄ Μέρος Α16 έως 19 ρυθμίζονται διάφορα ζητήματα της τεχνολογικής διάστασης της αρχής. Με το άρθρο 16 εντάσσεται στους φορείς της παραγράφου β, του άρθρου 13Α του ν.4310 χωρίς ασφαλιστικές δικλίδες συγχρηματοδοτήσεις αρχής και τη σύναψη συμβάσεων κάθε είδους.

Με το άρθρο 18 θα πρέπει να επισημανθεί ότι το ποσό των 2 εκατομμυρίων ευρώ δεν επαρκεί για τη λειτουργία της αρχής, αφού αναλαμβάνει τετραπλής διάστασης καθήκοντα και πρέπει να αυξηθεί.

Με το άρθρο 19 γίνεται το λάθος να αποκαλύπτεται η συμμετοχή υπαλλήλου της ΕΥΠ και θα πρέπει να αλλάξει η διατύπωση για τους προαναφερθέντες λόγους. Στο κεφάλαιο ε του Α΄ Μέρους, άρθρα 20 και 22, οι αναγραφόμενες εξουσιοδοτικές, μεταβατικές και καταργούμενες διατάξεις παρουσιάζουν κενά και ασάφειες, όπως άλλωστε συμβαίνει και με το σύνολο του νόμου.

Με το άρθρο 20 προβλέπεται κοινή υπουργική απόφαση τριών Υπουργών για την έγκριση του οργανισμού της αρχής, με τον οποίο θα καθορίζεται εσωτερικά οι αρμοδιότητες των γενικών διευθύνσεων, των διευθύνσεων και των τμημάτων, αλλά υπάρχει ασάφεια στο ποια θα είναι αυτά.

Με το άρθρο 21 προβλέπεται και η αυθαίρετη τοποθέτηση προϊσταμένων από τον διοικητή μέχρι να τοποθετηθούν βάσει του Υπαλληλικού Κώδικα χρονικά αόριστο σημείο και χωρίς ορόσημο και έως την επαρκή στελέχωση της αρχής υποστηρίζεται από το Υπουργείο Ψηφιακής Διακυβέρνησης, γεγονός επίσης αόριστο χρονικά και θα υπάρξει λειτουργικό κενό αν δεν στελεχωθεί σύντομα η αρχή, γιατί με το άρθρο 22 του παρόντος καταργείται το σχετικό άρθρο 50 του ν.4365.2019. Συνεπώς είναι πολλαπλά προβληματική η σύσταση της νέας αρχής.

Τέλος, στο άρθρο 25 δεν προβλέπονται ασφαλιστικές δικλίδες ούτε για το ύψος των τελών για τις συχνότητες, ούτε για την ασφάλιση διαστημικών αντικειμένων των δημοσίων φορέων.

Για τους ανωτέρω λόγους καταψηφίζουμε το νομοσχέδιο.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Κοινοβουλευτικός Εκπρόσωπος των Σπαρτιατών, ο κ. Χαλκιάς.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, η εισήγηση της Κυβέρνησης για τη δημιουργία Εθνικής Αρχής Κυβερνοασφάλειας αφήνει να γεννώνται πολλά ερωτηματικά, κυρίως προς τον σκοπό της ύπαρξής της, καθώς και της εν γένει λειτουργίας της. Ναι, το ηλεκτρονικό έγκλημα έχει πάρει τρομακτικές διαστάσεις τα τελευταία χρόνια, ενώ οι απειλές στον κυβερνοχώρο πρέπει να αντιμετωπίζονται άμεσα τόσο για την ασφάλεια των πολιτών όσο και της Ελλάδας. Ωστόσο η δημιουργία της συγκεκριμένης εθνικής αρχής κάθε άλλο παρά αποτελεσματική κρίνεται κι αυτό γιατί η όλη δομή της, όπως φαίνεται από τις διατάξεις του νομοσχεδίου, αφήνει χώρο να χρησιμοποιηθεί ως όχημα σκιωδών δραστηριοτήτων.

Αρχικά, το σχέδιο νόμου για τη δημιουργία της Εθνικής Αρχής Κυβερνοασφάλειας εμπλέκει λειτουργίες που εμφανώς θα έπρεπε να είναι διαχωρισμένες, όπως της ηλεκτρονικής εθνικής ασφάλειας, καθώς και της προστασίας από κυβερνοεπιθέσεις σε επιχειρήσεις και πολίτες. Η διοίκηση της εν λόγω αρχής ορίζεται αποκλειστικά από την εκάστοτε κυβέρνηση. Η αρχή αυτή λειτουργεί με πλήρη αδιαφάνεια. Υπάρχουν σαφείς περιορισμοί στο προσωπικό για αυστηρή εχεμύθεια και μη αποκάλυψη οποιωνδήποτε πληροφοριών για οποιοδήποτε ζήτημα και επομένως πρόκειται για μια ηλεκτρονική ΕΥΠ. Όμως τέτοια μυστικότητα για θέματα προστασίας από κυβερνοεπιθέσεις σε επιχειρήσεις, τη στιγμή που αυτές πρέπει να αποκαλυφθούν, δεν βοηθά.

Για παράδειγμα, στο Ηνωμένο Βασίλειο, μια χώρα πρότυπο σε θέματα κυβερνοασφάλειας, αλλά και με πρόβλεψη που υπάρχει στην Ευρωπαϊκή Ένωση ακόμα και στις Ηνωμένες Πολιτείες, περιστατικά κυβερνοεπιθέσεων σε επιχειρήσεις με υποκλοπή δεδομένων οφείλουν υποχρεωτικά να γνωστοποιούνται εντός εβδομήντα δύο ωρών στην αρμόδια ανεξάρτητη αρχή από τις ίδιες τις επιχειρήσεις για τη λήψη των απαραίτητων μέτρων. Διαφορετικά οι επιχειρήσεις αντιμετωπίζουν βαριά πρόστιμα. Τέτοια πρόβλεψη υπάρχει στη χώρα μας, όπου η αναφορά πρέπει να γίνει στην Αρχή Προστασίας Δεδομένων Προσωπικού Χαρακτήρα, αν είναι δυνατόν εντός εβδομήντα δύο ωρών, χωρίς, όμως, να φαίνεται η ύπαρξη ή πρόβλεψη προστίμου σε αντίθετη περίπτωση.

Στο Ηνωμένο Βασίλειο για την προστασία από κυβερνοεπιθέσεις υπάρχει το εθνικό κέντρο κυβερνοασφάλειας. Το κέντρο αυτό παρέχει συμβουλές, πληροφορίες και υποστήριξη στον δημόσιο και ιδιωτικό τομέα σχετικά με τον τρόπο αποφυγής κυβερνοαπειλών. Για τον σκοπό αυτό έχει καθορίσει ένα πλαίσιο εργασίας δομημένο γύρω από τέσσερις γενικούς στόχους ασφαλείας και δεκατέσσερις αρχές για την ασφάλεια στον κυβερνοχώρο, το οποίο πρέπει να εφαρμόζεται από επιχειρήσεις και οργανισμούς. Το ίδιο κέντρο διαθέτει σημείο αναφοράς και καταγγελιών ακόμα και για απόπειρες υποκλοπής δεδομένων, προκειμένου να κάνουν τα πάντα για να εντοπίσει τους επίδοξους εγκληματίες του διαδικτύου. Δεν αφήνει να πέσει ούτε καρφίτσα από εγκληματική διαδικτυακή δραστηριότητα που να μην προσπαθεί να αντιμετωπίσει.

Η οδηγία 2555/2022, την οποία η Κυβέρνηση επικαλείται, προβλέπει τη μη εφαρμογή της οδηγίας σε οντότητες δημόσιας διοίκησης σχετικές με εθνική ασφάλεια, δημόσια τάξη, άμυνα κ.λπ.. Η οδηγία αυτή διαχωρίζει αυτά τα ζητήματα από αυτά που αφορούν επιχειρήσεις, πολίτες κ.λπ.. Ωστόσο η Κυβέρνηση κάνει ακριβώς το αντίθετο, αφού εμπλέκει την ΕΥΠ, το Υπουργείο Προστασίας του Πολίτη και το Υπουργείο Εθνικής Άμυνας. Εάν η ελληνική Κυβέρνηση θέλει να εξασφαλίσει την εθνική ασφάλεια στον κυβερνοχώρο ας ενισχύσει την ΕΥΠ. Εάν θέλει να περιορίσει το ηλεκτρονικό έγκλημα, ας ενισχύσει τη Δίωξη Ηλεκτρονικού Εγκλήματος της Ελληνικής Αστυνομίας. Εάν θέλει να δημιουργήσει κάποιο κανονιστικό πλαίσιο που θα βοηθήσει επιχειρήσεις και οργανισμούς ας αντιγράψει το μοντέλο του Ηνωμένου Βασιλείου.

Στο νομοσχέδιο της Κυβέρνησης τέτοιες προβλέψεις, όπως εκείνες του εθνικού κέντρου κυβερνοασφάλειας του Ηνωμένου Βασιλείου, δεν φαίνονται πουθενά. Αντίθετα, βλέπουμε πλήρη αδιαφάνεια να χαρακτηρίζει τη λειτουργία της συγκεκριμένης εθνικής αρχής, ρισκάροντας να υπάρξουν φαινόμενα υποκλοπών χωρίς ποτέ κανένας να μπορεί να μιλήσει ή να βρει το δίκιο του.

Οι διατάξεις περί εχεμύθειας που υπάρχουν στο νομοσχέδιο, έρχονται σε πλήρη αντίθεση με τον σκοπό δημιουργίας τέτοιων φορέων με βάση τα όσα προτείνει η Ευρωπαϊκή Ένωση.

Στο άρθρο 11 δημιουργείται η Επιτροπή Εσωτερικού Ελέγχου. Όταν είναι εμπλεκόμενος ο διοικητής, τι γίνεται σε αυτή την περίπτωση; Αυτή η Επιτροπή Εσωτερικού Ελέγχου λογοδοτεί μόνο στον διοικητή. Τι θα γίνει σε περίπτωση που ο διοικητής είναι εμπλεκόμενος; Δεν θα έπρεπε να υπάρχει μια πρόβλεψη να λογοδοτεί αυτή η επιτροπή στη Βουλή, στις ανώτατες δικαστικές αρχές της χώρας;

Τέλος κάτι ακόμα πολύ σημαντικό -και το οποίο δεν έχει συζητηθεί κατά τη γνώμη μου επαρκώς- αφορά στα άρθρα 6 και 8, αλλά και τους υπαλλήλους που θα στελεχώσουν τον φορέα. Οι άνθρωποι που κατέχουν τέτοιου τύπου πτυχία, μεταπτυχιακά και εμπειρία στον ιδιωτικό τομέα λαμβάνουν τουλάχιστον 5.000 με 6.000 ευρώ το μήνα. Γιατί να έρθουν να δουλέψουν στο δημόσιο; Ένας απλός απόφοιτος πληροφορικής ξεκινάει να δουλεύει με τουλάχιστον 1.500 ευρώ τον μήνα. Θα αφήσει τέτοιο μισθό συν τα δώρα και τα μπόνους παραγωγικότητας, για να έρθει να δουλέψει στο δημόσιο για λιγότερα από 1.000 ευρώ τον μήνα;

Θα πρέπει να εξετάσετε σοβαρά το μισθολογικό κομμάτι γενικά του δημόσιου τομέα. Το έχουμε ξαναπεί και σε προηγούμενες συζητήσεις. Εάν θέλετε να είναι ο δημόσιος τομέας ανταγωνιστικός, εάν θέλετε να υπάρχουν δημόσιοι υπάλληλοι υψηλών δεξιοτήτων, όπως αυτοί που απαιτούνται για τη στελέχωση αυτού του φορέα, θα πρέπει να δώσετε και τα αντίστοιχα κίνητρα.

Στο άρθρο 6 βλέπουμε προσόντα, κωλύματα και ασυμβίβαστα του διοικητή. Ο διοικητής επιλέγεται και διορίζεται με πράξη του Υπουργικού Συμβουλίου, η οποία εκδίδεται μετά από εισήγηση του Υπουργού Ψηφιακής Διακυβέρνησης. Και ήθελα να ρωτήσω, γιατί σε κάθε ανεξάρτητη αρχή επιμένετε να διορίζετε εσείς τους διοικητές και να μην επιλέγονται κατόπιν γραπτού διαγωνισμού ή κληρώσεως; Θα θέλαμε μια απάντηση σε αυτό κύριε Υπουργέ.

Άρθρο 18 :«Επιχορήγηση εθνικής κυβερνοασφάλειας, προσθήκη παραγράφου 12 στο άρθρο 75». Στο άρθρο 75 του ν.4070/2012 (Α΄ 82), περί των τελών για δικαιωμάτων χρήσης προστίθεται παράγραφος 12 ως εξής: Η Εθνική Αρχή Κυβερνοασφάλειας επιχορηγείται ετησίως με το ποσό των δύο εκατομμυρίων ευρώ από το αποθεματικό που προβλέπεται στην παράγραφο 6 για την κάλυψη των πάσης φύσεως λειτουργικών και αναπτυξιακών της αναγκών. Η επιχορήγηση διενεργείται με απόφαση του Υπουργού Ψηφιακής Διακυβέρνησης εντός των τριών πρώτων μηνών κάθε έτους. Με απόφαση του Υπουργού Ψηφιακής Διακυβέρνησης δύναται να τροποποιείται το ως άνω ποσό καθώς και να ρυθμίζεται κάθε αναγκαία λεπτομέρεια για την εφαρμογή του παρόντος.

Στο άρθρο 15 μιλάτε για τους πόρους της Εθνικής Αρχής Κυβερνοασφάλειας και συνέχεια στο άρθρο 18 της δίνετε ετησίως με απόφαση του Υπουργού το ποσό, όπως προανέφερα, των δύο εκατομμυρίων ευρώ σαν επιχορήγηση, χωρίς να αιτιολογείται το υπέρογκο αυτό ποσό. Άλλωστε μιλάμε για μια εθνική αρχή που δεν έχει καν συσταθεί και άρα δεν μπορούμε να γνωρίζουμε ούτε τα λειτουργικά της έξοδα, ούτε και το κόστος αποπεράτωσης της αποστολής της.

Μήπως κύριε υπουργέ το ποσό αυτό είναι το δωράκι που θα κάνετε στα γαλάζια golden boys που θα τη στελεχώσουν;

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Υπουργός ο κ. Παπαστεργίου για την κατάθεση νομοτεχνικών βελτιώσεων.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Καταθέτουμε, κυρία Πρόεδρε, τις νομοτεχνικές βελτιώσεις. Αφορούν κυρίως λεκτικές διορθώσεις του νομοσχεδίου.

(Στο σημείο αυτό ο Υπουργός Ψηφιακής Διακυβέρνησης, κ. Δημήτριος Παπαστεργίου καταθέτει τις προαναφερθείσες νομοτεχνικές βελτιώσεις, οι οποίες έχουν ως εξης:

ΑΛΛΑΓΗ ΣΕΛΙΔΑΣ

(Να μπει η σελίδα 226)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο Βουλευτής της Νέας Δημοκρατίας κ. Σπανιάς Αριστοτέλης**.**

Ορίστε, έχετε τον λόγο.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Κυρία Πρόεδρε, κύριοι Υπουργοί, κυρίες και κύριοι συνάδελφοι, συζητάμε σήμερα το σχέδιο νόμου του Υπουργείου Ψηφιακής Διακυβέρνησης με θέμα: «Εθνική Αρχή Κυβερνοασφάλειας και λοιπές διατάξεις».

Το σχέδιο νόμου αναλύει τη σύσταση του νέου νομικού προσώπου δημοσίου δικαίου, η οποία κρίνεται απαραίτητη λόγω της ανάγκης ύπαρξης ενός εξειδικευμένου φορέα κυβερνοασφάλειας ο οποίος θα συγκεντρώνει τεχνογνωσία υψηλού επιπέδου και θα διαθέτει τις κατάλληλες τεχνολογικές υποδομές και εργαλεία για την αποτελεσματική υλοποίηση της αποστολής του. Η δημιουργία μιας Εθνικής Αρχής Κυβερνοασφάλειας αποτελεί υποχρέωση που απορρέει από το νομικό πλαίσιο της Ευρωπαϊκής Ένωσης, ενώ ο οριζόντιος χαρακτήρας της καθώς και το συνεχώς εξελισσόμενο τεχνολογικό και θεσμικό πλαίσιο δημιουργούν την ανάγκη για την ίδρυση μιας αποτελεσματικής και ευέλικτης οργανωτικής δομής, σύμφωνα με τις απαιτήσεις του ευρύτερου ευρωπαϊκού νομικού πλαισίου, τις διεθνείς καλές πρακτικές και τις εθνικές ανάγκες.

Η νέα οργανωτική δομή επιτελεί διάφορες λειτουργίες, παρέχοντας επαρκή κίνητρα στελέχωσης με προσωπικό υψηλών τεχνικών και διοικητικών προσόντων, ικανών να εφαρμόζουν τις ρυθμίσεις, εποπτικές, ελεγκτικές, επενδυτικού προγραμματισμού καθώς και λοιπές λειτουργίες της αρχής, ενώ θα διαθέτει την οικονομική αυτοτέλεια και την ευελιξία να αναπτύσσει τις απαιτούμενες τεχνολογικές υποδομές σύμφωνα με τις τρέχουσες τεχνολογικές απαιτήσεις και να υλοποιεί δράσεις που στοχεύουν στη βελτίωση του συνολικού επιπέδου της κυβερνοανθεκτικότητας της χώρας.

Παράλληλα η νομική μορφή σαν νομικό πρόσωπο δημοσίου δικαίου αποτελεί αποτελεσματική επιλογή, καθώς έτσι η Εθνική Αρχή Κυβερνοασφάλειας έχει αυτοτέλεια έναντι της πολιτείας, ιδίως των οργανισμών της δημόσιας διοίκησης στους οποίους σύμφωνα με τις διατάξεις του Ενωσιακού Δικαίου ασκεί έλεγχο, εποπτεύοντας την τήρηση των υποχρεώσεων τους και ασκώντας την κυρωτική της λειτουργία, εφόσον απαιτείται.

Παράλληλα αποφεύγεται η δημιουργία ενός οργανισμού με διοικητικά στεγανά δεδομένου ότι η κυβερνοασφάλεια εντάσσεται στην έννοια της εθνικής ασφάλειας. Η οργάνωση ενός λειτουργικού συστήματος σχετικά με την κυβερνοασφάλεια μέσω του εκσυγχρονισμού και της ενίσχυσης των δυνατοτήτων της αρμόδιας εθνικής αρχής καθίσταται νομικό πρόσωπο, έτσι ώστε να καταστεί αποτελεσματική η άσκηση των καθηκόντων της, η διατήρηση και ενίσχυση της εμπιστοσύνης των πολιτών στις ψηφιακές υπηρεσίες μέσω καθορισμού ενός διαφανούς πλαισίου ρόλων, ευθυνών και λογοδοσίας για την εμπιστευτικότητα, διαθεσιμότητα και ακεραιότητα των δεδομένων κρίσιμων ψηφιακών συστημάτων.

Η Εθνική Αρχή Κυβερνοασφάλειας ανήκει στον υποτομέα της κεντρικής κυβέρνησης με σκοπό την οργάνωση, τον συντονισμό, την εφαρμογή και τον έλεγχο ενός ολοκληρωμένου πλαισίου στρατηγικών μέτρων και δράσεων για την επίτευξη υψηλού επιπέδου κυβερνοασφάλειας στη χώρα σε επίπεδο πρόληψης, προστασίας, αποτροπής, εντοπισμού, αντιμετώπισης αποκατάστασης και ανάκαμψης από κυβερνοεπιθέσεις, χαράσσει την ενιαία πολιτική, επικαιροποιεί την εθνική στρατηγική. Εισηγείται νομοθετικών μέτρων, ασκεί ελεγκτικές αρμοδιότητες, διαμορφώνει το πλαίσιο τεχνικών μέτρων λαμβάνοντας μέτρα αποτροπής, παρακολουθεί το συνολικό επίπεδο ασφάλειας της χώρας.

Η επιτροπή συντονισμού για θέματα κυβερνοασφάλειας αποτελείται από έξι μέλη με σκοπό την απλοποίηση της διαδικασίας διαχείρισης των φακέλων χωρικών δικτύων και την ασφάλιση των αντικειμένων από τον αιτούντα φορέα με βάση συγκεκριμένα κριτήρια. Η κυβερνοασφάλεια αποτελεί έναν ταχέως εξελισσόμενο και ιδιαιτέρως κρίσιμο τομέα για τη χώρα στη λειτουργία, την ανθεκτικότητα και την απόκριση του κράτους σε κυβερνοεπιθέσεις.

Η διείσδυση και τα οφέλη των τεχνολογιών πληροφορικής και επικοινωνιών στην οικονομική και κοινωνική ζωή αναδεικνύουν την κυβερνοασφάλεια σε στρατηγικής σημασίας ζήτημα παγκοσμίως, όπως και στη χώρα μας: Αναδυόμενες απειλές σε θέματα ασφάλειας της εφοδιαστικής αλυσίδας και εξαρτήσεις από μοναδικούς προμηθευτές, κατάχρηση της τεχνητής νοημοσύνης, εξελιγμένες υβριδικές επιθέσεις και επιχειρήσεις παραπληροφόρησης, όπως επίσης και η έλλειψη καταρτισμένου και εξειδικευμένου ανθρώπινου δυναμικού.

Σύμφωνα δε με τις πλέον πρόσφατες μελέτες, το ετήσιο κόστος του κυβερνοεγκλήματος ανέρχεται παγκοσμίως στα 5,5 τρισεκατομμύρια για το 2021 και υπολογίζεται στα 10 τρισεκατομμύρια ευρώ για το 2023 και με αυξανόμενη τάση τα επόμενα έτη.

Η ασφάλεια στον κυβερνοχώρο αποτελεί ένα βασικό αγαθό για την Ευρωπαϊκή Ένωση, διασφαλίζοντας έτσι την εμπιστευτικότητα των πληροφοριών. Η σχετική ρύθμιση διασφαλίζει την προστασία των συμφερόντων της εθνικής ασφάλειας της χώρας τόσο σε σχέση με τις πληροφορίες που κοινοποιούνται στην αρχή όσο και σε σχέση με τις πληροφορίες που η ίδια η αρχή παράγει, καθώς οι δραστηριότητές της εμπίπτουν στον ορισμό της έννοιας της εθνικής ασφάλειας.

Η Διεύθυνση Κυβερνοασφάλειας μετέχει σε έργα ευρωπαϊκών προγραμμάτων ύψους 50 εκατομμυρίων ευρώ και αναμένεται να αυξηθούν. Μόνο στον ειδικό πυλώνα η κυβερνοασφάλεια προβλέπει τη χρηματοδότηση ύψους 1,6 δισεκατομμυρίου ευρώ έως το 2027. Η πολυπλοκότητα και η κρισιμότητα του τομέα της κυβερνοασφάλειας απαιτεί υψηλού επιπέδου ετοιμότητα και συνεργασία από πλευράς των εμπλεκόμενων φορέων για την αντιμετώπιση των διαρκώς εξελισσόμενων απειλών. Ο σχετικός κίνδυνος, ωστόσο, παρουσιάζεται σημαντικά αμβλυμένος λόγω της παρουσίας εθνικών εποπτικών αρχών με υψηλού επιπέδου τεχνογνωσία, σε συνδυασμό με την ύπαρξη εθνικού στρατηγικού σχεδιασμού.

Στο σχέδιο νόμου που συζητάμε έχουμε και την τροπολογία του Υπουργείου Κλιματικής Κρίσης και Πολιτικής Προστασίας που αφορά στο σχέδιο στήριξης των περιοχών που επλήγησαν από φυσικές καταστροφές και τη δημιουργία της ψηφιακής κάρτας, το Thessaly Pass, μέσω της οποίας στηρίζεται ο τουρισμός της Θεσσαλίας.

Κυρίες και κύριοι συνάδελφοι, η Κυβέρνηση του Κυριάκου Μητσοτάκη με αυτό το νομοσχέδιο επιδιώκει την ενίσχυση της θεσμικής και τεχνολογικής θωράκισης της χώρας έναντι των κυβερνοαπειλών, συμβάλλοντας αποφασιστικά στην εμπέδωση της εμπιστοσύνης των πολιτών προς τις ψηφιακές υπηρεσίες, προάγοντας την εκπαίδευση και τις επενδύσεις στον τομέα της κυβερνοασφάλειας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Θα δώσω τον λόγο στον Υπουργό κ. Άδωνι Γεωργιάδη για την κατάθεση τροπολογιών.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ πάρα πολύ, κυρία Πρόεδρε.

Κυρίες και κύριοι συνάδελφοι, τρία άρθρα, δύο βασικές τροπολογίες έχει το Υπουργείο Υγείας στο παρόν νομοσχέδιο. Η πρώτη αφορά -είναι το άρθρο 4- στον κλινικό και διοικητικό έλεγχο και στην εκκαθάριση δαπανών υγείας σε πραγματικό χρόνο. Δίνουμε τη νομοθετική εξουσιοδότηση στον ΕΟΠΥΥ να διεξάγει διαγωνισμό για να προσλάβουμε μία από τις εξειδικευμένες εταιρείες που δρουν στις υπηρεσίες υγείας για τον έλεγχο των δαπανών που πληρώνει ο ΕΟΠΥΥ τόσο στα ιδιωτικά νοσοκομεία όσο και στα δημόσια νοσοκομεία. Ο στόχος είναι να έχουμε πραγματική εικόνα τού τι μας χρεώνουν και τι απαιτούν να πληρώσουμε. Σήμερα ο ΕΟΠΥΥ αυτό το κάνει μόνο δειγματοληπτικά στο 5% των φακέλων που κατατίθενται. Σκοπός μας είναι να γίνει σε πραγματικό χρόνο, σε real time, ο έλεγχος όλων των κατατεθειμένων φακέλων, όπως γίνεται σήμερα από τις ιδιωτικές ασφαλιστικές εταιρείες για κάθε είδους δαπάνη, δηλαδή ακολουθούμε το μοντέλο των ιδιωτικών ασφαλιστικών εταιρειών, ώστε να ξέρουμε ότι δεν θα μας υπερχρεώνουν υλικά και ούτω καθεξής. Αυτή είναι η νομοθετική εξουσιοδότηση του άρθρου 4.

Στα σχετικά άρθρα 3 και 5 για την πρωτοβάθμια φροντίδα υγείας, στο πρώτο η βασική αλλαγή είναι ότι πλην του ΕΟΠΥΥ που διενεργούσε τον ασυμπτωματικό προληπτικό έλεγχο των διαφόρων εξετάσεων της πρωτοβάθμιας φροντίδας υγείας μέσα στο πρόγραμμα «ΣΠΥΡΟΣ ΔΟΞΙΑΔΗΣ», ως φορέα υλοποίησης βάζουμε την ΗΔΙΚΑ και όχι τον ΕΟΠΥΥ. Ο λόγος που θέλουμε μεγαλύτερη ταχύτητα είναι ότι ο ΕΟΠΥΥ έχει φορτωθεί πάρα πολύ. Δεν έχει πρόσβαση στα ηλεκτρονικά αρχεία των ασθενών, πράγμα το οποίο έχει η ΗΔΙΚΑ, γιατί στην ΗΔΙΚΑ «χτίζεται» ο ηλεκτρονικός φάκελος των ασθενών. Ο σκοπός μας είναι στα αποτελέσματα των εξετάσεων που θα κάνουν –ευελπιστούμε- εκατομμύρια συμπολίτες μας, να αθροίσουμε τις εξετάσεις για τον καρκίνο του μαστού, για τον καρκίνο του τραχήλου της μήτρας και όλες τις άλλες εξετάσεις. Θέλουμε τα αποτελέσματα αυτά να γίνουν τμήμα του ηλεκτρονικού φακέλου του ασθενούς και να τον ακολουθούν στο υπόλοιπο του βίου του, για να είναι σε χρήση οποτεδήποτε ο γιατρός θεωρήσει ότι πρέπει να τα γνωρίζει. Υπό την έννοια αυτή τα μεταφέρουμε στην ΗΔΙΚΑ.

Στο επόμενο άρθρο, όσον αφορά στις προληπτικές εξετάσεις του προσυμπτωματικού ελέγχου, βάζουμε υψηλότερα ποιοτικά κριτήρια στα εργαστήρια που τα διενεργούν, κυρίως διότι η δυνατότητα να εντοπίσουμε σε προσυμπτωματικό επίπεδο πιθανές ασθένειες απαιτεί πολύ πιο εξειδικευμένες εξετάσεις.

Αυτά είναι τα άρθρα τα οποία έχουμε φέρει. Αν έχετε κάποια απορία, ευχαρίστως να απαντήσω.

**ΘΕΟΦΙΛΟΣ ΞΑΝΘΟΠΟΥΛΟΣ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Μισό λεπτό, κύριε Ξανθόπουλε, να τοποθετηθεί για μία ακόμη τροπολογία ο κ. Παπαστεργίου και μετά θα πάρετε τον λόγο.

Ορίστε, κύριε Υπουργέ, έχετε τον λόγο.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Ευχαριστώ πολύ, κυρία Πρόεδρε.

Πρόκειται για μια τροπολογία του Υπουργείου Μετανάστευσης την οποία παρουσιάζω λόγω κωλύματος του Υπουργού. Είναι δύο διατάξεις πολύ απλές.

Πρώτον, δίνεται παράταση μέχρι 30-4-2024 στο πρόγραμμα «PHILOS» για την παροχή ιατροφαρμακευτικής περίθαλψης σε δομές φιλοξενίας μεταναστών. Η παράταση γίνεται με δαπάνες του Υπουργείου Μετανάστευσης.

Η δεύτερη διάταξη αφορά σε πράξεις παραχώρησης ακινήτων που χρησιμοποιούνται ως δομές φιλοξενίας, παράταση μέχρι 31-12-2024.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Ξανθόπουλε, έχετε τον λόγο για τρία λεπτά.

**ΘΕΟΦΙΛΟΣ ΞΑΝΘΟΠΟΥΛΟΣ:** Μου είναι αρκετά, κυρία Πρόεδρε. Ευχαριστώ.

Κύριε Υπουργέ, σας ακούω και βλέπω και το κείμενο της τροπολογίας. «Ο κλινικός έλεγχος συνίσταται στην τεκμηρίωση της ιατρικής αναγκαιότητας και καταλληλότητας της λήψης παροχών υγείας βάσει των παραδοχών της διεθνούς ιατρικής πρακτικής και δεοντολογίας», λέει μέσα στη σελίδα 4 του άρθρου 4.

Απ’ ό,τι καταλαβαίνω, ουσιαστικά στήνετε έναν μηχανισμό παράλληλο με τον ΕΟΠΥΥ, ο οποίος θα ελέγχει εάν ο ΕΟΠΥΥ υλοποιεί τις εξετάσεις τις οποίες έχουν παραγγείλει οι γιατροί του. Απορώ, δηλαδή, με το σκεπτικό σας. Ο ΕΟΠΥΥ δεν έχει αυτούς τους μηχανισμούς ελέγχου; Αυτοί οι άνθρωποι που έκαναν τον δειγματοληπτικό έλεγχο μέχρι τώρα δεν επαρκούν και δίνετε ένα κομμάτι της λειτουργίας του ΕΟΠΥΥ σε ιδιώτες; Αυτό είναι το ένα.

Δεύτερον, εάν όντως δεν επαρκούν, γιατί δεν κατευθύνεστε προς την άποψη της στελέχωσης αυτής της υπηρεσίας; Δεν της έχετε εμπιστοσύνη; Είναι δημοσιονομικό το πρόβλημα;

Τρίτον: Πού θα πάει αυτή η διαρκής αποψίλωση των αρμοδιοτήτων και των ευθυνών -θα έλεγα- του Εθνικού Συστήματος Υγείας; Πόσο πιο πολύ θα προχωρήσουμε και τι άλλο επιφυλάσσετε εν πάση περιπτώσει στους ασφαλισμένους του ΕΟΠΥΥ και στο Εθνικό Σύστημα Υγείας;

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αγαπητέ κύριε συνάδελφε, ίσως δεν έγινα εγώ αντιληπτός. Ο ΕΟΠΥΥ σήμερα κάνει έλεγχο δειγματοληπτικό στο 5% και αφού έχουν διενεργηθεί ιατρικές πράξεις και καταλογίζει ή δεν καταλογίζει. Τώρα δεν λέμε αυτό. Τώρα λέμε ότι θα φτιάχνουμε ένα μοντέλο το οποίο θα ελέγχουμε από την αρχή, από την έναρξη δηλαδή της απαίτησης, την έγκριση, τη διενέργεια και τον έλεγχο, όλο το κομμάτι. Γίνεται το πλαίσιο πιο αυστηρό. Σας είπα ότι ακολουθούμε το μοντέλο των ιδιωτικών ασφαλιστικών εταιρειών.

**ΘΕΟΦΙΛΟΣ ΞΑΝΘΟΠΟΥΛΟΣ:** Αυτό με ανησυχεί.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Υπάρχει καμμία ιδιωτική ασφαλιστική εταιρεία που κάνει τέτοιου τύπου έλεγχο in-house; Καμμία. Για ποιον λόγο; Διότι αυτό θα προϋπέθετε την πρόσληψη πολλών ανθρώπων διαφορετικών ειδικοτήτων, εξαιρετικά εξειδικευμένων, με αμφίβολα αποτελέσματα, διότι ο ίδιος ο ΕΟΠΥΥ ή η άλφα ή βήτα εταιρεία δεν μπορεί να επικεντρωθεί σε αυτόν τον βαθμό σε σχέση με μία εταιρεία που κάνει μόνο αυτή τη δουλειά.

Άρα, λοιπόν, εμείς τι κάνουμε; Θα κάνουμε έναν διαγωνισμό και θα πούμε: Ποιες είναι οι εταιρείες παγκοσμίως; Δεν είναι πάρα πολλές. Δεν λέμε για την Ελλάδα τώρα. Αυτές είναι διεθνείς εταιρείες. Πόσες είναι αυτές οι εταιρείες που δουλεύουν μόνο για να κάνουν έλεγχο ιατρικής πράξεως και ιατρικού φακέλου και δαπάνες; Ελάτε εδώ, όποια κερδίσει τον διαγωνισμό, θα αναλάβει για τον ΕΟΠΥΥ να κάνει αυτή τη δουλειά και θα πληρώνεται –προσέξτε- από τη μείωση της δαπάνης, δεν θα πληρώνεται από τον ΕΟΠΥΥ. Από το πόση μείωση της δαπάνης επιτυγχάνεται, δηλαδή από τα «χ» εκατομμύρια της εξοικονόμησης θα παίρνει αυτή η εταιρεία την αμοιβή της, γιατί όλα τα μοντέλα δείχνουν ότι όταν βάζεις στο σύστημα πραγματικό, real-time έλεγχο, μ’ έναν μαγικό τρόπο οι δαπάνες αρχίζουν και μειώνονται.

Θα σας πω κάτι που συνέβη σε μένα και θέλω να το μοιραστώ με το Κοινοβούλιο. Εγώ έχω αναλάβει τη μεγάλη υποχρέωση να ελέγξουμε το clawback στο φάρμακο, το οποίο είχε ανέβει πάρα πολύ. Είμαι βέβαιος ότι το ξέρετε, κυρία Πρόεδρε, γιατί είστε στον χώρο της υγείας και τα γνωρίζετε αυτά. Μέχρι τις 22 Ιανουαρίου η δαπάνη του Ιανουαρίου 2024 στο φάρμακο «έτρεχε» 10% πάνω από τη δαπάνη του Ιανουαρίου του 2023.

Στις 22 Ιανουαρίου έδωσα μια συνέντευξη σε έναν μεγάλο τηλεοπτικό σταθμό, στον «ΣΚΑΪ» και την εκπομπή του Γιώργου Αυτιά και είπα: «Αυτή την εβδομάδα έχω ζητήσει από τον ΕΟΠΥΥ να μου φέρουν τους δέκα πρώτους γιατρούς ανά νομό που έχουν ξεπεράσει τους στόχους συνταγογράφησης των συναδέλφων στον ίδιο νομό και θα τους αφαιρέσω το δικαίωμα να συνταγογραφούν. Από τις 22 Ιανουαρίου μέχρι τις 31 Ιανουαρίου όχι μόνο σταμάτησε το +10%, αλλά η δαπάνη σε επίπεδο μήνα έκλεισε όσο πέρυσι. Δυστυχώς και ο άγιος φοβέρα θέλει.

Άρα, λοιπόν, αφήστε να κάνουμε τον real time έλεγχο, να ξέρουμε τι πληρώνουμε, να υπάρχει διαφάνεια, να μπορείτε εσείς αύριο, αν θέλετε, να κάνετε μια ερώτηση κοινοβουλευτικού ελέγχου, να πείτε «γιατί πληρώσαμε αυτό, κύριε Υπουργέ;», να έχω κάποιον να μου πει γιατί το πληρώσαμε και όχι γιατί απλά κόπηκε ένα τιμολόγιο και όλοι μας να κερδίζουμε από τη μείωση των δαπανών. Τόσο απλή είναι αυτή η διάταξη. Δεν μπορούμε να διαφωνούμε διαρκώς για τα αυτονόητα.

Επαναλαμβάνω: In house τέτοιον μηχανισμό, αυτό που είπατε, δηλαδή, δεν είχε καμμία ασφαλιστική εταιρεία στον κόσμο. Θα το κάνει ο ΕΟΠΥΥ; Για ποιον λόγο; Για να προσθέσουμε δημοσίους υπαλλήλους; Αυτός είναι ο στόχος μας; Πώς να το φτιάξει; Δεν έχει την τεχνογνωσία να το φτιάξει. Αυτό είναι εξειδικευμένη εργασία.

**ΠΡΟΕΔΡΕΥΟΥΣΑ (Όλγα Γεροβασίλη):** Αυτό βέβαια, κύριε Υπουργέ, αν ήταν και τα πλαφόν πιο αντικειμενικά και δίκαια, θα ήταν μία διαφορετικού τύπου συζήτηση.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αν θέλετε να την κάνουμε, ευχαρίστως.

**ΠΡΟΕΔΡΕΥΟΥΣΑ (Όλγα Γεροβασίλη):** Θα πρέπει να την κάνουμε κάποια στιγμή. Εγώ τώρα δεν μπορώ να μιλήσω από εδώ βεβαίως, αλλά δεν μπορώ να πω και όχι. Και όχι μόνο, τα πλαφόν είναι χειρότερα και από το clawback.

**ΑΘΑΝΑΣΙΟΣ ΠΛΕΥΡΗΣ:** Με αυτά τα πλαφόν!

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Πλεύρη, μπορούμε να την κάνουμε όλοι μαζί αυτή τη συζήτηση.

Επόμενος ομιλητής ο κ. Υψηλάντης, Βουλευτής της Νέας Δημοκρατίας.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι Βουλευτές, κύριοι Υπουργοί, κύριε Υφυπουργέ, ο κ. Γεωργιάδης πιστεύω ότι μαζί με την αποτελεσματικότητα, όπως θέλει να νομοθετήσει και έφερε τη συγκεκριμένη τροπολογία, θα επιβάλλει και τη δικαιοσύνη, έτσι ώστε πραγματικά όλα αυτά, όχι μόνο σε οικονομικό επίπεδο αλλά και στο πλαίσιο της επιστημοσύνης και της λογικής θα ελέγχονται -οι συνταγογραφήσεις, εν προκειμένω.

Τώρα, στο νομοσχέδιο ζούμε μία εποχή που το ψηφιακό κράτος είναι μια πραγματικότητα, ο ψηφιακός μετασχηματισμός του δημοσίου τομέα συνεχής και αυξανόμενος με γεωμετρική πρόοδο. Ενδεικτικά η ψηφιακή πύλη του ελληνικού κράτους, το γνωστό gov.gr, φιλοξενεί έντεκα κατηγορίες με χίλιες εξακόσιες εβδομήντα επτά ψηφιακές υπηρεσίες Υπουργείων, οργανισμών, ανεξάρτητων αρχών και φορέων του δημοσίου.

Επίσης ο ΕΦΚΑ έχει ψηφιοποιήσει σε μεγάλο βαθμό τις υπηρεσίες του, με πιο σπουδαίες αυτές της ηλεκτρονικής υποβολής αιτήσεων σύνταξης και εφάπαξ και την ψηφιοποίηση της ασφαλιστικής ιστορίας των ασφαλισμένων. Η ψηφιακή αυτή μεταβίβαση ακινήτων μέσω του ψηφιακού φακέλου του ακινήτου και άλλα πολλά παραδείγματα θα μπορούσαμε να αναφέρουμε.

Το ίδιο ισχύει και στον ιδιωτικό τομέα. Η διείσδυση των τεχνολογιών πληροφορικής και επικοινωνιών είναι βαθιά και άρρηκτα δεμένη με το παραγόμενο προϊόν και την παροχή υπηρεσιών.

Κατά συνέπεια, η θωράκιση του ψηφιακού κράτους αποτελεί μια αδήριτη ανάγκη για την αδιάλειπτη παροχή των υπηρεσιών αυτών, σε συγκερασμό με την προστασία των προσωπικών δεδομένων και τη γενικότερη προστασία των ατομικών δικαιωμάτων στον κυβερνοχώρο.

Την ανάγκη αυτή έρχεται να καλύψει το παρόν νομοσχέδιο που συζητάμε με την προβλεπόμενη σύσταση νομικού προσώπου δημοσίου δικαίου, με την Εθνική Αρχή Κυβερνοασφάλειας, αντιμετωπίζοντας το ζήτημα της ενίσχυσης του εθνικού συστήματος διακυβέρνησης της δημόσιας πολιτικής κυβερνοασφάλειας στα πρότυπα του συνόλου σχεδόν των κρατών-μελών της Ευρωπαϊκής Ένωσης.

Σύμφωνα, κυρίες και κύριοι συνάδελφοι, με τη διεθνή πρακτική, αλλά και τις συστάσεις του Ευρωπαϊκού Οργανισμού Κυβερνοασφάλειας, της ENISA, η σύσταση διακριτού νομικού προσώπου για τη συνολική διαχείριση της εθνικής στρατηγικής κυβερνοασφάλειας αποτελεί τη μοναδική επιλογή για την αποτελεσματική υλοποίηση μιας εθνικής στρατηγικής για τη διακυβέρνηση της κυβερνοασφάλειας. Έτσι η σημερινή Γενική Διεύθυνση Κυβερνοασφάλειας του Υπουργείου Ψηφιακής Διακυβέρνησης, μετεξελίσσεται σε νομικό πρόσωπο δημοσίου δικαίου, ώστε να ενδυναμωθεί η Εθνική Αρχή για την Κυβερνοασφάλεια, σε ευθυγράμμιση με τις ενωσιακές υποχρεώσεις της χώρας, οι οποίες πηγάζουν από τη θέσπιση πληθώρας ευρωπαϊκής νομοθεσίας κατά τα τελευταία έτη.

Στις αιτιάσεις δε της Αντιπολίτευσης γιατί επιλέγουμε τη μορφή νομικού προσώπου δημοσίου δικαίου και όχι μιας ανεξάρτητης αρχής, απαντά η διεθνής και ευρωπαϊκή πρακτική, την οποία εμείς υιοθετούμε ως μία προσέγγιση δοκιμασμένη και αποτελεσματική. Ιδίως, παραδείγματα όμοιας θεσμικής αντιμετώπισης αποτελούν η Γερμανία στην οποία υφίσταται το ΒSI και στη Γαλλία η Agence nationale de la securite des systemes d' information.

Επίσης, η Ιταλία, το Βέλγιο, η Τσεχία, η Ισπανία, η Πορτογαλία, η Αυστρία, η Ιρλανδία και η Εσθονία, η οποία όπως γνωρίζουμε είναι και μια χώρα προηγμένη απόλυτα τεχνολογικά, αλλά και άλλες χώρες όπως οι Ηνωμένες Πολιτείες της Αμερικής. Πουθενά στις χώρες αυτές δεν έχει μπει μία ανεξάρτητη αρχή, αλλά πολλές από τις αρχές αυτές βρίσκονται κάτω από την εποπτεία κάποιου Υπουργείου ή Υπουργού. Επί παραδείγματι, στη Γερμανία η αντίστοιχη αρχή εποπτεύεται από το Ομοσπονδιακό Υπουργείο Εσωτερικών και στη Γαλλία αναφέρεται στη Γενική Γραμματεία Άμυνας και Εθνικής Ασφάλειας που τελεί υπό την εποπτεία ποιου; Του Πρωθυπουργού.

Παράλληλα, με την επιλογή της μορφής του νομικού προσώπου δημοσίου δικαίου, αποφεύγεται η δημιουργία ενός ανελαστικού οργανισμού με διοικητικές αγκυλώσεις, δεδομένου ότι η κυβερνοασφάλεια εντάσσεται στην έννοια της εθνικής ασφάλειας, η οποία είναι κατ’ εξοχήν αρμοδιότητα της δημόσιας διοίκησης υπό τη στενή έννοια, ήτοι ο φορέας ασκεί κυριαρχική διοίκηση με προνόμια δημόσιας εξουσίας.

Η εθνική ασφάλεια είναι ένα ευαίσθητο θέμα και δεν επιτρέπεται να εκφεύγει της κρατικής εποπτείας. Επομένως, ορθά, κύριε Υπουργέ, επιλέγετε τη λύση του νομικού προσώπου και την εποπτεία του από τον Υπουργό Ψηφιακής Διακυβέρνησης, δοθέντος ότι σε μια κυβερνοεπίθεση μπορεί να υπάρξει προσβολή εννόμων αγαθών και ζωτικών λειτουργιών του στενού πυρήνα του κράτους, που θα έχει αντίκτυπο στη συνέχεια των υπηρεσιών του δημοσίου.

Κυρίες και κύριοι Βουλευτές, αυτό είναι το πρώτο βήμα από τα επόμενα που θα ακολουθήσουν το προσεχές χρονικό διάστημα στον τομέα αυτό και είμαστε βέβαιοι ότι η Κυβέρνηση θα προχωρήσει με γοργό βηματισμό, ανταποκρινόμενη στις αυξανόμενες εθνικές ανάγκες, αλλά και τις ενωσιακές δεσμεύσεις, όπως η αναβάθμιση της εθνικής αρχής που κρίνεται απαραίτητη, ιδίως εν όψει της εφαρμογής της σχετικής οδηγίας, στην οποία έχουν αναφερθεί και συνάδελφοι.

Κατά κοινή δε ομολογία, μετά την πανδημία του COVID-19, καλούμαστε να διαχειριστούμε μια νέα πραγματικότητα, αυτή της ραγδαίας αύξησης στη χρήση νέων τεχνολογιών, τόσο στον δημόσιο τομέα όσο και στον ιδιωτικό, με νέες ψηφιακές υπηρεσίες.

(Στο σημείο αυτό κτυπάει το κουδούνι λήξεως του χρόνου ομιλίας του κ. Βουλευτή)

Τελειώνω, κυρία Πρόεδρε.

Στις εξελίξεις αυτές δεν μπορούμε να παραμείνουμε απαθείς οι απλοί θεατές, αλλά πρέπει να συγχρονιζόμαστε, πρέπει να ακολουθούμε τον δρόμο εκείνον που άλλα κράτη, πιο προηγμένα από εμάς, εάν και η Ελλάδα έχει χαρακτηριστεί με αυτή την υπέροχη, τα τελευταία χρόνια, παρουσία του gov.gr και των λειτουργιών εν γένει, ως μία χώρα ήδη προηγμένη και αυτό πρέπει να το πούμε και να το επισημάνουμε.

Με αυτή την έννοια θα έπρεπε όλοι μας να υπερψηφίσουμε το παρόν νομοσχέδιο, όπως θα κάνω κι εγώ, αγόμενος όχι με την κομματική προτροπή ή την υποστήριξη απλά μιας νομοθετικής πρωτοβουλίας της Κυβέρνησης, αλλά με τη λογική και τις ανάγκες που έχει σήμερα η Ελλάδα.

Με αυτή την έννοια θα έπρεπε όλοι μας να υπερψηφίσουμε το παρόν νομοσχέδιο, όπως θα κάνω εγώ αγόμενος όχι με την κομματική προτροπή ή την υποστήριξη απλά μιας νομοθετικής πρωτοβουλίας της Κυβέρνησης, αλλά με τη λογική και τις ανάγκες που έχει σήμερα η Ελλάδα και ο ελληνικός λαός.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθήτριες και μαθητές και δύο συνοδοί, εκπαιδευτικοί από το 1ο Γενικό Λύκειο Τρικάλων (πρώτο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο κ. Γιάννης Λοβέρδος, Βουλευτής της Νέας Δημοκρατίας.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ πολύ, κυρία Πρόεδρε.

Κυρίες και κύριοι Βουλευτές, ζούμε σ’ ένα κόσμο θαυμαστό και ταυτόχρονα τρομακτικό χωρίς καμμία αμφιβολία. Και αυτό οφείλεται στην τεχνολογία, στην αλματώδη πρόοδο της τεχνολογίας, παρόμοια της δεν έχει δει ποτέ η ανθρωπότητα.

Θα μου πείτε η τεχνολογία δεν είναι ένα μέσον, το οποίο είναι είτε κακό είτε καλό από μόνο του. Το θέμα είναι πώς τη χρησιμοποιεί ο άνθρωπος. Επειδή, όμως, οι άνθρωποι είναι και καλοί και κακοί τη χρησιμοποιούν άλλοτε προς το συμφέρον της ανθρωπότητας και άλλοτε κόντρα στο συμφέρον της ανθρωπότητας, των ανθρωπίνων δικαιωμάτων, των ελευθεριών και της υγιούς λειτουργίας της κοινωνίας μας.

Μεγάλοι οραματιστές της τεχνολογίας, όπως ήταν ο αείμνηστος Στίβεν Τζομπς και ο Μπιλ Γκέιτς έχουν πει -και έχουν δίκιο- ότι η τεχνολογία αποτελεί τη μεγαλύτερη επανάσταση που έχει συγκλονίσει ποτέ την ανθρωπότητα από τότε που έχει δημιουργηθεί, από τότε που έχει υπάρξει η ανθρωπότητα.

Να σας πω και κάτι άλλο, που πολλοί δεν το ξέρετε. Φαντάζομαι οι περισσότεροι εδώ μέσα και ο Υπουργός, ο κ. Παπαστεργίου και πολύ περισσότερο ο Υφυπουργός, ο κ. Κυρανάκης, που είναι νεότατος, δεν γνωρίζουν καν ένα βιβλίο που είχε κυκλοφορήσει το 1973, που λεγόταν «Το τρίτο κύμα», γραμμένο από τον Άλβιν Τόφλερ. Ο Άλβιν Τόφλερ ήταν ένας οραματιστής εκείνης της εποχής προτού ακόμα βγει το διαδίκτυο, προτού ακόμα βγει η κινητή τηλεφωνία, προτού υπάρξουν τα κομπιούτερ ουσιαστικά για καθημερινή χρήση. Είχε γράψει το βιβλίο που λεγόταν «Το τρίτο κύμα». Το είχα διαβάσει θυμάμαι πριν από πενήντα χρόνια, πρώτη γυμνασίου πήγαινα. Και είχα εντυπωσιαστεί, γιατί ο άνθρωπος αυτός έλεγε ότι το σύνολο των τεχνολογικών γνώσεων που έχει αποθησαυρίσει η ανθρωπότητα από τότε που υπήρξε, από τον πρωτόγονο άνθρωπο μέχρι το 1973, αν θεωρήσουμε πως είναι άλφα κάθε δέκα χρόνια θα διπλασιάζεται, θα γίνεται δύο άλφα και θα ακολουθεί γεωμετρική πρόοδο. Είναι συγκλονιστικό αυτό εάν το σκεφθείτε. Και φαίνεται ότι επιβεβαιώνεται σήμερα αυτό που είχε πει ο Τόφλερ εκείνη την εποχή πριν από πενήντα χρόνια.

Τι σημαίνει αυτό πρακτικά; Το λέει στο «Το τρίτο κύμα» ο Τόφλερ. Λέει ότι η τεχνολογία θα πηγαίνει με γεωμετρική πρόοδο. Οι άνθρωποι δεν μπορούν να παρακολουθήσουν τόσο μεγάλες αλλαγές που γίνονται με αποτέλεσμα να υπάρχει πρόβλημα προσαρμογής της ανθρώπινης κοινωνίας στις τεράστιες αλλαγές που γίνονται στην τεχνολογία. Το βλέπουμε ήδη. Και τώρα υπάρχουν ακόμα και εφιαλτικά σενάρια που συζητούνται παγκοσμίως και σε ευρωπαϊκό επίπεδο και στην Αμερική και παντού σχετικά με την εκτίναξη της τεχνητής νοημοσύνης.

Έχει γίνει κοινοτυπία, κλισέ όλοι να λένε ότι η τεχνητή νοημοσύνη θα μας φέρει στην εποχή του «Terminator», της ταινίας αυτής με τον Άρνολντ Σβαρτσενέγκερ όπου οι μηχανές επικράτησαν του ανθρώπου. Αυτά δεν λέω ότι θα συμβούν. Δεν ξέρω πότε θα συμβούν και κανείς δεν ξέρει τι θα συμβεί.

Αυτό που ξέρουμε, όμως, είναι ότι η κακή χρήση της τεχνολογίας μπορεί να οδηγήσει σε εκτροπές την ανθρωπότητα και την ανθρώπινη κοινωνία. Αυτό έχουμε χρέος ως οργανωμένη πολιτεία, ως κράτος, ως κράτη, ως οργανωμένες κοινότητες, όπως είναι η Ευρωπαϊκή Ένωση, να το αντιμετωπίσουμε κατά το δυνατόν. Μπορούμε; Δεν ξέρω. Κανείς δεν ξέρει.

Μπορούμε, όμως, να προσπαθήσουμε και έχουμε χρέος να προσπαθήσουμε. Άλλο πράγμα οι θετικές επιπτώσεις τεχνολογίας, στην ιατρική, στη βιολογία, στις επιστήμες, στην επικοινωνία και άλλο πράγμα η αλόγιστη χρήση της που μπορεί να οδηγήσει σε ακρότητες.

Αυτό είναι και το θέμα του σημερινού νομοσχεδίου. Λύνει το θέμα της κυβερνοασφάλειας; Ασφαλώς και όχι. Δεν υπάρχει νομοσχέδιο. Μακάρι να μπορούσαμε με ένα νομοσχέδιο να λύσουμε το πρόβλημα της κυβερνοασφάλειας. Μακάρι. Κανείς δεν το έχει καταφέρει και κανείς δεν θα το καταφέρει.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής, κ. **ΒΑΣΙΛΕΙΟΣ ΒΙΛΙΑΡΔΟΣ)**

Όμως, είμαστε σε μια εποχή που η Κυβέρνηση του Κυριάκου Μητσοτάκη και με τον προηγούμενο Υπουργό, κ. Πιερρακάκη και με τον σημερινό Υπουργό, κ. Παπαστεργίου προσπαθούν να βελτιώσουν τις παροχές που προσφέρει η τεχνολογία προς την ελληνική κοινωνία και τον Έλληνα πολίτη και έχουν γίνει πολύ μεγάλα βήματα. Σας τα είπε προηγουμένως και ο Βασίλης Υψηλάντης καθώς και ο εξαιρετικός εισηγητής μας, Φίλιππος Φόρτωμας. Παρ’ όλο που έχουν γίνει μεγάλα βήματα προς τα εμπρός, ωστόσο μπορούν να γίνουν ακόμα περισσότερα. Και έχουμε καταφέρει στην Ελλάδα ειδικά η τεχνολογία να μπορεί να χρησιμοποιηθεί και για έναν επιπλέον λόγο, για να κάνει και ένα bypass να ξεπεράσει και κάποιες αγκυλώσεις της κρατικής γραφειοκρατίας η οποία δυστυχώς αποτελεί μία από τις μάστιγες που πλήττουν το ελληνικό κράτος διαχρονικά.

Ταυτόχρονα όμως, διάβαζα σε μια συνέντευξη του κ. Παπαστεργίου, ότι δεχόμαστε κι εμείς προβλήματα από τις επιθέσεις των χάκερς. Κάτι διάβαζα, κάτι άκουσα, κύριε Παπαστεργίου, για τρία εκατομμύρια…

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Δεκατρία εκατομμύρια.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Πόσα; Δεκατρία εκατομμύρια στο σύστημα του Υπουργείου Εθνικής Άμυνας. Δηλαδή στις Ένοπλες Δυνάμεις. Αποκρούστηκαν λέει. Πολύ καλό αυτό και πολύ θετικό. Αλλά είμαστε σίγουροι ότι θα αποκρούονται διαρκώς; Δεν πρέπει να το ενισχύσουμε; Πρέπει να το ενισχύσουμε.

Και αυτό προσπαθεί να κάνει το σημερινό νομοσχέδιο με την ενιαία αρχή κυβερνοασφάλειας, η οποία ενσωματώνει σε μεγάλο βαθμό την εμπειρία και τη νομοθεσία που υπάρχει σε ευρωπαϊκό επίπεδο. Αυτό είναι και το ζητούμενο. Σε αρμονική συνεργασία με την Ευρωπαϊκή Ένωση και με την παγκόσμια κοινότητα να προσπαθούμε να προσαρμοζόμαστε και να ενσωματώνουμε τη διεθνή γνώση και νομοθεσία.

Ομολογώ ότι δεν καταλαβαίνω σε καμμία περίπτωση ποια μπορεί να είναι η διαφωνία επ’ αυτού. Να πείτε ότι μπορούμε να κάνουμε περισσότερα; Το είπα. Ναι, μπορούμε να κάνουμε περισσότερα και πρέπει να κάνουμε διαρκώς περισσότερα. Όλα αυτά εξελίσσονται όχι μέρα με τη μέρα, ώρα με την ώρα. Αλλά το να αρνούμαστε να υπερψηφίσουμε ένα τόσο καθοριστικό νομοσχέδιο, ομολογώ ότι δεν το καταλαβαίνω.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα είχα και πολλά άλλα να πω, αλλά επειδή εγώ σέβομαι πάντα τον Κανονισμό της Βουλής και γι’ αυτό μιλάω εκτός χειρογράφου και σέβομαι τον χρόνο θέλω να σας ευχαριστήσω πολύ, κυρίες και κύριοι συνάδελφοι, που με ακούσατε προσεκτικά.

Να είστε καλά. Καλό σας απόγευμα.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λοβέρδο, ειδικά για τον σεβασμό.

Επόμενος ομιλητής ο κ. Κωνσταντίνος Χήτας, Κοινοβουλευτικός Εκπρόσωπος της Ελληνικής Λύσης.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Θα αναφερθώ σε μια σειρά θεμάτων, κύριε Υπουργέ. Ένα πολύ σύντομο σχόλιο στο ξεκίνημα γιατί ήταν λίγο επεισοδιακές οι τελευταίες δύο μέρες. Αυτό που μπορούμε να πούμε είναι ότι τα καταφέραμε. Νιώθουμε μια βαθιά ικανοποίηση γιατί την ερχόμενη εβδομάδα δεν θα ξεφύγει κανείς, δεν θα γλιτώσει κανείς, δεν θα κρυφτεί κανείς, θα πάρει ο καθένας αυτό που του αξίζει.

Τα καταφέραμε, λοιπόν, να μην κρυφτεί κανείς. Τα καταφέραμε να μετρηθούμε όλοι, εδώ μέσα, στην Αίθουσα αυτή και να λογοδοτήσουμε στους Έλληνες πολίτες ανάλογα με το τι ονομαστικά πλέον θα ψηφίσει ο καθένας. Καταφέραμε, λοιπόν, ως Ελληνική Λύση και είμαστε πολύ ικανοποιημένοι γι’ αυτό τις τελευταίες τρεις ημέρες που το ξεκινήσαμε το θέμα, ακόμη ακόμη να ενώσουμε τους ανόμοιους. Απίστευτα πράγματα. Αλλά αν εμείς καταφέραμε να ενώσουμε τους ανόμοιους, τότε μπορούμε να ενώσουμε και τους Έλληνες. Και γι’ αυτό είμαστε πάρα πολύ ικανοποιημένοι. Και να είστε σίγουροι για κάτι, στην πορεία θα καταφέρουμε πολλά περισσότερα.

Κύριε Υπουργέ, επειδή δεν είστε καθαρόαιμο πολιτικό ον, είστε ένας άνθρωπος της αυτοδιοίκησης, μη δέχεστε τέτοιες τροπολογίες στα νομοσχέδια σας. Είναι μια πάγια τακτική της Κυβέρνησης να εγκλωβίζει τα κόμματα. Τι κάνουν οι τροπολογίες; Ήρθε μια τροπολογία, έχει 3, 4 άρθρα μέσα και πρέπει να την ψηφίσεις στο σύνολο της.

Ιδού λοιπόν ο γρίφος που πρέπει μια Κοινοβουλευτική Ομάδα να λύσει. Μια τροπολογία, η οποία έχει καλά πράγματα μέσα, ένα άρθρο δηλαδή μέτρα ανακούφισης, για παράδειγμα, για τους αγρότες μας όπως έχει εδώ το άρθρο 3, χορήγηση ενισχύσεων σε επιχειρήσεις που επλήγησαν από φυσικές καταστροφές. Δεν υπάρχει Έλληνας που δεν θέλει να το ψηφίσει αυτό. Την ίδια ώρα από κάτω μας έρχεται άρθρο για τους μετανάστες, Πού κολλάει το ένα με το άλλο; Πού κολλάει τα μέτρα ενίσχυσης για τους αγρότες, αυτούς που επλήγησαν, για τις επιχειρήσεις, με την παράταση διάρκειας ισχύος της σύμβασης για τους γιατρούς, για τις δομές, για τους πρόσφυγες και τους μετανάστες. Πού κολλάνε αυτά τα δύο; Πού κολλάνε αυτά τα δύο; Πραγματικά.

Και να σας πω κάτι. Πάνω από μισό δισεκατομμύριο, κύριε Υπουργέ, προέβλεπε ο προϋπολογισμός για το κομμάτι των μεταναστών. Πάνω από μισό δισεκατομμύριο. Από αυτά τα 50 εκατομμύρια μας τα δίνει η Ευρώπη. Τώρα εδώ έρχονται και άλλα. Εδώ είναι τρία υπουργεία. Είναι το Μετανάστευσης το οποίο είχε τον προϋπολογισμό του στον προϋπολογισμό, είναι του Υγείας, είναι το Προστασίας του Πολίτη, αυτά είναι κι άλλα χρήματα εδώ. Ποιος θα τα δώσει τα χρήματα αυτά; Από πού θα βρεθούν τα χρήματα αυτά; Είναι ένα ερώτημα αυτό. Ακόμη ακόμη και για τους αγρότες μας που είπατε, για την ενίσχυση.

Δεύτερον, μιλάτε για ψηφιακή κάρτα. Ψηφιακή κάρτα για να πληρωθούν οι αγρότες. Οι αγρότες θέλουν χρήματα, δεν θέλουν ψηφιακή κάρτα. Ξέρετε σε κάποιες χώρες του εξωτερικού, για παράδειγμα στη Γερμανία, ψηφιακή κάρτα δίνουν στους μετανάστες για να τους ελέγχουν. Να ελέγχουν τι αγοράζουν, πού το αγοράζουν, πού πάνε τα χρήματα. Αυτό θέλετε να κάνετε; Τι είναι ακριβώς η ψηφιακή κάρτα; Γιατί στους αγρότες μας ψηφιακή κάρτα; Μήπως είναι ο προθάλαμος αυτός, ο προπομπός για το ψηφιακό νόμισμα;

Και να σας πω και κάτι τελευταίο, κύριε Υπουργέ; Αυτή η ψηφιακή κάρτα με κάποιον τρόπο πάλι λειτουργεί υπέρ των τραπεζών. Πάλι θα βγάλουν κάποιο κέρδος οι τράπεζες γιατί όλα γίνονται για τις τράπεζες. Όλα υπέρ τραπεζών. Τα POS υπέρ των τραπεζών. Ψηφιακές πληρωμές που είναι υποχρεωτικές πάνω από 500 ευρώ υπέρ των τραπεζών. Πάλι περνούν από εκεί το κατιτίς τους οι γλυκές μας οι τράπεζες. Για να χτίσεις το αφορολόγητο σου ως Έλληνας πολίτης που πρέπει να πληρώσεις πάλι με την κάρτα σου, πάλι περνούν από εκεί οι τράπεζες. Έχουμε τις μόνες τράπεζες στην Ευρώπη που χρεώνουν τα εμβάσματα. Πάλι εκεί οι τράπεζες. Είναι 3 ευρώ γι’ αυτόν που στέλνει χρήματα και 4 ευρώ χρέος γι’ αυτόν που παίρνει τα χρήματα. Πάλι οι τράπεζες στην τσέπη «κονομάνε». Οι τράπεζες τώρα 0,50 ευρώ για να τηρήσεις τον λογαριασμό σου. Πάλι τσιμπολογάνε οι τράπεζες. Πριν από λίγους μήνες ο κ. Μητσοτάκης και ο κ. Χατζηδάκης υπερηφανευόταν για το IRIS ότι θα είναι δωρεάν, χρεώνεται το IRIS τώρα. Μα τι γίνεται εδώ πέρα;

Κοιτάξτε πόσα σας ανέφερα που να το πω πολύ απλά και λαϊκά, «κονομάνε» οι τράπεζες σε όλα. Απίστευτο δεν είναι; Και για ποιες τράπεζες, κύριε Υπουργέ μιλάμε; Μιλάμε γι’ αυτές τις τράπεζες που για τη διάσωσή τους δώσαμε 51 δισεκατομμύρια ευρώ, χρήματα τα οποία μπήκαν στο χρέος μας, κύριε Υπουργέ. Μιλάμε για αυτές τις τράπεζες που έχουν φοροαπαλλαγή, αναβαλλόμενο φόρο δηλαδή, 19,5 δισεκατομμύρια. Ο αναβαλλόμενος φόρος είναι 19,5 δισεκατομμύρια που θα έπρεπε αλλά δεν πληρώνουν οι τράπεζες. Μιλάμε για τις τράπεζες που δόθηκαν 276 δισεκατομμύρια εγγυήσεις και ακόμη ακόμη και το τελευταίο, ακόμη και για το σχέδιο «ΗΡΑΚΛΗΣ» 19 δισεκατομμύρια. Βροχή τα δισεκατομμύρια και τα εκατομμύρια. Βροχή τα δισεκατομμύρια, αλλά είπαμε την επόμενη στιγμή αν χρωστάς 30, 40, 50 χιλιαρικάκια θα σου πάρω το σπίτι και τελείωσε υπόθεση. Δεν είναι έτσι. Γιατί αυτά που σας είπα ισχύουν τώρα.

Κύριε Πρόεδρε, θέλω να κλείσω με ένα θέμα το οποίο μας απασχόλησε το πρωί και είχαμε και μία πολιτική διαμάχη εδώ με τους συναδέλφους των υπολοίπων κομμάτων.

Και μιλάμε για το ψήφισμα για την καταδίκη της Ελλάδας στο Eυρωκοινοβούλιο γιατί δεν πρέπει να χρησιμοποιούμε επιλεκτικά επιχειρήματα, θα τα λέμε όλα. Όπως απάντησα στον Κοινοβουλευτικό Εκπρόσωπο του ΣΥΡΙΖΑ το πρωί ότι πήρε το ένα, ενώ το 21 δεν το διάβασε, οι βασικοί λόγοι που καταψηφίσαμε το ψήφισμα για την καταδίκη της Ελλάδος είναι για την πατρίδα.

Εξηγώ γιατί: Μιλάει μέσα για μειονότητες. Σε λίγο θα σας το αποδείξω. Ζητά περιορισμό των χρημάτων για προστασία των συνόρων μας. Πώς είναι δυνατόν; Ζητά την τιμωρία των αστυνόμων που έφτασαν στο σημείο που έχασε τη ζωή του ο Ζακ Κωστόπουλος. Ζητά να κοπούν χρήματα που δίνει η Ευρωπαϊκή Ένωση στους Έλληνες. Ενώ συμφωνούμε με την πλειοψηφία όσων αναφέρονταν για τις ανεξάρτητες αρχές, τα μέσα ενημέρωσης, τη δικαιοσύνη, δεν θα μπορούσαμε ποτέ να συνηγορήσουμε στα παραπάνω τα οποία είναι πάρα πολύ σημαντικά και αγγίζουν την πατρίδα μας. Έχουμε αποδείξει πάρα πολλές φορές εδώ μέσα ότι πάνω από το κόμμα, πάνω απ’ όλα είναι η Ελλάδα, είναι η πατρίδα.

Τι κάνει, λοιπόν, το Ευρωπαϊκό Δικαστήριο Ανθρωπίνων Δικαιωμάτων, αγαπητοί κύριοι συνάδελφοι του ΣΥΡΙΖΑ; Καλεί την Κυβέρνηση να εφαρμόσει πλήρως τις αποφάσεις του Ευρωπαϊκού Δικαστηρίου Ανθρωπίνων Δικαιωμάτων. Ναι; Μάλιστα. Την απόφαση, λοιπόν, του Ευρωπαϊκού Δικαστηρίου Ανθρωπίνων Δικαιωμάτων για τους τουρκικούς συλλόγους της μειονότητας μας καλεί το Ευρωπαϊκό Δικαστήριο να το ακολουθήσουμε και να το τηρήσουμε. Τι έλεγε αυτή η απόφαση; Είναι μια απόφαση από το Ευρωπαϊκό Δικαστήριο Ανθρωπίνων Δικαιωμάτων που δικαίωσε πριν λίγο καιρό, κυρίες και κύριοι και αγαπητοί συνέλληνες, μουσουλμάνους της Θράκης. Εμείς τι λέμε; Υπάρχει μια μειονότητα θρησκευτική. Τίποτα άλλο. Τι κάνει αυτή η απόφαση του Ευρωπαϊκού Δικαστηρίου; Δικαίωσε, λοιπόν, τους μουσουλμάνους της Θράκης αναγνωρίζοντάς τους το δικαίωμα να χρησιμοποιούν τον όρο «τουρκικός» ή «τουρκική» στην επωνυμία των συλλόγων τους. Παράλληλα, επέβαλε πρόστιμα στη χώρα μας για δύο περιπτώσεις συλλόγων που κατήργησε με απόφασή του ο Άρειος Πάγος εδώ. Στην απόφαση το Ευρωπαϊκό Δικαστήριο, λοιπόν, ομόφωνα αποφάσισε ότι στις υποθέσεις για την αυτοαποκαλούμενη Τουρκική Ένωση Ξανθής -ακούστε τι κερκόπορτες ανοίγετε- και Πολιτιστική Ένωση Τούρκων Γυναικών της Περιοχής της Ροδόπης υπήρξε παραβίαση –λέει- του άρθρου 11. Αυτά πάτε να κάνετε. Αυτές είναι οι κερκόπορτες, αγαπητοί κύριοι συνάδελφοι της Αριστεράς. Αυτά είναι τα επικίνδυνα τα οποία ποτέ δεν πρόκειται να τα ψηφίσουμε. Γιατί όταν ζητάει το Ευρωπαϊκό Δικαστήριο από την Ελλάδα να εφαρμόσει τις αποφάσεις και οι αποφάσεις είναι αυτές, τότε μιλάμε για καταστροφή.

Εν πάση περιπτώσει, αυτοί είναι οι λόγοι για τους οποίους καταψηφίσαμε εχθές το συγκεκριμένο ψήφισμα. Για να ακούγονται τα πάντα. Όλοι ακουγόμαστε και όλοι κρινόμαστε από τους Έλληνες πολίτες.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε Χήτα.

Να κάνω τώρα μια ανακοίνωση προς το Σώμα:

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθήτριες και μαθητές και τρεις συνοδοί καθηγητές από το 1ο Γενικό Λύκειο Τρικάλων (δεύτερο τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Επόμενος ομιλητής ο κ. Στέφανος Γκίκας, Βουλευτής της Νέας Δημοκρατίας.

**ΣΤΕΦΑΝΟΣ ΓΚΙΚΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πραγματικά νομίζω ότι θα πρέπει να είμαστε η μόνη ίσως χώρα που έρχεται ένα τόσο σοβαρό νομοσχέδιο, όσο αυτό που συζητάμε σήμερα που αφορά την κυβερνοασφάλεια, τον κυβερνοχώρο, την κυβερνοάμυνα, και να το καταψηφίζει η Αντιπολίτευση. Θεωρώ ότι είναι πάρα πολύ σημαντικό θέμα. Το έχουμε δει τα προηγούμενα χρόνια να αποτελεί ένα από τα μείζονα θέματα σε επίπεδο ΝΑΤΟ και σε επίπεδο Ευρωπαϊκής Ένωσης. Απασχολεί όλο τον κόσμο. Οι κυβερνοεπιθέσεις οι οποίες γίνονται είναι πάρα πολύ σημαντικές και αυξάνονται ραγδαία χρόνο με τον χρόνο και βεβαίως και οι επιθέσεις που γίνονται πλέον και στον κάθε πολίτη ξεχωριστά μέσα από το κινητό του ή από οποιαδήποτε άλλη συσκευή χρησιμοποιεί.

Δεν είναι λίγες οι φορές που κι εμείς οι ίδιοι υπήρξαμε μάρτυρες καταστάσεων παραβίασης προσωπικών δεδομένων είτε ήταν στα social media, είτε κλοπής ποσών από τραπεζικούς λογαριασμούς ή βεβαίως κυβερνοεπιθέσεων σε Υπουργεία και οργανισμούς. Πρόσφατα είχε γίνει κυβερνοεπίθεση στο Υπουργείο Πολιτισμού και για εικοσιτέσσερις τουλάχιστον ώρες υπήρχε μεγάλη δυσκολία να υπογραφούν ακόμα και αποφάσεις της Υπουργού.

Η τεχνολογία, λοιπόν, εξελίσσεται και θα πρέπει κι εμείς αντίστοιχα να φροντίζουμε να εξασφαλίσουμε ότι τα δίκτυά μας, αλλά και τα μηχανήματά μας θα είναι ασφαλή από κακόβουλα λογισμικά, αλλά και από επιτήδειους οι οποίοι προσπαθούν να τα εκμεταλλευτούν.

Η κατάσταση βεβαίως περιπλέκεται περισσότερο όταν εμπλέκονται δομές και υπηρεσίες του Κράτους που διαχειρίζονται κρίσιμες πληροφορίες για τη χώρα και στοχοποιούνται από αντίπαλα συμφέροντα ή ακόμα και από εχθρικά συμφέροντα.

Τα στοιχεία είναι ανησυχητικά: Αύξηση 7% σε ετήσια βάση κατέγραψαν οι κυβερνοεπιθέσεις στη χώρα μας το 2023 αγγίζοντας τις οκτακόσιες πενήντα πέντε ανά οργανισμό σε εβδομαδιαία βάση. Οι οργανισμοί σε όλο τον κόσμο αντιμετώπισαν κατά μέσο όρο χίλιες εκατόν πενήντα οκτώ εβδομαδιαίες κυβερνοεπιθέσεις ο καθένας. Σε παγκόσμιο επίπεδο ένας στους δέκα οργανισμούς χτυπήθηκε από απόπειρα επίθεσης, ransomware, τον περασμένο χρόνο σημειώνοντας αύξηση 33% σε σχέση με το 2022.

Το ransomware είναι ένα συγκεκριμένο είδος κακόβουλου λογισμικού που χρησιμοποιείται για εκβιασμούς, όταν δηλαδή επιτίθεται σε μια συσκευή κλειδώνει την οθόνη της συσκευής ή κρυπτογραφεί τα δεδομένα που είναι αποθηκευμένα στους δίσκους και μετά βεβαίως ζητάει λύτρα, για να το πούμε απλά. Είχαμε λοιπόν 33% αύξηση από το 2022 έως στο 2023.

Οι επιθέσεις αυτές αφορούν: Το 22% αφορά οργανισμούς που δραστηριοποιούνται στην εκπαίδευση και στην έρευνα, το 16% αφορά κυβερνητικές δομές και τις Ένοπλες Δυνάμεις και το 12% αφορά την υγειονομική περίθαλψη.

Στο επίπεδο του ΝΑΤΟ στην πρόσφατη Σύνοδο Κορυφής το 2023 στο Βίλνιους οι σύμμαχοι ενέκριναν ένα νέο κόνσεπτ –μια φιλοσοφία, ας το πούμε έτσι- για την από κοινού, με συνέργεια και συνεργασία, αντιμετώπιση των απειλών του κυβερνοχώρου και την ενίσχυση της κυβερνοάμυνας στο πολιτικό, το στρατιωτικό και το τεχνικό επίπεδο, διασφαλίζοντας την πολιτικοστρατιωτική συνεργασία, Civil-Military-Cooperation, και βεβαίως τη συνεργασία με τον ιδιωτικό τομέα.

Μάλιστα, το ΝΑΤΟ ίδρυσε το Επιχειρησιακό Κέντρο Κυβερνοχώρου ή το Κέντρο Επιχειρήσεων Κυβερνοχώρου, Cyber Space Operations Center, στην πόλη Μονς στο Βέλγιο. Στο επίπεδο του ΓΕΕΘΑ λειτουργεί η Διεύθυνση Κυβερνοάμυνας, η οποία πριν από λίγους μήνες μάλιστα συντόνισε μια μεγάλη διακλαδική άσκηση κυβερνοάμυνας που λεγόταν «ΠΑΝΟΠΤΗΣ 2023» και σκοπό είχε να συντονίσει τις Ένοπλες Δυνάμεις αλλά και δημόσιους και ιδιωτικούς φορείς στην αποτελεσματικότερη διαχείριση των κυβερνοεπιθέσεων και στην εξάσκηση στην αντιμετώπιση περιστατικών στον τομέα της κυβερνοασφάλειας.

Στο πλαίσιο, λοιπόν, αυτό έρχεται η Κυβέρνηση με αυτό το νομοσχέδιο να ισχυροποιήσει τον έλεγχο της κυβερνοασφάλειας της χώρας ενσωματώνοντας στο Εθνικό μας Δίκαιο την ευρωπαϊκή οδηγία 2555/2022. Ιδρύεται, λοιπόν, η Εθνική Αρχή Κυβερνοασφάλειας, που είναι ένα νομικό πρόσωπο δημοσίου δικαίου με αυξημένες αρμοδιότητες, που αναλαμβάνει να συντονίζει και να υλοποιεί μια ενιαία πολιτική στον τομέα της κυβερνοασφάλειας, πάντοτε βεβαίως στο πλαίσιο της εθνικής στρατηγικής ασφαλείας.

Να πούμε ότι δεν είναι καινούργια αυτή η εθνική αρχή. Προέρχεται από τον πρόγονό της που είναι η γενική διεύθυνση που υπάρχει στο Υπουργείο Ψηφιακής Διακυβέρνησης. Για την τελική διαμόρφωση αυτού του σχεδίου νόμου υπήρξε πράγματι εκτενής διαβούλευση με τις άλλες αρμόδιες υπηρεσίες όπως με τη ΕΥΠ, το ΓΕΕΘΑ, την Ελληνική Αστυνομία και άλλες. Βεβαίως το νομικό αυτό πρόσωπο θα διοικείται από ένα κατάλληλο τεχνοκράτη διοικητή και αντίστοιχους υποδιοικητές ενώ η υπηρεσία θα ενισχυθεί και με υψηλής εξειδίκευσης προσωπικό. Να πω εδώ -επειδή ακούστηκε από την Αντιπολίτευση για τους απόστρατους- ότι υπάρχουν απόστρατοι οι οποίοι έχουν υπηρετήσει πολλά χρόνια στις Ένοπλες Δυνάμεις, έχουν πάρα πολλά σχετικά πτυχία με αυτό το αντικείμενο. Νομίζω ότι ένας απόστρατος που έχει εκπαιδευτεί να παίρνει γρήγορες αποφάσεις σε συνθήκες πίεσης είναι κατάλληλος και αυτός μαζί με άλλους να αξιολογηθεί για τέτοιες θέσεις.

(Στο σημείο αυτό κτυπάει το κουδούνι λήξης της ομιλίας του κυρίου Βουλευτή)

Η αρχή -το είπε ο Υπουργός μας στον οποίο αξίζουν συγχαρητήρια για το νομοσχέδιο αυτό και για την όλη προσπάθεια που έγινε μέχρι να φέρει αυτό το νομοσχέδιο εδώ- θα διαθέτει εκατόν πενήντα πέντε οργανικές θέσεις. Εμένα προσωπικά, από την εμπειρία μου στα νατοϊκά επίπεδα αλλά και στην Ευρώπη, μου φαίνονται λίγοι. Εννοώ για το εύρος των αντικειμένων που θα έχει αυτή η αρχή. Φανταστείτε ότι από εβδομήντα φορείς που εποπτεύει σήμερα θα φτάσει τις δύο χιλιάδες με προοπτική το 2030 να πολλαπλασιαστούν ακόμα περισσότερο. Η αρχή αυτή, λοιπόν, των εκατόν πενήντα πέντε ανθρώπων θα έχει δύο αν θέλετε άξονες: έναν επιτελικό και έναν επιχειρησιακό, εξίσου σημαντικοί και οι δύο. Και νομίζω ότι θα καταλάβουμε την αξία και τη σημασία αυτής της διεύθυνσης στο αμέσως προσεχές διάστημα μόλις μπορέσει να υλοποιήσει το έργο της.

Θα πω μία κουβέντα και κλείνω. Θεωρώ, επίσης, σημαντικό για τα υποθηκοφυλακεία της χώρας το ότι δίνεται η δυνατότητα της ψηφιοποίησης των αρχείων. Αυτό σημαίνει τεράστιες εργατοώρες που γλιτώνουν οι δικηγόροι, οι πολίτες που ταλαιπωρούνται χρόνια ολόκληρα για ένα ζήτημα. Μάλιστα για να μην υπάρχει αναστάτωση θα μεταφερθούν αυτά και θα ψηφιοποιηθούν σε άλλους χώρους και χωρίς να πληρώσει ένα ευρώ ο Έλληνας πολίτης. Με την έννοια ότι είναι από το Ταμείο Ανάκαμψης. Και αυτό είναι επίσης σημαντικό.

Κλείνω λέγοντας ότι είναι ένα πολύ σημαντικό νομοσχέδιο. Επιτέλους, ακολουθούμε αυτά που το ΝΑΤΟ, η Ευρωπαϊκή Ένωση, η Δύση κάνει. Nομίζω ότι είναι και ένα πεδίο που θα πρέπει να το δούμε διότι έχουμε και τεχνογνωσία έχουμε και το know how, έχουμε και το επιστημονικό δυναμικό να επενδύσουμε και εμείς στην cyber warfare και στην άμυνα του κυβερνοχώρου και να μην είναι για παράδειγμα το Ισραήλ η πρώτη χώρα στον κόσμο σε εξαγωγή συστημάτων που αμύνονται στα συστήματα αυτά. Μπορούμε να είμαστε και εμείς. Γι’ αυτό πραγματικά καλώ την Αντιπολίτευση να το ψηφίσει. Θα το βρούμε μπροστά μας αυτό τον νόμο πάντα επί τα βελτίω.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κ. Γκίκα.

Επόμενος ομιλητής ο κ. Αλέξανδρος Καζαμίας, Κοινοβουλευτικός Εκπρόσωπος της Πλεύσης Ελευθερίας.

Παρακαλώ πολύ τους υπόλοιπους Κοινοβουλευτικούς Εκπροσώπους να δηλώσουν γιατί η διαδικασία φτάνει στο τέλος της.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, χθες η ολομέλεια του Ευρωπαϊκού Κοινοβουλίου υιοθέτησε ένα ιστορικό και δυστυχώς, ντροπιαστικό ψήφισμα, που αφορά τη σοβαρή υπονόμευση των ελευθεριών και της αυτονομίας της κοινωνίας των πολιτών και των ευρωπαϊκών αξιών στη χώρα μας. Το ψήφισμα που στηρίζεται σε μια σειρά αναφορών και εκθέσεων από την Ευρωπαϊκή Επιτροπή, τα Ηνωμένα Έθνη και αποστολή του Ευρωπαϊκού Κοινοβουλίου πέρυσι, εξέφρασε τη βαθιά ανησυχία του για την κατάπτωση του κράτους δικαίου, των θεμελιωδών δικαιωμάτων του πλουραλισμού και της ελεύθερης δημοσιογραφίας και ενημέρωσης στη χώρα μας. Το ψήφισμα, επίσης, καλεί την Ευρωπαϊκή Επιτροπή να χρησιμοποιήσει πλήρως όλα τα εργαλεία που διαθέτει για να συμμορφωθεί η Ελλάδα με τις ευρωπαϊκές συνθήκες. Προειδοποιεί ρητά ότι η επιτροπή θα πρέπει στο εξής να επιβεβαιώνει ότι τα ευρωπαϊκά κονδύλια προς τη χώρα μας θα πρέπει να χρησιμοποιούνται σωστά. Το χθεσινό καταδικαστικό ψήφισμα υιοθετήθηκε από το Ευρωκοινοβούλιο με ισχυρή πλειοψηφία τριακοσίων τριάντα ψήφων υπέρ διακοσίων πενήντα τεσσάρων ψήφων κατά και υπήρξαν είκοσι έξι ισχυρότατες και απογοητευτικές αποχές περιλαμβανομένου πρέπει να πούμε και αυτής του ΚΚΕ.

Επειδή βεβαίως προηγήθηκε έντονη προσπάθεια από το Ευρωπαϊκό Λαϊκό Κόμμα στο οποίο ανήκει η Νέα Δημοκρατία για να μπλοκάρει αυτό το θέμα

**ΕΜΜΑΝΟΥΗΛ ΣΥΝΤΥΧΑΚΗΣ:** Δεν ήταν αποχή. Μη λέτε ψέματα. Λέτε ψέματα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, παρακαλώ, μη διακόπτετε.

**ΕΜΜΑΝΟΥΗΛ ΣΥΝΤΥΧΑΚΗΣ:** Είναι «παρών». Και γνωρίζει πολύ καλά γιατί…

**ΠΡΟΕΔΡΕΥΩΝ (Βασίλειος Βιλιάρδος):** Δεν διακόπτουμε τον ομιλητή. Το ξέρετε.

**ΑΛΕΞΑΝΔΡΟΣ ΚΑΖΑΜΙΑΣ:** Δεν το ψηφίσατε, εν πάση περιπτώσει.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Καζαμία, παρακαλώ, μην κάνετε διάλογο.

**ΕΜΜΑΝΟΥΗΛ ΣΥΝΤΥΧΑΚΗΣ:** …(δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, είναι αγένεια αυτό που κάνετε. Διακόπτετε τον ομιλητή.

**ΑΛΕΞΑΝΔΡΟΣ ΚΑΖΑΜΙΑΣ:** Εν πάση περιπτώσει, το ΚΚΕ δεν ψήφισε αυτό το ψήφισμα. Μας απογοητεύει και μας θλίβει αυτό. Έπρεπε να το έχετε ψηφίσει αντί να διαμαρτύρεστε τώρα και να λέτε ψέματα ότι εγώ λέω ψέματα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας παρακαλώ μην κάνετε διάλογο.

**ΑΛΕΞΑΝΔΡΟΣ ΚΑΖΑΜΙΑΣ:** Κατόπιν, υπήρχαν αυτά τα απογοητευτικά «παρών», περιλαμβανομένων κάποιων κομμάτων που επέλεξαν να μην ψηφίσουν το ψήφισμα. Προηγήθηκε προσπάθεια του Ευρωπαϊκού Λαϊκού Κόμματος να μπλοκάρει αυτή τη διαδικασία και κατόπιν να μειώσει την τεράστια πολιτική και ιστορική σημασία της, παρουσιάζοντάς την ως δήθεν πρωτοβουλία μιας κακιάς παρέας αριστερών κομμάτων στο Ευρωκοινοβούλιο. Θα πρέπει γι’ αυτόν τον λόγο, κύριε Πρόεδρε, να υπενθυμίσουμε μερικά βασικά πράγματα.

Πρώτον, το χθεσινό ψήφισμα του Ευρωκοινοβουλίου στηρίζεται μεταξύ άλλων και σε μία έκθεση-κόλαφο της Κομισιόν για την Ελλάδα, της Ευρωπαϊκής Επιτροπής, δηλαδή, που κυκλοφόρησε τον Ιούλιο του 2023 και η οποία αποσιωπήθηκε επιμελώς από τα ελληνικά μέσα μαζικής ενημέρωσης. Η Κομισιόν βεβαίως δεν είναι αριστερή. Οι Ευρωπαίοι Επίτροποι, όπως γνωρίζουμε, διορίζονται από τις κυβερνήσεις της Ευρωπαϊκής Ένωσης οι οποίες στην πλειονότητά τους προέρχονται από τη Δεξιά. Πριν τρεις βδομάδες στις 17 Ιανουαρίου, το πρωί της ημέρας που έγινε η συζήτηση στην ολομέλεια του Ευρωκοινοβουλίου και που οδήγησε στο χθεσινό ψήφισμα, έκανα μια οκτάλεπτη ομιλία εδώ στην Ολομέλεια της Βουλής αναφερόμενος αποκλειστικά στις φοβερές καταγγελίες περί παραβιάσεων των ελευθεριών, του πλουραλισμού και των ανθρωπίνων δικαιωμάτων που αναφέρει η έκθεση της επιτροπής τονίζοντας ιδιαίτερα το ανατριχιαστικό συμπέρασμά της. Η Ελλάδα, λέει η έκθεση της Κομισιόν, είναι «μια δημοκρατία που αυταρχοποιείται».

Δεύτερο, παρά τις έντονες προσπάθειες του Ευρωπαϊκού Λαϊκού Κόμματος να μπλοκάρει το ψήφισμα στο Ευρωκοινοβούλιο το οποίο σύμφωνα με τον «ΟΙΚΟΝΟΜΙΚΟ ΤΑΧΥΔΡΟΜΟ» είχε σημάνει «συναγερμός» γι’ αυτό, επτά Ευρωβουλευτές της συντηρητικής αυτής ομάδας υπερψήφισαν το καταδικαστικό ψήφισμα ενώ άλλοι έξι απείχαν από την ψηφοφορία. Μεταξύ των Ευρωβουλευτών του Ευρωπαϊκού Λαϊκού Κόμματος που υπερψήφισαν είναι και δύο πρώην Υπουργοί, ένας εκ των οποίων φέρεται να είναι ο κ. Ορτεφό, πρώην Υπουργός Εσωτερικών της Γαλλίας.

Τρίτον, εκτός από τους πράσινους, τους σοσιαλιστές και την Αριστερά, το καταδικαστικό ψήφισμα υποστήριξαν συνολικά και η ομάδα των φιλελευθέρων και δημοκρατών, δηλαδή, το φιλελεύθερο κέντρο το οποίο ο κ. Μητσοτάκης νομίζει (ή τουλάχιστον παριστάνει στην Ελλάδα) ότι τάχα εκπροσωπεί.

Ας έρθουμε τώρα όμως σε ένα κρίσιμο θέμα που πρέπει να γίνει απολύτως κατανοητό. Χθες η Ελλάδα καταδικάστηκε στο Ευρωπαϊκό Κοινοβούλιο και θα υπόκειται στο εξής επιτήρηση από την Ευρωπαϊκή Επιτροπή, όχι διότι η Κυβέρνησή της δυσαρέστησε κάποιους σοσιαλιστές ή αριστερούς. Αυτή την εντύπωση θέλει να μεταφέρει η προπαγάνδα της Νέας Δημοκρατίας στους άναυδους ψηφοφόρους της που δεν ξέρουν πού να κρύψουν τα μούτρα τους και τι να πρωτοσκεφτούν. Το Ευρωπαϊκό Κοινοβούλιο, κυρίες και κύριοι της Κυβέρνησης, καταδίκασε τη χώρα μας διότι έκρινε, ότι επί δικών σας κυβερνήσεων έχει αποκλίνει σοβαρά από τις ευρωπαϊκές αξίες που εσείς- οι «Μένουμε Ευρώπη», και άλλα τέτοια κενά περιεχόμενου λόγια -προσποιείστε ότι δήθεν υπηρετείτε. Εν ολίγοις, σας καταδικάζει διότι έχετε προδώσει τα δικά σας ιδεολογικά πρότυπα: τον ευρωπαϊσμό. Για να το πούμε απλά το Ευρωπαϊκό Κοινοβούλιο σας είπε ψευδοευρωπαϊστές και με τη βούλα.

Η παράγραφος 27 του χθεσινού ψηφίσματος του Ευρωκοινοβουλίου, διαβάζω σε εισαγωγικά, «καλεί την επιτροπή να αξιοποιήσει πλήρως τα εργαλεία που διαθέτει για να αντιμετωπίσει τις παραβιάσεις των αξιών που κατοχυρώνονται στο άρθρο 2 της συνθήκης της Ευρωπαϊκής Ένωσης στην Ελλάδα». Καταδικαστήκατε, λοιπόν, χθες, κυρίες και κύριοι της Νέας Δημοκρατίας, διότι ο κορυφαίος ευρωπαϊκός δημοκρατικός θεσμός μαζί με την επιτροπή (αφού υπήρξε και δική της έκθεση στην οποία στηρίχτηκε το Ευρωκοινοβούλιο), έκρινε -και πολύ σωστά- ότι η Κυβέρνησή σας παραβιάζει συστηματικά το θεμελιώδες άρθρο 2 της Συνθήκης της Ευρωπαϊκής Ένωσης.

Και επειδή ξέρετε να προσποιείστε τους ευρωπαϊστές, αλλά αμφιβάλλω αν πολλοί από εσάς διαβάζετε τα ιδρυτικά κείμενα των θεσμών αυτής της Ευρωπαϊκής Ένωσης, θα σας θυμίσω το άρθρο 2 της Συνθήκης της Ευρωπαϊκής Ένωσης, για να καταλάβετε σωστά εσείς και τα μέσα ενημέρωσης που χειραγωγείτε γιατί σας καταδίκασε χθες το Ευρωπαϊκό Κοινοβούλιο.

Άρθρο 2: «Η Ένωση βασίζεται στις αξίες του σεβασμού της ανθρώπινης αξιοπρέπειας, της ελευθερίας, της δημοκρατίας, της ισότητας, του κράτους δικαίου, καθώς και του σεβασμού των ανθρωπίνων δικαιωμάτων, συμπεριλαμβανομένων των δικαιωμάτων των προσώπων που ανήκουν σε μειονότητες. Οι αξίες αυτές είναι κοινές στα κράτη-μέλη εντός της κοινωνίας που χαρακτηρίζεται από τον πλουραλισμό, την απαγόρευση των διακρίσεων, την ανοχή, τη δικαιοσύνη, την αλληλεγγύη και την ισότητα μεταξύ γυναικών και ανδρών».

Γι’ αυτά, λοιπόν, κύριοι της Κυβέρνησης, σπιλώσατε το όνομα της Ελλάδας σε όλο τον κόσμο:, γιατί η Κυβέρνησή σας δεν σέβεται την δημοκρατία, την ελευθερία, τα ανθρώπινα δικαιώματα, τον πλουραλισμό και την απαγόρευση των διακρίσεων. Ως αποτέλεσμα βάλατε τη χώρα τώρα σε πολιτική επιτήρηση (μαζί με την οικονομική επιτήρηση που βεβαίως, συνεχίζεται διακριτικά πάνω στους προϋπολογισμούς λιτότητας που ψηφίζετε κάθε χρόνο και οι οποίοι έβγαλαν τους αγρότες σήμερα στους δρόμους).

Για την επιτήρηση το λέει ξεκάθαρα η παράγραφος 27 με την οποία το Ευρωπαϊκό Κοινοβούλιο ζητεί ειδικότερα από την επιτροπή κατά την εκτέλεση των σχετικών κονδυλίων της Ευρωπαϊκής Ένωσης «να αξιολογείται» -έτσι λέει- «η συμμόρφωση της Ελλάδας με τον χάρτη, όπως ορίζει ο κανονισμός περί κοινών διατάξεων». Δηλαδή λέει το Κοινοβούλιο στην επιτροπή, προτού μας δώσει νέα κονδύλια, να εξετάζει αν η Ελλάδα συμμορφώνεται με τις αρχές των Συνθηκών της Ευρωπαϊκής Ένωσης.

Θα έρθουμε τώρα σε ορισμένα ενδεικτικά σημεία του ενδεκασέλιδου ψηφίσματος που υιοθέτησε χθες το Ευρωπαϊκό Κοινοβούλιο. Τονίζει, κατ’ αρχάς, ότι «απειλείται η πολυφωνία των μέσων ενημέρωσης, καθώς και η ιδιοκτησία των μέσων ενημέρωσης στη χώρα. Κατανέμεται κυρίως σε μικρό αριθμό ολιγαρχών, με αποτέλεσμα τη δραματική υποβάθμιση ορισμένων θεμάτων, όπως το σιδηροδρομικό δυστύχημα στα Τέμπη». Επίσης, σημειώνει με ανησυχία την «έλλειψη διαφάνειας στην κατανομή των κρατικών επιδοτήσεων στα μέσα ενημέρωσης». Θέτει υπό αμφισβήτηση την αντικειμενικότητα και την ανεξαρτησία του ελληνικού ΕΣΡ και εκφράζει την ανησυχία της για την αιφνίδια αντικατάσταση του διοικητικού συμβουλίου του ΕΣΡ τον Σεπτέμβριο του 2023.

Το ψήφισμα, επίσης, εκφράζει «έντονη ανησυχία» για το γεγονός ότι πέραν της δολοφονίας του Καραϊβάζ, πολλοί δημοσιογράφοι αντιμετωπίζουν «σωματικές απειλές, λεκτικές επιθέσεις, μεταξύ άλλων από υψηλόβαθμους πολιτικούς και Υπουργούς, παραβίαση της ιδιωτικής τους ζωής με κατασκοπευτικό λογισμικό, καθώς και στρατηγικές αγωγές προς αποθάρρυνση της συμμετοχής του κοινού» και παροτρύνει τις αρχές να ζητήσουν τη βοήθεια της EUROPOL για να διερευνήσει αυτά τα ζητήματα.

Στην επόμενη παράγραφο το ψήφισμα εκφράζει τη βαθιά του ανησυχία για «τις πολυάριθμες περιπτώσεις υπερβολικής χρήσης βίας από τις αστυνομικές υπηρεσίες κατά μειονοτικών ομάδων και ειρηνικών διαδηλωτών εν γένει», όπως είναι οι φοιτητές που βγαίνουν στους δρόμους να διαμαρτυρηθούν και τους χτυπάτε.

Παρακάτω η έκθεση ασχολείται με το σκάνδαλο των υποκλοπών και μεταξύ άλλων εκφράζει «σοβαρή ανησυχία για την επιρροή του Πρωθυπουργού στην ΕΥΠ, η οποία τελεί υπό την άμεση αρμοδιότητα και εποπτεία του γραφείου του» και ζητά να ακυρωθεί η νομοθετική τροποποίηση του 2019 που έθεσε την ΕΥΠ υπό τον άμεσο έλεγχο του Πρωθυπουργού. «Να κληθεί αμέσως τη EUROPOL» λέει το ψήφισμα «για να συμμετάσχει στις έρευνες».

Επίσης, σημειώνει με μεγάλη ανησυχία ότι οι ανεξάρτητες αρχές, όπως η ΑΔΑΕ και η Ελληνική Αρχή Προστασίας Δεδομένων υφίστανται αυξανόμενη πίεση λόγω του έργου τους όσον αφορά την παράνομη παρακολούθηση τηλεφωνικών συνδιαλέξεων από την ΕΥΠ. Και σημειώνει, επιπλέον, «ότι η Βουλή των Ελλήνων αντικατέστησε ξαφνικά τα μέλη του διοικητικού συμβουλίου της ΑΔΑΕ το 2023, την παραμονή της απόφασης της ΑΔΑΕ να επιβάλει πρόστιμο στην ΕΥΠ».

Κύριοι Βουλευτές, ήμουν την ημέρα εκείνη στη Διάσκεψη των Προέδρων που πήρε τις σχετικές αποφάσεις χωρίς την απαιτούμενη πλειοψηφία. Όλα τα κατήγγειλα και εγώ και η κ. Κωνσταντοπούλου με επιστολή της και έγιναν έτσι ακριβώς όπως τα λέει το ψήφισμα.

Ο κατάλογος, κύριε Πρόεδρε, είναι δυστυχώς ανεξάντλητος. Όμως θα αναφερθώ σε άλλα δύο σημαντικά σημεία. Στην παράγραφο 13 τονίζει με μεγάλη ανησυχία ότι «η διαφθορά διαβρώνει τις δημόσιες υπηρεσίες και τα δημόσια αγαθά», εκφράζοντας αμφιβολίες για την ακεραιότητα τμημάτων της Αστυνομίας και πιθανής διείσδυσης ομάδων οργανωμένου εγκλήματος στην Αστυνομία. Και στην παράγραφο 18 εκφράζει την ανησυχία του το ψήφισμα για τις επιθέσεις κατά της Κοινωνίας των Πολιτών και ειδικότερα για τις «εκστρατείες δυσφήμισης και τη δικαστική παρενόχληση από τις ελληνικές αρχές κατά ακτιβιστών των ανθρωπίνων δικαιωμάτων, ιδίως εκείνων που παρέχουν βοήθεια σε μετανάστες και πρόσφυγες».

Αν δεν το καταλάβατε ακόμα, μιλά το ψήφισμα για εκτεταμένο θεσμικό ρατσισμό.

Θα κλείσω, κύριε Πρόεδρε, με κάποιες παρατηρήσεις που είχα κάνει στην ομιλία μου εδώ στην Ολομέλεια στις 17 Ιανουαρίου το πρωί, πριν τη συζήτηση της ημέρας εκείνης στο Ευρωκοινοβούλιο, που τελικά οδήγησε στο χθεσινό καταδικαστικό ψήφισμα. Με τον τρόπο αυτό δεν θέλω μόνο να τονίσω ότι εμείς στην Πλεύση Ελευθερίας τα βλέπαμε όλα αυτά από νωρίς, διότι βρισκόμαστε πολύ πιο κοντά στην καθημερινότητα του πολίτη από τους αλαζόνες Υπουργούς της Κυβέρνησης, αλλά για να τονίσω, επίσης, ότι είναι καιρός που αντιστεκόμαστε και αγωνιζόμαστε ενάντια σε αυτές τις κυβερνητικές αυθαιρεσίες.

Η Πλεύση Ελευθερίας -είχα πει πριν τρεις εβδομάδες- έχει «κατ’ επανάληψη στο παρελθόν επισημάνει αυτούς τους κινδύνους. Έχουμε μιλήσει για την εκτεταμένη διαφθορά, τον απαράδεκτο έλεγχο της πληροφόρησης και την κατάργηση της πολυφωνίας, τις παραβιάσεις ανθρωπίνων δικαιωμάτων, ιδίως τις περιπτώσεις του ασύλου και στον απαράδεκτο έλεγχο των ανεξάρτητων αρχών, ιδίως της ΑΔΑΕ και του Ραδιοτηλεοπτικού Συμβουλίου, των οποίων η σύνθεση κομματικοποιήθηκε μέσα σε μια νύχτα για να μην διερευνηθεί σε βάθος το σκάνδαλο των παρακολουθήσεων».

Μας θλίβει -είχα πει- «το γεγονός ότι η Κυβέρνηση, αρνούμενη να ακούσει την κριτική μας, διέσυρε την Ελλάδα στους κορυφαίους θεσμούς της Ευρώπης. Από τα χρόνια της κρίσης συντελείται στη χώρα μας μια σταδιακή διαδικασία αποευρωπαϊσμού, ιδίως στα πεδία των θεσμών, των δικαιωμάτων και των ελευθεριών, αλλά και στο κράτος πρόνοιας. Όλα αυτά τα φαινόμενα επιβεβαιώνουν ότι η δημοκρατία στην Ελλάδα διαβρώνεται ανησυχητικά».

Αυτά είχαμε πει πριν από το καταδικαστικό ψήφισμα του Ευρωκοινοβουλίου. Και αυτά θα λέμε ξανά και θα τα επαναλαμβάνουμε μέχρις ότου οι πολίτες υψώσουν το ανάστημά τους ενάντια στον καθημερινό εξευτελισμό τους και τη συστηματική αδικία και τον εκφοβισμό στα οποία τους υποβάλλετε.

Δεν μπορείτε πλέον, κύριοι της Κυβέρνησης, να ποδοπατάτε τις αξίες της Ευρωπαϊκής Ένωσης, αφ’ ενός με τον αυταρχισμό, τις ακροδεξιές σας εμμονές, τη διαφθορά και τη διαπλοκή σας με τους ολιγάρχες και ταυτόχρονα να παριστάνετε τους ευρωπαϊστές, τους φιλελεύθερους και τους εκσυγχρονιστές. Δεν είστε! Η Ευρωπαϊκή Ένωση σας λέει πλέον ανοιχτά: «Μέχρι εδώ. Τέλος πια με την υποκρισία και τους Ορμπανικούς τραμπουκισμούς πίσω από τις κάμερες». Και εμείς τώρα σας λέμε: «Φτάνει πια». Ξεχαρβαλώσατε κάθε έννοια του κράτους δικαίου, της ελευθερίας και της δημοκρατίας και ντροπιάζετε τη χώρα μας διεθνώς. Δεν θα σας επιτρέψουμε να συνεχίσετε άλλο αυτόν τον θλιβερό κατήφορο.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Επόμενος, ομιλητής είναι ο κ. Γεώργιος Κωτσός, Βουλευτής της Νέας Δημοκρατίας.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κύριε Υπουργέ, αγαπητές και αγαπητοί συνάδελφοι, είναι αλήθεια ότι ζούμε μια ιδιαίτερα κρίσιμη περίοδο, όπου στο σύνολο της υφηλίου υπάρχουν αναταραχές, εμπόλεμες συρράξεις και που η Ελλάδα, η χώρα μας, συνεχίζει αταλάντευτα να αποτελεί έναν παράγοντα σταθερότητας και αξιοπιστίας, κυρίως στην περιοχή της Ανατολικής Μεσογείου.

Είναι γεγονός, λοιπόν, ότι διανύουμε μια περίοδο παγκόσμιας αστάθειας, επικρατώντας ένα κλίμα πολεμικό, ένα κλίμα αβεβαιότητας και σύγχυσης σε πάρα πολλές περιοχές του κόσμου, μηδέ εξαιρουμένης και της γειτονιάς μας. Και είναι αλήθεια ότι η Ελλάδα, η χώρα μας, σε αυτά τα θολά διεθνή νερά αποτελεί μια πραγματικότητα για την παγκόσμια κοινότητα και βρίσκει η χώρα μας τον ρόλο που της αξίζει πραγματικά.

Η πατρίδα μας, μέσα από τις παρεμβάσεις του Πρωθυπουργού μας, με το διεθνές κύρος που διαθέτει, καθίσταται μία υπολογίσιμη δύναμη στην ευρύτερη περιοχή της Μεσογείου, καθώς πλέον ενισχύεται συνεχώς και εξελίσσει την άμυνά της και τη διπλωματική της παρουσία. Η ασφάλεια, όμως, στη σύγχρονη εποχή που ζούμε και με τη ραγδαία ανάπτυξη της τεχνολογίας δεν κρίνεται απαραίτητη μόνο στο πεδίο, αλλά και στο αχαρτογράφητο ακόμη και για πολλές χώρες στον κόσμο του κυβερνοχώρου.

Φυσικά όταν κάνουμε λόγο για κυβερνοασφάλεια, δεν πρέπει να μας έρχεται στο μυαλό μόνο μια εξωτερική απειλή, αλλά και η θωράκιση και η προστασία κάθε πολίτη, κάθε Έλληνα πολίτη που καθημερινά έρχεται σε επαφή με την τεχνολογία ξεκινώντας από μία συναλλαγή έως και τα πιο ευαίσθητα προσωπικά τους δεδομένα.

Με την ολοένα και περισσότερο αυξανόμενη χρήση των ψηφιακών τεχνολογιών η προστασία ευαίσθητων πληροφοριών όπως προσωπικά δεδομένα, οικονομικές πληροφορίες, πνευματική ιδιοκτησία είναι ευάλωτες σε σημαντικό βαθμό. Η λήψη μέτρων και η δημιουργία μιας στρατηγικής ασφάλειας στον κυβερνοχώρο έναντι κακόβουλων επιθέσεων που έχουν σχεδιαστεί για πρόσβαση, τροποποίηση, διαγραφή συστημάτων, εφαρμογών και δεδομένων, είναι ζωτικής σημασίας.

Στόχος, λοιπόν, με το παρόν νομοσχέδιο είναι η ίδρυση Εθνικής Αρχής Κυβερνοασφάλειας που θα προστατεύει τη χρήση της τεχνολογίας, χωρίς να αφήνει περιθώρια σε εγκληματικές ομάδες, σε κυβερνήσεις, σε ξένες κρατικές ή ιδιωτικές οντότητες να έχουν πρόσβαση σε προσωπικά δεδομένα χρηστών του διαδικτύου. Όλοι οι άνθρωποι πρέπει να χρησιμοποιούν την τεχνολογία ελεύθερα για όποιο σκοπό επιθυμούν χωρίς κίνδυνο.

Τα τελευταία χρόνια έχουν αυξηθεί σημαντικά οι κυβερνοεπιθέσεις. Και μάλιστα σε παγκόσμιο επίπεδο το κόστος του κυβερνοεγκλήματος ξεπερνά και φτάνει τα πάρα πολλά δισεκατομμύρια ευρώ, διατηρώντας μάλιστα έναν ρυθμό διπλασιασμού ανά διετία. Στη χώρα μας οι κυβερνοεπιθέσεις βρίσκονται σε αντιστοιχία με το σύνολο των χωρών του δυτικού κόσμου, καταγράφοντας μία διαρκώς αυξητική τάση. Επιπρόσθετα παρατηρούνται πλέον σοβαρά περιστατικά σε κυβερνοεπιθέσεις σε κρίσιμες υποδομές της χώρας μας.

Νομοθετούμε λοιπόν με γνώμονα τις οδηγίες της Ευρωπαϊκής Ένωσης ώστε να ενσωματώσουμε πιο αυστηρό επίπεδο ελέγχου στην κυβερνοασφάλεια της χώρας και αναβαθμίζουμε τα κριτήρια με βάση τα οποία χρειάζεται να λειτουργεί η κυβερνοασφάλεια για να προστατεύονται τα προσωπικά δεδομένα. Όσο αυξάνεται η χρήση της τεχνολογίας, είναι απόλυτα φυσικό και επόμενο να αυξάνονται οι απειλές και οι κίνδυνοι εκεί που υπάρχει οικονομική δραστηριότητα, διακίνηση προσωπικών δεδομένων αλλά ακόμη και εθνικά συμφέροντα.

Αυτή τη στιγμή το υφιστάμενο σύστημα της κυβερνοασφάλειας στην Ελλάδα διασπάται σε μία σειρά από φορείς με κυριότερες τη Γενική Διεύθυνση Κυβερνοασφάλειας του Υπουργείου Ψηφιακής Διακυβέρνησης, και τη Διεύθυνση Κυβερνοάμυνας του ΓΕΕΘΑ, την Εθνική Αρχή Αντιμετώπισης Ηλεκτρονικών Επιθέσεων της ΕΥΠ, τη δίωξη ηλεκτρονικού εγκλήματος. Ως εκ τούτου είναι απαραίτητο και δημιουργούμε τη νέα Εθνική Αρχή Κυβερνοασφάλειας που θα λειτουργήσει ως ομπρέλα που θα εποπτεύει όλους τους εμπλεκόμενους φορείς, διευρύνοντας όλες τις κατηγορίες που θα ελέγχονται.

Στη χώρα μας υπάρχουν περίπου δύο χιλιάδες κρίσιμες υποδομές, όπως τράπεζες, τηλεπικοινωνιακοί πάροχοι, δημόσιοι φορείς, οι οποίοι δεν ανήκουν στο στενό πυρήνα της εθνικής ασφάλειας αλλά οφείλουν, μιας και επεξεργάζονται και κάνουν διακίνηση προσωπικών δεδομένων, να λειτουργούν με πολύ αυστηρά κριτήρια κυβερνοασφάλειας. Αυτές οι υποδομές έχουν από τη μία την ανάγκη προστασίας και από την άλλη την ανάγκη πρόληψης σε ορισμένους κανόνες.

Η εθνική αρχή θα είναι αυτή που θα διασφαλίζει ότι θα τηρούνται όλα τα πρωτόκολλα, θα υπάρχει προληπτικός έλεγχος και ότι μπορεί να αντιμετωπίζει απόπειρες επιθέσεων ή επιθέσεις. Μια εθνική αρχή που θα ορίζεται σύμφωνα με την ευρωπαϊκή οδηγία και θα συμβάλει μεταξύ άλλων στη διασφάλιση της εμπιστοσύνης των πολιτών και των επιχειρήσεων στις ψηφιακές υπηρεσίες, στην προώθηση των επενδύσεων στον τομέα της κυβερνοασφάλειας, καθώς και στην ενίσχυση της ικανότητας άντλησης ευρωπαϊκών πόρων και στην προαγωγή της εκπαίδευσης και της ενημέρωσης σε θέματα κυβερνοασφάλειας.

Η εθνική αρχή μελετά και παρακολουθεί κινδύνους, μεθόδους κυβερνοεπιθέσεων, όπου υπάρχουν επτά έως οκτώ τύποι που θα πρέπει να μελετήσουν καλά τα στελέχη της αρχής. Και γι’ αυτό Υπουργέ -όπως αναφέρατε και εσείς- θα πρέπει να υπάρξει και η προσέλκυση ενός εξειδικευμένου προσωπικού σε αυτή τη διαδικασία, όπου θα πρέπει πραγματικά να δούμε και τις αμοιβές για να προσελκύσουμε αυτά τα στελέχη από την αγορά. Διότι το ανθρώπινο δυναμικό που θα προσελκυθεί σε αυτή τη διαδικασία είναι εξαιρετικά σημαντικό, για να μπορέσει να επιτελέσει το σύνολο της αποστολής του.

Εδώ θα μου επιτρέψετε να κάνω και μία αναφορά στην τροπολογία που ήρθε και αφορά την περιοχή μας τη Θεσσαλία. Αφορά τα πρόσθετα μέτρα ενίσχυσης των πλημμυροπαθών με την ψηφιακή κάρτα -που θα τους δώσει τη δυνατότητα να αντιμετωπίσουν τα ζητήματα που έχουν προκύψει από όλη αυτή τη διαδικασία- και μάλιστα με επιχορήγηση και σε επιχειρήσεις και σε αγροτικές καλλιέργειες και μάλιστα αδέσμευτες, χωρίς να μπορούν να έχουν προβλήματα είτε από τις τράπεζες είτε από οποιονδήποτε άλλη αρχή.

Εδώ όμως να επισημάνω ότι υπάρχει ζήτημα με ορισμένα τραπεζικά ιδρύματα αυτή τη στιγμή που δεν εφαρμόζουν το αδέσμευτο. Υπάρχουν πολλά παράπονα από αγρότες που τους έχουν κατατεθεί οι επιδοτήσεις, όπου ορισμένα τραπεζικά ιδρύματα δεν απελευθερώνουν το σύνολο του ποσού με αποτέλεσμα να τους φέρνουν σε ακόμη πιο δυσχερή θέση. Και επιβάλλεται να υπάρξει παρέμβαση προς αυτά τα τραπεζικά ιδρύματα να εφαρμόσουν τον νόμο.

Τελειώνοντας, θεωρώ ότι έχουμε ένα νομοσχέδιο που κινείται προς τη σωστή κατεύθυνση. Διασφαλίζει την ασφάλεια χρήσης των νέων τεχνολογιών, άκρως απαραίτητη στο σύνολο του πληθυσμού δεδομένου ότι όλοι μας πλέον με τον ένα ή άλλο τρόπο χρησιμοποιούμε το διαδίκτυο, κάνουμε οικονομικές συναλλαγές μέσα από το διαδίκτυο, έχουμε τα προσωπικά μας δεδομένα όλοι φορτωμένα στα smart phone μας και είναι σημαντικό να υπάρχει η διασφάλιση της ασφάλειας, της αξιοπιστίας και της σταθερότητας που πρέπει να εμπνέει το σύνολο της λειτουργίας της κοινωνίας μας.

Υπουργέ θεωρώ ότι κινούμαστε προς τη σωστή κατεύθυνση. Δεν κατανοώ για ποιο λόγο η Αντιπολίτευση βρίσκει διάφορες προφάσεις να καταψηφίσει το συγκεκριμένο νομοσχέδιο. Θεωρώ όμως ότι μπορεί στο τέλος να καταλάβουν ότι το ορθό και το δίκαιο είναι να υπερψηφιστεί.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κ. Κωτσό. Επόμενος ομιλητής ο κ. Δημήτριος Μάντζος ως Κοινοβουλευτικός Εκπρόσωπος του ΠΑΣΟΚ – Κινήματος Αλλαγής και θα ακολουθήσει η κ. Οικονόμου, ο κ. Μαρκογιαννάκης και η κ. Βολουδάκη. Δεν έχει δηλώσει κανένας Κοινοβουλευτικός Εκπρόσωπος.

**ΑΘΑΝΑΣΙΟΣ ΠΛΕΥΡΗΣ:** Στο τέλος.

**ΠΡΟΕΔΡΕΥΩΝ (Βασίλειος Βιλιάρδος):** Στο τέλος, εφόσον δηλωθεί. Γιατί μετά θα αρχίσουν οι δευτερολογίες. Και μετά τις δευτερολογίες ζήτησε να μιλήσει η κ. Κωνσταντοπούλου, λόγω κάποιας υποχρέωσης που έχει.

Ορίστε, κύριε Μάντζο, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κατ’ αρχάς θα μου επιτρέψετε να αρχίσω την ομιλία μου από τα δύο φλέγοντα ζητήματα των ημερών, από τον πυρετό στους δρόμους και στις εθνικές οδούς, στις κινητοποιήσεις των φοιτητών και των αγροτών. Το πιο εύκολο για την Κυβέρνηση είναι να ρίξει όλο το φταίξιμο σε εκείνους που διαδηλώνουν. Είναι εύκολο να δείχνεις τα παιδιά. Το δύσκολο είναι να ακούς τα παιδιά.

Αλλά πώς να ακούσει αυτή η Κυβέρνηση, όταν δεν ακούει κανέναν και τίποτα, όταν έχει αλλεργία στον διάλογο, όταν επιχειρεί να «μεταρρυθμίσει», εντός πολλών εισαγωγικών, την ανώτατη εκπαίδευση με non paper;

Τελευταία φορά που το ΠΑΣΟΚ προχώρησε σε εκπαιδευτική μεταρρύθμιση, αυτό το έκανε μετά από εθνικό διάλογο ενός και πλέον έτους, διάλογο με την ακαδημαϊκή κοινότητα, με τους φοιτητές, με την κοινωνία, διάλογο και διαβούλευση με το δημόσιο πανεπιστήμιο στην πρωτοπορία, στο στόχο της ενίσχυσης των δημόσιων πανεπιστημίων που δεν μπορεί και δεν δικαιούται κανείς να τα γκρεμίσει ή να το αφήσει βορά στον ανταγωνισμό.

Και λίγα χιλιόμετρα πιο μακριά ο καμβάς της συσσωρευμένης απογοήτευσης για τη διαχειριστική ανεπάρκεια της Κυβέρνησης εμπλουτίζεται με τα χρώματα της υπαίθρου. Οι επιδοτήσεις καθυστερούν, οι αποζημιώσεις το ίδιο και το κόστος παραγωγής σταθερά αυξημένο. Και η Κυβέρνηση να περιμένει τα τρακτέρ να βγουν στους δρόμους για να κάνει και να εξαγγείλει έστω και τα ελάχιστα. Και έρχεται σήμερα μια γενική, αόριστη και πάντως πολύ καθυστερημένη τροπολογία για τις αποζημιώσεις, πάντοτε υπό το κράτος και την πίεση των αγροτικών κινητοποιήσεων. Η Κυβέρνηση θα έπρεπε εδώ και καιρό να έχει προχωρήσει σε μέτρα και όχι σε λόγια, σε μέτρα, σαν και αυτά στα οποία αναφέρθηκε ο Νίκος Ανδρουλάκης για την εκτόνωση της κρίσης και τη μακροπρόθεσμη προσέγγιση των προβλημάτων.

Οι αγρότες για εμάς, και για όλους εμάς θεωρώ, πέρα και πάνω από κομματικές διαιρέσεις, δεν είναι απλοί παραγωγοί. Είναι εγγυητές της διατροφικής επάρκειας της χώρας, είναι παράγοντες δίκαιης και βιώσιμης ανάπτυξης αλλά και δημογραφικής σταθερότητας και ασφάλειας. Είναι ο πρωτογενής τομέας της χώρας που θα δώσει ζωή στις περιφέρειες, ιδίως για τους νέους που μένουν και επιμένουν να παράγουν σε αυτό τον τόπο παρά τα προβλήματα.

Όσον αφορά το σχέδιο νόμου και στις παρυφές αυτού, θα μου επιτρέψετε, κύριε Πρόεδρε, αγαπητοί συνάδελφοι, να κάνουμε ένα νοητό ταξίδι. Πρώτη στάση, Αθήνα. Η Αρχή Διασφάλισης του Απορρήτου των Επικοινωνιών στην έκθεση πεπραγμένων της για το 2022 αναφέρει πως η Εθνική Υπηρεσία Πληροφοριών και η Αντιτρομοκρατική Υπηρεσία παρέλειψαν για μεγάλο χρονικό διάστημα να αποστείλουν στην αρχή έξι χιλιάδες επτακόσιες πέντε εισαγγελικές διατάξεις για άρση απορρήτου τηλεφωνικών επικοινωνιών για λόγους εθνικής ασφάλειας, κυρίως το κρίσιμο έτος 2021.

Ίσως έχει κάτι να μας πει γι’ αυτό ο ίδιος ο προϊστάμενος της ΕΥΠ, ο κύριος Πρωθυπουργός, μιας και ο Κυβερνητικός Εκπρόσωπος ο κ. Μαρινάκης δεν είχε τι να μας πει όταν το εγείραμε αυτό μαζί με την ερευνητική δημοσιογραφία. Θα κατέθετα το σχετικό, αλλά είναι δημόσιο έγγραφο η έκθεση της ΑΔΑΕ και έχει ήδη κατατεθεί στη Βουλή αρμοδίως από την αρχή.

Επόμενη στάση, πίσω λίγο στον χρόνο, Στρασβούργο. Το Συμβούλιο της Ευρώπης τον Οκτώβριο του 2023 αποδέχεται ψήφισμα για τη χρήση κακόβουλων λογισμικών από κυβερνήσεις και κράτη-μέλη του Συμβουλίου της Ευρώπης εδώ, στην Ευρώπη. Μεταξύ άλλων, καλεί την Ελλάδα να εκθέσει τι έχει κάνει για τη διερεύνηση του σκανδάλου των υποκλοπών και τι έχει κάνει για να διορθώσει τη νομοθεσία της, ιδίως στο τμήμα που αφορά στην απαγόρευση ενημέρωσης των παρακολουθούμενων προσώπων για τον λόγο και τον σκοπό της παρακολούθησης, να λογοδοτήσει η χώρα μας στο Συμβούλιο της Ευρώπης.

Το ψήφισα κι εγώ αυτό το ψήφισμα και καλώ τον κ. Σκέρτσο να αναρτήσει και το δικό μου όνομα σε δημόσια ανάρτησή του. Προφανώς, μπορεί κι εγώ να είμαι λιγότερο δημοκράτης ή λιγότερο Έλληνας. Καταθέτω για τα Πρακτικά το Ψήφισμα 2513 του 2023 της Κοινοβουλευτικής Συνέλευσης του Συμβουλίου της Ευρώπης, τον Πρόεδρο της οποίας κ. Ρουσόπουλο συγχαρήκαμε και τον ακούσαμε σήμερα να μας ενημερώνει για τις αρμοδιότητες του οργάνου.

(Στο σημείο αυτό ο Βουλευτής κ. Δημήτριος Μάντζος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επόμενη στάση, Βερολίνο, Διεθνής Διαφάνεια. Μόλις την προηγούμενη εβδομάδα για πρώτη φορά η χώρα υποχωρεί στα ζητήματα διαφθοράς και κράτους δικαίου μετά από δέκα έτη. Κατατίθεται το σχετικό έγγραφο.

(Στο σημείο αυτό ο Βουλευτής κ. Δημήτριος Μάντζος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επόμενη στάση, Ουάσιγκτον. Πριν από λίγες μόνο ημέρες το αμερικανικό Υπουργείο Εξωτερικών δηλώνει πως μπορεί και δικαιούται να επιβάλλει περιορισμούς χορήγησης βίζας σε άτομα που πιστεύεται ότι εμπλέκονται στην κατάχρηση εμπορικού κατασκοπευτικού λογισμικού, ανάμεσα στα οποία και το λογισμικό «Predator», που χρησιμοποιήθηκε στην Ελλάδα. Κατατίθεται το σχετικό.

(Στο σημείο αυτό ο Βουλευτής κ. Δημήτριος Μάντζος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τελική στάση, μόλις χθες, Βρυξέλλες. Το Ευρωπαϊκό Κοινοβούλιο αποδέχεται ψήφισμα για την κατάσταση του κράτους δικαίου στην Ελλάδα, ένα ψήφισμα κόλαφος, καταθλιπτικό για τη χώρα μας, για την ελευθερία του Τύπου και τις επιθέσεις σε δημοσιογράφους, για τις υποκλοπές, τις παράνομες παρακολουθήσεις και τη συγκάλυψη του σκανδάλου, για την τραγωδία στα Τέμπη, που ακόμα κι αυτή προσπαθεί η πλειοψηφία να τη συγκαλύψει, για τις επιθέσεις στις ανεξάρτητες αρχές και στους επικεφαλής τους.

(Στο σημείο αυτό ο Βουλευτής κ. Δημήτριος Μάντζος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ποιοι το έφεραν αυτό το ψήφισμα; Το κόμμα του κ. Μακρόν. Και το στήριξε η Κεντροαριστερά, η Αριστερά, οι Φιλελεύθεροι, οι Πράσινοι, τόσοι Βουλευτές, από τόσες Ευρωομάδες, από τόσα κράτη-μέλη. Όλοι ανθέλληνες;

Φωνάζουν οι Ευρωβουλευτές σας για να κερδίσουν την επανεκλογή τους και εκτίθενται. Δεν μας λένε ποιο είναι το δικό τους όραμα; Εκείνοι τα εγκρίνουν τα πεπραγμένα που μας καταλογίζει το Ευρωπαϊκό Κοινοβούλιο;

Και από χθες τι γίνεται; Πρώτα, κυβερνητικές διαρροές και ύστερα η ανάρτηση όνειδος του Υπουργού κ. Σκέρτσου. Αντί να απαντήσει στην ουσία, η Κυβέρνηση επιτίθεται στο Ευρωπαϊκό Κοινοβούλιο και ονομαστικά στους Ευρωβουλευτές.

Άραγε τι συμβαίνει; Υπάρχει μια παγκόσμια συνωμοσία; Συνωμοτεί η παγκόσμια τάξη πραγμάτων ενάντια στην Αθήνα; Όλη η Ευρώπη; Φορείς της Κοινωνίας των Πολιτών; Όργανα της Ευρωπαϊκής Ένωσης; Όλοι εναντίον της Κυβέρνησης Μητσοτάκη; Τριακόσιοι τριάντα Βουλευτές από είκοσι έξι κράτη-μέλη, όλοι ηθοποιοί σε μια κακοπαιγμένη παράσταση;

Δεν μπορεί το Ευρωπαϊκό Κοινοβούλιο να ασχοληθεί με τα ζητήματα του κράτους δικαίου σε μια χώρα, παλαιό κράτος μέλος της Ένωσης, επειδή η Νέα Δημοκρατία κέρδισε τις εκλογές; Μήπως είναι η Ευρωβουλή ΜΚΟ; Μήπως είναι οι Ευρωβουλευτές και οι Ευρωομάδες μια δράκα ανθελλήνων;

Και η ίδια η διαχείριση αυτή από την Κυβέρνηση και η προβολή που γίνεται σε μεγάλη μερίδα των μέσων μαζικής ενημέρωσης αποδεικνύει ότι η έκθεση έχει δίκιο ότι υπάρχει ζήτημα στο κράτος δικαίου και πώς εμείς ως πολιτεία, με πρώτη την Κυβέρνηση, αντιμετωπίζουμε τα ζητήματα αυτά στην πράξη.

Θυμάται κανείς την παρουσία του Πρωθυπουργού στο Ευρωπαϊκό Κοινοβούλιο με αντιπολιτευόμενες εφημερίδες και εξώφυλλα να δείχνει ότι υπάρχει ελευθερία του Τύπου; Αλίμονο!

Για τις υποκλοπές ανέλαβε κανείς καμμία ευθύνη; Έγινε εξέταση της υπόθεσης εις βάθος στην εξεταστική επιτροπή στην προηγούμενη Κοινοβουλευτική Περίοδο; Πολλοί από εσάς το ζήσατε εδώ. Κλήθηκαν κρίσιμοι μάρτυρες; Ο κ. Δημητριάδης, ο κ. Λαβράνος, ο κ. Μπίτζιος; Όχι.

Έχει προχωρήσει επαρκώς η δικαστική διερεύνηση; Σήμερα μαθαίνουμε πάλι από την ερευνητική δημοσιογραφία ότι ο κ. Δημητριάδης, βασικός πρωταγωνιστής, δεν έχει κληθεί καν να καταθέσει.

Λέει στο χθεσινό non paper η Κυβέρνηση, «Άλλαξε τη νομοθεσία». Μα εξακολουθούν να ισχύουν οι κανόνες σιωπής, που το Συμβούλιο της Ευρώπης μάς ελέγχει, τουλάχιστον, η καταχρηστική επίκληση του δημοσίου συμφέροντος, η αδυναμία ενημέρωσης του παρακολουθούμενου για τον λόγο που παρακολουθήθηκε, ακόμα και χρόνια μετά το τέλος της παρακολούθησης. Και φυσικά συνεχίζονται οι συστηματικές επιθέσεις στις ανεξάρτητες αρχές.

Και μέσα σε αυτό το κλίμα του διεθνούς διασυρμού, της έκθεσης, της διαρκούς αμφισβήτησης, το μήνυμα που πρέπει να εκπέμψει αυτή η Βουλή είναι πως δεν είναι αυτή η πατρίδα μας, δεν είναι η Ελλάδα μια καχεκτική δημοκρατία, όχι πια. Δεν είναι αυτή η Ελλάδα. Αυτή είναι η Κυβέρνησή της. Δεν είναι η ελληνική δημοκρατία, είναι η Νέα Δημοκρατία του Κυριάκου Μητσοτάκη.

Σε λίγους μήνες ο τόπος αυτός συμπληρώνει πενήντα χρόνια αδιατάρακτης και σταθερής δημοκρατίας. Δεν θα αφήσουμε κανέναν να ακυρώσει την πρόοδο, τις θυσίες ενός ολόκληρου λαού και να κλυδωνίσει τα θεμέλια μιας εμπεδωμένης, σύγχρονης, φιλελεύθερης Κοινοβουλευτικής Δημοκρατίας.

Μέσα σε αυτό το κλίμα έρχεται κάποιος και καλείται να εξετάσει ένα σχέδιο νόμου και να αναρωτηθεί με ποια εμπιστοσύνη, με ποια αξιοπιστία να δει κανείς μία ακόμη νομοθετική πρωτοβουλία που αφορά σε έννοιες ευαίσθητες, όπως κυβερνοασφάλεια, εθνική ασφάλεια, ιδιωτικότητα επικοινωνιών; Μα όταν αυτές είναι και κακοποιήθηκαν τόσο βάναυσα και συστηματικά τους τελευταίους μήνες, πώς να το κάνει;

Όταν είναι νωπές ακόμη οι μνήμες από το σκάνδαλο των υποκλοπών και των παράνομων παρακολουθήσεων και από το δεύτερο σκάνδαλο, το επάλληλο, το παράγωγο, εκείνο της συγκάλυψης από τα σχέδια συγχώνευσης ανεξάρτητων αρχών, αντικατάστασης των ενοχλητικών διοικήσεων, με όψιμους, πρόθυμους συνοδοιπόρους, παραμονές του σκανδάλου των υποκλοπών, ως τις συστηματικές επιθέσεις στους επικεφαλής αυτών των αρχών, τις λογιστικές αλχημείες Δεξιάς-ακροδεξιάς για την αλλαγή συνθέσεων, την παραμονή κρίσιμων αποφάσεων;

Κυρίες και κύριοι, ναι, η κυβερνοασφάλεια είναι εξαιρετικά σοβαρό πεδίο δημοσίου συμφέροντος. Συνδέεται με ιδιαίτερα ευαίσθητους και κρίσιμους τομείς ασφάλειας της χώρας. Εδώ όμως υπάρχει μια πραγματικότητα. Χάθηκε πολύτιμος και ουσιαστικός χρόνος. Δεν προετοιμάστηκε η πατρίδα μας όπως άλλες ευρωπαϊκές χώρες. Δεν έχουμε ακόμα επίγνωση του επιπέδου κυβερνοασφάλειας. Είμαστε ουραγοί στους δείκτες ψηφιακής διακυβέρνησης. Η ψηφιακή γραφειοκρατία αναπτύσσεται και υπάρχει παράλληλα με την παραδοσιακή, ενώ ακόμη και βασικές υπηρεσίες τεχνικές παραμένουν ζητούμενο. Πληρώνουμε ακόμα και σήμερα -δεν θα κουραστούμε να το λέμε- το ακριβότερο και πιο αργό διαδίκτυο στην Ευρωπαϊκή Ένωση.

Είναι αναγκαία μια Εθνική Αρχή Κυβερνοασφάλειας; Ασφαλώς και ναι, αλλά όχι όπως την επιχειρεί η Κυβέρνηση. Διαβάζει κανείς τον τίτλο του σχεδίου νόμου και πιστεύει ότι πρόκειται για τη σύσταση μιας νέας ανεξάρτητης αρχής, αλλά όχι, πρόκειται για νομικό πρόσωπο δημοσίου δικαίου. Ονομάζεται αρχή, αλλά δεν είναι ανεξάρτητη. Θα λέγεται «αρχή» και θα είναι σαν να μην είναι.

Αλλά εκπλήσσεται κανείς; Η Κυβέρνηση ξεκάθαρα μας λέει πως δεν θέλει εμπλοκή των ανεξάρτητων αρχών στην κυβερνοασφάλεια. Επιμένει στο υπερσυγκεντρωτικό μοντέλο του επιτελικού κράτους. Μπορεί το όνομα να εγκαταλείφθηκε, αλλά έμεινε η χάρη. Και φυσικά στις αδιαφανείς διαδικασίες στελέχωσης με επιλογή του διοικητή από τον Υπουργό.

Εμείς προτείνουμε, κύριε Πρόεδρε, η Εθνική Αρχή Κυβερνοασφάλειας να είναι ανεξάρτητη αρχή, η οποία να διαθέτει διοικητική αυτοτέλεια και λειτουργική και να επιλέγεται και να λογοδοτεί στη Βουλή, όχι στην Κυβέρνηση. Τότε δεν θα υπήρχε ανάγκη για επιτροπές συντονισμού, που να ελέγχεται από το Γραφείο του Πρωθυπουργού.

Και κάτι ακόμα. Αν δεν εξυγιανθεί το θεσμικό περιβάλλον, πώς μπορεί να εφαρμοστεί αποδοτικά η νομοθεσία για την κυβερνοασφάλεια; Πώς μπορεί να ισχύσει ένα νέο πλαίσιο, σε ένα ζήτημα όπως η λειτουργία της ΕΥΠ, όταν δεν έχει αποκαλυφθεί ακόμη, με ευθύνη της Νέας Δημοκρατίας, ο ακριβής ρόλος της υπηρεσίας αυτής, ο σκοπός των παρακολουθήσεων στελεχών των ενόπλων δυνάμεων, δημοσιογράφων και πολιτικών; Όταν δεν έχει διαψευσθεί ή επαληθευθεί η ταύτιση των παρακολουθήσεων με το κακόβουλο λογισμικό «Predator» αλλά και ο ακριβής αριθμός των στόχων; Όταν λειτούργησε μέσα από το Μέγαρο Μαξίμου, όπου εδρεύει διοικητικά η ΕΥΠ, ένα ολοκληρωμένο σύστημα υποκλοπών, που ο ίδιος ο κ. Μητσοτάκης χαρακτήρισε «σκάνδαλο» στο debate του Μαΐου του 2023 στη δημόσια τηλεόραση;

Όταν διακρίνονται δεσμοί των εμπλεκομένων προσώπων με διαγωνισμούς εκατομμυρίων.

Δεν υπάρχουν ανοιχτές διαδικασίες στο σχέδιο νόμου για τη στελέχωση αυτής της αρχής, προκειμένου να πληρούνται οι αρχές της αξιοκρατίας και της διαφάνειας.

Και για να τα λέμε όλα, πέρα από την Κυβέρνηση, θα πρέπει και ο ΣΥΡΙΖΑ να μας εξηγήσει τους λόγους για τους οποίους δεν προχώρησε κατά τα χρόνια της δικής του διακυβέρνησης στη σύσταση ανεξάρτητης αρχής για την κυβερνοασφάλεια. Kουνά το δάχτυλο σήμερα -και σωστά- για τα πεπραγμένα της Κυβέρνησης της Νέας Δημοκρατίας, αλλά πρέπει να μας πει και εκείνος τι έκανε στη δική του βάρδια για να διασφαλίσει τη διαφάνεια και τη λογοδοσία.

Εμείς, λοιπόν, ολοκληρώνοντας, κύριε Πρόεδρε, επιμένουμε στο δικό μας πλαίσιο: ανεξάρτητη αρχή αντί για νομικό πρόσωπο δημοσίου δικαίου, με στελέχωση, χρηματοδότηση και λειτουργική αυτονομία, με διακομματική συναίνεση στην ανάδειξη των διοικήσεων, με ανοικτές διαδικασίες και κυρίως με λογοδοσία στη Βουλή.

Για όλους αυτούς τους λόγους, αλλά και για όσους αναλυτικά εξέθεσε κυρίως ο ειδικός αγορητής μας κ. Ιλχάν Αχμέτ στην επιτροπή και στην Ολομέλεια, καταψηφίζουμε το συζητούμενο σχέδιο νόμου. Η χώρα μας χρειάζεται ένα θεσμικό restart ή ακριβέστερα ένα θεσμικό reboot. Διαφάνεια, λογοδοσία, αξιοκρατία, δίκαιος και ασφαλής ψηφιακός μετασχηματισμός. Διότι ασφάλεια δεν μπορεί να υπάρξει χωρίς σεβασμό στα ανθρώπινα δικαιώματα και τις ελευθερίες. Δημοκρατία δεν νοείται χωρίς ανθεκτικό κράτος δικαίου και αυτός, αγαπητές και αγαπητοί συνάδελφοι, είναι ένας αγώνας που αφορά σε όλους μας οριζόντια, πέρα και πάνω από κομματικές διαιρέσεις.

Σας ευχαριστώ θερμά.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μάντζο.

Καλείται στο Βήμα η κ. Θωμαΐς Οικονόμου, Βουλευτής της Νέας Δημοκρατίας.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι Βουλευτές, είναι σημαντική και ευτυχής συγκυρία το γεγονός ότι το παρόν νομοσχέδιο συμπίπτει με την προχθεσινή Παγκόσμια Ημέρα Ασφαλούς Διαδικτύου. Αυτό, λοιπόν, μας δίνει την ευκαιρία να προβληματιστούμε πάνω στο θέμα της έκθεσης όλων μας, πολιτών, επιχειρήσεων, αλλά και κρατικών φορέων στους υπαρκτούς κινδύνους του διαδικτύου. Ο παγκόσμιος αυτός ιστός μας διασυνδέει με κάθε γωνιά της γης, αλλά ταυτόχρονα μας καθιστά δυνητικούς στόχους κακόβουλων επιθέσεων. Ψηφιακών επιθέσεων, εμφανών ή κρυφών, ανώνυμων ή ψευδώνυμων, που μπορούν, πλέον, να επηρεάσουν άμεσα πολλές και διαφορετικές πλευρές της καθημερινότητάς μας.

Το διαδίκτυο, λοιπόν, είναι ένας νέος ψηφιακός κόσμος, ο οποίος αναμφισβήτητα προσφέρει πληθώρα διευκολύνσεων που πλέον έχουν γίνει διαθέσιμες σε κάθε πολίτη. Θυμίζω τελείως ενδεικτικά την πραγματική επανάσταση που έφερε στην πατρίδα μας το gov.gr όπου πλέον μπορούμε να πραγματοποιήσουμε τον εμβολιασμό μας, να δούμε τον ιατρικό μας φάκελο, να επισκεφτούμε δημόσιες υπηρεσίες από απόσταση, να κατεβάσουμε μόνοι μας πλήθος πιστοποιητικών που αφορούν εμάς ή την οικογένειά μας, να υποβάλλουμε ηλεκτρονικά αιτήσεις σχεδόν για τα πάντα, να πάρουμε ενημερώσεις για την πορεία υποθέσεών μας στο δημόσιο, να μάθουμε με ένα κλικ εάν δικαιούμαστε κάποιο επίδομα, να συμμετέχουμε ηλεκτρονικά σε κρατικούς διαγωνισμούς, να κάνουμε απευθείας πληρωμές, υπεύθυνες δηλώσεις, εξουσιοδοτήσεις και πολλά άλλα.

Κυρίες και κύριοι συνάδελφοι, ο κατάλογος των ψηφιακών δημοσίων υπηρεσιών, δωρεάν διαθέσιμων και εύκολα προσβάσιμων σε κάθε χρήστη του διαδικτύου, είναι πλέον τόσο μεγάλος που θα χρειάζονταν ώρες μόνο και μόνο για να τις απαριθμήσω. Ήταν ένα τιτάνιο έργο το οποίο δεν πιστώνεται μόνο η Κυβέρνηση της Νέας δημοκρατίας ή οι δημόσιοι οργανισμοί που ψηφιοποιήθηκαν με τέτοια ταχύτητα. Είναι ένα επίτευγμα που αφορά ολόκληρη την ελληνική κοινωνία και την πραγματική οικονομία. Μέσα από την απλούστευση των διαδικασιών, τη μείωση του διοικητικού φόρου και την ελαχιστοποίηση του κόστους για τις επιχειρήσεις σε χρόνο και χρήμα η οικονομία μπόρεσε να κινηθεί γρηγορότερα, μέσα σε μία παγκόσμια οικονομική συγκυρία που απαιτεί όλο και μεγαλύτερη διαφάνεια στις συναλλαγές, ξεκάθαρο ρυθμιστικό πλαίσιο και φυσικά γρήγορη αδειοδότηση νέων εγκαταστάσεων και άμεση έγκριση οικονομικών δραστηριοτήτων.

Κύριε Υπουργέ, είναι σαφές πως πολλές από τις παραπάνω καινούργιες ψηφιακές υπηρεσίες δεν περιλαμβάνουν μόνο την ανταλλαγή δεδομένων πολιτών ή επιχειρήσεων με το κράτος, αλλά έχουν και μια οικονομική διάσταση. Σε ψηφιακές υπηρεσίες, όμως, που υπάρχει οικονομική διάσταση αναπόφευκτα εμφανίζονται και φαινόμενα ηλεκτρονικής απάτης, όταν δηλαδή επιτήδειοι επιχειρούν να εκμεταλλευτούν το όνομα και την αξιοπιστία δημόσιων ηλεκτρονικών εργαλείων, όπως το gov.gr για να εξαπατήσουν συμπολίτες μας.

Εδώ έγκειται και η μεγάλη σημασία του παρόντος νομοσχεδίου και της ανασύστασης της Εθνικής Αρχής Κυβερνοασφάλειας που συζητάμε σήμερα. Γιατί, τελικά, η αξιοποίηση των ωφελημάτων που μας προσφέρει απλόχερα ο κυβερνοχώρος, η ευκολία, η ταχύτητα, ο μηδενισμός κόστους αλληλεπίδρασης με μια δημόσια υπηρεσία, όλα αυτά εξαρτώνται από την αξιοπιστία και την ασφάλεια που μας παρέχει ο χώρος αυτός.

Παίρνω αφορμή, κύριοι συνάδελφοι, από την προχθεσινή υπόθεση που αποκάλυψε η Εθνική Αρχή Κυβερνοασφάλειας και τον εντοπισμό των επιτήδειων οι οποίοι με πρόσχημα την δήθεν επικαιροποίηση στοιχείων από το gov.gr προσπάθησαν να υποκλέψουν ονόματα χρηστών και κωδικούς ασφαλείας τραπεζικών λογαριασμών. Τεχνικές που έχουν χρησιμοποιηθεί και κατά το παρελθόν με την αποστολή ψευδεπίγραφων μηνυμάτων ή e-mail, δήθεν από την ΑΑΔΕ σε πολίτες για επιστροφή φόρων ή χορήγηση κρατικών ενισχύσεων.

Με αφορμή τα παραπάνω παραδείγματα, θα ήθελα εδώ να υπογραμμίσω και την έμφαση που δίνει το παρόν νομοσχέδιο στο κομμάτι της διατομεακής συνεργασίας. Τέτοιες σύνθετες κυβερνοεπιθέσεις οι οποίες δεν αφορούν μόνο δημόσιους φορείς, αλλά ταυτόχρονα επηρεάζουν πολίτες και ιδιωτικές δραστηριότητες, μας δείχνουν ότι η διυπηρεσιακή και πολύ συχνά διεθνής συνεργασία για την ασφάλεια του κυβερνοχώρου είναι αναγκαία συνθήκη για την προστασία όλων μας.

Έτσι, πολύ σωστά, το Υπουργείο Ψηφιακής Διακυβέρνησης έρχεται σήμερα να ενισχύσει τους μηχανισμούς συντονισμού της Εθνικής Αρχής Κυβερνοασφάλειας με άλλες κρατικές υπηρεσίες, όπως είναι η Δίωξη Ηλεκτρονικού Εγκλήματος της ΕΛΑΣ, η Εθνική Αρχή Αντιμετώπισης Ηλεκτρονικών Επιθέσεων της ΕΥΠ, αλλά και με oργανισμούς παγκόσμιας εμβέλειας στον χώρο της κυβερνοασφάλειας.

Κλείνοντας, κύριε Πρόεδρε, θέλω να αναγνωρίσω τις προσπάθειες της νέας πολιτικής ηγεσίας του Υπουργείου, τόσο του κ. Παπαστεργίου όσο και του κ. Κυρανάκη, για ένα άλλο μεγάλο, συναφές θέμα: Την αυτόματη έκδοση και ασφαλή διακίνηση πιστοποιητικών ή βεβαιώσεων από τα δημοτολόγια και τα ληξιαρχεία, μέχρι τα γραφεία κτηματογράφησης και το Εθνικό Κτηματολόγιο. Η βασική ιδέα δεν είναι απλά καινοτόμος, αλλά επαναστατική. Να φύγουμε από την έκδοση πιστοποιητικών και να πάμε στη διαβίβαση απλών δεδομένων. Με άλλα λόγια, οι πολίτες, πολύ σύντομα, δεν θα χρειάζεται ούτε καν ηλεκτρονικά να αναζητούν οι ίδιοι τυχόν αναγκαία δικαιολογητικά για υποθέσεις τους στο δημόσιο.

Η Νέα Δημοκρατία έρχεται να μειώσει και την ίδια την ψηφιακή γραφειοκρατία, καθώς πλέον οι όποιες αναγκαίες πληροφορίες θα ανταλλάσσονται απευθείας μεταξύ των φορέων, χωρίς την άμεση εμπλοκή μας.

Τέτοιες πολιτικές είναι που δικαιώνουν καθημερινά την εμπιστοσύνη των Ελληνίδων και των Ελλήνων στην Κυβέρνηση του Κυριάκου Μητσοτάκη και νομοθετικές πρωτοβουλίες, όπως το υπό ψήφιση νομοσχέδιο, είναι αυτές που ελπίζω ότι θα έχουν την ευρύτερη στήριξη της Βουλής, πέρα από κομματικές γραμμές και παρατάξεις. Γιατί η ασφάλεια των πολιτών είναι ένα θέμα που μας αφορά όλους. Για τον λόγο αυτόν ψηφίζουμε σήμερα το παρόν νομοσχέδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, την κ. Οικονόμου.

Επόμενος ομιλητής είναι ο κ. Αλέξανδρος Μαρκογιαννάκης, Βουλευτής της Νέας Δημοκρατίας και μένει στο τέλος η κ. Σεβαστή Βολουδάκη.

Κοινοβουλευτικός Εκπρόσωπος δεν έχει δηλώσει κανείς, οπότε θα πάμε στις δευτερολογίες. Άμα αρχίσουμε τις δευτερολογίες, δεν μιλάνε οι Κοινοβουλευτικοί Εκπρόσωποι.

Ορίστε, κύριε Μαρκογιαννάκη.

**ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο κυβερνοχώρος δεν είναι μία μελλοντική προοπτική. Το λέω αυτό έχοντας στο μυαλό μου ακόμα την ανάμνηση περίπου δύο δεκαετίες πριν, όταν ο όρος αυτός πρωτοεμφανιζόταν στον ακαδημαϊκό και δημόσιο λόγο. Τα χρόνια πέρασαν και πλέον ο κυβερνοχώρος είναι ζωτικό στοιχείο του παρόντος, συστατικό στοιχείο της καθημερινότητας σε κάθε επίπεδο ανθρώπινης δραστηριότητας, την οικονομία, την κρατική διοίκηση, τις συναλλαγές των πολιτών με τις αρχές, την επικοινωνία μεταξύ μας στην ιδιωτική και τη δημόσια σφαίρα. Είναι, επομένως, υποχρέωση της πολιτείας η ρύθμιση και κυρίως η εμπέδωση όρων ασφάλειας για όλους μας μέσα στην ιδιότυπη αυτή κυβερνοσφαίρα.

Η Ελλάδα έχει την τύχη να αποτελεί μέρος της Ευρωπαϊκής Ένωσης. Το ονομάζω τύχη, διότι η Ευρώπη πρωτοπορεί σε παγκόσμιο επίπεδο σε ό,τι έχει να κάνει με τη ρύθμιση τόσο ειδικά του κυβερνοχώρου όσο και γενικά του διαδικτυακού κόσμου. Αυτή ακριβώς η ιδιότητά μας, του μέλους της Ευρωπαϊκής Ένωσης, μας φέρνει σήμερα εδώ στην Ολομέλεια να συζητήσουμε το παρόν σχέδιο νόμου. Είναι μία νομοθετική πρωτοβουλία της Κυβέρνησης, η οποία έχει αναληφθεί εν όψει και της εφαρμογής της οδηγίας 2555/2022 με ορίζοντα τον Οκτώβριο του φετινού έτους.

Τι κάνει, λοιπόν, το Υπουργείο Ψηφιακής Διακυβέρνησης με τις προτεινόμενες διατάξεις; Προχωράει στη σύσταση ενός νέου νομικού προσώπου δημοσίου δικαίου, το οποίο θα φέρει την επωνυμία Εθνική Αρχή Κυβερνοασφάλειας. Η αποστολή του νομικού αυτού προσώπου περιγράφεται ξεκάθαρα, η οργάνωση, η εφαρμογή και ο έλεγχος ενός ολοκληρωμένου πλαισίου για την επίτευξη υψηλού επιπέδου ασφάλειας συστημάτων δικτύου και πληροφοριών, τόσο σε ό,τι έχει να κάνει με τον δημόσιο όσο και με τον ιδιωτικό τομέα.

Ουσιαστικά, η Ελλάδα με τις προτεινόμενες διατάξεις προχωρά στην αναβάθμιση της υφιστάμενης Γενικής Διεύθυνσης Κυβερνοασφάλειας του Υπουργείου Ψηφιακής Διακυβέρνησης, αντιλαμβανόμενη ακριβώς τη μεγιστοποίηση των αναγκών και των προκλήσεων σε κάθε επίπεδο στον κυβερνοχώρο.

Στη διαβούλευση που προηγήθηκε, όλοι συμφώνησαν με την ανάγκη αυτή της αναβάθμισης, τόσο για εθνικούς όσο και για ενωσιακούς λόγους. Αυτή η συμφωνία είναι σίγουρα ένα θετικό στοιχείο, γιατί η σύμπτωση απόψεων των ειδικών και αρμόδιων φορέων δίνει σε εμάς τους νομοθέτες την πεποίθηση ότι υπερψηφίζοντας το νομοσχέδιο, κινούμαστε στη σωστή κατεύθυνση.

Ακούστηκαν φυσικά και λίγο πιο προχωρημένες απόψεις και οφείλω να κάνω μία σύντομη αναφορά στην χαρακτηριστικότερη από αυτές που ακούστηκε και από αρκετούς συναδέλφους. Ο λόγος για την άποψη που υποστηρίχθηκε ότι ίσως θα έπρεπε η αναβάθμιση της Γενικής Διεύθυνσης Κυβερνοασφάλειας να μην περιοριστεί στη θεσμοθέτηση ενός νομικού προσώπου δημοσίου δικαίου, αλλά να επεκταθεί ως τη δημιουργία ανεξάρτητης αρχής. Νομίζω -χωρίς φυσικά να είμαι ο ίδιος νομικός και να έχω εξειδικευμένες γνώσεις- ότι ο αρμόδιος Υφυπουργός κ. Κυρανάκης με κάλυψε με την ανάλυσή του.

Με δεδομένο ότι ο συνταγματικός ρόλος των ανεξάρτητων αρχών είναι να διασφαλίζουν τα θεμελιώδη δικαιώματα, θα πρέπει να έχουμε κατά νου ότι εδώ δεν έχουμε έναν φορέα ο οποίος θα έρθει να διασφαλίσει ένα θεμελιώδες δικαίωμα, αλλά έναν επιχειρησιακό βραχίονα, μία επιχειρησιακή μονάδα αποστολή της οποίας είναι η ενεργητική προστασία του προκειμένου αγαθού της κυβερνοασφάλειας και άρα, το ζητούμενο είναι η επιχειρησιακή δυνατότητα αποτροπής επιθέσεων.

Αυτό, λοιπόν, κάνουμε σήμερα ως Κυβέρνηση με τις υπό ψήφιση διατάξεις. Δημιουργούμε ένα νομικό πρόσωπο δημοσίου δικαίου αποτελεσματικό και ευέλικτο. Θα διοικείται από διοικητή και υποδιοικητές, για να υπάρχει ταχύτητα στη λήψη των αποφάσεων. Κάθε μονάδα επιχειρησιακής αποστολής χρειάζεται να διαθέτει σαφή ιεραρχία, αλλά και προσεκτικά σχεδιασμένη κλιμάκωση αρμοδιοτήτων, ακριβώς για να είναι επιχειρησιακά αποτελεσματική.

Η νέα αρχή θα είναι ακόμα πιο ποιοτική και ποσοτικά ενισχυμένη σε σχέση με την υπηρεσία που αντικαθιστά. Συγκεκριμένα, το προσωπικό του θα είναι υπερδιπλάσιο όσων υπηρετούν τώρα. Θα διαθέτει εκατόν πενήντα πέντε οργανικές θέσεις, έναν αριθμό ο οποίος κρίνεται επαρκής στο παρόν στάδιο με βάση το εύρος της αποστολής που ανατίθεται στην αρχή, όπως προκύπτει και από τη διεθνή εμπειρία που αναζητήθηκε και καταγράφηκε. Τέλος, θα διαρθρώνεται σε δύο γενικές διευθύνσεις, μία επιτελικού σχεδιασμού και μία επιχειρησιακή για τη βέλτιστη απόδοση στο έργο της. Προφανώς σε όλα αυτά θα πρέπει να προστεθεί και η μέριμνα για επιλογή ανθρώπινου δυναμικού υψηλής εξειδίκευσης, καθώς το στοιχείο αυτό -η ποιότητα του έμψυχου δυναμικού- είναι ο βασικός παράγοντας της επιτυχίας.

Όπως ακριβώς τόνισε και ο κύριος Υπουργός, θα είναι ένας φορέας τεχνολογικός και αυτό θα αποτυπώνεται ξεκάθαρα στη στελέχωσή του. Δεν μιλάμε απλά για έναν φορέα ο οποίος θα λειτουργεί συμβουλευτικά. Αντιθέτως, θα είναι πρακτικά δραστήριος. Θα αναλαμβάνει δράση. Επιπλέον, θα πρέπει να είναι σε θέση -για παράδειγμα- να πιστοποιήσει φορείς και άρα, είναι πάρα πολύ σημαντικό αυτός ο φορέας να έχει την ευελιξία, τον χρόνο, αλλά και την ειδική γνώση που απαιτείται.

Κυρίες και κύριοι συνάδελφοι, οφείλουμε να ευθυγραμμίσουμε τις εποπτικές και παρεμβατικές δυνατότητες της πολιτείας μας με την πρόοδο της τεχνολογίας. Η κυβερνοασφάλεια είναι μέγα ζητούμενο πλέον παγκοσμίως. Είναι, αν θέλετε, ανάγκη να θωρακιστούμε απέναντι σε κάθε είδους απειλή και από όσα βλέπουμε και διαβάζουμε καθημερινά γύρω μας στο διαδίκτυο, από τη διενέργεια εκλογών ακόμα και σε δημοκρατικές υπερδυνάμεις, μέχρι τις οικονομικές συναλλαγές επιχειρήσεων και ιδιωτών, αλλά και την προστασία της ιδιωτικότητας του καθενός μας.

Υπερψηφίζοντας το παρόν σχέδιο νόμου, πράττουμε ακριβώς αυτά. Αναβαθμίζουμε το επίπεδο εποπτείας ενημέρωσης και υποστήριξης των εμπλεκομένων φορέων στον τομέα της κυβερνοασφάλειας. Ενισχύουμε το οικοσύστημα ψηφιακής καινοτομίας στη χώρα, διαμορφώνοντας ένα περιβάλλον με ασφαλείς υποδομές. Τελικά, ενισχύουμε έμπρακτα την εμπιστοσύνη των πολιτών, αλλά και των επιχειρήσεων στις ψηφιακές υπηρεσίες, καθιστώντας τον ψηφιακό μετασχηματισμό της χώρας ένα ασφαλές και λειτουργικό βήμα για τον εκσυγχρονισμό της.

Σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μαρκογιαννάκη.

Καλείται στο Βήμα η κ. Σεβαστή Βολουδάκη, Βουλευτής της Νέας Δημοκρατίας.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Ευχαριστώ, κύριε Πρόεδρε.

Κύριοι Υπουργοί, με το υπό ψήφιση νομοσχέδιο, συστήνεται ως νομικό πρόσωπο δημοσίου δικαίου η Εθνική Αρχή Κυβερνοασφάλειας, η οποία αποτελεί τη συνέχεια της Γενικής Διεύθυνσης Κυβερνοασφάλειας του ν.4635/2019. Έργο της αρχής είναι η υλοποίηση της εθνικής στρατηγικής κυβερνοασφάλειας, ώστε να καταστεί εφικτή η πρόληψη των κυβερνοεπιθέσεων με την τεχνολογική θωράκιση της χώρας, αλλά και να αντιμετωπιστούν έγκαιρα κυβερνοεπιθέσεις, ενώ θα είναι αρμόδια και για τις πιστοποιήσεις στον τομέα κυβερνοασφάλειας λειτουργώντας ως Εθνική Αρχή Πιστοποίησης.

Μάλιστα, αξίζει να τονιστεί ότι η αρχή θα μπορεί να υλοποιεί συνεργασίες με την ερευνητική αλλά και ακαδημαϊκή κοινότητα και φορείς, στοιχείο το οποίο έλειπε στο καθεστώς που ίσχυε μέχρι τώρα και το οποίο μπορεί να αναβαθμίσει τις πολιτικές πρόληψης και αντιμετώπισης των κυβερνοεπιθέσεων, καθιστώντας τα ακαδημαϊκά ιδρύματα πολύτιμους συμμάχους, ενώ η αρχή θα μπορεί να διεξάγει και εκπαιδευτικά προγράμματα και εκστρατείες ευαισθητοποίησης για να ενισχύσει τη σημασία της κυβερνοασφάλειας σε όλα τα επίπεδα της κοινωνίας, ενημερώνοντάς την για τους κινδύνους.

Η σύσταση της αρχής κατέστη επιβεβλημένη, καθώς αφ’ ενός μεν η χρήση των ψηφιακών υποδομών σε πληθώρα εργασιών και υπηρεσιών καθιστά όλο και πιο συχνό το φαινόμενο των κυβερνοεπιθέσεων, το οποίο χρήζει αντιμετώπισης -αξίζει δε να σημειωθεί ότι μόνο την τελευταία εβδομάδα σημειώθηκαν 13,3 εκατομμύρια επιθέσεις σε κυβερνητικές ιστοσελίδες- αφ’ ετέρου δε η σύσταση μιας νέας και αυτοτελούς αρχής προτείνεται από τον Ευρωπαϊκό Οργανισμό Κυβερνοασφάλειας και αποτελεί το πρότυπο που ακολουθούν και τα υπόλοιπα κράτη-μέλη της Ευρωπαϊκής Ένωσης, σύμφωνα με τις ευρωπαϊκές οδηγίες οι οποίες ορίζουν ότι τέτοιου είδους μέτρα μπορούν να αναληφθούν μόνο από ένα αυτοτελές και διακριτό όργανο με τα εργαλεία τα οποία αυτή η Εθνική Αρχή Κυβερνοασφάλειας θα διαθέτει.

Επιπλέον, λόγω της διεθνοποίησης των κρατικών, επιχειρηματικών αλλά και κάθε είδους δραστηριοτήτων, η κυβερνοασφάλεια αποτελεί ένα ζήτημα διεθνούς ενδιαφέροντος και απαιτεί συνεργασία με άλλες χώρες και άλλους οργανισμούς.

Μέσω της εθνικής αυτής αρχής μπορούμε να ενισχύσουμε τις σχέσεις μας με διεθνείς εταίρους και να ανταλλάσσουμε πληροφορίες, αλλά και βέλτιστες πρακτικές.

Η ασφάλεια των προσωπικών δεδομένων είναι κρίσιμη για την εμπιστοσύνη των πολιτών, το κράτος δικαίου, αλλά και τα συνταγματικά κατοχυρωμένα δικαιώματα των άρθρων 5, 5Α, 9, και 9Α του Συντάγματος για την προστασία του ιδιωτικού βίου, το δικαίωμα της ελεύθερης ανάπτυξης της προσωπικότητας, το δικαίωμα της συμμετοχής στην Κοινωνία της Πληροφορίας και το δικαίωμα προστασίας δεδομένων προσωπικού χαρακτήρα.

Η Εθνική Αρχή Κυβερνοασφάλειας μπορεί να επιβλέπει και να ενισχύει τις πρακτικές προστασίας δεδομένων σε εθνικό επίπεδο διασφαλίζοντας τα δικαιώματα των πολιτών. Σημαντική θα είναι η συμβολή που θα έχει στη μείωση των επιπτώσεων των κυβερνοεπιθέσεων σε επιχειρήσεις και στην οικονομία, καθώς θα μειωθούν τα κόστη και οι εν γένει απαιτούμενοι πόροι για την αντιμετώπιση αυτών.

Η ενίσχυση της κυβερνοασφάλειας μπορεί να δημιουργήσει ένα περιβάλλον εμπιστοσύνης που θα ενθαρρύνει την καινοτομία και την ανάπτυξη των ψηφιακών υπηρεσιών και της ψηφιακής οικονομίας συνεισφέροντας στην εθνική οικονομία.

Ένας άλλος τομέας που πλέον θα βρίσκεται υπό την εποπτεία της αρχής είναι εκείνος της υγείας. Σε μια εποχή που η ψηφιοποίηση του τομέα της υγείας αυξάνεται, η κυβερνοασφάλεια είναι κρίσιμη για την προστασία των ευαίσθητων δεδομένων των ασθενών και την αποτροπή των κυβερνοεπιθέσεων σε νοσοκομεία, αλλά και υγειονομικούς φορείς.

Επίσης, η Εθνική Αρχή Κυβερνοασφάλειας μπορεί να επικεντρωθεί στην προστασία των κρίσιμων υποδομών και να ανταποκριθεί σε όλες τις ανάγκες που προκύπτουν από αυτά, όπως τα ηλεκτρικά δίκτυα, τις μεταφορές και τις τηλεπικοινωνίες, ενισχύοντας την ανθεκτικότητα της χώρας σε ενδεχόμενες κυβερνοεπιθέσεις, ενώ είναι ιδιαίτερα σημαντική για την προστασία των εθνικών συμφερόντων και την αποτροπή κυβερνοεπιθέσεων που μπορεί να απειλήσουν τόσο την εθνική ασφάλεια όσο και την εθνική άμυνα.

Τέλος, η δημιουργία της Εθνικής Αρχής Κυβερνοασφάλειας μπορεί να προσφέρει ευκαιρίες για την ανάπτυξη επαγγελματικών δεξιοτήτων και την εκπαίδευση ειδικευμένου προσωπικού στον τομέα της κυβερνοασφάλειας βοηθώντας το εργατικό δυναμικό στην απόκτηση περαιτέρω δεξιοτήτων.

Σύμφωνα με τη δευτερογενή νομοθεσία της Ευρωπαϊκής Ένωσης, η κυβερνοασφάλεια είναι απαραίτητη για την αποτελεσματική λειτουργία της οικονομίας και της κοινωνίας της ένωσης, τη λειτουργία της εσωτερικής αγοράς και την οικοδόμηση μιας ανθεκτικής πράσινης και ψηφιακής Ευρώπης.

Η πρόσφατη οδηγία 2555/2022 προτείνει μέτρα για υψηλό κοινό επίπεδο κυβερνοασφάλειας σε ολόκληρη την Ένωση διασφαλίζοντας και την προστασία των δεδομένων προσωπικού χαρακτήρα, έργο που θα επιτελέσει η Εθνική Αρχή Κυβερνοασφάλειας.

Πέραν των ρυθμίσεων για την εθνική αρχή, το παρόν σχέδιο νόμου περιλαμβάνει και ρυθμίσεις για την επιτάχυνση του έργου του Κτηματολογίου και συγκεκριμένα της ψηφιοποίησης των αρχείων των υποθηκοφυλακείων, ώστε αφ’ ενός μεν να καθίστανται διαθέσιμο ηλεκτρονικά για τους επαγγελματίες όλο το υλικό προς έρευνα, αφ’ ετέρου δε να βοηθά και το προσωπικό του φορέα στο έργο του.

Το υπό ψήφιση σχέδιο νόμου αναβαθμίζει την Εθνική Αρχή Κυβερνοασφάλειας, διευκολύνει το έργο της παρέχοντάς της όλα τα απαιτούμενα εργαλεία και συνέργειες, ώστε να μπορούμε να προστατεύσουμε τις ψηφιακές μας υποδομές, να ενισχύσουμε την κυβερνοασφάλεια και να διασφαλίσουμε μια ασφαλή και ανθεκτική ψηφιακή κοινότητα για το μέλλον.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Βολουδάκη.

Επόμενος ομιλητής ο κ. Αθανάσιος Ηλιόπουλος, Κοινοβουλευτικός Εκπρόσωπος της Νέας Αριστεράς.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κυρίες και κύριοι της Κυβέρνησης, δεν ξέρω αν έχετε καταλάβει τι συνέβη σήμερα στους δρόμους της Αθήνας. Αυτό το οποίο συνέβη είναι ότι παρά τα ΜΑΤ, παρά τους εισαγγελείς, παρά τις συλλήψεις, παρά τις αποτυχημένες προσπάθειες της ΔΑΠ η οποία χάνει όλες τις συνελεύσεις μία προς μία σε όλη την Ελλάδα, η Αθήνα βούλιαξε, βούλιαξε από χιλιάδες νέους ανθρώπους, εκπαιδευτικούς και εργαζόμενους, οι οποίοι διεκδικούν ένα δημόσιο αναβαθμισμένο πανεπιστήμιο, βούλιαξε από ανθρώπους που διεκδικούν το δημοκρατικό δικαίωμα στη μόρφωση εκεί που εσείς βλέπετε μόνο πελατεία.

Το φιάσκο το οποίο στήσατε στην Κομοτηνή αφού χάσατε τις συνελεύσεις στη Νομική να στείλετε ΜΑΤ μέσα σε σχολή, πράγματα που έχουμε να δούμε από τη χούντα, το απάντησαν οι ίδιοι οι φοιτητές με τις κινητοποιήσεις τους.

Κατανοώ απόλυτα ότι δεν έχετε ξεχάσει την τεράστια ήττα σας και το φιάσκο του 2006-2007, τότε που μετά από ένα τεράστιο πανεκπαιδευτικό κίνημα σχεδόν δύο χρόνων κατέρρευσε η κοινοβουλευτική συναίνεση που υπήρξε Νέας Δημοκρατίας και ΠΑΣΟΚ για το άρθρο 16, και θεωρείτε ότι σήμερα θα παραβιάστε το Σύνταγμα με τόσο μεγάλη ευκολία. Όμως, μόνο και μόνο το γεγονός ότι συζητάτε με τόσο μεγάλη ευκολία για την παραβίαση του Συντάγματος δείχνει τη δημοκρατική σας αντίληψη και την πολιτική σας ποιότητα. Θα έρθουμε σε αυτό σε λίγο.

Τι θέλει να κάνει η Κυβέρνηση της Νέας Δημοκρατίας; Να υλοποιήσει αυτή την αντίληψη που χαριτωμένα έχει πει ο Κυριάκος Μητσοτάκης ότι «εντάξει, αν είσαι από το Περιστέρι, ψυκτικός θα γίνεις». Αυτή είναι η αντίληψή σας για την εκπαίδευση. Γιατί, δυστυχώς, για εσάς το δημόσιο πανεπιστήμιο που είναι μια τεράστια δημοκρατική κατάκτηση της ελληνικής κοινωνίας είχε εξασφαλίσει ότι παρά τις υπαρκτές εκπαιδευτικές και κοινωνικές ανισότητες, ακόμα και αν είσαι από το Περιστέρι, ακόμη και αν είσαι από μια αγροτική περιοχή, ακόμα κι αν είσαι από τον Πειραιά μπορείς με τον κόπο σου να μπεις σε ένα δημόσιο πανεπιστήμιο είτε αυτό είναι η Νομική είτε αυτό είναι ηλεκτρολόγοι είτε αυτό είναι το Πολυτεχνείο είτε αυτό είναι η Ιατρική, αυτό το οποίο δεν έκαναν διάφορα δικά σας στελέχη που με την οικονομική άνεση της οικογένειας φύγανε από τη βάσανο των πανελλαδικών και πήγαν κατευθείαν στο εξωτερικό.

Τι θα κάνει αυτό το νομοσχέδιο αν προχωρήσει; Δύο πράγματα. Και θέλουμε να είναι ξεκάθαρο στους πολίτες που μας ακούνε: Πρώτο πράγμα ακόμα μεγαλύτερη υποχρηματοδότηση και υποστελέχωση για τα περιφερειακά πανεπιστήμια. Πανεπιστήμια όπως το Δημοκρίτειο, το Πανεπιστήμιο Κρήτης, το Πανεπιστήμιο Αιγαίου θα δούνε ακόμα μεγαλύτερη υποχρηματοδότηση, λιγότερους εισακτέους και τμήματα θα κινδυνεύσουν με κλείσιμο.

Δεύτερο βήμα -το έχει περιγράψει ήδη με έναν τρόπο κάπως ο κ. Πιερρακάκης- δίδακτρα και στα δημόσια πανεπιστήμια στο προπτυχιακό.

Και εδώ ξέρετε έχουμε το πλεονέκτημα της καθυστέρησης απέναντι στους αγγλοσαξονικές χώρες που έχουν ακολουθήσει αυτόν τον δρόμο. Και τι λέει η πραγματικότητα: Λέει ότι το 50% των φοιτητών στις Ηνωμένες Πολιτείες Αμερικής έχουν φοιτητικό χρέος για τα επόμενα είκοσι χρόνια από τη στιγμή που θα ολοκληρώσουν τις σπουδές τους. Και εσείς αυτό το θεωρείτε ένα καλό παράδειγμα το οποίο πρέπει να ακολουθήσει η χώρα.

Τι λέτε; Να μη φεύγουν οι φοιτητές έξω. Να μη φεύγουν οι φοιτητές έξω αλήθεια; Όταν το 2018 προβλέφθηκε μια παραπάνω Νομική στην Πάτρα τι έλεγε η κ. Κεραμέως; Δεν υπάρχει χώρος για άλλη μια Νομική. Τι εννοούσε η κ. Κεραμέως; Δεν θέλουμε άλλη μια δημόσια Νομική, αν είναι ιδιωτικές νομικές υπάρχει χώρος.

Θέλουμε να συζητήσουμε για τον κόσμο που φεύγει για έξω; Πρώτα απ’ όλα λιγότερο από το 5% είναι προπτυχιακοί φοιτητές. Όλοι οι άλλοι είναι για μεταπτυχιακά και διδακτορικά. Και είναι τιμή για το ελληνικό πανεπιστήμιο ότι παιδιά που τελειώνουν σε αυτό πάνε σε καλά μεταπτυχιακά και διδακτορικά στο εξωτερικό. Ποιο είναι το πρόβλημα; Ότι αυτά τα παιδιά δεν έχουν κανένα λόγο να γυρίσουν στη χώρα, ότι σήμερα είμαστε μια χώρα η οποία δεν μπορούμε να κρατήσουμε τους γιατρούς μας. Είμαστε μια χώρα η οποία δεν μπορούμε να κρατήσουμε όχι μόνο το επιστημονικό προσωπικό, αλλά και ειδικευμένο εργατικό δυναμικό το οποίο χάνουμε ακριβώς λόγω της στρατηγικής σας για τη φθηνή ανάπτυξη.

Ένα παράδειγμα μόνο είναι η ομοσπονδία στην εστίαση και στον τουρισμό κατήγγειλε ότι για τα Χριστούγεννα ένας στους δύο εργαζόμενους στο θωρηκτό της ελληνικής οικονομίας, στην εστίαση και στον τουρισμό, δεν πληρώθηκαν δώρο Χριστουγέννων. Αρκετές χιλιάδες άνθρωποι δεν είχαν πάρει καν το δώρο από τη ΔΥΠΑ, πρώην ΟΑΕΔ. Αυτή είναι η πολιτική που υλοποιείτε.

Θέλουμε περισσότερους φοιτητές και φοιτήτριες; Εμείς λέμε ναι. Άρα, περισσότερες θέσεις στο ελληνικό δημόσιο πανεπιστήμιο, όχι πελατεία.

Βγήκαν πολύ πρόσφατα κάποια ενδιαφέροντα στοιχεία τα οποία δείχνουν ότι το καλύτερο ιδιωτικό κολλέγιο της Ελλάδας είναι δύο χιλιάδες επτακόσιες δεκατέσσερις θέσεις -όχι εκατό, όχι διακόσιες, όχι τριακόσιες, δύο χιλιάδες επτακόσιες δεκατέσσερις θέσεις- κάτω από το ΕΚΠΑ. Και εσείς τι κάνετε; Διαλύετε τα δημόσια πανεπιστήμια και νομιμοποιείτε και λειτουργείτε για τα ιδιωτικά κολλέγια.

Ξέρετε τα δημόσια ΑΕΙ αυτή τη στιγμή είναι ένας από τους ελάχιστους λόγους για τους οποίους η χώρα καταγράφεται ψηλά σε κάποια κατάταξη με θετικό πρόσημο.

Στις άλλες κατατάξεις που είμαστε ψηλά είναι κατατάξεις γιατί έχουμε τη μεγαλύτερη ανεργία των νέων, γιατί έχουμε το πιο ακριβό ρεύμα στη χονδρική σε όλη την Ευρώπη, γιατί έχουμε από τους πιο υψηλούς πληθωρισμούς, γιατί δουλεύουμε τις περισσότερες ώρες εργασίας σε όλη την Ευρώπη, αλλά εσάς, σας ενοχλεί αυτό. Και σας ενοχλεί γιατί έχετε ένα τεράστιο μίσος για το ελληνικό πανεπιστήμιο.

Και επανέρχομαι στην εισαγωγική παρατήρηση, για την ποιοτική σας αντίληψη για τη δημοκρατία, δηλαδή την ευκολία με την οποία συζητάμε αυτήν τη στιγμή το ότι θα κακοποιήσετε το Σύνταγμα. Και είναι μια μικρή λεπτομέρεια. Μια μικρή λεπτομέρεια. Δεν σας ενοχλεί. Δυστυχώς για εσάς χθες καταφέρατε κάτι το οποίο δεν είναι εύκολο να καταφέρεις. Ένα ψήφισμα στο Ευρωπαϊκό Κοινοβούλιο για την παραβίαση του κράτους δικαίου στην Ελλάδα. Ένα ψήφισμα το οποίο πέρασε με τριακόσιες τριάντα υπέρ και διακόσιες πενήντα τέσσερις κατά.

Και επειδή σας αρέσει η συζήτηση για τη σωστή μεριά της ιστορίας, με ποια μεριά βρεθήκατε στην Ευρώπη για άλλη μια φορά; Με τη μεριά της άκρας Δεξιάς. Όλοι οι ακροδεξιοί φίλοι σας έβαλαν πλάτη στον Κυριάκο Μητσοτάκη για να μην περάσει αυτό το ψήφισμα. Δυστυχώς για εσάς όμως, πέρασε αυτό το ψήφισμα. Εγώ θα πω δυστυχώς και για τη χώρα. Γιατί είναι ένα ψήφισμα το οποίο ξεφτιλίζει τη χώρα, φωτίζοντας βέβαια τις πραγματικές αδυναμίες. Διότι γιατί μιλάει αυτό το ψήφισμα; Μιλάει γι’ αυτά που έχουν γίνει με την ΕΥΠ, τις παρακολουθήσεις και το «Predator», για τις εκδικητικές αγωγές που κάνει ο κ. Δημητριάδης που έχει πάρει champions league στις εκδικητικές αγωγές κατά της ερευνητικής δημοσιογραφίας, για την ποιότητα της ενημέρωσης, για τη στάση της Κυβέρνησης απέναντι στις ανεξάρτητες αρχές και δικαστές, για την ταχύτητα με την οποία προχωράει η δικαστική έρευνα στο ναυάγιο της Πύλου. Μια Κυβέρνηση η οποία κάνει τα πάντα για να ακυρώσει το κράτος δικαίου.

Και έτσι με μια παράξενη συνάντηση της τύχης, σήμερα συζητάμε ένα νομοσχέδιο για την ΕΥΠ του κυβερνοχώρου. Αυτό συζητάμε ουσιαστικά.

Πριν μπούμε στα του νομοσχεδίου, μια απορία. Θα μπορούσε κάποιος να τεκμηριώσει και να εξηγήσει στη βάση κιόλας αυτού του ψηφίσματος γιατί άνθρωποι όπως ο κ. Δημητριάδης δεν έχουν καν ακόμα κληθεί να καταθέσουν στη δικαιοσύνη;

Φέρνετε ένα νομοσχέδιο το οποίο το υπογράφουν Υπουργοί όπως ο κ. Χρυσοχοΐδης που δεν είχε καν το θάρρος να υπερασπιστεί τον εαυτό του όταν βγήκαν τα στοιχεία ότι το τηλέφωνό του παρακολουθείται από το «Predator». Θέλετε να μιλήσουμε για ασφάλεια δεδομένων και ασφάλεια επικοινωνιών; Να σας πω εγώ αυτήν τη στιγμή ποιος είναι ο νούμερο ένας κίνδυνος για την ασφάλεια των επικοινωνιών. Ο Κυριάκος Μητσοτάκης. Ο άνθρωπος ο οποίος συντόνιζε την παρακολούθηση μέχρι και της ηγεσίας του Στρατού -o καθένας όμως υπερασπίζεται τον εαυτό του, όταν έχει την αξιοπρέπεια να τον υπερασπιστεί- το μισό Υπουργικό Συμβούλιο, πολιτικούς αντιπάλους. Και δεν μιλάτε. Δεν μιλάτε άνθρωποι που σας παρακολουθούσαν τα κινητά. Δεν μιλάτε. Δεν έχετε το θάρρος να υπερασπιστείτε καν την προσωπική σας αξιοπρέπεια. Και θα υπερασπιστείτε την κυβερνοασφάλεια της χώρας; Αμφιβάλλω πάρα πολύ.

Μια μικρή απορία. Στα «ΝΕΑ», στις 30 Ιανουαρίου του 2024 είχε βγει ένα άρθρο που δεν το διαψεύσατε ποτέ, για κάθαρση στην ΕΛΑΣ, «Σιωπηλή κάθαρση στην ΕΛΑΣ από τον Χρυσοχοΐδη». Η κάθαρση μάλιστα αναφερόταν σε στελέχη της Αστυνομίας που την κρίσιμη περίοδο ήταν και υπηρετούσαν στην ΕΥΠ. Είδαμε ότι φέρατε και μια τροπολογία σήμερα για μετατάξεις, μεταθέσεις στην ΕΥΠ, διάθεση προσωπικού και όλες αυτές τις διαδικασίες. Δεν ξέρω αν σχετίζεται με το σιωπηλό ξεκαθάρισμα που προσπαθεί να κάνει ο κ. Χρυσοχοΐδης, σιωπηλό ξεκαθάρισμα το οποίο δεν αντιστοιχεί σε μια δημοκρατία. Σε μια δημοκρατία κάνεις άλλα πράγματα για να υπερασπιστείς τον εαυτό σου. Σιωπηλό ξεκαθάρισμα κάνει ο κόσμος της νύχτας, κάνουν οι μαφίες, κάνουν άλλες οργανώσεις της Κοινωνίας των Πολιτών, να το πω έτσι ευγενικά και χαριτωμένα για να μην σας στεναχωρήσω παραπάνω.

Και ερχόμαστε τώρα και στα του νομοσχεδίου. Γιατί όχι ανεξάρτητη αρχή. Γιατί όχι ανεξάρτητη αρχή; Πρώτα από όλα γιατί έχετε αποδείξει ότι σας ενοχλούν οι ανεξάρτητες αρχές. Έγιναν αρκετές στραβές με τις ανεξάρτητες αρχές το τελευταίο διάστημα και φάνηκε ότι δεν μπορείτε να τα ελέγχετε όλα. Είναι καλύτερο όταν έχεις έναν διοικητή -ας πούμε τυχαίο παράδειγμα παίρνεις την ΕΥΠ και βάζεις διοικητή κάποιον άνθρωπο που είναι ντράμερ γιατί δεν έχει κάποιο άλλο πτυχίο και κάνεις και όλες τις απαραίτητες νομοθετικές αλλαγές- που τα ελέγχει όλα και είναι και άμεσα ελεγχόμενος από το ίδιο το Γραφείο του Πρωθυπουργού. Και αυτό κάνετε και με τα προσόντα. Είναι πολύ φανερό ότι κάνετε μια διαδικασία για να μην υπάρχει κανένας έλεγχος αλλά να έχετε απλά ένα ενεργούμενο. Αυτό κάνετε και γι’ αυτό έχετε τόσο υποβαθμισμένα προσόντα.

Γι’ αυτόν τον λόγο επίσης δεν έχετε κανένα διοικητικό συμβούλιο, καμμία διαδικασία ελέγχου. Δεν υπήρξε καμμία διαδικασία διαβούλευσης με τις ανεξάρτητες αρχές. Ίσα-ίσα αυτό που ακούσαμε από τις ανεξάρτητες αρχές είναι ότι προκύπτουν και κρίσιμες επικαλύψεις αρμοδιοτήτων. Διότι το είπαμε και πριν, προφανώς οι ανεξάρτητες αρχές σας είναι ενοχλητικές, και τώρα που να τρέχεις να βρεις άλλη μια ανεξάρτητη αρχή και να ανακαλύψεις και τίποτα ενοχλητικό για την Κυβέρνηση. Θα είναι λίγο προβληματικό για εσάς.

Τροποποιείτε και τη σύνθεση της επιτροπής για τον συντονισμό της κυβερνοασφάλειας σαν να μην σας φθάνουν όλα τα προηγούμενα. Δηλαδή να το «μπετώσετε» από παντού. Πώς ρίξατε μπετόν εκεί στα Τέμπη, τώρα να μπετώσετε και την κυβερνοασφάλεια όσο περισσότερο μπορείτε.

Για όλους αυτούς τους λόγους είναι καθαρό ότι καταψηφίζουμε το σημερινό νομοσχέδιο. Να σας είναι όμως επίσης καθαρό ότι από αυτό το οποίο συνέβη χθες στο Ευρωπαϊκό Κοινοβούλιο δεν θα ξεφύγετε με ευκολία. Και δεν αναφέρομαι μόνο στους συναδέλφους της κυβερνητικής πλειοψηφίας που μπορεί να ήταν και παρακολουθούμενοι από το «Predator» και την ΕΥΠ αλλά δεν έχουν την αξιοπρέπεια να υπερασπιστούν τον εαυτό τους. Αναφέρομαι και σε ανθρώπους που ίσως να κατανοούν έτσι κάπου λίγο βαθιά μέσα τους ότι κάτι δεν πάει καλά με το κράτος δικαίου στην Ελλάδα. Και ότι ούτε με το Σύνταγμα μπορούμε να παίζουμε ούτε μπορούμε να παρακολουθούμε τη μισή ηγεσία του Στρατού και το μισό Υπουργικό Συμβούλιο και να μην τρέχει μία ούτε μπορούμε να παρενοχλούμε ανεξάρτητες αρχές ούτε μπορούμε να νομοθετούμε με μια αλαζονεία θεωρώντας ότι είστε αιώνια μοναρχία. Δεν είστε αιώνια μοναρχία. Οι φοιτητικές κινητοποιήσεις δείχνουν ότι η κοινωνία είναι ζωντανή και μπορεί να ανατρέψει την πολιτική σας. Εμείς θα είμαστε με αυτήν την κοινωνία και θα κάνουμε τα πάντα ακριβώς για να ανατραπεί η πολιτική σας.

Ευχαριστούμε πολύ τον κ. Ηλιόπουλο.

**ΠΡΟΕΔΡΕΥΩΝ (Βασίλειος Βιλιάρδος):** Επόμενος ομιλητής ο κ. Ξανθόπουλος, Κοινοβουλευτικός Εκπρόσωπος του ΣΥΡΙΖΑ.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, από το πρωί είμαι στη διαδικασία της νομοθέτησης, αλλά η ψυχή μου, το μυαλό μου και η σκέψη μου είναι στους νεολαίους που διαδηλώνουν, στους πολίτες που διαδηλώνουν, στους ακαδημαϊκούς δασκάλους που πήραν τον δρόμο του αγώνα, γιατί αυτό που αποτελεί κατάκτηση για την μεταπολιτευτική δημοκρατία, ένα δημόσιο πανεπιστήμιο, το οποίο αποτελούσε μορφή οργάνωσης της κοινωνίας, εργαστήρι δημοκρατίας και αναπαραγωγής επιστημόνων προς το καλό, προς τη βελτίωση, προς όφελος όλης της ελληνικής κοινωνίας κινδυνεύει. Κινδυνεύει από μια στρατηγική επιλογή που κάνει η συντηρητική παράταξη, η Κυβέρνηση του Κυριάκου Μητσοτάκη η οποία αντιλαμβάνεται το πανεπιστήμιο αυτό όπως το θέλουμε εμείς, όπως το έχουμε οικοδομήσει ως μεταπολιτευτικό σύστημα και όπως απαιτεί η κοινωνία είναι εμπόδιο στα όσα απεργάζεται για την επόμενη μέρα της κοινωνίας αυτής. Και θέλει να νομοθετήσει τη δυνατότητα του καθενός να δημιουργεί υποκαταστήματα στην Ελλάδα κατά παράβαση προφανή του άρθρου 16, κατά παράβαση του Συντάγματος.

Θα καταλάβαινα μια σαφή στρατηγική πολιτική επιλογή που θα έλεγε ότι για εμάς πρέπει να αλλάξει το Σύνταγμα, πρέπει να καταργηθεί το άρθρο 16 έτσι ώστε να υπάρξει δυνατότητα επενδύσεων νέων κεφαλαίων στον τομέα της τριτοβάθμιας εκπαίδευσης.

Αυτού του είδους όμως η κουτοπόνηρη, η μικρόνους λογική ότι θα έλθουν κάποιοι άλλοι να επενδύσουν εδώ υπό το πρόσχημα, το μανδύα και τον τίτλο ξένων πανεπιστημίων τα οποία δημιουργούν υποκαταστήματα στην Ελλάδα για να μην πειράξουμε το άρθρο 16 διότι είναι χρονοβόρα διαδικασία, είναι προσβλητική προς το πολιτικό σύστημα, είναι υπονομευτική προς την αξιοπιστία όλων μας και βεβαίως βάλλει ευθέως κατά του Συντάγματος, γεγονός για το οποίο θα κληθούν να αποφασίσουν αργότερα οι αρμόδιοι δικαστικοί φορείς.

Σε αυτόν τον αγώνα που δίνει η νεολαία δεν μπορώ να μην σχολιάσω αυτό που συνέβη χθες στην Νομική Θράκης που είμαι από τους πρώτους απόφοιτους και διατηρώ μια σχέση ζωής, να μπουν τα MAT για να εκκενώσουν την κατάληψη της Νομικής. Και για εμάς που στήσαμε τη σχολή αυτή, που περάσαμε τα νιάτα και τις καλύτερες στιγμές της ζωής μας, όταν ένα πανεπιστήμιο ξεκινούσε και είχαμε αυτό το μοναδικό προνόμιο, να ζήσουμε ένα πανεπιστήμιο εν τη γενέσει του αποτελεί μια επιπλέον πρόκληση. Μια επιπλέον πρόκληση να αναμετρηθούμε και με τις διαδρομές μας αλλά να αναμετρηθούμε και με τη σημερινή πραγματικότητα που θέλει να επιβάλει η Κυβέρνηση.

Και θέλω να πω σε όλη την κοινωνία, στους φοιτητές, στους γονείς τους, στους πανεπιστημιακούς δασκάλους, ότι η μάχη που δίνετε είναι μάχη για μια κοινωνία δικαιότερη. Είναι μάχη για ένα πανεπιστήμιο που μπορεί να σηκώσει το βάρος της κοινωνικής ανάπτυξης και προόδου, δεν είναι μια μάχη που αφορά εσάς, δεν είναι μόνο μια μάχη που αφορά τα πτυχία σας, είναι μια μάχη που αφορά όλη την κοινωνία και αυτή τη μάχη θα τη δώσουμε όλοι μαζί. Και όπως κάθε φορά που δίνουμε μάχες όλοι μαζί, θέλω να πιστεύω ότι και αυτή η μάχη θα είναι νικηφόρα.

Ταυτόχρονα, έχουμε και ένα άλλο μέτωπο. Έχουμε το μέτωπο των αγροτών, έχουμε το μέτωπο των ανθρώπων που ουσιαστικά αποτελούν τον πρωτογενή τομέα, έχουμε το μέτωπο των ανθρώπων οι οποίοι εγγυώνται τη διατροφική ασφάλεια της χώρας αφ’ ενός και την κοινωνική ισορροπία αφ’ ετέρου, γιατί κακά τα ψέματα κυρίως αγρότες βρίσκονται στις επαρχίες, κυρίως αγρότες βρίσκονται σε μας, στη Μακεδονία, στη Δράμα, σε περιοχές όπου έχουμε δημογραφικό πρόβλημα. Και η αγροτική δραστηριότητα είναι ο τρόπος με τον οποίο παραμένει ενεργή, ζώσα και υγιής η επαρχία η οποία αντιμετωπίζει όλα τα σοβαρά προβλήματα που αντιμετωπίζει η κοινωνία στη χώρα.

Γνωρίζουμε ότι και η μάχη των αγροτών είναι δύσκολη. Γνωρίζουμε ότι υπάρχουν παθογένειες, ότι υπάρχουν αδυναμίες, αλλά έχουμε εμπιστοσύνη και στο δίκαιο του αγώνα, αλλά κυρίως έχουμε εμπιστοσύνη στις αστείρευτες δυνάμεις του ελληνικού λαού που όταν αντιληφθεί ότι διακυβεύεται η αγροτοδιατροφική επάρκεια της χώρας, ότι διακυβεύεται ο κοινωνικός ιστός θα κινητοποιηθεί και θα δώσει τα μηνύματα σε μια Κυβέρνηση η οποία αρκείται στην επικοινωνιακή διαχείριση του προβλήματος.

Βλέπετε, κυρίες και κύριοι, συζητάμε το νομοσχέδιο για τον ψηφιακό μετασχηματισμό της κοινωνίας, ενώ μόλις χθες το Ευρωκοινοβούλιο κατέληξε σε ένα ψήφισμα-κόλαφο για τη χώρα. Και βεβαίως αφορά την Κυβέρνηση Μητσοτάκη, γιατί αυτή έχει την ευθύνη της διακυβέρνησης, αλλά δεν παύει να είναι ένα ψήφισμα κατά της χώρας μας που αναφέρεται σε συγκεκριμένες απαντήσεις και λογοδοσία για το σιδηροδρομικό έγκλημα των Τεμπών, για την υπονόμευση της ελευθερίας του Τύπου, τη χειραγώγηση της δικαιοσύνης, την έξαρση της αστυνομικής βίας, τα αλλεπάλληλα φαινόμενα διακρίσεων σε βάρος των μειονοτήτων, τη διαχείριση του προσφυγικού-μεταναστευτικού, την έξαρση της διαφθοράς, τη συγκάλυψη του σκανδάλου των παρακολουθήσεων, τις παρεμβάσεις στη λειτουργία των ανεξάρτητων αρχών.

Κι αυτό ακριβώς το ψήφισμα δείχνει το τι έχουμε να αντιμετωπίσουμε ως κοινωνία απέναντι σε μια Κυβέρνηση η οποία αισθάνεται παντοδύναμη, αισθάνεται καθεστώς και αισθάνεται ασφαλής για να κάνει αυτού του είδους τις επιλογές. Και θέλω να το πω σε όλους τους τόνους, σε οποιαδήποτε χώρα της Ευρωπαϊκής Ένωσης εάν είχε συλληφθεί ο ιδιαίτερος του Πρωθυπουργού, το ανάλογο Μέγαρο Μαξίμου, να παρακολουθεί το μισό Υπουργικό Συμβούλιο και τα στελέχη των Ενόπλων Δυνάμεων, ο Πρωθυπουργός δεν θα έμενε στη χώρα του ούτε εικοσιτέσσερις ώρες. Εδώ, με τη βοήθεια των μέσων μαζικής ενημέρωσης, τη λειτουργία της λίστας Πέτσα, ουσιαστικά την υπονόμευση των θεσμών και μια κοινωνία η οποία βγαίνει τραυματισμένη από μια υπερδεκαετή κρίση ο κ. Μητσοτάκης πήρε 41%, το οποίο δεν είναι λευκή επιταγή, αλλά του δίνει ένα περιθώριο και μια πρωτοβουλία κινήσεων.

Και με αυτή την έννοια φαίνεται μάλλον ως μια πανουργία της ιστορίας ότι σήμερα στην Αίθουσα μιλάμε πλέον για το νομοσχέδιο για την ψηφιακή διακυβέρνηση. Θέλω να το πω σε όλους τους τόνους: Δεν σας εμπιστευόμαστε. Δεν σας εμπιστευόμαστε γιατί έχουμε απτά δείγματα. Και δεν είναι μια αντιπολιτευτική πρόθεση. Είναι το πόρισμα της κατά το Σύνταγμα αρμόδιας αρχής, της Αρχής Διασφάλισης του Απορρήτου των Επικοινωνιών, το οποίο πόρισμα μιλάει για συγκεκριμένες ευθύνες, συγκεκριμένων κυβερνητικών κύκλων. Έχετε δηλαδή συλληφθεί επ’ αυτοφώρω να παραβιάζετε το Σύνταγμα και κοντά στο σκάνδαλο της παρακολούθησης επακολούθησε ένα δίδυμο σκάνδαλο, αυτό της συγκάλυψης. Άρα, πολιτικά δεν νομιμοποιείστε να μιλάτε για την κυβερνοασφάλεια γιατί είναι σαν να ακούμε έναν πυρομανή να μας μιλάει για τις ανάγκες της πυροπροστασίας.

Επί της ουσίας, αισθανόμαστε πάρα πολύ υπεύθυνοι διότι διετελέσαμε κυβέρνηση, και σε μια πολύ κρίσιμη περίοδο, και προσπαθήσαμε να εκσυγχρονίσουμε το θεσμικό και διοικητικό σύστημα που αφορά την ψηφιακή πολιτική και συγκεκριμένα την κυβερνοασφάλεια. Το 2018 η κυβέρνησή μας προχώρησε στην ψήφιση του ν.4577/2018 μέσω του οποίου ενσωματώθηκε στο εθνικό δίκτυο η ευρωπαϊκή οδηγία. Τον ίδιο χρόνο αναθεωρήθηκε η εθνική στρατηγική κυβερνοασφάλειας και υπογράφτηκε συμφωνία για την αναβάθμιση του Ευρωπαϊκού Οργανισμού Ασφάλειας Δικτύων και Πληροφοριών του Ευρωπαϊκού Οργανισμού Κυβερνοασφάλειας.

Στον ν.4577 προβλεπόταν η έκδοση υπουργικής απόφασης, η οποία και εκδόθηκε, και η οποία εξειδίκευσε τις βασικές απαιτήσεις ασφαλείας συστημάτων δικτύου, τις διαδικασίες παροχής πληροφοριών, καθώς και τους φορείς εκμετάλλευσης βασικών υπηρεσιών.

Σε εκείνο τον νόμο αρμόδια Εθνική Αρχή Κυβερνοασφάλειας είχε οριστεί η νυν υπηρεσιακή δομή της Γενικής Διεύθυνσης Κυβερνοασφάλειας του Υπουργείου Ψηφιακής Διακυβέρνησης. Αυτή την υπηρεσιακή μονάδα κάνετε νομικό πρόσωπο δημοσίου δικαίου εποπτευόμενο από το Υπουργείο Ψηφιακής Διακυβέρνησης. Και αυτή η πρακτική αποκαλύπτει την πλήρη άγνοια της συνάφειας της κυβερνοασφάλειας, του απορρήτου και της προστασίας δεδομένων και τη μεθόδευση του κατακερματισμού με αλληλοεπικαλύψεις αρμοδιοτήτων που αυξάνουν τον κίνδυνο σε όλα τα επίπεδα ασφάλειας και προστασίας των κρίσιμων υποδομών και των ζωτικών επιχειρησιακών οντοτήτων του κράτους. Πρόκειται για μια πρακτική που μπορεί να πολλαπλασιάσει τον οικονομικό κύκλο, αλλά μειώνει διαρκώς τη ζωή του ψηφιακού οικοδομήματος, την αρχή της κυβερνοασφάλειας, ΑΔΑΕ, Αρχή Προστασίας Δεδομένων Προσωπικού Χαρακτήρα και Εθνική Αρχή Επικοινωνίας και Τηλεπικοινωνιών.

Πολύ σύντομα λοιπόν, ενδεχομένως να εμφανιστεί και μια σύντομη αρχή για την τεχνητή νοημοσύνη. Εμφανίζονται όλα αυτά με ένα μεταρρυθμιστικό μανδύα ως ανεξάρτητες, αλλά στην πράξη συναρμόδιες αρχές, με μεγάλο ποσοστό επιχειρησιακής ευθύνης.

Έχουμε λοιπόν πει επί της αρχής ότι αυτός ο τρόπος, ότι αυτό το μοντέλο αντιμετώπισης δεν προοιωνίζει τίποτε καλό γι’ αυτήν καθ’ αυτή την έννοια της κυβερνοασφάλειας, για τη λειτουργικότητα των συστημάτων και την αποτελεσματικότητα, αφ’ ενός μεν γιατί πολιτικά έχετε φανεί πολύ κατώτεροι των περιστάσεων και έχετε λερωμένη τη φωλιά σας και αφ’ ετέρου γιατί επιχειρησιακά ο τρόπος αυτός ουσιαστικά θα είναι μάλλον στα πλαίσια μιας διαδικασίας συγκάλυψης παρά μιας διαδικασίας προστασίας των δεδομένων.

Επισημαίνω την αγωνία και την ειλικρινή έκφραση της αγωνίας του Προέδρου της ΑΔΑΕ ο οποίος ήρθε και σας είπε ότι με αυτόν τον τρόπο ουσιαστικά συσκοτίζετε και δυσκολεύετε την αντιμετώπιση των προβλημάτων της κυβερνοασφάλειας. Αυτό εξακολουθείτε να το αγνοείτε.

Επιπλέον, θέλω να επισημάνω το γεγονός ότι και η Επιστημονική Υπηρεσία της Βουλής κάνει πολύ συγκεκριμένες παρατηρήσεις.

Δεν θα αργήσω, κύριε Πρόεδρε, θα σας πω μόνον το γεγονός ότι στο άρθρο 13 παράγραφος 6 αναφέρει η Επιστημονική Υπηρεσία: «Προβληματισμός γεννάται ως προς το αν ο μεταφερόμενος στην αρχή υπάλληλος, ο οποίος κατέχει θέση ευθύνης, κατοχυρώνει δικαίωμα θέσης ευθύνης στις οργανικές μονάδες της συνιστώμενης αρχής», ένδειξη προχειρότητας. Και, τέλος, επισημαίνει για το άρθρο 20 παράγραφος 5: «Δεδομένου ότι από τη γραμματική διατύπωση της παραγράφου 5 δεν προκύπτει αν η κοινή υπουργική απόφαση θα τυγχάνει εφαρμογής στο σύνολο των δημοσίων συμβάσεων που θα συνάπτει το νομικό πρόσωπο δημοσίου δικαίου και αφ’ ετέρου από άποψη δικαίου δημοσίων συμβάσεων οι πάσης φύσεως νομοθετικές πρωτοβουλίες που άπτονται του τομέα των δημοσίων συμβάσεων πρέπει να συνάδουν με το γράμμα και το πνεύμα του ν.4412/2016 θα πρέπει να προκύπτει με σαφήνεια το εύρος των παρεπόμενων παρεκκλίσεων». Δηλαδή το γεγονός ότι προσπαθείτε εδώ σε αυτή την περίπτωση να έχουμε δημόσιες συμβάσεις που άπτονται του τομέα της κυβερνοασφάλειας χωρίς να υφίστανται τη βάσανο και τις τυπικές προϋποθέσεις του ν.4412 είναι ένα ακόμη σκοτεινό σημείο.

Κύριοι Υπουργοί, νομίζω ότι και σε πολιτικό αλλά και σε τυπικό επίπεδο αναδείξαμε για ποιον λόγο το παρόν νομοθέτημα δεν μπορεί να ανταποκριθεί στις απαιτήσεις της συγκυρίας. Και βεβαίως επιμένουμε ότι αυτό το νομοσχέδιο δεν αποτελεί λύση στο πρόβλημα της κυβερνοασφάλειας και επιβεβαιώνεται για ακόμη μια φορά η πρόθεσή μας να το καταψηφίσουμε χωρίς άλλη συζήτηση.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Ξανθόπουλο.

Καλείται στο Βήμα ο Υφυπουργός Ψηφιακής Διακυβέρνησης, ο κ. Κωνσταντίνος Κυρανάκης.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ευχαριστώ πολύ, κύριε Πρόεδρε. Ζητώ συγγνώμη από τους Κοινοβουλευτικούς Εκπροσώπους για τη διακοπή της ροής. Θα προσπαθήσω να είμαι πάρα πολύ σύντομος, κύριοι συνάδελφοι.

Ακούστηκαν αρκετές ενστάσεις για τους λόγους που δεν είναι ανεξάρτητη αρχή η νέα αρχή κυβερνοασφάλειας. Εύλογο θα μπορούσε να πει κανείς. Ακούγεται ωραίο. Ανεξάρτητη αρχή. Θα έχουμε μια ανεξάρτητη αρχή η οποία όταν θα δέχεται επιθέσεις ένας από τους δύο χιλιάδες κρίσιμους φορείς που οφείλει βάσει του νόμου να προστατεύει, να προλαμβάνει και να αντιμετωπίζει επιθέσεις, αυτός οργανισμός, αυτή η ανεξάρτητη αρχή, θα συνεδριάζει, θα έρχεται στη Βουλή, θα συζητά με τα κόμματα, με την Αντιπολίτευση πώς να αντιμετωπίσουμε αυτή την επίθεση και όταν βγάλει άκρη θα μπορεί να επανέρχεται.

Να δούμε λίγο τι συμβαίνει στην Ευρώπη. Ακούστηκε από έναν συνάδελφο ότι είμαστε οι μόνοι σε όλη την Ευρώπη που δεν έχουμε ανεξάρτητη αρχή για την κυβερνοασφάλεια, κύριε εισηγητά της Πλειοψηφίας. Ολλανδία: η εθνική αρχή κυβερνοασφάλειας ανήκει στο Υπουργείο Δικαιοσύνης. Μεγάλη Βρετανία: ανήκει στην MI6, μυστικές υπηρεσίες. Στη Γαλλία; Στο στρατό, κύριε συνάδελφε από το ΠΑΣΟΚ. Στη Γερμανία ανήκει στο Υπουργείο Εσωτερικών. Στην Ισπανία στο Ψηφιακής Διακυβέρνησης. Στη Δανία στις μυστικές υπηρεσίες. Στην Ιταλία απευθείας στον Πρωθυπουργό. Αυτή είναι η κατάσταση στην Ευρώπη. Και είναι αυτονόητο ότι αυτή πρέπει να είναι η κατάσταση όταν ζητάμε από έναν επιχειρησιακό βραχίονα του κράτους να μπορεί να αντιμετωπίζει δεκάδες εκατομμύρια επιθέσεις κάθε βδομάδα. Oι ψηφιακές υπηρεσίες αυξάνονται στην χώρα μας. Πλέον έχουμε ξεπεράσει τον ρυθμό της μιας ψηφιακής υπηρεσίας ανά ημέρα. Κάθε μέρα που περνά, όχι μόνο εργάσιμες, αλλά κάθε ημερολογιακή μέρα που περνά δημοσιεύεται στο gov.gr μια νέα ψηφιακή υπηρεσία. Όσο, λοιπόν, οι πολίτες θέλουν και έχουν δώσει εντολή σε εμάς να αυξήσουμε, να πολλαπλασιάσουμε αυτές τις υπηρεσίες, τόσο αυξάνεται και η ανάγκη για κυβερνοασφάλεια.

Μας κάνατε κριτική για υποστελέχωση. Ξέρετε πόσους είχε η γενική διεύθυνση κυβερνοασφάλειας επί κυβέρνησης ΣΥΡΙΖΑ; Τρεις. Έναν, δυο, τρεις. Τρεις υπαλλήλους. Επί Νέας Δημοκρατίας αυτοί οι τρεις υπερδεκαπλασιάστηκαν. Φτάσαμε στη Γενική Διεύθυνση Κυβερνοασφάλειας να έχουμε σαράντα πέντε. Με το παρόν νομοσχέδιο που φέρνει ο Υπουργός Ψηφιακής Διακυβέρνησης, Δημήτρης Παπαστεργίου, έχουμε εκατόν σαράντα πέντε. Πάλι θα μου πει κάποιος ότι είναι λίγοι με βάση τα νατοϊκά στάνταρ. Μακάρι η χώρα μας να είχε και να έχει στο μέλλον περισσότερες δυνατότητες να προσλάβει περισσότερους και να τους αμείψει καλύτερα. Αυτό θέλουμε όλοι. Αλλά από τους τρεις να πάνε στους εκατόν σαράντα πέντε νομίζω ότι όλοι συμφωνούμε ότι αποτελεί μία βελτίωση.

Επαναλαμβάνω σήμερα αυτό που είπα και στην επιτροπή -και ευχαριστώ τον κ. Μαρκογιαννάκη που το θυμήθηκε και το τόνισε- ότι οι ανεξάρτητες αρχές βάσει Συντάγματος προστατεύουν θεμελιώδη δικαιώματα, θεμελιώδη ανθρώπινα δικαιώματα. Αυτός ο οργανισμός έρχεται και προστατεύει συστήματα πληροφορικής. Τα συστήματα δεν έχουν δικαιώματα. Οι άνθρωποι έχουν δικαιώματα. Τα συστήματα, λοιπόν, των κινητών μας τηλεφώνων, των τραπεζικών συστημάτων, τα συστήματα πληρωμών, τα συστήματα που περιέχουν και διακινούν και διαχειρίζονται προσωπικά δεδομένα, αυτά ακριβώς είναι που σήμερα είναι ευάλωτα και πρέπει να υπάρχει ένας οργανισμός ο οποίος θα εποπτεύει και θα προστατεύει και θα αντιμετωπίζει επιθέσεις και στον ιδιωτικό τομέα σε φορείς και εταιρείες που έχουν πολύ μεγάλο εύρος χρήσης από πολίτες: εταιρείες ενέργειας, τράπεζες, ασφαλιστικές εταιρείες κ.ο.κ.. Αυτά περί ανεξάρτητης αρχής. Άρα, λοιπόν, είμαι απολύτως βέβαιος ότι συνειδητά, όπως γίνεται σε όλη τη σύγχρονη Ευρώπη, έτσι και στην Ελλάδα αυτός ο φορέας πρέπει να έχει επιχειρησιακή δομή. Και φυσικά βάσει Κανονισμού της Βουλής, όποτε η Βουλή επιθυμεί, να καλεί τον διοικητή σε ακρόαση, όπως λέει ο Κανονισμός. Δεν απαγορεύεται αυτό από πουθενά. Η λογοδοσία όχι μόνο προβλέπεται αλλά ενισχύεται, διότι κάθε φορά που ασκεί κοινοβουλευτικό έλεγχο η Αντιπολίτευση για τον συγκεκριμένο οργανισμό μπορεί να απευθύνεται στον Υπουργό Ψηφιακής Διακυβέρνησης. Στις ανεξάρτητες αρχές δεν ασκείται κοινοβουλευτικός έλεγχος. Δεν καταθέτουμε επίκαιρες ερωτήσεις στις ανεξάρτητες αρχές. Κάθε φορά που μας ρωτάτε -και σωστά ρωτάτε- για θέματα ανεξάρτητων αρχών που εποπτεύει το Υπουργείο μας, εμείς δεν έχουμε δικαίωμα επιχειρησιακά να δώσουμε εντολές. Απαγορεύεται εκ του Συντάγματος. Εδώ, λοιπόν, σε ένα επιχειρησιακό βραχίονα, ο οποίος θα έχει μετρήσιμο αποτέλεσμα και θα είναι ορατό αν μια επίθεση απετράπη ή όχι, θα μπορείτε να ασκείται αποτελεσματικός κοινοβουλευτικός έλεγχος.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής, κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Πάμε λίγο στα του ψηφίσματος του Ευρωκοινοβουλίου που συζητήθηκε πολύ σήμερα. Ακούστηκε πολλές φορές η λέξη «καταδικάστηκε». Δεν καταδικάστηκε η χώρα μας από κανέναν. Το Ευρωκοινοβούλιο δεν καταδικάζει. Είναι ένα κοινοβούλιο το οποίο υιοθετεί ψηφίσματα γνώμης, απόψεων, ανησυχίας, τα λεγόμενα resolutions. Αυτό το ψήφισμα, λοιπόν, προήλθε από πρωτοβουλία μιας Ολλανδής Ευρωβουλευτού που εξελέγη από το κόμμα D66. Εξελέγη με 7% στις Ευρωεκλογές του 2019 στην Ολλανδία. Δεν ξέρω αν υπάρχει ακόμα αυτό το κόμμα. Μαζί με μία γνωστή ομάδα Ευρωβουλευτών για έβδομη φορά έρχεται και λέει τα ίδια συκοφαντικά και ανυπόστατα για την Ελλάδα βασισμένα σε έρευνες που δείχνουν ότι χώρες που έχουν δικτατορία στην Αφρική έχουν καλύτερη ποιότητα ελευθερίας του Τύπου απ’ ό,τι η Ελλάδα. Αυτό το ψήφισμα, λοιπόν, δεν πέρασε με απόλυτη πλειοψηφία αλλά με σχετική πλειοψηφία. Το ψήφισαν τριακόσιοι τριάντα Ευρωβουλευτές στους επτακόσιους πέντε. Άρα, δεν το ψήφισαν οι περισσότεροι. Δεν ήταν πλειοψηφική αυτή η άποψη που εξέφρασε το Ευρωπαϊκό Κοινοβούλιο.

Λέει, λοιπόν, αυτό το ψήφισμα: Αστυνομική βία. Θέλω να ρωτήσω με ειλικρίνεια τους συναδέλφους της Αντιπολίτευσης. Έχετε πάει ποτέ στις Βρυξέλλες; Επειδή τυχαίνει να έχω ζήσει κάποια χρόνια εκεί, θέλω να σας πω ότι η αστυνομική συμπεριφορά -θα πω εγώ- όχι βία, η οποία υπάρχει αν δεν πληρώσεις το εισιτήριο στο μετρό ή το τραμ ή το λεωφορείο -μπαίνουν αστυνομικοί εξοπλισμένοι όπως το δικό μας ΕΚΑΜ- οι έλεγχοι που ασκούνται για απλού τύπου παραβάσεις, για πταίσματα, είναι δυσανάλογα, πιστέψτε με, σε σχέση με αυτό που γίνεται στην Ελλάδα. Στην Ελλάδα έχουμε υπερβολική βία με θανατηφόρα δυστυχώς αποτελέσματα και κατά αστυνομικών. Αυτά δεν τα λέει πουθενά το ψήφισμα. Δεν λέει πουθενά ότι από ομάδες χούλιγκαν έχασε τη ζωή του ένας αστυνομικός πριν από λίγες εβδομάδες. Αυτό δεν μας νοιάζει. Μας νοιάζουν μόνο αυτά τα οποία μας συμφέρουν και εξυπηρετούν το πολιτικό αφήγημα που λέει ότι στη χώρα, που έχει σε κυκλοφορία εφημερίδες τύπου «ΜΑΚΕΛΕΙΟ», δεν υπάρχει ελευθερία του Τύπου. Έχουμε πάνω από σαράντα κανάλια, αμέτρητες εφημερίδες, χιλιάδες ιστοσελίδες. Ο καθένας αυτοπροσδιορίζεται δημοσιογράφος και λέει ό,τι θέλει, όποτε θέλει, χωρίς καμμία ποινή. Λέει το ψήφισμα ότι κάποιοι πολιτικοί τολμούν να προσφύγουν στη δικαιοσύνη όταν ένα δημοσίευμα απέναντί τους είναι συκοφαντικό. Τολμούν, λέει, να πάνε στη δικαιοσύνη. Δηλαδή, να συκοφαντήστε εσείς, κύριε Αχμέτ, από ένα δημοσίευμα και να απαγορεύει η Ολλανδή Ευρωβουλευτής του 7% το συνταγματικό σας δικαίωμα να προσφύγετε στη δικαιοσύνη και να προστατεύσετε την τιμή και την υπόληψή σας. Μάλιστα. Αυτό δεν είναι ελευθερία του Τύπου.

Μεταναστευτικό. Μάλιστα! Λέει η Βόρεια Ευρώπη ότι δεν σεβόμαστε τα ανθρώπινα δικαιώματα στο μεταναστευτικό. Πόσους μετανάστες έχει σώσει από ευρωπαϊκά νερά η Ολλανδία; Πόσους έχει σώσει το Βέλγιο; Πόσους η Γερμανία; Πόσους έχει σώσει η Σκανδιναβία η οποία έρχεται έτσι όμορφα και ωραία από ασφαλή θέση, ασκεί κριτική και κουνάει το δάχτυλο. Σε ποιους; Σε άνδρες και γυναίκες του Λιμενικού Σώματος που σώζουν καθημερινά ζωές και αποτρέπουν την παράνομη είσοδο που η Ευρώπη έχει επιβάλει.

Η Ευρώπη έχει πει ότι τα σύνορα πρέπει να προστατεύονται και έχει χρηματοδοτήσει και μία αρχή. Πώς λέγεται η αρχή; FRONTEX. Ποιος είναι ο ρόλος της FRONTEX; Να προστατεύει τα ευρωπαϊκά σύνορα. Λοιπόν, δεν το κάνει η FRONTEX. Το κάνουν οι άνδρες και γυναίκες του Λιμενικού Σώματος σώζοντας ζωές.

Στην Πύλο, λοιπόν, που λέει το ψήφισμα το συγκεκριμένο, σώθηκαν ζωές από το Λιμενικό Σώμα. Δεν ήταν κανένας Ολλανδός εκεί να σώζει ζωές. Οι δικοί μας άνθρωποι ήταν, τα παιδιά τα οποία τιμούν το εθνόσημο. Αυτοί πήγαν στα ανοιχτά, στα διεθνή ύδατα, για να σώσουν ζωές που ήταν σε κίνδυνο, όχι η Ολλανδή Ευρωβουλευτής.

Συγκάλυψη στα Τέμπη. Εδώ δεν θα υπάρχει καμμία δικαιολογία από εμάς. Και μάλιστα ήμασταν και η πρώτη Κυβέρνηση και ήταν ο πρώτος Πρωθυπουργός στη σύγχρονη πολιτική ιστορία της Ελλάδος, ο οποίος είχε το θάρρος να πει ένα μεγάλο και ειλικρινές συγγνώμη. Και η συγγνώμη συνεχίζει να έχει και σήμερα περιεχόμενο, διότι η δουλειά που έχει γίνει από το τραγικό δυστύχημα, το οποίο ποτέ δεν πρέπει να ξεχάσουμε και συμφωνούμε σε αυτό, είναι να αποκατασταθούν όλα τα συστήματα και να προχωρήσουν οι τεχνολογίες, οι οποίες είχαν μείνει πίσω στη σύμβαση 717 και καμμία από τις προηγούμενες κυβερνήσεις δεν είχε υλοποιήσει. Να κάνουμε και λίγο αυτοκριτική.

Πάμε και στα πανεπιστήμια που ο κ. Ηλιόπουλος μου θύμισε λίγο τους φοιτητοπατέρες που είχαμε στη Νομική Αθηνών το 2005, το 2006, το 2007, εκείνη την εποχή που επικαλέστηκε. Έχει μείνει λίγο στα επιχειρήματα των φοιτητικών παρατάξεων ο κ. Ηλιόπουλος. Να του το μεταφέρετε, κυρία Φωτίου. Αυτό μου θύμισε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Και λέει: «Η υποχρηματοδότηση θα συνεχιστεί». Μάλιστα. Ξέρετε πότε είχαμε το χαμηλότερο νούμερο χρηματοδότησης για τα δημόσια ελληνικά πανεπιστήμια την τελευταία εικοσαετία; Το 2018. Ποιος κυβερνούσε το 2018, ρε παιδιά; Η κυβέρνηση ΣΥΡΙΖΑ ήταν ή ήταν κάποιος άλλος; Ο κ. Ηλιόπουλος ήταν που το 2018 κατηγορούσε -ποιους;- για υποχρηματοδότηση. Από το 2018, λοιπόν, και μετά, το 2019, το 2020, το 2021, το 2023, αυξήθηκε η χρηματοδότηση. Και σήμερα για τα δημόσια πανεπιστήμια έχουμε 133 εκατομμύρια ευρώ και εξασφαλίσαμε από ευρωπαϊκούς πόρους, ΕΣΠΑ και Ταμείο Ανάκαμψης, 300 συν 700, 1 δισεκατομμύριο για εστίες και αναβάθμιση δημοσίων πανεπιστημίων. Θα αυξηθούν, λοιπόν, τα έσοδα που θα έχει η χώρα από το ιδιωτικό πανεπιστήμιο, με το οποίο συμφωνεί το 85% της κοινωνίας.

Και αυτά που ονομάζετε εσείς παιδιά εδώ έξω και πλακωνόντουσαν μεταξύ τους με καδρόνια, δεν είναι φοιτητές, δεν είναι παιδιά, δεν είναι οι έφηβοι που θέλουν να αντιδράσουν στην Κυβέρνηση. Είναι οι γνωστές ομάδες βίας, οι οποίες πηγαίνουν από σχολή σε σχολή, όπως έκαναν και επί δικών μας ημερών, όταν ήμασταν εμείς φοιτητές σε δημόσια πανεπιστήμια…

(Θόρυβος - διαμαρτυρίες από την πτέρυγα της Νέας Αριστεράς)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κύριος Υπουργός ολοκληρώνει την ομιλία του.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Όταν ήμασταν, λοιπόν, εμείς φοιτητές σε δημόσια πανεπιστήμια, και το θυμάται ο κ. Ρούντας -εκεί ήταν, σε διπλανά έδρανα-, ερχόντουσαν και μας απειλούσαν και κλείνανε τις σχολές. Το ίδιο κάνουν και σήμερα! Δεν είναι παιδιά!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κύριος Υφυπουργός ολοκληρώνει την ομιλία του.

(Θόρυβος - διαμαρτυρίες από την πτέρυγα της Νέας Αριστεράς)

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Έχω μερικά ακόμη στοιχεία να πω. Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Είμαστε στα δεκατρία λεπτά.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Άρα υποχρηματοδότηση, ναι, υπήρχε επί Κυβέρνησης ΣΥΡΙΖΑ, 92 εκατομμύρια. Τώρα έχουμε 113 εκατομμύρια ευρώ, συν το 1 δισεκατομμύριο από ευρωπαϊκούς πόρους, χωρίς να βάλει το χέρι στην τσέπη ο Έλληνας φορολογούμενος.

Πάμε τώρα, για να κλείσω, κύριε Πρόεδρε, μιας και με πιέζετε χρονικά, στις διατάξεις του Κτηματολογίου.

Να ενημερώσω το Σώμα, όπως έκανα και στην επιτροπή, ότι οι μεταφορές εκτός των υποθηκοφυλακείων θα γίνονται μόνον εφόσον δεν υπάρχει χώρος εντός μικρών υποθηκοφυλακείων -ένα συχνό φαινόμενο που παρατηρείται στην ελληνική περιφέρεια, όχι τόσο στα αστικά κέντρα- και με έξοδα τα οποία αναλαμβάνουν οι ανάδοχοι χωρίς να προβλέπεται στη σύμβασή τους. Άρα, λοιπόν, εκείνοι θα πληρώσουν τα κόστη μεταφοράς, εκείνοι θα πληρώσουν τα κόστη ρεύματος και τα λειτουργικά και θα μπορέσει το έργο να υλοποιηθεί πολύ πιο γρήγορα ώστε οι δικηγόροι και οι μηχανικοί να κάνουν έρευνα τίτλων ψηφιακά, χωρίς να ταλαιπωρούνται σε ουρές.

Το τελευταίο που θα ήθελα να αναφέρω προς τον κ. Καραμέρο, ο οποίος μια φορά ακόμη κατηγόρησε εμμονικά τη διοίκηση του Κτηματολογίου και εμένα προσωπικά με το γνωστό αφήγημα ότι έβαλα -λέει- τον πρώην διευθυντή του υφυπουργικού μου γραφείου.

Μάλιστα. Τη δέχομαι την κριτική. Βέβαια, όταν πρέπει να επιλέξεις κάποιον και το κριτήριο σου είναι η ικανότητα, κάτι από τα δύο πρέπει να ισχύει. Ή θα προσλαμβάνεις στο γραφείο σου κάποιον ανίκανο, αφήνοντας κάποιες άλλες θέσεις -ας πούμε- κύρους σε οργανισμούς, καθηγητές, ανθρώπους οι οποίοι θέλουν να αποκτήσουν μια θέση κύρους, να βάλουν το όνομά τους σε μια ταμπέλα, αλλά όχι και να μην πολυπατάνε. Υπάρχει κι αυτή η επιλογή. Την κάνατε κι εσείς. Δεν ξέρω τι έργο άφησαν πίσω τους, αλλά την κάνετε κι εσείς.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τα έχετε ξαναπεί αυτά. Προχωράμε τη διαδικασία τώρα.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ξανά απαντάω σε αυτά που τέθηκαν, κύριε Πρόεδρε. Νομίζω ότι έχω το δικαίωμα. Περίμενα υπομονετικά. Ούτως η άλλως δεν έχω ξαναπάρει τον λόγο σήμερα. Δικαιούμαι, ούτως η άλλως πάνω από μία παρέμβαση.

Με αυτή την εμμονή σας, λοιπόν, θέλω να σας πω το εξής, κύριε Καραμέρο. Εμείς επιλέγουμε με βάση την ικανότητα. Δεν επιλέγουμε με βάση άλλο κριτήριο. Και με βάση την ικανότητα, θυμάμαι εσάς στην επιτροπή του νομοσχεδίου που ψηφίσαμε τον Δεκέμβριο για το Κτηματολόγιο, να αμφισβητείται ότι θα φτάσουμε στις μεταγραφές σε μία εργάσιμη μέρα. Είπατε μάλιστα εσείς ότι είναι ανέφικτο. Έτσι δεν είπατε;

**ΓΕΩΡΓΙΟΣ ΚΑΡΑΜΕΡΟΣ:** Έχετε κάνει μία.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Δεν έχουμε κάνει μία. Κάνετε λάθος. Γίνονται κάθε μέρα τέτοιες μεταγραφές, βεβαίως.

**ΓΕΩΡΓΙΟΣ ΚΑΡΑΜΕΡΟΣ:** Κάθε μέρα μία.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Όχι κάθε μέρα. Παραπάνω. Και θα αυξηθούν. Ξέρετε γιατί; Γιατί το σύστημα το οποίο εργαστήκαμε όλοι μαζί -και ο άνθρωπος που κατηγορείτε- από το πρωί ως το βράδυ και μέσα στα Χριστούγεννα και την Πρωτοχρονιά, όταν εσείς γιορτάζατε ρεβεγιόν, δουλεύαμε, ναι, για να μπορούμε εμείς να βγούμε και να είμαστε συνεπείς.

**ΓΕΩΡΓΙΟΣ ΚΑΡΑΜΕΡΟΣ:** Για τον ψηφιακό φάκελο δεν έχετε απαντήσει ακόμη.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Σας έχω απαντήσει. Γραπτή είναι η απάντηση. Θα σας έρθει. Μην αγχώνεστε. Σας έχω απαντήσει για όλα τα συκοφαντικά.

**ΓΕΩΡΓΙΟΣ ΚΑΡΑΜΕΡΟΣ:** Ο κοινοβουλευτικός έλεγχος δεν είναι συκοφαντία.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Εδώ, λοιπόν, η ικανότητα κρίνεται, κύριε Καραμέρο. Κρίνεται αυτό το οποίο εσείς, ο ΣΥΡΙΖΑ, μας είπατε ότι είναι παντελώς ανέφικτο, ότι εμείς ως Νέα Δημοκρατία το κάναμε πράξη με σκληρή δουλειά, με σχέδιο, με μέθοδο, με τεχνολογίες και με τους δημοσίους υπαλλήλους, τους οποίους προσπαθήσατε πολλές φορές να στρέψετε εναντίον μας. Αυτά, λοιπόν, είναι τα κριτήριά μας, κύριοι συνάδελφοι. Η ικανότητα, όχι κάτι άλλο.

Και θα ήθελα πραγματικά να μάθω, μιας και έχετε ιδιαίτερο ενδιαφέρον για τους συμβούλους μου και έχετε δημοσιεύσει και διάφορα ονόματα…

**ΓΕΩΡΓΙΟΣ ΚΑΡΑΜΕΡΟΣ:** Η «ΚΑΘΗΜΕΡΙΝΗ», όχι εγώ!

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Τα ονόματα των συμβούλων μας στο Υπουργείο είναι δημοσιευμένα με ΦΕΚ. Θα ήθελα, λοιπόν, κύριε Καραμέρο, να δημοσιεύσετε και τα ονόματα των δικών σας μετακλητών. Μπορείτε να μας πείτε στο γραφείο σας, στους δύο επιστημονικούς συνεργάτες που δικαιούστε, μήπως έχετε κάποιον πρώην Βουλευτή;

**ΓΕΩΡΓΙΟΣ ΚΑΡΑΜΕΡΟΣ:** Εξαιρετικός! Γιατί;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Έχετε κάποιον πρώην Βουλευτή, λοιπόν!

Άρα, λοιπόν, ο κ. Καραμέρος να το επαναλάβω, μιας και είναι εκτός μικροφώνου, έχει μετακλητό, κύριε Πρόεδρε, θέλω να το μάθει αυτό το Σώμα…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πείτε το να τελειώνουμε.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Έχει προσλάβει μετακλητό, μας το είπε μόλις, έναν πρώην Βουλευτή του ΣΥΡΙΖΑ που δεν κατάφερε να εκλεγεί. Έχει πραγματικά πολύ ενδιαφέρον να δω αν έρχεται στο γραφείο σας ο συγκεκριμένος, αν είναι αργόμισθος ή αν εργάζεται σκληρά για να γράφει τις ομιλίες σας και να σας υποστηρίζει στο κοινοβουλευτικό σας έργο, αν όντως τα χρήματα της Βουλής και των φορολογουμένων πηγαίνουν όντως για τον σκοπό που έχει προβλέψει η ελληνική Βουλή και το Σύνταγμα.

Θα έχει πολύ ενδιαφέρον αυτό, κύριε Καραμέρο. Θα το δούμε και στη συνέχεια.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εγώ, όπως καταλαβαίνετε, δεν μπορώ να διακόψω τη ροή ούτε Υπουργού ούτε συναδέλφων, αλλά νομίζω ότι υπάρχει το νομοσχέδιο και πάνω στο νομοσχέδιο αυτό θα πρέπει να συζητάμε.

Κυρίες και κύριοι συνάδελφοι, έχω την τιμή να σας ανακοινώσω ότι η Επιτροπή Κανονισμού της Βουλής καταθέτει την Έκθεσή της στην πρόταση του Προέδρου της Βουλής «Για την τροποποίηση διατάξεων του Κανονισμού της Βουλής Μέρος Α΄ Κοινοβουλευτικό και Μέρος Β΄».

Τον λόγο έχει ο κ. Πλεύρης.

**ΑΘΑΝΑΣΙΟΣ ΠΛΕΥΡΗΣ:** Κυρίες και κύριοι συνάδελφοι, δυο λόγια για τα θέματα τα οποία αναπτύχθηκαν προηγουμένως και κυρίως πρέπει να απαντήσω και ως κοινοβουλευτικός σε αυτά τα οποία ειπώθηκαν.

Απάντησε βέβαια και ο αγαπητός φίλος και Υφυπουργός, ο Κώστας Κυρανάκης, αναφορικώς με τα πανεπιστήμια. Στα πανεπιστήμια, για να το ξεκαθαρίσουμε, αυτό το οποίο υλοποιεί η Κυβέρνηση είναι κάτι το οποίο δεκαετίες τώρα προσπαθεί να το υλοποιήσει από την αναθεώρηση του Συντάγματος το 2007. Είναι μέσα στις προγραμματικές μας θέσεις για τις εκλογές και ψηφιστήκαμε από τον ελληνικό λαό, να μην είμαστε η μοναδική χώρα που δεν θα έχει μη κρατικά πανεπιστήμια.

Και όταν θα έρθει η κουβέντα να συζητήσουμε γι’ αυτό, θα αναδείξουμε τις ευθύνες του κόμματος που ευθύνεται και σήμερα δεν έχει αναθεωρηθεί το άρθρο 16. Και αυτό, κύριε Μάντζο, είναι το ΠΑΣΟΚ. Είναι 100% ευθύνη του ΠΑΣΟΚ. Για να θυμηθούμε και να τα πούμε, το 2007 ο Κώστας Καραμανλής φέρνει την αναθεώρηση. Ήδη είχε ψηφιστεί με εκατόν πενήντα έναν Βουλευτές στην πρώτη Βουλή και ήταν η δεύτερη Βουλή που χρειαζόντουσαν εκατόν ογδόντα Βουλευτές. Φαινόταν ότι το ΠΑΣΟΚ θα ψήφιζε και θα είχαμε αναθεώρηση του άρθρου 16. Υπαναχώρησε ο Γιώργος Παπανδρέου και μαζί όλοι οι προοδευτικοί τότε Βουλευτές και Υπουργοί του ΠΑΣΟΚ -που σήμερα αρθρογραφούν και λένε για την ανάγκη αναθεώρησης- και δεν ολοκληρώθηκε η αναθεώρηση. Για να δούμε ποια παράταξη έχει κάνει τις μεγάλες μεταρρυθμίσεις. Το ΠΑΣΟΚ θα συνοδεύει, κύριε Πρόεδρε, μέχρι σήμερα την ευθύνη ότι δεκαέξι χρόνια μετά δεν έχει αναθεωρηθεί το άρθρο 16, το οποίο στην καλύτερη των περιπτώσεων θα αναθεωρηθεί μετά από τέσσερα χρόνια, καθώς χρειάζεται να μεσολαβήσουν δύο Βουλές.

Τι κάναμε εμείς τώρα; Αυτό το οποίο κάνουμε και ήδη παρουσιάστηκε είναι με έναν ξεκάθαρο τρόπο να συζητήσουμε στο πλαίσιο του Συντάγματος και με απόλυτο σεβασμό στο άρθρο 16 αξιοποιώντας τη δυνατότητα των διακρατικών συμφωνιών με ποιους τρόπους και όρους θα μπορούν να υπάρχουν μη κρατικά πανεπιστήμια παραρτήματα στη χώρα μας. Και μόλις έρθει η κουβέντα θα τα πούμε.

Μη μιλάμε όμως για ρωμαλέο, φοιτητικό κίνημα. Όσοι περάσαμε από τα ελληνικά πανεπιστήμια γνωρίζουμε και τις συνελεύσεις, γνωρίζουμε και τον τρόπο με το οποίο παίρνονται αποφάσεις και γνωρίζουμε και μια ανομία που υπάρχει, που η Κυβέρνηση αυτή από το 2019 με την κατάργηση του ασύλου έχει καταφέρει σε μια πρώτη φάση να περιορίσει εγκληματικές πράξεις που γινόντουσαν μέσα στις σχολές, με μολότοφ, καδρόνια, παρεμπόριο και παράλληλα αυτή τη στιγμή να μπαίνει και στις καταλήψεις.

Άκουσα αντίδραση. Ναι, η κατάληψη είναι μια παράνομη πράξη και πρέπει να καταστεί σαφές ότι όταν έχουμε καταλήψεις, οι πρυτανικές αρχές θα πρέπει να ζητούν τη συνδρομή -εάν δεν τη ζητούν, παρανομούν- και από κει και πέρα θα εφαρμόζεται ο νόμος. Η κουβέντα, λοιπόν, για τα πανεπιστήμια θα γίνει και θα γίνει με όρους προς όφελος αποκλειστικά και μόνο της ελληνικής κοινωνίας.

Στο δεύτερο κομμάτι στο οποίο έχει γίνει αναφορά και έχει να κάνει με το ψήφισμα του Ευρωπαϊκού Κοινοβουλίου. Το ψήφισμα του Ευρωπαϊκού Κοινοβουλίου, το οποίο αποτελεί μία ντροπή και είναι προσβλητικό για τη χώρα μας, δυστυχώς το στήριξαν Έλληνες Ευρωβουλευτές. Και είναι ντροπή αυτών των Ελλήνων Ευρωβουλευτών που ψήφισαν με τρόπο αποκλειστικά και μόνο για κομματικό όφελος και εν όψει ευρωεκλογών να προσβάλλουν τη χώρα τους.

Αναφέρθηκε σε μια σειρά από σημεία τα οποία ειπώθηκαν, αλλά πάμε να δούμε. Μιλάμε σοβαρά τώρα στο κομμάτι των μέσων μαζικής ενημέρωσης; Έχει κατεβάσει κανένα κόμμα εδώ πέρα και δεν το θυμάμαι, οποιαδήποτε πρόταση να απαγορεύεται να γίνονται αγωγές σε εφημερίδες και μέσα μαζικής ενημέρωσης; Το κράτος δικαίου δηλαδή τι είναι, για να το καταλάβουμε; Ότι ο καθένας γράφει ό,τι θέλει και άμα γίνει αγωγή, αυτομάτως η μήνυση στοχοποιεί το μέσο. Πότε δεν στοχοποιείται; Αν είναι ερευνητική δημοσιογραφία. Ποια είναι η ερευνητική δημοσιογραφία; Όταν γράψει αύριο κάτι για εσάς ο οποιοσδήποτε, το οποίο είναι ψευδές και συκοφαντικό, πρέπει να έχει δικαίωμα να κάνει μήνυση και αγωγή ο Βουλευτής ή δεν πρέπει; Να το συνεννοηθούμε εδώ. Δεν έχω δει μια τροπολογία από ένα κόμμα να πούμε ότι έχουν ακαταλόγιστο τα μέσα.

Σε μια χώρα όπου υπάρχουν είκοσι μέσα μαζικής ενημέρωσης στις τηλεοράσεις, έρχεται ποιος κύριε Υπουργέ; Η κυβέρνηση, που έλεγε ότι πρέπει να είναι τέσσερα τα κανάλια με την περίφημη Φλωρεντία, να μας πει για κράτος δικαίου. Έρχεται η κυβέρνηση που έχει καταδικαστεί Υπουργός της για παρεμβάσεις στα μέσα μαζικής ενημέρωσης και στο τηλεοπτικό τοπίο, να μας πει ότι δεν εφαρμόζεται το κράτος δικαίου.

Και άκουσα τον κ. Ηλιόπουλο -δεν είναι εδώ- που είπε ότι πότε θα καλέσουν τον κ. Δημητριάδη. Ξέρετε πότε δεν θα είχαμε κράτος δικαίου; Άμα η κυβέρνηση μπορούσε να σας απαντήσει πότε η δικαιοσύνη που λειτουργεί ανεξάρτητα, θα καλέσει τον οποιονδήποτε και αν θα τον καλέσει. Αυτό εννοείτε εσείς κράτος δικαίου; Εννοείτε κράτος δικαίου την καταδίκη που υπάρχει για άλλον Υπουργό σας -γιατί και ο κ. Ηλιόπουλος τότε στο ΣΥΡΙΖΑ ήταν- ότι έκανε παρέμβαση σε συγκεκριμένη εισαγγελέα για ανοιχτή ποινική υπόθεση; Αυτό είναι κατά την άποψή σας κράτος δικαίου;

Στην τραγωδία για τα Τέμπη και στο κομμάτι της δικαιοσύνης τώρα. Και σας το λέω ως ποινικός δικηγόρος τώρα και φαντάζομαι είναι και εδώ πέρα συνάδελφος να πει. Δεν θα μπω στο κομμάτι το πολιτικό. Εκεί να κριθούμε. Γίνεται μία εξεταστική. Προφανώς η εξεταστική θα πρέπει στο πλαίσιο της πολιτικής κριτικής να δεχθεί από κάθε κόμμα τι θα πει και αν κάνει ή αν δεν κάνει καλά τη δουλειά της. Αλλά στο τέλος θα κριθεί από τα πορίσματα που θα καταθέσει.

Στη δικαιοσύνη όμως θα μιλήσουμε σοβαρά τώρα ότι για να διερευνηθεί μία τέτοια υπόθεση με πραγματογνωμοσύνες, με δεκάδες μάρτυρες, με δεκάδες θύματα, μπορεί να ολοκληρωθεί σε πάρα πολύ σύντομο χρόνο; Και βλέπετε ότι το διαχωρίζω. Εγώ μπορώ να καταλάβω ότι ένας πολίτης μπορεί να έχει μια μεροληψία. Και αν θέλετε και σε μια επιτροπή στην οποία έχουν την πλειοψηφία οι κυβερνητικοί Βουλευτές, ναι εκεί πέρα υπάρχει ένα τεκμήριο που καθημερινά θα πρέπει να αποδεικνύουμε ότι κάνουμε σωστά τη δουλειά.

Θα πάμε όμως στο κόμματι της δικαιοσύνης και θα πούμε ότι δεν έχουμε εμπιστοσύνη και ότι δεν κάνει καλά τη δουλειά της; Υπάρχουν άνθρωποι στους οποίους έχει ασκηθεί ποινική δίωξη. Αυτή τη στιγμή είναι κατηγορούμενοι, δηλαδή έχει ξεκινήσει η διαδικασία. Γίνονται ανακριτικές πράξεις καθημερινά.

Έρχεστε στο θέμα των υποκλοπών και έχουν δοθεί απαντήσεις. Και πάλι έχουμε το ίδιο πλαίσιο κουβέντας και συζήτησης. Και, με συγχωρείτε, προφανέστατα κανείς δεν λέει και ποτέ δεν το έχουμε πει εμείς ότι οι εκλογές είναι παράγοντας που παραγραφούν οτιδήποτε έχει γίνει. Δεν μπορεί όμως να έρχεται από εδώ ο Κοινοβουλευτικός Εκπρόσωπος στου ΣΥΡΙΖΑ και να λέει ότι το 41% δεν είναι προϊόν ελεύθερης βούλησης των πολιτών αλλά ελέγχου των μέσων μαζικής ενημέρωσης. Αυτό γύρισε και είπε, δηλαδή αμφισβήτηση και της δημοκρατικής αρχής και της πλειοψηφίας της οποίας υπάρχει.

Το συγκεκριμένο ψήφισμα είναι ξεκάθαρο προϊόν συγκεκριμένων ομάδων -που το προσπάθησαν και επτά φορές- που δυστυχώς μετέχουν και Έλληνες Ευρωβουλευτές. Τους ενδιαφέρει μόνο η συκοφάντηση της χώρας και εν όψει ευρωεκλογών ήθελαν μια στοχοποίηση της Κυβέρνησης της Νέας Δημοκρατίας. Είναι ομάδες που προφανώς οι περισσότερες δεν είναι κυβερνήσεις στις χώρες τους και έχουν ένα συγκεκριμένο αριθμό -πολύ σωστά είπε- που δεν είναι πάνω από τους μισούς Ευρωβουλευτές. Και η χώρα στοχοποιείται κατά τρόπο προκλητικό, κατά τρόπο δραματικό, κατά τρόπο κατάπτυστο και έρχεστε και βάζετε μια σειρά από θέματα.

Και πολύ σωστά ειπώθηκε και ως κορυφαίο ότι όσοι ψήφισαν αυτό το ψήφισμα να δω πώς θα αντικρίσουν αύριο τους λιμενικούς, τους οποίους εμμέσως πλην σαφώς, αστυνομικούς και λιμενικούς, τους λένε εγκληματίες. Αυτό λέει αυτό το ψήφισμα. Και αυτό το ψήφισμα πήγατε και ψηφίσατε, ότι εγκληματούν. Ποιοι εγκληματούν; Όταν λέμε κυβέρνηση, εννοούμε προφανώς και όσους εκτελούν τις αποφάσεις. Εγκληματούν αυτοί που φυλάσσουν σύνορα που υπάρχουν και θαλάσσια σύνορα, που ο ΣΥΡΙΖΑ δεν ήξερε ότι υπάρχουν. Εγκληματούν αυτοί που καθημερινά σώζουν ανθρώπους. Στο τέλος θα πείτε ότι εγκληματούν και οι αστυνομικοί που είναι τραυματισμένοι. Έχουμε δυστυχώς τον άνθρωπο που έχασε τη ζωή του.

Και κάποιους πραγματικά δεν μπορώ να τους χαρακτηρίσω. Τους χαρακτήρισα στα κανάλια, αλλά μέσα στο Κοινοβούλιο δεν θέλω να πω τις ίδιες εκφράσεις. Αλλά πραγματικά τι άνθρωποι είναι αυτοί, οι περίφημοι φοιτητές, κουκουλοφόροι -που ελπίζω να μην ήταν φοιτητές- που έβριζαν τον νεκρό αστυνομικό για να προκαλέσουν την αστυνομία! Και αυτοί θέλετε να μου πείτε οι προκλητικοί τύποι που ήταν εκεί πέρα, τα κατακάθια που ήταν εκεί πέρα και έβριζαν τον νεκρό αστυνομικό ότι εκπροσωπούν το φοιτητικό κίνημα και τις σχολές!

Και σήμερα -για να ολοκληρώσω, κύριε Πρόεδρε- έρχεται ένα νομοσχέδιο, το οποίο στην πραγματικότητα, εάν αφαιρέσουμε όλα αυτά που συζητήσαμε και πάμε μόνο στο νομοσχέδιο, δεν υπήρξε από κανένα κόμμα κριτική στις διατάξεις του νομοσχεδίου. «Δεν το ψηφίζουμε το νομοσχέδιο. Γιατί; Γιατί δεν έχουμε εμπιστοσύνη σε αυτή την Κυβέρνηση, γιατί κατηγορούμε αυτή την Κυβέρνηση για το θέμα του «Predator». Αυτή είναι η κριτική η οποία ακούστηκε.

Και δεν κοιτάτε τις διατάξεις που έρχονται και όπως πολύ σωστά ειπώθηκε, γιατί πρέπει να είναι οργανισμός, γιατί πρέπει να είναι αρχή, γιατί δεν μπορεί να είναι ανεξάρτητη αρχή και για ποιον λόγο, όπως είπε και ο Υπουργός, που τον άκουσα και στις επιτροπές και εδώ πέρα, στα δεκατρία εκατομμύρια επιθέσεις τις οποίες δεχόμαστε θα πρέπει να έχουμε έναν μηχανισμό και καλά στελεχωμένο όπως είναι για να προστατευτούμε από αυτές τις επιθέσεις.

Αυτές οι επιθέσεις, οι πεντακόσιες χιλιάδες, όπως ειπώθηκε, είναι ευαίσθητες επιθέσεις και σε κάθε περίπτωση δείχνει ακριβώς τη βούληση της Κυβέρνησης να προστατεύσει δικαιώματα πολιτών, προστατεύοντας με τις συγκεκριμένες αρχές τα συστήματα. Διότι με την προστασία αυτών των συστημάτων θα προστατευτούν και τα δεδομένα των πολιτών.

Με όλες αυτές τις σκέψεις, λοιπόν, καλό είναι η αντιπαράθεση να μένει εδώ πέρα, να μένει στο Κοινοβούλιο, η αντιπαράθεση να μην οδηγείται σε χώρους από ανθρώπους που θέλουν να συκοφαντήσουν τη χώρα στο εξωτερικό, πιστεύοντας ότι έτσι θα πλήξουν τον Κυριάκο Μητσοτάκη και την Κυβέρνησή του. Θα πρέπει το συγκεκριμένο νομοσχέδιο, βγάζοντας τις παρωπίδες των άλλων θεμάτων, να στηριχθεί, γιατί είναι ένα νομοσχέδιο που προστατεύει την κυβερνοασφάλεια.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ας πάμε τώρα αντίστροφα.

Τον λόγο έχει η κ. Καραγεωργοπούλου από την Πλεύση Ελευθερίας.

**ΣΠΥΡΙΔΩΝ ΜΠΙΜΠΙΛΑΣ:** Όχι, δεν θα μιλήσουμε. Η κ. Καραγεωργοπούλου είναι στην Επιτροπή των Τεμπών και δεν μπορεί να έρθει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Ρούντας από τη Νίκη. Πέντε λεπτά είναι καλά;

**ΓΕΩΡΓΙΟΣ ΡΟΥΝΤΑΣ:** Ναι, είναι μια χαρά.

**ΕΜΜΑΝΟΥΗΛ ΣΥΝΤΥΧΑΚΗΣ:** Ο μισός χρόνος είναι κανονικά. Αυτή η λογική έκπτωσης όμως δεν είναι σωστό να επικρατήσει.

**ΓΕΩΡΓΙΟΣ ΡΟΥΝΤΑΣ:** Δύο επισημάνσεις θέλω να κάνω επί της τροπολογίας και εξ αφορμής αυτών που είπε και ο αξιότιμος κ. Κυρανάκης και ο αξιότιμος κ. Παπαστεργίου, και διορθώστε με αν κάνω λάθος.

Αναφέρατε ότι το παρόν νομοσχέδιο εστιάζει στην προστασία των μηχανημάτων. Διορθώστε με αν κάνω λάθος. Των μηχανικών συστημάτων.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Των μηχανικών συστημάτων.

**ΓΕΩΡΓΙΟΣ ΡΟΥΝΤΑΣ:** Των συστημάτων, πολύ σωστά. Αυτή, λοιπόν, είναι η θεμελιώδης διαφορά την οποία έχουμε. Κατά την κρίση μας δεν είναι ζήτημα μόνο προστασίας των μηχανικών συστημάτων, αλλά είναι και ζήτημα προστασίας των προσωπικών δεδομένων που τηρούνται μέσα στα μηχανήματα αυτά, αλλά και ζήτημα άσκησης ατομικών και κοινωνικών δικαιωμάτων, τα οποία πλέον ασκούνται στον κυβερνοχώρο. Δηλαδή πλέον αναγκάζεσαι να εισαχθείς στον κυβερνοχώρο για να ασκήσεις τα ατομικά και κοινωνικά δικαιώματα.

Και το λέω εξ αφορμής του άρθρου 2 της τροπολογίας, που έχει τίτλο «Ψηφιακή κάρτα για τη στήριξη περιοχών που πλήττονται από φυσικές καταστροφές». Παρέχεται, λέει, οικονομική διευκόλυνση, η οποία πιστώνεται από εταιρεία του ελληνικού δημοσίου μέσω ειδικής εφαρμογής ενιαίας ψηφιακής πύλης στον δικαιούχο σε ψηφιακή χρεωστική κάρτα. Δηλαδή αν δεν έχεις την κάρτα και αν δεν εισαχθείς σε αυτόν τον ψηφιακό κόσμο δεν θα μπορείς να απολαύσεις το ατομικό και κοινωνικό σου δικαίωμα και εν προκειμένω την αποζημίωση.

Και ρωτάω, επειδή τις προηγούμενες ημέρες ήμουνα και στην εκλογική μου περιφέρεια, στη Θεσσαλία, πέρασα από το χωριό Σωτήριο, το οποίο είναι ένα χωριό φάντασμα, δεν υπάρχει τίποτα απολύτως, πώς λοιπόν αυτοί οι άνθρωποι θα μπορέσουν να λάβουν την αποζημίωση;

Κι ένα δεύτερο σημείο, που μου έκανε εντύπωση. Στο άρθρο 3, για τη χορήγηση ενισχύσεων σε επιχειρήσεις από εκτεταμένες φυσικές καταστροφές, λέει «δύνανται να θεσπίζονται». Γιατί δεν γίνεται «θεσπίζονται»; Το «δύνανται να» με το «θεσπίζονται» απέχει όσο η μέρα με τη νύχτα.

Σας ευχαριστώ.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Κύριε Πρόεδρε, θα απαντήσω τώρα για να μη χαθεί η ροή.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Σας λέω πολύ γρήγορα μόνο, για να μην υπάρχει καμμία παρανόηση σε σχέση με το τι συζητάμε σήμερα για την ασφάλεια και τι κρύβεται πίσω από τα μηχανήματα, πίσω από τα συστήματα, σε σχέση με προσωπικές ελευθερίες, δικαιώματα κ.λπ.. Όλο το υπόλοιπο κομμάτι έρχεται και θα συζητηθεί με το συγγενές νομοσχέδιο για το DSA, το οποίο θα έρθει σε τέσσερις μέρες.

Σήμερα, λοιπόν, συζητάμε ακριβώς για το πώς θα μπορέσουμε να θωρακίσουμε τα συστήματα, έτσι ώστε να μην έχουμε προβλήματα από εκεί και πέρα. Και ερχόμαστε ακριβώς σε όλα τα υπόλοιπα, που έχουν να κάνουν με απάτες, με προσωπικά δικαιώματα, με διαρροή στοιχείων. Αυτό όμως είναι κάτι άλλο, το οποίο επίσης θα αντιμετωπίσουμε με ένα επόμενο νομοσχέδιο, το οποίο πιθανώς και τις επόμενες μέρες θα βγει σε διαβούλευση.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Κόντης από τους Σπαρτιάτες.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε. Θα είμαι σύντομος.

Κύριοι συνάδελφοι, είπαμε ό,τι είχαμε να πούμε στις επιτροπές, εδώ σήμερα. Εγώ θα κάνω μια ευχή, κύριε Πρόεδρε, κύριε Υπουργέ, μακάρι να έρθει η μέρα που οι άνθρωποι θα ξαναζούν σαν άνθρωποι, δεν θα έχουν ανάγκη αυτή την τρελή εξέλιξη, που ψάχνουν να αποφύγουν ψηφιακή διαρροή των ιδιωτικών τους δεδομένων, ψάχνουν να αποφύγουν breach, σπάσιμο στην κυβερνοασφάλεια των δεδομένων τους.

Τώρα έρχεται η τεχνητή νοημοσύνη και βλέπουμε ότι δημιουργούνται μέχρι και ολόκληρα βίντεο με τα ολογράμματα και την εικόνα του ανθρώπου και τη φωνή του, και δεν ξέρουμε πού θα φτάσει αυτό, γιατί ακούω πολλούς να επικαλούνται την ΑΙ, την τεχνητή νοημοσύνη, αλλά δεν έχουν καταλάβει τελικά ότι αύριο μπορούν να δουν τον εαυτό τους σε ένα βίντεο να σκοτώνει έναν άνθρωπο και να προσπαθούν να αποδείξουν ότι δεν είναι αυτοί.

Πότε θα έρθει, λοιπόν, η μέρα που κάποτε όλα αυτά θα διαλυθούν τελικά από θεία παρέμβαση, είτε από μια, όπως λένε οι επιστήμονες, μεγάλη ηλιακή έκρηξη -δεν ξέρω τι- να μην υπάρχουν στη γη πλέον ούτε ψηφιακές εξελίξεις τεχνολογίας, να ζούμε όπως ζούσαμε κάποτε, όλες αυτές τις χιλιάδες χρόνια, και μια χαρά θα ζούσαμε.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα η κ. Θεανώ Φωτίου.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Για όσα απαράδεκτα είπε ο Υφυπουργός είμαι υποχρεωμένη, τιμώντας και την πανεπιστημιακή μου καριέρα, να απαντήσω. Η ανώτατη εκπαίδευση παρέχεται αποκλειστικά από ιδρύματα που αποτελούν νομικά πρόσωπα δημοσίου δικαίου με πλήρη αυτοδιοίκηση. Έτσι λέει η παράγραφος 5 του άρθρου 16 του Συντάγματος.

Η διάταξη είναι απλή, σαφής, απερίφραστη. Η λέξη «αποκλειστικά» δεν αφήνει περιθώρια εξαιρέσεων, ερμηνειών και παρερμηνειών. Λέει «αποκλειστικά» από τα ιδρύματα. Κανένα πανεπιστήμιο δεν επιτρέπεται να λειτουργεί στην Ελλάδα αν δεν είναι νομικό πρόσωπο δημοσίου δικαίου.

Εξίσου απερίφραστη είναι και η ερμηνεία της διάταξης από τα δικαστήρια. Τι λέει η πρόσφατη απόφαση του Συμβουλίου της Επικρατείας του 2023; «Η ανώτατη εκπαίδευση παρέχεται στην Ελλάδα αποκλειστικώς από ιδρύματα που αποτελούν νομικά πρόσωπα δημοσίου δικαίου, πλήρως αυτοδιοικούμενα. Απαγορεύεται δε απολύτως η σύσταση σχολών ανώτατης εκπαίδευσης από ιδιώτες, ασχέτως του προορισμού ή του χαρακτήρα των σχολών αυτών.»

Εδώ το νομοσχέδιο που μας ανακοίνωσε ο κ. Πιερρακάκης θεσπίζει μια νέα οργανωτική μορφή, υπό την οποία μπορούν να λειτουργούν πανεπιστήμια, τα «νομικά πρόσωπα πανεπιστημιακής εκπαίδευσης», νέο εφεύρημα, που όμως προφανώς δεν είναι νομικά πρόσωπα δημοσίου δικαίου.

Μόνο και μόνο γι’ αυτόν τον λόγο το νομοσχέδιο είναι αντισυνταγματικό και θα καταρρεύσει. Και το ξέρετε. Οι ευφημισμοί, οι στρεβλώσεις και οι λαθροχειρίες, που σε ένα αξιοθαύμαστης επινοητικότητας “newspeak” επικαλείται το Υπουργείο, δεν διασώζει τη συνταγματικότητά του.

Πώς αντιμετωπίζει, λοιπόν, η Κυβέρνησή σας το Σύνταγμα; Σαν ένα κουρελόχαρτο, που παραβιάζεται με νομικίστικους ακροβατισμούς από την ίδια την Κυβέρνηση, που έχει δώσει όρκο να το φυλάττει.

Η πραγματικότητα ανακατασκευάζεται με μία γλώσσα όπου οι ιδιώτες μπίζνεσμεν βαφτίζονται νομικά πρόσωπα πανεπιστημιακής εκπαίδευσης. Φοβερός τίτλος! Το κοινωνικό αγαθό της παιδείας εκφυλίζεται σε παροχή υπηρεσιών τριτοβάθμιας εκπαίδευσης και οι φοιτητές μετατρέπονται σε αγοραστές πτυχίων.

Κοιτάξτε. Είναι η εμμονή του Μητσοτάκη. Δεν κατάφερε όλα αυτά τα χρόνια να καταργήσει το άρθρο 16 παράγραφος 5. Δεν τα κατάφερε. Και σήμερα περιμένει μία ιστορική δικαίωση με την ίδρυση των ιδιωτικών πανεπιστημίων, που η Δεξιά το επιχειρεί αυτό εδώ και πάρα πολύ καιρό. Είναι αλλαγή παραδείγματος για το ελληνικό κράτος, η οποία θα λειτουργήσει ως ρήγμα, με βαθύτατες κοινωνικές συνέπειες. Η νεοφιλελεύθερη ιδεολογία της Κυβέρνησης είναι προφανής, όπως και η ταξική της μεροληψία και ο καιροσκοπισμός.

Παρά τις πατριωτικές κορώνες -και είναι ντροπή όλη αυτή η πατριδοκαπηλία που κάνετε- η Νέα Δημοκρατία δεν αντιμετωπίζει την εκπαίδευση -και μάλιστα την ανώτατη- ως εθνική υπόθεση, αλλά ακόμη ως ένα πεδίο αγοράς που ισοπεδώνεται, ώστε να γίνει ελκυστική σε επενδυτές και πελάτες. Την ίδια στιγμή κατεδαφίζει το δημόσιο πανεπιστήμιο, το αποτελεσματικότερο, δηλαδή, εργαλείο που έχουν στα χέρια τους οι φτωχοί άνθρωποι για να παλέψουν τη ζωή τους με καλύτερους όρους.

(Στο σημείο αυτό κτυπάει το κουδούνι λήξεως του χρόνου ομιλίας της κ. Βουλευτού)

**ΘΕΑΝΩ ΦΩΤΙΟΥ:** Κύριε Πρόεδρε, Θα ήθελα λίγο χρόνο ακόμη και ευχαριστώ, για να πω και δυο κουβέντες ακόμη για τις δύο τροπολογίες.

Θα μιλήσω για την τροπολογία 84/3 του Φεβρουαρίου του 2024 και θα αναφερθώ στο άρθρο 1. Όπως ξέρετε, κατά τη γνωστή σας μέθοδο, βάζετε πράγματα τα οποία θα μπορούσε κανείς ακόμη και να τα ψηφίσει ως άρθρα, με πράγματα που είναι αδύνατο να τα ψηφίσει. Αυτό γίνεται μονίμως. Εδώ δεν πρόκειται για τροπολογίες οι οποίες έχουν μια λογική, αλλά έχουν λίγο απ’ όλα. Το κάνετε συστηματικά και κάθε φορά το καταγγέλλουμε, αλλά εσείς εκεί! Και εσείς, κύριε Υπουργέ, τις φέρατε αυτές τις τροπολογίες. Λυπάμαι πολύ γι’ αυτό που κάνετε.

Στο άρθρο 1, λοιπόν, θα μπορούσαμε να κάνουμε την κατάργηση εισφοράς που έχει επιβληθεί προς ηλεκτροπαραγωγούς από φυσικό αέριο με το άρθρο 62 του ν.4986/2022 προς το Ταμείο Ενεργειακής Μετάβασης. Μπορεί να θεωρήσει κανείς ότι είναι μια θετική διάταξη, όμως η Κυβέρνηση δρα σαν να έχει τελειώσει πλέον η ενεργειακή κρίση. Είμαστε εντελώς καχύποπτοι ή, εάν θέλετε, δεν είναι καθόλου σίγουρο ότι στην ουσία θα μειωθούν οι τελικές τιμές ενέργειας στον καταναλωτή.

Στο άρθρο 2, είπατε ότι θα εκδίδετε χρεωστικές κάρτες ενίσχυσης προσώπων και επιχειρήσεων σαν τα pass στις πληγείσες περιοχές. Μόνη κριτική την οποία μπορούμε να κάνουμε είναι ότι δυστυχώς όλα, όπως όροι, τρόποι, ποσά, ποιοι, πόσο θα ισχύσει, κ.λπ., παραπέμπονται σε ΚΥΑ. Άρα, στην πραγματικότητα νομοθετούμε -εσείς δηλαδή νομοθετείτε- χωρίς να ξέρει το Κοινοβούλιο για ποιους, πόσα, ποιοι, πώς κ.λπ., θα ισχύσει.

Το άρθρο 3. Θα ήμασταν υπέρ εάν ήταν μόνο του. «Χορήγηση ενισχύσεων σε επιχειρήσεις και αγροτικές εκμεταλλεύσεις σε περιοχές που επλήγησαν από εκτεταμένες φυσικές καταστροφές». Όμως το άρθρο είναι ενδεικτικό του κοινοβουλευτικού χάους, γιατί ξέρετε πολύ καλά ότι αυτή τη στιγμή στις επιτροπές της Βουλής ολοκληρώνεται η συζήτηση για το νομοσχέδιο του Υπουργείου Αγροτικής Ανάπτυξης και εσείς το φέρνετε αυτό πιο νωρίς.

Το άρθρο 4. Πληρωμή ιδιωτών από ΕΟΠΥΥ για την υγειονομική κάλυψη προσφύγων και μεταναστών που φιλοξενούνται σε δομές του Υπουργείου Μετανάστευσης και Ασύλου. Αυτή είναι η λογική προσωρινότητας, είναι η εμμονική άρνηση επένδυσης στο δημόσιο σύστημα υγείας. Αυτό κάνετε συνεχώς, την απαξίωση και καταρράκωσή του. Γι’ αυτό συνολικά σε όλη αυτή την τροπολογία ψηφίζουμε «παρών».

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, ολοκληρώστε.

**ΘΕΩΑΝΩ ΦΩΤΙΟΥ:** Για την επόμενη τροπολογία ψηφίζουμε κατά. Εάν νομίζετε, κύριε Πρόεδρε, ότι κάνω κατάχρηση του χρόνου να σταματήσω, δεν πειράζει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το σίγουρο είναι ότι έχετε περάσει τον χρόνο σας, αλλά αν έχετε να πείτε δυο λόγια ακόμα, ευχαρίστως. Να μας πείτε όμως τι καταψηφίζετε, όχι να συνεχίσετε να μιλάτε.

**ΘΕΑΝΩ ΦΩΤΙΟΥ:** Είπα ότι στη μία, συνολικά, ψηφίζουμε «παρών». Ακούστε. Για εμάς στη δεύτερη τροπολογία έχουν τεράστια σημασία και τα θέματα ηλεκτρονικού Τύπου και τα άρθρα 2 και 3 που είναι θέματα ΕΥΠ και στα οποία ψηφίζουμε κατά, γιατί πιστεύουμε ότι η κατάργηση της διεύθυνσης είναι στην ουσία μια πολιτική εκκαθαρίσεων και συγκάλυψης. Δεν μας πείθουν οι δικαιολογίες του κυρίου Υπουργού ότι γίνεται για ενίσχυση άλλων υπηρεσιών. Έχει προηγηθεί όλο αυτό.

Επίσης, εμείς θα ψηφίζαμε υπέρ για τον διαγνωστικό έλεγχο για την πρόληψη του καρκίνου του τραχήλου της μήτρας, παρ’ όλο που όλο αυτό σημαίνει διεύρυνση των δικαιούχων ιδιωτικών φορέων που μπορούν να υλοποιήσουν το πρόγραμμα.

Στο άρθρο 4 θα ήμασταν κατά, επίσης σε έναν ΕΟΠΥΥ που είναι απολύτως ελεγχόμενος οργανισμός από την Κυβέρνηση, χωρίς καμμία εκπροσώπηση των εργαζομένων, των παρόχων και των ληπτών υπηρεσιών υγείας στο διοικητικό τους συμβούλιο. Αυτή η διάταξη ολοκληρώνει τη μεταβίβαση του ελεγκτικού του έργου σε ιδιωτικές ελεγκτικές εταιρείες.

Άρα, συνολικά ψηφίζουμε κατά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο κ. Σαράκης από την Ελληνική Λύση έχει τον λόγο.

**ΠΑΥΛΟΣ ΣΑΡΑΚΗΣ:** Ευχαριστώ, κύριε Πρόεδρε.

Κύριοι Υπουργοί, όπως είπαμε και στην πρωτολογία μας θα πούμε και εδώ ότι είναι πράγματι αναγκαία η αποτελεσματική διαχείριση των κυβερνοεπιθέσεων και η ανάπτυξη και η θωράκιση του οικοσυστήματος κυβερνοασφάλειας στην πατρίδα μας. Θεωρούμε, όμως, ότι το παρόν νομοσχέδιο όπως εισάγεται είναι ατελές. Θα πρέπει η ελληνική πολιτεία να είναι δύο βήματα μπροστά από εκείνους οι οποίοι οργανώνουν μεθοδικά τις κυβερνοεπιθέσεις, είτε πρόκειται για τα συστήματα υποδομών εθνικής ασφάλειας είτε πρόκειται για τα ιδιωτικά συστήματα και αφορούν τα ευαίσθητα προσωπικά δεδομένα των πολιτών.

Θα καταψηφίσουμε το συγκεκριμένο νομοσχέδιο, όπως θα καταψηφίσουμε και τις τροπολογίες, διότι πράγματι είναι μια πολιτική που ακολουθεί η Κυβέρνηση, να εισάγει στις τροπολογίες της θετικά ζητήματα για ορισμένες κοινωνικές ομάδες, αλλά ταυτόχρονα να εισάγει και ζητήματα με τα οποία διαφωνούμε κάθετα, όπως, για παράδειγμα, η τροπολογία η οποία εισάγεται για την ΕΥΠ, όπου η κατάργηση της τρίτης υποδιεύθυνσης είναι στο πλαίσιο και μόνο εκκαθάρισης της συγκεκριμένης υπηρεσίας από υποτακτικούς του επιτελικού κράτους.

Κατά συνέπεια, θα καταψηφίσουμε και τις δύο τροπολογίες. Ευχόμαστε όμως ότι στο επόμενο χρονικό διάστημα το Υπουργείο σας να εισάγει νομοσχέδια και να εξοπλίσει και με τεχνολογικά μέσα, αλλά και με το αναγκαίο εξειδικευμένο προσωπικό, ώστε να αντιμετωπίζεται ο κάθε είδους χάκερ σε οποιοδήποτε επίπεδο και εάν είναι αυτός, μια και γνωρίζουμε πολύ καλά ότι υπάρχουν υπηρεσίες σε εχθρικές χώρες οι οποίες εξειδικεύονται ακριβώς σε αυτές τις κυβερνοεπιθέσεις για να πλήξουν την οικονομία μας και την ασφάλειά μας.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Συντυχάκης έχει τον λόγο για επτά λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Σήμερα στην Αθήνα μίλησε η πλειοψηφία με ένα ορμητικό ποτάμι δεκάδων χιλιάδων φοιτητών που η αρχή της πορείας ήταν στο Σύνταγμα και το τέλος της στα Προπύλαια. Δεν ήταν κάποιοι φοιτητές ή μάλλον κάποιοι έξω από τα πανεπιστήμια. Έστειλαν όλοι αυτοί ένα σαφές μήνυμα στην Κυβέρνηση να μην τολμήσει να φέρει το νομοσχέδιο για τα ιδιωτικά πανεπιστήμια.

Η Κυβέρνηση έβαλε αυτογκόλ από τα αποδυτήρια, κυρίες και κύριοι. Απομονώνεται, όπως απομονώνεται και ο ΣΥΡΙΖΑ και το ΠΑΣΟΚ και η Νέα Αριστερά και τα υπόλοιπα κόμματα-δορυφόροι που έχουν καταπιεί τη γλώσσα τους από αυτό το μεγάλο ορμητικό ποτάμι αμφισβήτησης των ιδιωτικών πανεπιστημίων, αλλά και της προσπάθειας που γίνεται να μπουν δίδακτρα στο δημόσιο πανεπιστήμιο.

Πολιτικά, ιδεολογικά, στρατηγικά είστε όλοι απέναντι στο φοιτητικό κίνημα, απέναντι στο λαϊκό αίσθημα που λέει εδώ και τώρα «αναβάθμιση της δημόσιας και δωρεάν παιδείας με αποκλειστικό εισιτήριο για το επάγγελμα το πτυχίο».

Ένα είναι το σύνθημα που ακούγεται μυριόστομο σε ολόκληρη τη χώρα: «Στα πανεπιστήμια, στον δρόμο και στα μπλόκα της αγροτιάς θα σπάσει της Κυβέρνησης ο τσαμπουκάς». Ο αγώνας, λοιπόν, κλιμακώνεται πειθαρχημένα, φουντώνει μέχρι την τελική νίκη. Εκεί θα βρίσκεται το Κομμουνιστικό Κόμμα Ελλάδας, η Κομμουνιστική Νεολαία Ελλάδας, τασσόμενοι με τη σωστή πλευρά της ιστορίας.

Σήμερα πολλή συζήτηση γίνεται για το ψήφισμα του Ευρωπαϊκού Κοινοβουλίου, για το κράτος δικαίου και την ελευθερία του Τύπου στην Ελλάδα. Αναρωτιόμουν: Θα βρεθεί κάποιος πρόθυμος, κάποια πρόθυμη να ρίξουν το αντιΚΚΕ δηλητήριο; Βρέθηκε ο πρόθυμος, η Πλεύση Ελευθερίας, με τον Κοινοβουλευτικό της Εκπρόσωπο, ο οποίος είπε ότι το ΚΚΕ απείχε από την ψηφοφορία του συγκεκριμένου ψηφίσματος.

Ακούστε να δείτε. Το ΚΚΕ δεν στρίβει διά του αρραβώνος ούτε την κάνει με ελαφρά πηδηματάκια από τις κοινοβουλευτικές αίθουσες. Το Κομμουνιστικό Κόμμα Ελλάδας δεν απείχε, ψήφισε «παρών», που σημαίνει ότι πήρε σαφέστατη θέση απέναντι στο ψήφισμα της αμαρτωλής σοσιαλδημοκρατίας, στην οποία συγκαταλέγεστε πλέον και πήρε και θέση απέναντι στο λαϊκό κόμμα και στα ακροδεξιά κόμματα με το ψήφισμά τους.

Αλλά αυτοί είστε, αυτοί ακριβώς είστε. Είστε ένα πολύ καλό σωσίβιο για αυτό το σάπιο πολιτικό σύστημα, αλλά και την αντιδραστική Ευρωπαϊκή Ένωση των λόμπι, των ιμπεριαλιστικών πολέμων, της εργασιακής βαρβαρότητας. Επισημάναμε ορισμένες πλευρές της αντιλαϊκής πολιτικής της Κυβέρνησης της Νέας Δημοκρατίας με αυτό το επικαλούμενο κράτος δικαίου.

Βέβαια, αυτές οι επισημάνσεις που γίνονται μέσα στο ψήφισμα γίνονται από τη σκοπιά των δήθεν αξιών της Ευρωπαϊκής Ένωσης που θεωρεί ότι παραβιάζονται ξεπλένοντας, όμως, αυτό το αντιδραστικό νομοθετικό πλαίσιο της Ευρωπαϊκής Ένωσης, την υποκρισία -υποκρισία γιατί;- διότι όλα όσα θίγει για τις υποκλοπές, για τα Τέμπη, τις διώξεις δημοσιογράφων είναι το αποτέλεσμα της πολιτικής της Ευρωπαϊκής Ένωσης που υλοποιεί με συνέπεια η Κυβέρνηση στην Ελλάδα, με την οποία συμφωνούν και έχουν ψηφίσει και ο ΣΥΡΙΖΑ και το ΠΑΣΟΚ.

Κοντολογίς αυτές οι συστάσεις του ψηφίσματος κινούνται στην κατεύθυνση θωράκισης της πολιτικής της Ευρωπαϊκής Ένωσης και των μηχανισμών, όπως, για παράδειγμα, για την κυβερνοασφάλεια που κουβεντιάζουμε σήμερα ή για τις υποκλοπές, αφού καλεί την Κυβέρνηση να εφαρμόσει τον κανονισμό της Ευρωπαϊκής Ένωσης που επιτρέπει την εξαγωγή και εμπορία κατασκοπευτικού λογισμικού ή για το έγκλημα στα Τέμπη με ηθικό αυτουργό την Ευρωπαϊκή Ένωση, αλλά και τα κόμματά της εδώ στην Ελλάδα, εκτός Ελλάδος που υπηρετούν την απελευθέρωση των σιδηροδρόμων, που αποτέλεσε και την κύρια αιτία αυτού του εγκλήματος.

Είναι χαρακτηριστικό ότι την ώρα που η Κυβέρνηση της Νέας Δημοκρατίας κλιμακώνει την επίθεσή της για λογαριασμό του κεφαλαίου σε βάρος του λαού κάνοντας πραγματικά την αδικία νόμο, το ψήφισμα του Ευρωπαϊκού Κοινοβουλίου το αγνοεί επιδεικτικά. Κανένα πρόβλημα κράτους δικαίου στην άγρια καταστολή της Κυβέρνησης, στους αγωνιζόμενους βιοπαλαιστές αγρότες που υπερασπίζονται τα συμφέροντά τους ενάντια στην πολιτική της ΚΑΠ και της πράσινης μετάβασης, όπως και στους φοιτητές που αγωνίζονται ενάντια στην ίδρυση των πανεπιστημίων, των ιδιωτικών πανεπιστημίων, την ίδια στιγμή που το ελληνικό Σύνταγμα στο άρθρο 16 κατοχυρώνει τον δημόσιο χαρακτήρα τους.

Το ψήφισμα, όμως, αντίθετα ξεπλένει την Κυβέρνηση της Νέας Δημοκρατίας χαιρετίζοντας το νομοσχέδιο που φέρνει για τον γάμο και την τεκνοθεσία των ομόφυλων ζευγαριών, για το οποίο το ΚΚΕ έχει εκφράσει ισχυρές επιφυλάξεις και φυσικά θα το καταψηφίσει στην ελληνική Βουλή.

Με βάση όλα τα παραπάνω η ευρωκοινοβουλευτική ομάδα του ΚΚΕ τοποθετήθηκε με «παρών».

Σε σχέση με τις τροπολογίες, το γνωστό βιολί με τις τροπολογίες με πάρα πολλά άρθρα που σε άλλα θα μπορείς να πεις «ναι», σε άλλα θα μπορείς να πεις «όχι», σε άλλα θα μπορείς να πεις «παρών». Είναι εξαναγκασμός, είναι εκβιασμός σε μια τροπολογία να πρέπει να ψηφίσεις επί του συνόλου αυτής και όχι ξεχωριστά για κάθε άρθρο που περιλαμβάνει ή να έρθουν τα άρθρα αυτά ως ξεχωριστές τροπολογίες.

Στη με γενικό αριθμό 84 και ειδικό αριθμό 3 υπουργική τροπολογία θα πούμε «παρών». Αυτό που βαραίνει είναι το 2 και το 3 άρθρο και το 4. Αφορά την ψηφιακή κάρτα για τη στήριξη περιοχών που πλήττονται από φυσικές καταστροφές, την χορήγηση ενισχύσεων σε επιχειρήσεις και αγροτικές εκμεταλλεύσεις που έχουμε φυσικά ισχυρές ενστάσεις, διότι η Κυβέρνηση έχει αφήσει χιλιάδες κατοίκους των περιοχών και εκατοντάδες μικρούς επαγγελματίες να παλεύουν μόνοι τους με τα προβλήματα που άφησε η κακοκαιρία στη Θεσσαλία ως αποτέλεσμα των ευθυνών των κυβερνήσεων για την ανυπαρξία υποδομών που θα προστατεύουν.

Στο άρθρο 3 ειδικά είναι όλα φλου καθώς για τα πάντα προβλέπεται υπουργική απόφαση. Δεν έχει καμμία σαφήνεια ποιοι θα πάρουν. Αφήνει παράθυρο να δίνει ο Υπουργός πραγματικά σε όποιους θέλει. Θα πάρουν οι μεταποιητές βιομήχανοι με το πρόσχημα ότι δεν βρίσκουν πρώτη ύλη και χωρίς να έχουν πάθει ζημιά. Οι μικροί ελεύθεροι επαγγελματίες που έχουν πάθει ζημιά θα πάρουν ή θα το αποφασίσει ο Υπουργός αν θα πάρουν και τι θα πάρουν;

Για παράδειγμα, οι σεισμοπαθείς στο Δαμάσι μένουν ακόμα σε κοντέινερ και τους δουλεύει πραγματικά η Κυβέρνηση. Υπάρχουν άνθρωποι στη Θεσσαλία που δεν έχουν πάρει το επίδομα για τα σπίτια τους. Βέβαια, ο κ. Μητσοτάκης είπε ότι δεν υπάρχει «λεφτόδεντρο» και ότι πρέπει οι αγρότες να μαζέψουν τα δικαιολογητικά για να πάρουν την αρωγή που μόνο το 14% των αγροτών έχει πάρει τα 2.000 ευρώ. Υπάρχει, όμως, απ’ ότι φαίνεται, το «λεφτόδεντρο» για τους τυχάρπαστους φίλους της Κυβέρνησης που μέσα εκεί περιλαμβάνονται στο άρθρο 3.

Και σε σχέση με το άρθρο 4, σε σχέση με την παράταση της διάρκειας ισχύος των συμβάσεων γιατρών του Εθνικού Οργανισμού Υγείας, θα πούμε «παρών». Πρόκειται για ολιγόμηνη παράταση των συμβάσεων, όπως ακριβώς έχει κατ’ επανάληψη επαναληφθεί και το προηγούμενο διάστημα. Αφορά προσωπικό με σχέση εργασίας το γνωστό δελτίο παροχής υπηρεσιών και ορισμένου χρόνου εργασίας, τμήμα των οποίων διατίθεται στις δημόσιες μονάδες υγείας για τις ανάγκες των μεταναστών. Δηλαδή και πρόβλημα στην υγεία έχουμε γενικά, αλλά και έλλειψη ουσιαστικής προστασίας μεταναστών και προσφύγων.

Το ΚΚΕ μάχεται για επαρκές σε αριθμό προσωπικό τόσο στις δημόσιες μονάδες υγείας όσο και στις δομές των μεταναστών με μόνιμη και σταθερή σχέση εργασίας.

Τέλος, στην άλλη υπουργική τροπολογία με γενικό αριθμό 85 και ειδικό 4 θα την καταψηφίσουμε -και κλείνω με αυτό- μόνο στο πρώτο άρθρο που αφορά την προθεσμία εγγραφής και ανανέωση εγγραφής στο Μητρώο Ηλεκτρονικού Τύπου. Θα υπερψηφίσει το ΚΚΕ. Βάζει κάποια διαδικαστικά ζητήματα και από αυτή την άποψη, δεν έχει κανέναν λόγο το Κομμουνιστικό Κόμμα Ελλάδας να μην υπερψηφίσει. Σε όλα τα υπόλοιπα άρθρα της συγκεκριμένης τροπολογίας λέει «όχι».

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οχτώ μαθήτριες και μαθητές και δύο εκπαιδευτικοί συνοδοί τους από το 6ο Γυμνάσιο Κοζάνης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο κ. Ιλxάν Αχμέτ.

**ΙΛΧΑΝ ΑΧΜΕΤ:** Σας ευχαριστώ, κύριε Πρόεδρε.

Θα ξεκινήσω από τις τροπολογίες. Και εμείς συμφωνούμε με τα άλλα κόμματα ότι κακώς, κύριε Υπουργέ, η Κυβέρνηση φέρνει τροπολογίες που αφορούν πολλά θέματα. Διότι όντως σε κάποια από αυτά μπορεί να ψηφίζαμε «ναι» και σε κάποια «όχι». Αυτή η κακή νομοθέτηση δεν έχει τέλος. Όμως, βλέπουμε πώς ό,τι και να πούμε, όσες φορές και να το πούμε, αυτό δεν αλλάζει, διότι θέλετε να κρατήσετε τη γενική εικόνα.

Πάνω σε αυτή τη γενική παρατήρηση, θα αναφερθώ στην τροπολογία με τον αριθμό 4. Αυτή την τροπολογία θα την υπερψηφίσουμε, ιδίως για την ψηφιακή κάρτα για τους πληγέντες σε φυσικές καταστροφές, για τη χορήγηση ενισχύσεων σε επιχειρήσεις και αγρότες. Δεν μπορούμε να μην υπερψηφίσουμε κάτι που είναι θετικό.

Βέβαια, το ότι τόσο καιρό λέτε ότι θα δοθούν λεφτά, σήμερα βλέπουμε με αυτή την τροπολογία ότι τελικά δεν μπορούσατε να τους δώσετε. Γιατί δεν μπορούσατε; Διότι πολύ απλά σας είχαμε βρει ότι υπάρχει πρόβλημα με το ευρωπαϊκό κεκτημένο. Ξέρετε ότι οποιαδήποτε ενίσχυση που δίνεται από την Ελλάδα, για να μην πλήξει τον ανταγωνισμό, χρειάζεται να είναι σύννομη με την ευρωπαϊκή νομοθεσία. Άρα, αυτή η τροπολογία ήδη άργησε και είμαστε επιφυλακτικοί για τα αποτελέσματα της τροπολογίας αυτής. Παρά ταύτα, όμως, θα τα υπερψηφίσουμε και το δύο και το ένα.

Πάω τάχιστα στο 85. Θα ψηφίσουμε «παρών», γιατί έχουμε έναν προβληματισμό όσον αφορά αυτό που είπε ο κ. Άδωνις, αν και φαίνεται στην αρχή πάρα πολύ καλό, διότι όντως θα γίνει μια αρχή η οποία θα ελέγχει τα έξοδα ως προς τις δαπάνες για τη συνταγογράφηση -και είναι αυτό πάρα πολύ καλό- όμως, υπάρχει μια πρόβλεψη η οποία δημιουργεί μια ανησυχία. Ποια είναι; Λέει ότι η εταιρεία αυτή που θα κάνει τους ελέγχους θα πληρώνεται τόσα όσο μειώνονται οι δαπάνες. Δηλαδή, προκειμένου να κερδίσει περισσότερα χρήματα αυτή η εταιρεία, μπορεί να κόψει από πολλούς ανθρώπους που έχουν ανάγκη να έχουν περίθαλψη -καρκινοπαθείς ή άλλες ομάδες- μόνο και μόνο επιδιώκοντας το κέρδος.

Εμείς έχουμε ανάποδη ανάγνωση σε αυτό το θέμα. Ναι μεν ο κύριος Υπουργός το παρουσίασε ως κίνητρο και θα δείτε λέει στην πράξη πώς θα μειωθεί η συνταγογράφηση των γιατρών και των φορέων και δεν θα γράφουν ό,τι τους κατεβαίνει στο μυαλό σε φάρμακα, αλλά μήπως αυτό οδηγήσει στο ανάποδο; Μήπως τελικά αυτή η εταιρεία για να βγάλει περισσότερα χρήματα, αρχίζει να κόβει, να μη δίνει το δικαίωμα στους ασθενείς; Και το παράδειγμα που είπε ο κ. Άδωνις, ο Υπουργός, ότι κάτι είπε στην τηλεόραση του ΣΚΑΪ και αμέσως αφού τους απείλησε τους γιατρούς! Υπό την απειλή ότι θα γίνει έλεγχος, ίσως να μην συνταγογράφησαν κάποια φάρμακα που έπρεπε να πάρουν οι ασθενείς. Γι’ αυτόν τον λόγο, θα το δούμε στην πράξη και θα ψηφίσουμε «παρών».

Τώρα, θα ήθελα να κάνω ένα γενικό σχόλιο. Ο Κοινοβουλευτικός μας Εκπρόσωπος αναφέρθηκε με μεγάλη περιεκτικότητα όσον αφορά το ψήφισμα, ιδίως μετά από αυτά που είπε ο Κοινοβουλευτικός Εκπρόσωπος του κ. Βελόπουλου όσον αφορά το 2021, εκεί που λέει ότι γίνονται διακρίσεις ως προς τις μειονότητες και αυτός είναι ένας λόγος που καταδικάζεται η χώρα μας. Θα θέλαμε να καταθέσουμε στην Ολομέλεια ότι εμείς ως ΠΑΣΟΚ, ως μεγάλη δημοκρατική παράταξη, στα τελευταία είκοσι πέντε χρόνια έχουμε κάνει μεγάλες μεταρρυθμίσεις όσον αφορά τη μειονότητα επάνω στη Θράκη, από το κατέβασμα της μπάρας, από την εισαγωγή των παιδιών στα πανεπιστήμια με πέντε τοις χιλίοις -με τον Γιώργο Παπανδρέου- και άλλα πάρα πολλά. Οπότε, θα ήθελα να καταθέσω στη Βουλή ότι τουλάχιστον στη δικιά μας διακυβέρνηση έχουν γίνει τολμηρά βήματα, προκειμένου να εξαλειφθούν οι όποιες διακρίσεις με θετικά μέτρα, όσον αφορά αυτό το κομμάτι.

Γι’ αυτόν τον λόγο, θα καταψηφίσουμε -όπως είπαμε- τις γενικές αρχές. Κάποια άρθρα θα τα υπερψηφίσουμε, όταν ανοίξει το σύστημα και στις τροπολογίες αναφέρθηκα αναλυτικά.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Καραμέρος.

**ΓΕΩΡΓΙΟΣ ΚΑΡΑΜΕΡΟΣ:** Ευχαριστώ πολύ.

Το 2017 είχε δημοσιευτεί στην επιθεώρηση του Αμερικανικού Συλλόγου Ψυχολόγων μία μελέτη με τίτλο: «Η λύπη της Κασσάνδρας: η ψυχολογία του να μη θέλεις να γνωρίζεις». Κυκλοφορεί η συγκεκριμένη μελέτη. Οι άνθρωποι, έλεγε, αποφεύγουν τις αρνητικές πληροφορίες που μπορούν να ακυρώσουν την εικόνα που έχουν δημιουργήσει για τον εαυτό τους. Ηθελημένη άγνοια.

Το λέω αυτό, γιατί όλες οι τοποθετήσεις σήμερα από πλευράς της Κυβέρνησης και της Συμπολίτευσης για το ζήτημα της κυβερνοασφάλειας αγνοούν ή ηθελημένα αγνόησαν, στρουθοκαμήλισαν σε σχέση με την περιρρέουσα ατμόσφαιρα που είναι ότι η Κυβέρνηση Μητσοτάκη, η Κυβέρνηση της Νέας Δημοκρατίας, είναι η κυβέρνηση των υποκλοπών, των παρακολουθήσεων μέσω των συσκευών κινητής τηλεφωνίας των συνομιλιών, των υπνοδωματίων, των λουτρών, των Υπουργών της Κυβέρνησης, των πολιτικών τους αντιπάλων, της στρατιωτικής ηγεσίας. Γι’ αυτό, κύριε Υπουργέ, υπάρχει παντελής έλλειψη εμπιστοσύνης.

Κρατάω κάτι θετικό. Κύριε Υπουργέ, στο άρθρο 10 -το συζητήσαμε στην επιτροπή- αντικαταστήσατε τη λέξη «παρακολούθηση» -νομίζω ότι είναι σημειολογική η παρέμβασή σας- με τη λέξη «εποπτεία». Εγώ προσωπικά το χαιρετίζω αυτό, μολονότι είμαστε αρνητικοί επί της αρχής. Όμως, ο προκαθήμενος Υφυπουργός σας, παρακολουθεί ακόμα και το γραφείο μου.

**ΦΙΛΙΠΠΟΣ ΦΟΡΤΩΜΑΣ:** Στη «ΔΙΑΥΓΕΙΑ» δημοσιεύονται.

**ΓΕΩΡΓΙΟΣ ΚΑΡΑΜΕΡΟΣ:** Εξάλλου, είναι γνωστός. Τον Μάρτιο του 2021, βγήκε στην τηλεόραση και είπε το όνομα του φοιτητή που εδάρη από τις αστυνομικές δυνάμεις. Δηλαδή, είναι κανονικός καταδότης ψηφιακός, τηλεοπτικός, να βγει κάποιος και να πει το όνομα ενός πολίτη που έπεσε θύμα ξυλοδαρμού. Αυτός είστε, κύριε Κυρανάκη, και δεν θα αλλάξετε δυστυχώς, όσο και αν προσπαθείτε.

Για να επιστρέψω, λοιπόν, στο ζήτημα της κυβερνοασφάλειας, μαζί με τους εξαιρετικούς επιστήμονες που εγώ έχω στο γραφείο μου συνεργάτες -οι οποίοι μου γράφουν καμμιά ομιλία, αλλά συνήθως τις αλλάζω και τις γράφω μόνος μου, είναι εμφανές αυτό και σας καλώ να τους γνωρίσετε αύριο στην κοπή της πίτας των επιστημονικών συνεργατών της Βουλής, κύριε Κυρανάκη- και επειδή είμαστε αρκετά προχωρημένοι, θεωρούμε, όχι ότι είναι κάτι τρομερό, χρησιμοποιούμε και ένα γλωσσικό μοντέλο στο γραφείο, ένα απλό γλωσσικό μοντέλο τεχνητής νοημοσύνης. Το ρωτήσαμε τι είναι αυτό που καθιστά δυνητικά ευάλωτη ή ποιοι είναι οι κίνδυνοι της σύστασης μιας εθνικής αρχής κυβερνοασφάλειας. Διότι εγώ δεν θα απαντήσω στις προβοκατόρικές σας παρεμβάσεις, θα μιλήσω επί της ουσίας. Μας απάντησε, λοιπόν, η τεχνητή νοημοσύνη περί κατάχρησης εξουσίας, περιορισμού πολιτικών ελευθεριών και ιδιωτικότητας, διαρροές προσωπικών δεδομένων και φυσικά αναποτελεσματικότητα. Κάποια από αυτά επισημάνθηκαν και στο χθεσινό ψήφισμα του Ευρωκοινοβουλίου. Δεν ακούστηκε στην Αίθουσα και θέλω να το πω ότι ο κ. Ευάγγελος Μεϊμαράκης -σοφός κοινοβουλευτικός και στην Ευρωβουλή- επέλεξε να απέχει της ψηφοφορίας. Διότι κάποιοι άλλοι επτά Ευρωβουλευτές του Λαϊκού Κόμματος υπερψήφισαν το ψήφισμα το καταδικαστικό, όχι για την Ελλάδα, για την Κυβέρνηση Μητσοτάκη.

Επανέρχομαι, λοιπόν, να μιλήσω λίγο για τα SLAPP. Επειδή είστε και νομικός, κύριε Yφυπουργέ, όπως και ο κ. Πλεύρης, μη μου πείτε ότι δεν ξέρετε τι είναι οι στρατηγικές αγωγές κατά της συμμετοχής του κοινού. Πανεπιστήμια, οργανώσεις, ο ίδιος ο ΟΑΣΕ, η εκπρόσωπός του κ. Ριμπέιρο είπε ότι παρακολουθεί τις αγωγές του κ. Δημητριάδη πώς θα εξελιχθούν. Διότι τα SLAPP, οι αγωγές αυτές, γίνονται για να φιμώσετε τον Τύπο, την ερευνητική δημοσιογραφία.

Εσείς, πιο έξυπνος, αν σας κατηγορούσαν, για παράδειγμα, ότι έχετε μια κουμπαριά με κάποιον από τους εγκεφάλους της υπόθεσης του «Predator» και των υποκλοπών, δεν θα κάνατε SLAPP, δεν θα κάνατε αγωγή για να σταματήσετε αυτή την ιστορία, προσπαθώντας να πάρετε την περιουσία του δημοσιογράφου, να φιμώσετε την κοινή γνώμη στην πραγματικότητα. Δεν θα το κάνατε. Κάποιοι άλλοι το έκαναν και η Ευρώπη το βλέπει. Η Ευρώπη μιλάει γι’ αυτά και εσείς λέτε δεν υπάρχουν SLAPP και δεν υπάρχει νομικό μπούλινγκ; Εγώ δεν είμαι νομικός, είμαι δημοσιογράφος όμως και ξέρω. Δεν έχω κάνει ερευνητική δημοσιογραφία, όμως ξέρω τι υφίστανται οι συνάδελφοί μου που προσπαθούν να κάνουν ερευνητική δημοσιογραφία, τους στοχευμένους -να μην πω στημένους- φορολογικούς ελέγχους, την αποδόμηση και τη δολοφονία χαρακτήρων και φυσικά τις αγωγές. Δεν μπορούμε να κάνουμε πως δεν υπάρχουν αυτά.

Κύριε Υπουργέ, κύριε Παπαστεργίου, είπατε ως ένα βασικό επιχείρημα ότι στο νομοσχέδιο η συγκεκριμένη αρχή δεν μπορεί να είναι ανεξάρτητη, γιατί δεν προστατεύει θεμελιώδη δικαιώματα. Ξέρετε κάτι όμως; Στο άρθρο 19 του Συντάγματος εκεί που αναφέρει την προστασία και το απόρρητο της επικοινωνίας, αναφέρεται σε όλες τις αναλύσεις συνταγματολόγων το ζήτημα της διαδικτυακής επικοινωνίας που κατεξοχήν ναι, προστατεύει η κυβερνοασφάλεια ή όποια αρχή, υπηρεσία το λογισμικό, τα συστήματα, αλλά τα συστήματα έχουν ένα περιεχόμενο. Σύμφωνα με τις πρακτικές σας μέχρι και τώρα, όχι εσάς προσωπικά αλλά του Υπουργείου, της Κυβέρνησης, ποιος μας λέει ότι όταν θα έχει διορισμένο -γιατί παρακάμψατε και τον νόμο που φέρατε τον Δεκέμβριο για τον τρόπο επιλογής των διοικήσεων- δεν θα τον πάρει να του πει «δες τη συνομιλία στο Μessenger του συνεργάτη του Καραμέρου», κύριε Κυρανάκη. Γιατί αυτοί είστε πραγματικά. Αυτό είναι το ιστορικό σας. Συγκεκριμένα στοιχεία.

Θα φθάσω και στις τροπολογίες. Νομίζω σας τρολάρουν κιόλας. Σας έφεραν τροπολογίες της ΕΥΠ, κύριε Παπαστεργίου, ενώ η βασική κριτική μας και για το άρθρο 19 και για τη σύνθεση της επιτροπής ήταν η συμμετοχή των μελών της Εθνικής Υπηρεσίας Πληροφοριών. Και το γεγονός είναι ότι αυτό το νομοσχέδιο, το είπα και στις επιτροπές, δεν έχει τον ήχο του ρούτερ ή του επεξεργαστή, αλλά έχει την ακουστική από το άρβυλο και από τη στολή. Δυστυχώς την Κυβέρνηση Μητσοτάκη θα την καταντήσετε παρακλάδι της ΕΥΠ, γιατί έτσι ξέρετε να λειτουργείτε. Αυτή είναι η πραγματικότητα.

Θα ήθελα να απαντήσω και στον συνάδελφο, Κυβερνητικό Εκπρόσωπο του ΠΑΣΟΚ για το τι έκανε ο ΣΥΡΙΖΑ για την κυβερνοασφάλεια. Έφτιαξε το Υπουργείο Ψηφιακής Πολιτικής. Δεν είναι εδώ ο κ. Μάντζος, με ήπιο τρόπο αναφέρθηκε. Ψήφισε τον ν.4577 το 2018 που ενσωματώθηκε στο Εθνικό Δίκαιο η ευρωπαϊκή οδηγία για το ζήτημα της κυβερνοασφάλειας. Έχτισε ψηφιακή πολιτική στη χώρα. Και η ψηφιακή πολιτική είναι πεδίο συναινέσεων στην πραγματικότητα και θα μπορούσε να υπάρχει συναίνεση και σε αυτό. Όχι όμως με αυτές τις πρακτικές που έχετε επιδείξει.

Σε σχέση με τις τροπολογίες, σε κάποιες θα είμαστε θετικοί, όπως για παράδειγμα για το ηλεκτρονικό μητρώο, του Κρέτσου, γιατί και αυτή η νομοθεσία ήταν αρχικά της κυβέρνησης ΣΥΡΙΖΑ, το προσέθεσε στη Διαφάνεια για τα μέσα ενημέρωσης και την κατανομή των διαφημίσεων και μια σειρά άλλων ζητημάτων. Θα είμαστε όμως αρνητικοί για τις τροπολογίες σε σχέση με την ΕΥΠ. Θα ψηφίσουμε «παρών» για το ζήτημα της υλοποίησης με τον τρόπο βέβαια που έχει έναν χαρακτήρα ιδιωτικοποίησης για τις προληπτικές διαγνωστικές εξετάσεις για τον καρκίνο τραχήλου της μήτρας. Αρνητικοί επί της αρχής -για εμάς είναι ζήτημα αρχής- στην ιδιωτικοποίηση του ΕΟΠΥΥ και στη σταδιακή μετατροπή του σε ιδιωτική ασφαλιστική εταιρεία. Παρόντες στο ζήτημα της χρονικής εφαρμογής της ειδικής εισφοράς για τη θερμική μεγαβατώρα. Και θετικοί φυσικά για τα μέτρα που θα βοηθήσουν τους αγρότες, τους πλημμυροπαθείς και όλους όσοι επλήγησαν από τη μανία της κλιματικής κατάρρευσης.

Σας ευχαριστώ θερμά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίαση μας παρακολουθούν από τα άνω δυτικά θεωρεία της Βουλής, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην αίθουσα «ΕΛΕΥΘΕΡΙΟΣ ΒΕΝΙΖΕΛΟΣ», είκοσι πέντε μαθήτριες και μαθητές και δύο συνοδοί εκπαιδευτικοί από το 6ο Γυμνάσιο Κοζάνης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Φόρτωμα, έχετε τον λόγο.

**ΦΙΛΙΠΠΟΣ ΦΟΡΤΩΜΑΣ:** Ευχαριστώ, κύριε Πρόεδρε.

Και από το Βήμα αυτό θα ήθελα να δώσω πολλά συγχαρητήρια και στην ηγεσία του Υπουργείου τού εν λόγω νομοσχεδίου μιας και κάνει μια πολύ σημαντική ψηφιακή μετάβαση και συνεχίζουν το έργο του προκατόχου τους.

Πολλά συγχαρητήρια, κύριε Υπουργέ, κύριε Υφυπουργέ, κύριε Γενικέ, κύριε Γενικέ Γραμματέα, για όσα κάνατε, γιατί αυτά έχει ανάγκη η χώρα, γιατί ζούμε σε μια παγκόσμια κοινότητα.

Όμως, κυρίες και κύριοι, αντί να συζητάμε ένα εξαιρετικά σημαντικό νομοσχέδιο του Υπουργείου Ψηφιακής Διακυβέρνησης, αναφερόμαστε σε διάφορα ζητήματα που δεν έχουν σχέση με αυτό και στα οποία δυστυχώς αναγκάζομαι κι εγώ να πάρω τον λόγο και να απαντήσω.

Είμαστε δυστυχώς αντιμέτωποι για μια ακόμα φορά, κυρίες και κύριοι συνάδελφοι, με τη γνωστή προσπάθεια συγκεκριμένης ομάδας Ευρωβουλευτών, ομάδας που είναι πολιτικά υποκινούμενη, θα έλεγα, που στόχο έχει να συκοφαντήσει με κάθε ευκαιρία τη χώρα στο Ευρωπαϊκό Κοινοβούλιο. Η ομάδα αυτή έφερε και πάλι προς ψήφιση ένα κατάπτυστο ψήφισμα για το κράτος δικαίου και την ελευθερία των μέσων μαζικής ενημέρωσης στη χώρα. Είναι προφανές ότι και οι επικείμενες ευρωεκλογές κινητοποιούν δυνάμεις, με στόχο να πληγεί η χώρα, γενικά η εικόνα της αλλά και η συνολική εικόνα των δικών της επιτυχιών. Επιτυχίες που έχουν επιτευχθεί θα έλεγα με συντονισμένες προσπάθειες όλων μας. Επιτυχίες και στην εξωτερική πολιτική. Είναι νίκες της χώρας, κυρίες και κύριοι συνάδελφοι. Επιτυχίες στην οικονομία, θυμίζω την ανάκτηση επενδυτικής βαθμίδας, επιτυχίες και στο μεταναστευτικό, μείωση της ανεργίας και άλλα πολλά τα οποία δεν θα παραθέσω γιατί δεν υπάρχει λόγος να αναλωθούμε σε αυτά.

Όλες αυτές οι επιτυχίες τρομάζουν προφανώς εν όψει μιας ακόμα εκλογικής αναμέτρησης και του φόβου μιας ακόμα νίκης της Νέας Δημοκρατίας, ειδικά εν όψει του κατακερματισμού των πολιτικών δυνάμεων αριστερά του κέντρου και της αδυναμίας να διαφανεί και να διαμορφωθεί κάποια ισχυρή δύναμη στο χώρο της Αντιπολίτευσης ικανής να αντιπαρατεθεί με την Κυβέρνηση της Νέας Δημοκρατίας και του Κυριάκου Μητσοτάκη.

Είναι κατανοητό όλο αυτό αλλά και αντιληπτό. Όμως, δεν μπορώ να καταλάβω. Δεν είναι αποδεκτές όλες οι μικροπολιτικές αυτές σκοπιμότητες να φθάνουν κυρίως ορισμένους μέχρι το σημείο να εκθέτουν τη χώρα στο πεδίο ενός ευρωπαϊκού γίγνεσθαι.

Το κοινό ψήφισμα των πολιτικών ομάδων της εν λόγω Αριστεράς, συνειδητά παραγνωρίζοντας σοβαρές θεσμικές, αλλά και διοικητικές μεταρρυθμίσεις, έφερε την Κυβέρνηση της Νέας Δημοκρατίας τα τελευταία τέσσερα χρόνια, και τα οποία υπολείπονται και σκοπίμως παρέλειψε συμπεράσματα της επίσημης επιτροπής της έκθεσης για το κράτος δικαίου το 2023 στην οποία υπογραμμίζεται συνολικά η πρόοδος της χώρας.

Δυστυχώς, για όσους Έλληνες επιχαίρουν με την καταδίκη του εν λόγω ψηφίσματος στο Ευρωκοινοβούλιο ή παρομοιάζουν, όπως είπε κάποιος συνάδελφος, τη χώρα με την Ουγγαρία του Όρμπαν, η απάντηση δίνεται από τον αγαπητό Μακρυγιάννη: «Αν είμαι στραβός και η πατρίδα μου είναι καλά, με θρέφει. Αν η πατρίδα μου είναι αχαμνά, δέκα μάτια να ’χω, στραβός θε’ να ’μαι.» Και τα λέει πολύ σωστά ο Μακρυγιάννης που ήταν κυρίως αγράμματος.

Η χώρα μας, λοιπόν, έχει την πλήρη στήριξη του Λαϊκού Κόμματος το οποίο καταψήφισε το κοινό αυτό ψήφισμα, ενώ κατέθεσε δικό του ψήφισμα υπέρ των ελληνικών θέσεων και το οποίο καταθέτω, κύριε Πρόεδρε.

(Στο σημείο αυτό ο Βουλευτής κ. Φίλιππος Φόρτωμας καταθέτει για τα Πρακτικά το προαναφερθέν ψήφισμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Παρ’ όλα αυτά, θα μιλήσω για το εν λόγω νομοσχέδιο κλείνοντας, μιας και δεν ακούσαμε ουσιαστική κριτική, θα έλεγα, στοιχειοθετημένη, και στις επιτροπές και από τους φορείς, αλλά και στην Ολομέλεια, την οποία περίμενα. Άρα, προφανώς είναι ένα αποδεκτό νομοσχέδιο. Εγώ περίμενα από τον κ. Παππά, που είχε φέρει τον νόμο του 2018, να έχει μιλήσει και να έχει τοποθετηθεί. Και απορώ με τον ΣΥΡΙΖΑ πώς καταψηφίζει κάτι το οποίο εσείς φέρατε και το είχατε νομοθετήσει το 2018 κι εμείς το πάμε ακόμα παραπέρα.

Συζητάμε, λοιπόν, ένα νομοθέτημα το οποίο εναρμονίζει την εθνική νομοθεσία με την ευρωπαϊκή ενωσιακή -είναι κυρίως υποχρέωση- και δημιουργεί θεσμική αλλά και ψηφιακή θωράκιση. Ζούμε σε μια εποχή, κυρίες και κύριοι συνάδελφοι, αυξημένης ψηφιοποίησης αλλά και ραγδαίων τεχνολογικών εξελίξεων, ζούμε σε μια παγκόσμια κοινότητα, όλοι μας έχουμε κινητά, όλοι μας έχουμε λάπτοπ, όλοι κινούμαστε μέσα από το ίντερνετ, άρα, δεν ζούμε κλεισμένοι σε μια γυάλα, αυτό είναι μια πραγματικότητα. Εδώ μπορεί να λέμε διάφορα πράγματα, αλλά έξω στην καθημερινότητα ζούμε τελείως διαφορετικά.

Έτσι, λοιπόν, το παρόν νομοσχέδιο επιτυγχάνει το βασικό του στόχο, τον βασικό στόχο της χώρας, που δεν είναι άλλος από τη θεσμική και κυρίως την τεχνολογική θωράκιση έναντι των κυβερνοαπειλών. Αυτό έπρεπε να έχει έρθει χθες. Και έρχεται από την παρούσα Κυβέρνηση και από την ηγεσία εδώ. Πετυχαίνει, λοιπόν, μια συνολική αναβάθμιση του επιπέδου κυβερνοασφάλειας της χώρας.

Για τους παραπάνω λόγους, σας καλώ για μια ακόμη φορά να το υπερψηφίσετε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει τώρα η Πρόεδρος της Κοινοβουλευτικής Ομάδας της Πλεύσης Ελευθερίας κ. Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αν έβαζα ένα τίτλο στην αποψινή μου ομιλία θα ήταν: «Ας βάλουμε τα πράγματα στη θέση τους».

Και θα μου επιτρέψετε να ξεκινήσω με τον αγαπητό εισηγητή του ΚΚΕ, τον κ. Συντυχάκη που επέλεξε να επιτεθεί στην Πλεύση Ελευθερίας.

Αγαπητέ μου κύριε Συντυχάκη, μην επιτίθεστε στην Πλεύση Ελευθερίας, γιατί η Πλεύση Ελευθερίας είναι εκείνη που θα σας υπερασπιστεί, και εγώ προσωπικά, όταν άλλοι θα σας επιτίθενται. Γιατί η Πλεύση Ελευθερίας είναι εκείνο το κίνημα και κόμμα που εδώ μέσα στη Βουλή χτίζει ένα διαφορετικό υπόδειγμα, που καταλαβαίνουμε ότι δεν μπορείτε να το αντιληφθείτε ή αποδεχθείτε ίσως ακόμη, αλλά είναι αυτό που εμείς πιστεύουμε. Υποστηρίζουμε αυτά που θεωρούμε θετικά και αντιλέγουμε και αντιστρατευόμαστε αυτά τα οποία θεωρούμε αρνητικά. Δεν τυφλωνόμαστε από το ότι αυτός που μιλάει μπορεί να μην ανήκει στην Κοινοβουλευτική μας Ομάδα και προσπαθούμε να δούμε εάν λέει κάτι σωστό.

Προσωπικά έχω υπερασπιστεί τον Βουλευτή σας, τον κ. Δελή, από αυτό εδώ το Βήμα καταδικάζοντας την επίθεση που του έγινε από τα ΜΑΤ σε διαδικασία πλειστηριασμού. Προσωπικά έχω αντιταχθεί, και η Πλεύση Ελευθερίας έχει αντιταχθεί, στην ανεπίτρεπτη επιχείρηση ταύτισης του φασισμού με τον κομμουνισμό, ανεξαρτήτως του ότι εμείς δεν ασπαζόμαστε τη δική σας ιδεολογία, όμως, θεωρούμε ανεπίτρεπτο αυτό το οποίο επιχειρείται και το έχουμε πει απερίφραστα. Ρητά έχουμε τοποθετηθεί αναγνωρίζοντας ότι η Πλεύση Ελευθερίας και το δικό σας κόμμα ήταν και είναι τα μόνα κόμματα που απερίφραστα τάχθηκαν εναντίον των εγκλημάτων της κυβέρνησης και του κράτους του Ισραήλ στη Γάζα. Και δεν θα διστάσουμε ποτέ, ποτέ, ποτέ να πούμε αυτό το οποίο θεωρούμε σωστό, όποιος κι αν το λέει, όποιος και αν το λέει.

**ΕΜΜΑΝΟΥΗΛ ΣΥΝΤΥΧΑΚΗΣ:** Στον Κοινοβουλευτικό σας Εκπρόσωπο να τα πείτε αυτά, όχι σε μένα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μην επιτίθεστε, λοιπόν, στην Πλεύση Ελευθερίας…

**ΕΜΜΑΝΟΥΗΛ ΣΥΝΤΥΧΑΚΗΣ:** Αντιστρέφω την προτροπή σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …γιατί -ξαναλέω- όταν δεν θα έχει μείνει κανένας να σας υπερασπιστεί, εμείς θα είμαστε εκεί για να σας υπερασπιστούμε.

Έρχομαι τώρα στα θέματα που συγκινούν την ελληνική κοινωνία, αλλά δεν φαίνεται να συγκινούν αρκούντως το κυβερνητικό κόμμα. Και πρώτο από τα θέματα αυτά είναι βέβαια η διαχρονική αξίωση των μαθητών, των φοιτητών, των εκπαιδευτικών για ποιοτική, πραγματική, δημόσια και δωρεάν εκπαίδευση σε όλες τις βαθμίδες. Αυτό λέει το Σύνταγμά μας και κατοχυρώνει τον αποκλειστικά δημόσιο χαρακτήρα στο άρθρο 16 για την ανώτατη εκπαίδευση, για τα πανεπιστήμιά μας.

Είναι εξ ορισμού καλή η δημόσια εκπαίδευση και κακή η ιδιωτική εκπαίδευση; Εμείς δεν λέμε αυτό. Δεν έχουμε αυτόν τον δογματισμό. Λέμε όμως ότι αποτελεί υποχρέωση του Κράτους συνταγματική, και συνταγματική πρέπει να διατηρηθεί όσο το Κράτος δεν ανταποκρίνεται σε αυτή την υποχρέωση, αποτελεί συνταγματική υποχρέωση του Κράτους να παρέχει ποιοτική ανώτατη εκπαίδευση, δημόσια πανεπιστημιακή εκπαίδευση και μάλιστα δωρεάν. Γιατί; Γιατί η παιδεία είναι κοινωνικό αγαθό, γιατί δεν επιτρέπεται να ιδρύει το ίδιο το Κράτος αποκλεισμούς και διακρίσεις στην πρόσβαση στην ανώτατη εκπαίδευση.

Και δυστυχώς τέτοιους αποκλεισμούς και διακρίσεις έχουν εγκαθιδρύσει διαχρονικά οι κυβερνήσεις σε όλες τις βαθμίδες. Ξέρετε τις ανισότητες που υπάρχουν γιατί δεν μπορούν όλα τα παιδιά να πάνε σε ιδιωτικά σχολεία, όταν υπάρχει ιδιωτική και δημόσια πρωτοβάθμια και δευτεροβάθμια εκπαίδευση. Ξέρετε ότι δεν μπορούν όλες οι οικογένειες και πάρα πολλές στενάζουν για να υποστηρίξουν τα φροντιστηριακά μαθήματα στα παιδιά γιατί δεν εξαρκεί η εκπαίδευση που παίρνουν από το δημόσιο σχολείο. Ξέρετε ότι υπολείπονται ακόμη πάρα πολλά να γίνουν στον τομέα της παιδείας, πάρα πολλά, και επειδή εμείς βάζουμε την παιδεία πάρα πολύ ψηλά στην ιεράρχησή μας, για την ακρίβεια θεωρούμε την παιδεία και τον πολιτισμό στην κορυφή της ιεράρχησης ενός κοινωνικού κράτους δικαίου, όπως θα έπρεπε να είναι η Ελλάδα, γι’ αυτούς τους λόγους θα πρέπει να γίνει πολύ μεγαλύτερη προσπάθεια από την Κυβέρνησή σας και από όλες τις κυβερνήσεις που θα ακολουθήσουν για να υπάρξει πραγματική ποιοτική εκπαίδευση.

Δεν θα συμμεριστώ σε καμμία περίπτωση, επειδή στο σημερινό συλλαλητήριο, κύριε Πλεύρη, κατέβηκαν φοιτητές από όλη την Ελλάδα, φοιτητικοί σύλλογοι από όλη την Ελλάδα, ήταν ένα ζωντανό, πολύχρωμο συλλαλητήριο με πάρα πολλούς εκπαιδευτικούς, επίσης, που ομοίως αγωνιούν, δεν θα συμμεριστώ καθόλου την εικόνα που επιχειρήσατε να ζωγραφίσετε και με ενόχλησε τρομερά και η φράση που χρησιμοποιήσατε: «Κατακάθια».

**ΑΘΑΝΑΣΙΟΣ ΠΛΕΥΡΗΣ:** Όχι γι’ αυτούς. Για αυτούς που έβρισαν τον αστυνομικό των ΜΑΤ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** «Κατακάθια»; Για ποιον λόγο να βάλετε αυτή τη φράση σε μια τοποθέτησή σας για το συλλαλητήριο;

**ΑΘΑΝΑΣΙΟΣ ΠΛΕΥΡΗΣ:** Όχι γι’ αυτό. Δεν το είπα γι’ αυτό. Το είπα γι’ αυτούς που έβρισαν τον νεκρό αστυνομικό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν ξέρω τι είπατε και γιατί το είπατε. Ξέρω ότι επιλέξατε…

(Θόρυβος από την πτέρυγα της Νέας Δημοκρατίας)

Ξέρω ότι επιλέξατε να χρωματίσετε…

**ΑΘΑΝΑΣΙΟΣ ΠΛΕΥΡΗΣ:** … αυτούς που έβρισαν νεκρό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ξέρω ότι επιλέξατε να χρωματίσετε ένα συλλαλητήριο με περιγραφές που εσείς τις ξέρετε, γιατί εσείς τα περιγράψατε, και να μιλήσετε για κατακάθια.

Εμείς, λοιπόν, λέμε ξεκάθαρα ότι οι μαθητές, οι φοιτητές, οι εκπαιδευτικοί που διαδηλώνουν έχουν δίκιο και είμαστε μαζί τους, γιατί έχουμε υπάρξει και στη θέση τους, γιατί τη δημόσια παιδεία μονίμως την περιφρονούσαν οι κυβερνήσεις και οι εξουσίες και γιατί η αξίωση για δημόσια και δωρεάν εκπαίδευση και καλό δημόσιο πανεπιστήμιο είναι μια αξίωση στην οποία δεν έχει ανταποκριθεί ούτε η δική σας Κυβέρνηση, ούτε οι προηγούμενες κυβερνήσεις.

Και βεβαίως θα μου επιτρέψετε να πω ότι δεν είναι δείγμα διάθεσης κοινωνικού διαλόγου, ούτε είναι δείγμα σεβασμού στην εκπαιδευτική κοινότητα, που συναποτελείται από τους φοιτητές, τους διδάσκοντες και το λοιπό προσωπικό, το να επιχειρείτε να καταλύσετε το δικαίωμα στη διαμαρτυρία και στην κατάληψη, που δεν είναι παράνομη πράξη, είναι μορφή διαμαρτυρίας και το ξέρετε, να επιχειρείτε λοιπόν να καταλύσετε το δικαίωμα στη διαμαρτυρία επινοώντας τα περί ψηφιακών εξετάσεων.

Και επειδή θέλω να είμαι πάρα πολύ ξεκάθαρη, τα ίδια έκανε η προκάτοχός σας κυβέρνηση του ΣΥΡΙΖΑ όταν θέλησε να καταλύσει το δικαίωμα στη διαμαρτυρία και στην απόκρουση των πλειστηριασμών πρώτης κατοικίας. Έφερε με το έτσι θέλω τους ηλεκτρονικούς πλειστηριασμούς. Και είπε: «Τη δημόσια διαδικασία εγώ την παρακάμπτω με ηλεκτρονική διαβλητή διαδικασία». Κι εσείς λέτε: «Τη δημόσια νόμιμη και συνταγματική διαμαρτυρία που το ίδιο το Σύνταγμά μας κατοχυρώνει, εγώ την υπερβαίνω με αντισυνταγματικές προβλέψεις».

Νομίζω ότι για ένα κόμμα και για μία Κυβέρνηση που θέλετε να τοποθετήστε στο πεδίο του φιλελευθερισμού δεν μπορεί με τόσο κυνικούς τρόπους να αρνείστε βασικά δικαιώματα, όπως είναι το δικαίωμα στη διαμαρτυρία, όπως είναι το δικαίωμα των φοιτητών στην κατάληψη. Οι φοιτητές δεν είναι κακοποιοί όταν διαμαρτύρονται. Είναι ενεργοί πολίτες οι οποίοι διεκδικούν τα δικαιώματά τους. Δεν θέλουμε φοιτητές πειθήνιους, άβουλους, εκτελεστικά όργανα των εξουσιών διότι ποτέ δεν προόδευσε η ανθρωπότητα με τη νεολαία σε καταστολή, σε φόβο, σε έντρομη κατάσταση και σε καταδίωξη. Οι νέοι και οι φοιτητές διαχρονικά ήταν εκείνοι που άνοιξαν δρόμους και καλό είναι να μην τους βάζετε απέναντι περιγράφοντάς τους ως παρανομούντες. Εμείς πάντως είμαστε μαζί τους. Εγώ προσωπικά είμαι μαζί τους και με τους εκπαιδευτικούς.

Ήμουν προχθές στο Γεωπονικό Πανεπιστήμιο όπου έγινε μία εκπαιδευτική συζήτηση με διδακτικό προσωπικό από όλη την Ελλάδα και με φοιτητές από όλη την Ελλάδα. Σας διαβεβαιώ θα ήταν πολύ διδακτικό και για τη δική σας Κυβέρνηση να αξιολογήσετε και να αξιοποιήσετε τα συμπεράσματα και τις τοποθετήσεις που διατυπώνονται και σήμερα από τον εκπαιδευτικό κόσμο και από τον φοιτητικό κόσμο. Διακινείτε ένα επιχείρημα ότι υπάρχουν τόσα παιδιά που θέλουν να σπουδάσουν στα ελληνικά πανεπιστήμια και δεν μπορούν και ότι αυτές οι πρωτοβουλίες που ανακοινώνονται είναι για να μπορέσουν τα παιδιά αυτά που δεν μπορούν. Άρετε πρώτα τις πολιτικές με τις οποίες αποκλείετε νέους ανθρώπους από την πρόσβαση στο πανεπιστήμιο: την ελάχιστη βάση εισαγωγής, τις διαδικασίες εκείνες όπως είναι οι εξετάσεις εν είδει διαγωνισμού και όχι αξιολόγησης, όλες εκείνες τις διαδικασίες με τις οποίες τελικά αποκλείονται οι υποψήφιοι και οι νέοι άνθρωποι από την πρόσβαση στο πανεπιστήμιο. Κάντε πρώτα αυτό, ενισχύστε τη δημόσια παιδεία, φροντίστε να έχουν όλοι οι φοιτητές αίθουσες γιατί πολλοί, ξέρετε, κάνουν μάθημα σε παρακείμενα κτήρια, φροντίστε να έχουν όλοι οι φοιτητές βασικές προσβάσεις. Φροντίστε, μιας και έχουμε εδώ τον Υπουργό Ψηφιακής Πολιτικής, να μην ξαναγίνουν αυτά που έγιναν με την Τράπεζα Θεμάτων που κατέρρευσε το καλοκαίρι εν ώρα εξετάσεων.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, έχετε κάποιο θέμα με κάποιον σύμβουλο;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Έχουμε ένα θέμα, ναι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μπορείτε να βγείτε έξω γιατί μιλάει η Πρόεδρος.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Συγγνώμη, κυρία Πρόεδρε.

**ΔΗΜΗΤΡΙΟΣ ΚΥΡΙΑΖΙΔΗΣ:** Τον κύριο Υφυπουργό…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κύριος Υφυπουργός να μιλήσει εκτός. Μιλήσατε; Ωραία. Το λύσατε;

Συνεχίστε. Το έλυσαν.

**ΔΗΜΗΤΡΙΟΣ ΚΥΡΙΑΖΙΔΗΣ:** Είχα ένα ερώτημα. Νόμιζα ότι ήταν ο Υπουργός Παιδείας απόψε και μπερδεύτηκα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Υπουργέ, αυτό το οποίο συνέβη το καλοκαίρι με την Τράπεζα Θεμάτων ήταν πάρα πολύ σοβαρό και ήταν ακόμη πιο σοβαρό διότι κλόνισε την εμπιστοσύνη των νέων ανθρώπων ότι υπάρχει μία οργανωμένη πολιτεία που μεριμνά για αυτούς. Μείνανε παιδιά στις αίθουσες ή εκτός αιθουσών μέσα στον ήλιο επί ώρες διότι είχε καταρρεύσει η Τράπεζα Θεμάτων. Δεν ήταν γνωστό αν και πότε θα γίνουν οι εξετάσεις τους για να μπουν στο πανεπιστήμιο και οι εξετάσεις των παιδιών του Λυκείου, της Γ΄ Λυκείου, της Β΄ Λυκείου, των ίδιων παιδιών, δηλαδή ως προς τους μαθητές Γ΄ Λυκείου που έδιναν και πανελλαδικές. Μπήκαν σε μία διαδικασία πολύ μεγάλης αναστάτωσης, κρατικής ανοργανωσιάς και αμεριμνησίας σε σχέση με την παιδεία τους. Και όλα αυτά είναι ελλείψεις που πρέπει να αναταχθούν, που πρέπει πρώτα να αναπληρωθούν και μετά να συζητάμε για άλλα πράγματα, που ούτως ή άλλως αυτή τη στιγμή το Σύνταγμα τα απαγορεύει. Και όποιος διαμαρτύρεται διεκδικώντας την τήρηση του Συντάγματος, κύριε Πλεύρη, δεν παρανομεί αλλά εκπληρώνει το συνταγματικό καθήκον υπεράσπισης του Συντάγματος που έχουμε όλοι μας. Όλοι μας έχουμε καθήκον πολιτικό να υπερασπιζόμαστε το Σύνταγμα.

Έρχομαι στο θέμα των αγροτών. Εκεί, επίσης, θα πω ξεκάθαρα έχοντας επισκεφθεί και το μπλόκο στο Στεφανοβίκειο, το μπλόκο στον Πλατύκαμπο Λάρισας και το μπλόκο στην Επανομή στη Θεσσαλονίκη έχοντας μιλήσει με πολλούς αγρότες τους οποίους και στο παρελθόν έχω υπερασπιστεί, τότε που επί προηγούμενης διακυβέρνησης του ΣΥΡΙΖΑ τους γίνονταν διώξεις επειδή διαμαρτύρονταν και τους έρχονταν η μία μετά την άλλη οι κλήσεις για τα ποινικά δικαστήρια. Οι αγρότες δεν απολαμβάνουν να βγαίνουν στους δρόμους να τους τρώει ο ήλιος, το χιόνι, το κρύο, ο αέρας, οι καιρικές συνθήκες. Η διαμαρτυρία τους και τα μπλόκα τους είναι το μέσο που έχουν να πιέσουν την Κυβέρνηση. Και εν προκειμένω βρίσκονται στη χειρότερη θέση από κάθε προηγούμενη χρονιά. Βρίσκονται στη θέση τα κτήματά τους στην Θεσσαλία να είναι ακόμη πλημμυρισμένα.

Φέρνετε εδώ κάποιες τροπολογίες που αφορούν στη Θεσσαλία αλλά δεν μπορεί με τόσο εμβαλωματικούς και πρόχειρους τρόπους να αντιμετωπίζετε προβλήματα ζωής. Τα κτήματά τους είναι πλημμυρισμένα και άλλα μπαζωμένα από φερτά υλικά από τη θεομηνία του Σεπτεμβρίου. Μιλάμε για τόσους μήνες πριν. Μιλάμε για πέντε μήνες πριν. Κι όμως δεν έχει γίνει κάτι από την πολιτεία. Οι άνθρωποι είναι σε απόγνωση. Δεν έχουν κονδύλια προκειμένου να υποστηρίξουν νέες παραγωγές και κοιτάνε τα παιδιά τους ευχόμενοι για πρώτη φορά να φύγουν στο εξωτερικό οι νέοι αγρότες, να αναζητήσουν άλλες δουλειές και να μην ακολουθήσουν την αγροτική παραγωγή. Και αν αυτά σας απασχολούν συνολικά για την κοινωνία πρέπει να σας απασχολήσουν και ειδικά. Γιατί να διώχνει η πολιτική και η πολιτεία εκείνους οι οποίοι στηρίζουν την κοινωνική λειτουργία και την κοινωνική επιβίωση; Και γιατί ο κ. Μητσοτάκης εξαπολύει εκβιαστικά την πρόσκληση «ναι, στον διάλογο αλλά με ανοιχτούς δρόμους»; Γιατί; Δεν έχουν δικαίωμα να κλείσουν τους δρόμους; Εμείς λέμε ότι έχουν. Και δεν μπορεί η Κυβέρνηση να υπαγορεύει μέχρι πού θα φτάσει η διαμαρτυρία απελπισμένων ανθρώπων. Έχουν δικαίωμα να κλείσουν το δρόμο γιατί είναι το μόνο μέσο που διαθέτουν και έχει υποχρέωση ο κύριος Πρωθυπουργός να φροντίσει να ικανοποιήσει τα εντελώς στοιχειώδη αιτήματά τους για να μη χρειάζεται να κλείνουν τον δρόμο γιατί δεν είναι ούτε κάποια αρεστή σε αυτούς δραστηριότητα, ούτε η πρώτη τους επιλογή να βρίσκονται στους δρόμους. Ας το φροντίσει, λοιπόν, ο κύριος Πρωθυπουργός και ας μην τους απευθύνει όρους και προϋποθέσεις για να έρθουν σε διάλογο μαζί τους.

Θα έρθω τώρα σε ένα θέμα που θεωρώ πολύ σημαντικό και αφορά την αυριανή ώρα του Πρωθυπουργού. Ελπίζω να με ακούσει.

Ο κ. Μητσοτάκης μέχρι την προηγούμενη Παρασκευή δεν είχε προσέλθει ούτε μία φορά για να απαντήσει στον κοινοβουλευτικό έλεγχο. Υπήρξα και είμαι η κοινοβουλευτική Αρχηγός που από τον Σεπτέμβρη μέχρι σήμερα σταθερά τον καλώ να προσέλθει για να απαντήσει σε ερωτήσεις του κοινοβουλευτικού ελέγχου.

Με επιδεικτικό τρόπο, που, όμως, κατά τη γνώμη μου, είναι και δηλωτικός, επέλεξε να απαντήσει την προηγούμενη Παρασκευή σε ερώτηση του Προέδρου της Κοινοβουλευτικής Ομάδας της Νέας Αριστεράς, της κοινοβουλευτικής ομάδας που δεν είναι κόμμα και που δεν έχει συμμετάσχει στις εκλογές. Και αύριο θα έρθει να απαντήσει σε επίκαιρη ερώτηση του κ. Ανδρουλάκη, του Προέδρου του ΠΑΣΟΚ.

Επειδή του έχω καταθέσει είκοσι τρεις επίκαιρες ερωτήσεις, επειδή είμαι η Πολιτική Αρχηγός που του καταθέτω με συνέπεια επίκαιρες ερωτήσεις, γιατί πιστεύω ότι πρέπει να λογοδοτήσει στη Βουλή, επειδή είμαι η μόνη γυναίκα Πολιτική Αρχηγός και έχω κατ’ επανάληψη θέσει το ζήτημα της ισότητας των φύλων και της μεταχείρισης των γυναικών και στα θεσμικά όργανα και θα συνεχίσω να το θέτω, όπως θα συνεχίσω να υπερασπίζομαι γυναίκες που μπορεί να βάλλονται, ακόμη και αν δεν ανήκουν στη δική μας Κοινοβουλευτική Ομάδα, όταν τους γίνονται αήθεις και ανοίκειες επιθέσεις, θα ήθελα να πω στον κ. Μητσοτάκη πώς ερμηνεύω αυτή του την στάση.

Αυτή του την στάση την ερμηνεύω ως επιδεικτική αποφυγή να έρθει σε κοινοβουλευτικό έλεγχο προς το πιο μικρό σε κόμμα - Κοινοβουλευτική Ομάδα στη Βουλή, αλλά που έχει σίγουρα κατακτήσει πολύ μεγάλη και πολύ μεγαλύτερη από την κοινοβουλευτική μας δύναμη εμπιστοσύνη στην κοινωνία. Την ερμηνεύω ως αποφυγή απάντησης στη μοναδική γυναίκα Πολιτική Αρχηγό, που επιμένει να είναι εδώ όταν όλοι απουσιάζουν και απουσιάζετε, στην Κοινοβουλευτική Ομάδα που είναι πιο παρούσα από όλες τις κοινοβουλευτικές ομάδες.

Και την προηγούμενη εβδομάδα και αυτή την εβδομάδα επέλεξα να καταθέσω μόνο μία επίκαιρη ερώτηση για ένα πολύ σημαντικό ζήτημα, που είναι το ζήτημα της έμφυλης βίας και της γυναικοκτονίας, της κατοχύρωσης των γυναικοκτονιών ως αυτοτελούς εγκλήματος. Είναι μία επίκαιρη ερώτηση την οποία έχω καταθέσει έξι φορές, στις 27 Νοεμβρίου του 2023, στις 8 Ιανουαρίου του 2024, στις 15 Ιανουαρίου του 2024, στις 22 Ιανουαρίου του 2024, στις 29 Ιανουαρίου του 2024 και στις 5 Φλεβάρη του 2024. Και λέω: «Ποινικοποίηση της γενοκτονίας ως αυτοτελούς εγκλήματος με ιδιαίτερα χαρακτηριστικά. Θα τολμήσετε επιτέλους το αυτονόητο».

Κύριε Πρωθυπουργέ, όπως οφείλετε να γνωρίζετε και να αναγνωρίσετε στην Ελλάδα η έμφυλη βία, η κακοποίηση και οι δολοφονίες γυναικών, επειδή είναι γυναίκες, δεν αντιμετωπίζονται αποτελεσματικά. Οι κρατικοί μηχανισμοί είναι σχεδόν ανύπαρκτοι και πάντως ανίκανοι να προστατεύσουν τα θύματα, ενώ συχνά η κακοποίηση αναπαράγεται ή ανατροφοδοτείται από τους ίδιους τους θεσμούς που επαναθυματοποιούν το θύμα. Αυτό μπορεί να το διαπιστώσει κανείς αν μιλήσει με θύματα, αν ακούσει τις ηχητικές καταγραφές στην Άμεση Δράση από γυναίκες που ζητούν απελπισμένα βοήθεια την ώρα που κακοποιούνται ή αν επισκεφθεί ξενώνες όπου φιλοξενούνται γυναίκες που έχουν κακοποιηθεί.

Παρά τις λεκτικές επετειακές διακηρύξεις, αλλά και την επικοινωνιακή διαχείριση του ζητήματος με βίντεο, όπως αυτό που δημοσιοποιήσατε στα τέλη Νοεμβρίου του 2023 επ’ αφορμή της παγκόσμιας ημέρας για την εξάλειψη της βίας κατά των γυναικών, οι κυβερνητικές πρωτοβουλίες υπολείπονται παρασάγγας των απαιτούμενων για την εξάλειψη της έμφυλης βίας, της κακοποίησης γυναικών, των γυναικοκτονιών. Ο κατάλογος των θυμάτων μεγαλώνει καθημερινά και κάθε ημέρα αδράνειας και απραξίας σας, σας καθιστά συνυπεύθυνος για κάθε νέα κακοποίηση και γυναικοκτονία.

Και ερωτώ: Θα ποινικοποιήσει η Κυβέρνησή σας τη γυναικοκτονία ως αυτοτελές έγκλημα και δη κακούργημα; Σε θετική περίπτωση, τι περιμένετε για να προχωρήσετε επιτέλους; Σε αρνητική περίπτωση, θεωρείτε και σήμερα ότι μια τέτοια ενέργεια είναι περιττή -όπως είχε πει το 2022-; Ποια μέτρα έχετε λάβει για την εξάλειψη των γυναικοκτονιών, της ενδοοικογενειακής βίας, της έμφυλης βίας, της κακοποίησης; Πώς αξιολογείτε τα μέτρα αυτά μέχρι σήμερα και τι περαιτέρω προτίθεστε να κάνετε και πότε; Ποιος ο σχεδιασμός σας στον τομέα της εξάλειψης της έμφυλης βίας και των γυναικοκτονιών; Και ποιος ο προϋπολογισμός που διαθέτετε, με ποια κατανομή πόρων;».

Δεν τη θεωρεί ο κύριος Πρωθυπουργός σημαντική αυτή την ερώτηση; Δεν θεωρεί το θέμα αυτό σοβαρό για να έρθει να απαντήσει; Έχει την υποχρέωση να απαντά σε δύο ερωτήσεις κάθε φορά που έρχεται. Επέλεξε μία αύριο και μία την προηγούμενη εβδομάδα. Έχει την υποχρέωση να έρχεται τακτικά στον κοινοβουλευτικό έλεγχο και δεν έρχεται. Και αυτό το θέμα δεν μπορεί να περιμένει, γιατί τα θύματα είναι πάρα πολλά και αυξάνονται.

Και δεν αντιμετωπίζεται το ζήτημα αυτό ούτε με εξυπνακισμούς ούτε με χαμόγελα. Σας βλέπω σε θυμηδία. Δεν ξέρω γιατί. Εγώ δεν γελάω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, αφήστε την κυρία Πρόεδρο να ολοκληρώσει την ομιλία της.

**ΦΙΛΙΠΠΟΣ ΦΟΡΤΩΜΑΣ:** Μου κάνει υποδείξεις και δεν ξέρω γιατί!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Φόρτωμα, αν την ώρα που μιλώ για τις γενοκτονίες και την έμφυλη βία, ξεκαρδίζεστε…

**ΦΙΛΙΠΠΟΣ ΦΟΡΤΩΜΑΣ:** Δεν νομίζω ότι ξεκαρδίζομαι, για να μου κάνετε υποδείξεις!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …νομίζω ότι το πρόβλημα είναι ακόμη πιο σοβαρό.

**ΦΙΛΙΠΠΟΣ ΦΟΡΤΩΜΑΣ:** Δεν είστε Πρόεδρος της Βουλής. Είστε Πρόεδρος κόμματος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι αυτό που βλέπω, δυστυχώς.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Είμαστε στο τέλος της διαδικασίας. Κύριε Φόρτωμα, σας παρακαλώ.

Κύριοι συνάδελφοι, είμαστε στο τέλος της διαδικασίας. Η κυρία Πρόεδρος ολοκληρώνει την ομιλία της. Σας παρακαλώ, να ολοκληρώσουμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εμπράκτως νομίζω ότι πήρα τις απαντήσεις μου για το θέμα αυτό.

Και αναφερόμενη στο ψήφισμα του Ευρωκοινοβουλίου, θα ήθελα να πω κάποιες σκέψεις και θα κάνουμε βέβαια και αναλυτικότατη τοποθέτηση στη συνέχεια. Το ψήφισμα περιέχει πολύ σοβαρές διαπιστώσεις. Περιέχει και κρίσεις που μπορεί να ανοίγουν έναν διάλογο.

Σίγουρα, όμως, θέτει το ζήτημα του κράτους δικαίου στη χώρα και θέτει ζητήματα πάρα πολύ σοβαρά, όπως είναι η διερεύνηση του εγκλήματος των Τεμπών, το οποίο δεν μπορεί να συνεχίσει να χαρακτηρίζεται ατύχημα, όπως είδα στη σημερινή ανακοίνωση της προέδρου του Αρείου Πάγου και της εισαγγελέως του Αρείου Πάγου. Είναι έγκλημα. Θέτει πολύ σοβαρά ζητήματα διερεύνησης και μεροληψίας.

Και ξέρουμε πολύ καλά, κύριε Πλεύρη, δεν χρειάζεται να κάνω περαιτέρω σχόλια, πώς επηρεάστηκε ακόμη και η σύνθεση της επιτροπής και αποκλείστηκα εγώ επειδή υπερασπίζομαι τα θύματα, την κ. Καρυστιανού, τις οικογένειες των θυμάτων, γιατί ήταν αυτό κάτι οχληρό και δεν έπρεπε να βρίσκομαι στην επιτροπή. Και ξέρετε και με ποιες μεθοδεύσεις έγινε αυτή η αλλαγή της σύνθεσης, η οποία είναι ούτως ή άλλως άκυρη.

Τίθεται σε διεθνές επίπεδο το ζήτημα της διερεύνησης και τίθεται με τρόπο ηχηρό. Τίθεται σε διεθνές επίπεδο το ζήτημα της ανεξαρτησίας της ελληνικής δικαιοσύνης και τίθεται με τρόπο ηχηρό. Τίθεται το ζήτημα -και μιλάει ξεκάθαρα το συγκεκριμένο ψήφισμα- για τον διορισμό της ηγεσίας της δικαιοσύνης από την πολιτική εξουσία, ένα θέμα που το βάζει Πλεύση Ελευθερίας κατ’ επανάληψη.

Εμείς δεν είμαστε σε αυτή την Ευρωβουλή, οπότε κακώς μας κατατάξατε, κύριε Συντυχάκη. Κάποιο λάθος κάνατε. Δεν είμαστε σ’ αυτή την Ευρωβουλή. Θα είμαστε στην επόμενη και θα φροντίσουμε τα θέματα κράτους δικαίου να μπαίνουν με τρόπο ηχηρό και ισχυρό.

Και όταν τίθενται ζητήματα κράτους δικαίου στη χώρα, δεν βάλει κάποιος κατά της χώρας. Και θα ήθελα αυτό να το πω μετά πολύ μεγάλης επιτάσεως, σε εσάς, κύριε Πλεύρη.

Δεν προσβάλλει τη χώρα όποιος υπερασπίζεται το κράτος δικαίου στη χώρα. Προσβάλλει τη χώρα η κυβέρνηση που καταλύει το κράτος δικαίου στη χώρα. Δεν προσβάλλει τη χώρα εκείνος που αγωνιά να θωρακίζει τις εγγυήσεις ελευθεριών. Προσβάλλει τη χώρα εκείνος που την περιφρονεί. Δεν ήταν ένα ψήφισμα για τη χώρα. Ήταν ένα ψήφισμα για το κράτος δικαίου. Και θα περίμενα να το θέσετε σε συζήτηση στη Βουλή, να δούμε ποια ζητήματα θεωρείτε βάσιμα, εκτός αν τα θεωρείτε όλα αβάσιμα, αν δεν υπάρχει κανένα ζήτημα δηλαδή από αυτά που τίθενται. Εμείς θεωρούμε τα περισσότερα βάσιμα. Θεωρούμε ότι υπάρχουν και άλλα που μπορεί να μην είναι τόσο έντονα, όπως διατυπώνονται.

Αλλά σε κάθε περίπτωση δεν μπορείτε να λέτε ότι όποιος το ψήφισε αντιστρατεύεται τη χώρα, μολονότι εμείς δεν ταυτιζόμαστε καθόλου με τις δυνάμεις που το έφεραν ή το ψήφισαν.

Κλείνω με κάποιες παρατηρήσεις που αφορούν το νομοσχέδιο και τις τροπολογίες. Το νομοσχέδιο αυτό έρχεται με έναν τρόπο πάλι αποσπασματικό, ενώ τον Νοέμβριο ψηφίστηκε άλλο νομοσχέδιο του Υπουργείου Δικαιοσύνης που αφορούσε ένα πολύ αμφιλεγόμενο ζήτημα, που εμπίπτει στο πεδίο του διαδικτύου, το ζήτημα του τρομοκρατικού περιεχομένου. Έρχεται σε μία συγκυρία, θα μου επιτρέψετε, που δεν επέτρεψε -αυτή είναι η δική μας αξιολόγηση- μία πιο εμβριθή συζήτηση επί των άρθρων του. Στα τμήματα εκείνα που αφορούν και το νομοσχέδιο και το κομμάτι του που έχει να κάνει με το κτηματολόγιο, τοποθετήθηκε αναλυτικά η εισηγήτριά μας, η κ. Καραγεωργοπούλου.

Στο κομμάτι τώρα που έχει να κάνει με τις τροπολογίες, πραγματικά θα σας πω ότι απορώ. Απορώ! Γιατί να βάλετε στην ίδια τροπολογία την πολιτική για τους φορείς υλοποίησης και λοιπές τροποποιήσεις στη δράση «προληπτικές, διαγνωστικές εξετάσεις για τον καρκίνο του τραχήλου της μήτρας» -ένα θέμα που μαστίζει τον γυναικείο πληθυσμό και έχει μεγάλη σημασία- που δεν θα δώσετε τη δυνατότητα να ψηφιστεί κατ’ άρθρο, με ρυθμίσεις για τη ΕΥΠ εν μέσω του σκανδάλου των υποκλοπών της ΑΔΑΕ και του ψηφίσματος του χθεσινού; Γιατί να το κάνετε αυτό; Εγώ το εκλαμβάνω ακριβώς με τον ίδιο τρόπο που εκλαμβάνω και συνολικά τη μεταχείριση των γυναικών.

Σε ό,τι αφορά τις διατάξεις που με κάποιον τρόπο ανακουφίζουν αγροτικό πληθυσμό και πληγέντες, εμείς θα είμαστε πάντα θετικοί, θα είμαστε στο πλευρό τους, αλλά θα είμαστε και ουσιαστικά διεκδικητικοί. Μπορείτε να κάνετε πολλά, περισσότερα. Πιστεύουμε ότι θα τα κάνετε. Πιστεύω ότι δεν θέλει ο κ. Μητσοτάκης στα αλήθεια να φτάσει τους αγρότες να κλείνουν τους δρόμους και να κατεβαίνουν με τα τρακτέρ στην Αθήνα. Εμείς θα τους υποδεχθούμε πάντως, αν γίνει. Νομίζω όμως ότι θα πρέπει να επικρατήσει πραγματικά η σύνεση, η κοινωνική ευαισθησία και η κοινωνική πολιτική, αυτή δηλαδή που πρέπει να διακρίνει μία Κυβέρνηση η οποία ενδιαφέρεται πραγματικά για τους πολίτες.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστούμε.

Τον λόγο τώρα έχει -και κλείνει η συζήτηση- ο Υπουργός.

Ορίστε, κύριε Υπουργέ, έχετε τον λόγο για δεκαοκτώ λεπτά.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):**

Ευχαριστώ πολύ, κύριε Πρόεδρε.

Κυρίες και κύριοι Βουλευτές, να θυμίσω ότι συζητάμε το νομοσχέδιο «Εθνική Αρχή Κυβερνοασφάλειας και λοιπές διατάξεις». Η αλήθεια είναι πως τις τελευταίες ώρες μάλλον ξεχάσαμε το νομοσχέδιο και ασχολούμαστε με σοβαρά θέματα κατά τα άλλα. Άκουσα με πάρα πολύ ενδιαφέρον την κ. Κωνσταντοπούλου πραγματικά. Η αλήθεια είναι πως από τα τριάντα τρία λεπτά, ελάχιστα δευτερόλεπτα ασχοληθήκατε με το νομοσχέδιο. Αλλά είναι όντως ένα ειδικό νομοσχέδιο και όντως θέλει λίγη παραπάνω ενασχόληση, γιατί είναι ένα τεχνικό, κατά την άποψή μου, νομοσχέδιο.

Παρ’ όλα αυτά θεωρώ πως κλείνοντας σήμερα αυτή την κουραστική -θεωρώ και για σας και για εμάς- συνεδρίαση και της προηγούμενης εβδομάδας, ακόμα δεν είμαι βέβαιος ότι έχουμε καταλάβει τι ακριβώς κάνει αυτή η Εθνική Αρχή Κυβερνοασφάλειας. Και μάλλον το γεγονός ότι ονομάστηκε εθνική αρχή από το 2018, την έφερε σήμερα σε ένα σημείο να απολογείται για το εάν είναι αρχή ή όχι, για το αν είναι ανεξάρτητη αρχή ή όχι, για το αν έπρεπε να είναι ανεξάρτητη αρχή ή όχι.

Παρ’ όλα αυτά είναι ένας φορέας ο οποίος είναι ένας τεχνολογικός φορέας ξεκάθαρα. Και δεν έχουμε σταθεί αρκετά σε αυτό, γιατί αν είχαμε καταλάβει ότι είναι ένας τεχνολογικός φορέας που έχει να κάνει με ασφάλεια συστημάτων, δεν θα συζητούσαμε ούτε σε ένα σημείο τα περί ανεξάρτητης αρχής. Τεχνολογικός φορέας και ανεξάρτητη αρχή είναι κάτι τελείως ασύμβατο.

Εδώ, λοιπόν, μιλάμε για έναν επιχειρησιακό φορέα, ο οποίος έρχεται να μας βοηθήσει να νιώσουμε όλοι πιο ασφαλείς. Έρχεται να καλύψει αυτούς τους δύο χιλιάδες φορείς, που θα προκύψουν από την ευρωπαϊκή οδηγία από τον Οκτώβριο και μετά, να κάνουν πιο σωστά, πιο δομημένα, πιο συντεταγμένα τη δουλειά τους. Για παράδειγμα, όση ώρα άκουγα τις πολύ ενδιαφέρουσες ειδήσεις -φαντάζομαι και σε σας- μου ήρθε ένα μήνυμα στο κινητό από τον πάροχό μου, που λέει ότι έχοντας ενεργοποιήσει το τάδε security programme, ήδη αυτόν τον μήνα αποκρούσαμε περίπου τέσσερα εκατομμύρια εννιακόσιες χιλιάδες επιθέσεις στον φορέα. Και τι πρέπει να κάνουμε για να γίνει αυτό πολύ πιο οριζόντιο; Αυτή η Εθνική Αρχή Κυβερνοασφάλειας, αυτό το οποίο κάνει ο συγκεκριμένος φορέας είναι να αναγκάσει, να εποπτεύσει, να ελέγξει, να το κάνουν και άλλοι φορείς οι οποίοι έχουν να κάνουν με την επικοινωνία μας, με τα προσωπικά μας δεδομένα, με την ασφάλειά μας στο διαδίκτυο.

Παρ’ όλα αυτά, εδώ πέρα δεν μιλάμε για επέμβαση στις επικοινωνίες. Γιατί ειπώθηκε νωρίτερα ότι θα μπορούσε αυτή η αρχή η οποία θα έχει τόση ώρα να ασχολείται, να μπαίνει στο Messenger κάποιου, να βλέπει άλλα μηνύματα. Αυτή η αρχή το μόνο το οποίο έχει να κάνει είναι να διασφαλίσει ότι εποπτευόμενοι φορείς στο φυσικό επίπεδο των υπολογιστών, θα έχουν χτίσει αυτά τα ψηφιακά τείχη, έτσι ώστε να μην μπορεί να υπάρξει είσοδος από τους χάκερ προς τα μέσα. Και καμμία σχέση φυσικά δεν έχει με την καθαυτού επικοινωνία των πολιτών. Το μόνο το οποίο έχει να κάνει, είναι να διασφαλίσει τα δεδομένα τους και τη λειτουργία των συστημάτων.

Υπήρξαν στην ουσία, προσπαθώντας να μαζέψω λίγο τα όσα ακούστηκαν, δύο τάσεις στη συζήτηση όλες αυτές τις ημέρες. Η μία τάση έλεγε ότι, ναι, πρέπει να κάνουμε έναν φορέα γιατί όντως το διακύβευμα είναι μεγάλο, γιατί όντως πλέον ο ψηφιακός κόσμος μεγαλώνει, οι προκλήσεις είναι πολύ μεγαλύτερες. Άρα θα πρέπει να ασχοληθούμε πιο σοβαρά με το πώς παίζουμε άμυνα, πώς παίζουμε κυβερνοάμυνα. Και η άλλη τάση έλεγε ότι δεν θέλουμε κανέναν ψηφιακό κόσμο, αφήστε μας στην ησυχία μας, δεν θέλουμε ούτε προσωπικούς αριθμούς, ούτε κινητά τηλέφωνα -παρ’ ότι εγώ βλέπω ότι όλοι σύγχρονα κινητά τηλέφωνα έχετε. Δεν είδα κανέναν με Ericson από τα παλιά- και δεν θέλουμε καμμία πρόσβαση στον ψηφιακό κόσμο.

Να τα πάρουμε λίγο με τη σειρά. Στο «ναι μεν αλλά», νομίζω πως ξεκαθαρίστηκε, ειπώθηκε με τον πιο διακριτό τρόπο αυτό το οποίο και η ENISA, ο επίσημος φορέας για την κυβερνοασφάλεια στην Ευρώπη, λέει ότι είναι ένας φορέας. Και, βέβαια, πουθενά στην Ευρώπη αυτός ο ένας φορέας δεν είναι ανεξάρτητη αρχή. Νομίζω οι Ευρωπαίοι κάτι θα ξέρουν κι αυτοί. Δεν είμαστε πάντα εμείς οι πιο έξυπνοι. Δεν θα δουλέψει ένας ανεξάρτητος φορέας, ο οποίος θα πρέπει την άλλη μέρα το πρωί να απευθυνθεί σε δύο χιλιάδες φορείς, να έχει την εξωστρέφεια να οργανώσει όλη αυτή τη δουλειά που θα πρέπει να γίνει από μια εθνική αρχή, η οποία θα πρέπει να είναι αυστηρά επιχειρησιακή σε σχέση με τον δημόσιο και τον ιδιωτικό τομέα.

Θα πρέπει να είναι αυτή η αρχή η οποία όντως σε κάθε μία από τις νέες εφαρμογές του δημοσίου θα έχει μία βάση, μια λίστα και θα ζητά να ξέρει πού είναι αυτή η εφαρμογή, πότε θα σηκωθεί αυτή η εφαρμογή -το λέω για την τράπεζα θεμάτων, ας πούμε, που η κ. Κωνσταντοπούλου αναφέρθηκε νωρίτερα- και άρα θα έχει αυτή την εποπτεία, προκειμένου, όταν κάτι δεν πάει καλά, να ξέρει εκείνη την ώρα ποιος την κατασκεύασε, πού τρέχει και πώς μπορεί άμεσα να επέμβει προκειμένου να διορθώσει τα κακώς κείμενα.

Για τη δεύτερη τάση το ότι «όχι δεν θέλουμε τεχνολογία», θα μου επιτρέψετε να πω ότι εγώ θέλω να συνεχίσω να ζω σε έναν κόσμο που η υγεία πλέον θα είναι σε ένα άλλο πολύ πιο προχωρημένο στάδιο, σε έναν κόσμο που τα δίκτυα ενέργειας θα είναι πολύ πιο σύγχρονα και δεν θα μας κόβεται το ρεύμα λόγω επιθέσεων, που θα μπορούσε και αυτό να συμβεί, τα αρχεία του κράτους να είναι κάπου διασφαλισμένα, σε έναν κόσμο που η τοπική αυτοδιοίκηση δεν θα φοβάται και δεν θα χάνει τα αρχεία της, όπως έγινε ήδη σε δύο δήμους της χώρας, σε έναν κόσμο όπου οι φορείς θα έχουν συγκεκριμένες διαδικασίες και θα ακολουθούν συγκεκριμένους κανόνες ασφάλειας, προκειμένου τα ΕΛΤΑ ή όποιος άλλος φορέας να μην κλείσει και δημιουργήσει τεράστιο θέμα στην οικονομική ή κοινωνική ζωή της χώρας.

Δυο-τρεις απαντήσεις οφειλόμενες στα όσα ακούστηκαν. Ο εκπρόσωπος των Σπαρτιατών νωρίτερα μας είχε πει και μας είχε ρωτήσει αν θα εποπτεύουμε και τους προσωπικούς υπολογιστές, περίπου αυτό κατάλαβα, αν θα μπαίνουμε στους υπολογιστές των πολιτών για να τσεκάρουμε αν έχουν antivirus και αν έχουν το firewall σηκωμένο. Προφανώς όχι. Είναι ξεκάθαρο ότι η NIS2 μιλάει συγκεκριμένα για τους φορείς τους οποίους εποπτεύει αυτή η αρχή. Άρα δεν φτάνουμε σε επίπεδο τελικού χρήστη.

Διαφώνησε με το να ενισχύσουμε την εθνική μας αυτή αρχή, αλλά θα έπρεπε να ενισχύσουμε την ΕΥΠ και τη Διεύθυνση Δίωξης Ηλεκτρονικού Εγκλήματος. Μα με τους φορείς αυτούς δουλεύουμε μαζί και ήδη ένα από τα πολύ μεγάλα έργα τα οποία τρέχουν σήμερα είναι το SOC, Security Operation Center, της ΕΥΠ, προκειμένου ο κάθε φορέας αυτοτελώς, στο κομμάτι το οποίο έχει αναλάβει, να μπορεί να είναι ασφαλής και να δουλεύει με τελευταίας τεχνολογίας συστήματα και μηχανήματα.

Για το άλλο κομμάτι όμως, το κομμάτι του πώς προστατεύουμε τους πολίτες από απάτες, για την παιδεραστία, είναι αυτό ακριβώς που απάντησα νωρίτερα και σε εσάς, ότι είναι το αμέσως επόμενο νομοθέτημα, που αφορά το «Digital Services Act», για το πώς τελικά αφήνουμε πλέον το φυσικό επίπεδο επικοινωνίας των υπολογιστών, που είναι η κυβερνοασφάλεια, και πάμε λίγο πιο πίσω για να δούμε πώς προστατεύουμε τους πολίτες και κυρίως πώς ορθώνουμε ένα τείχος απέναντι στην παντοδυναμία κάποιων πλατφορμών, οι οποίες μέχρι σήμερα έκαναν ό,τι ήθελαν, δεν λογοδοτούσαν πουθενά και αν έψαχνες να βρεις το δίκιο σου θα το έβρισκες μετά από πάρα πολύ καιρό.

Για τον δε καλό φίλο, Τρικαλινό, τον κ. Αποστολάκη, ο οποίος αναφέρθηκε -και το λέω παρ’ ότι τώρα πέρασε η ώρα- στις ταυτότητες κατά πόσο είναι ασφαλείς, ναι, η Αστυνομία κάνοντας πολύ καλά τη δουλειά της, σε ένα ψηφιακό εργαστήριο όπου κάποιοι κατασκεύαζαν διάφορα κακέκτυπα, πλαστογραφούσαν διαβατήρια, βρήκαν και κάποια κομμάτια που προσπαθούσαν να πλαστογραφήσουν την ταυτότητα. Προφανώς κάποιος μπορεί να πάει να εκτυπώσει ένα πράγμα το οποίο θα μοιάζει με τη νέα ταυτότητα. Όταν έρθει η ώρα αυτή όμως η νέα ταυτότητα να ταυτοποιηθεί από ένα όργανο τάξης, θα φανεί ότι είναι μια ψεύτικη ταυτότητα. Φαντάζομαι δεν θέλουμε, στο πνεύμα αυτό το οποίο αναφέρατε, στο να γυρίσουμε πίσω, να αποκτήσουμε πάλι τις ωραίες μπλε ταυτότητες, οι οποίες πλαστογραφούνταν κατά χιλιάδες.

Αν, λοιπόν, θέλουμε έναν καινούργιο ασφαλή ψηφιακό κόσμο και αν θέλουμε να ζούμε παρ’ όλα αυτά σε έναν τέτοιον κόσμο με ασφάλεια και θέλουμε να γευτούμε τα αγαθά ενός σύγχρονου κόσμου, τότε εμείς οφείλουμε να λάβουμε μέτρα και να δουλέψουμε με ικανούς, και δοσμένους, και αφιερωμένους στην εθνική ευθύνη ανθρώπους.

Διότι τελικά αυτό το οποίο κάνει αυτή η αρχή είναι ότι αναλαμβάνει μια πολύ μεγάλη ευθύνη. Όταν άκουγα να λέτε ότι θα θελήσει ο τάδε να επηρεάσει την αρχή, θα θελήσει ο δείνα να παρέμβει, να είστε σίγουροι πως όταν μιλάμε για ευθύνη κανείς δεν έχει καμμία διάθεση να ασχοληθεί, παρά μόνο αυτοί που είναι ταγμένοι στο έργο το οποίο κάνουν, στο λειτούργημα το οποίο κάνουν και η Εθνική Αρχή Κυβερνοασφάλειας λειτούργημα κάνει.

Επίσης, χαίρομαι πάρα πολύ που ζω σε έναν κόσμο με πολύ καλύτερες παροχές, υγείας, καλύτερες παροχές στη μεταφορά, σε μια Ελλάδα η οποία ξεπερνά τα προβλήματα και στέκεται στα πόδια της, βλέποντας τις προκλήσεις του μέλλοντος με αυτοπεποίθηση.

Δεν είχα κανέναν σκοπό, κλείνοντας, να μιλήσω για όλα τα υπόλοιπα ζητήματα τα οποία τέθηκαν σήμερα. Παρ’ όλα αυτά μια αναφορά του κ. Ζαχαριάδη με έθιξε και με έθιξε όχι το 2024, αλλά σε σχέση με το 2016, τότε που ως δήμαρχος Τρικκαίων κλήθηκα να αντιμετωπίσω μια πολύ δύσκολη κατάσταση. Ο κ. Ζαχαριάδης έκανε το εξής, είπε λοιπόν ότι η Ευρώπη μάς κουνάει το δάχτυλο σε σχέση με το τι κάνουμε με τους μετανάστες.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποιος κ. Ζαχαριάδης;

**ΦΙΛΙΠΠΟΣ ΦΟΡΤΩΜΑΣ:** Τον κ. Ηλιόπουλο της Νέας Αριστεράς εννοείτε μάλλον.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Ζητώ συγγνώμη, ο κ. Ηλιόπουλος. Ο κ. Ηλιόπουλος μας έθιξε λέγοντας ότι η Ευρώπη μάς κουνάει το δάχτυλο σε σχέση με το τι έχουμε κάνει ως Ελλάδα για το μεταναστευτικό και στο μυαλό μου αμέσως ήρθαν εκείνες οι στιγμές, ακριβώς, όπου η Ευρώπη το 2016 κοιμόταν, όπου η Ελλάδα το 2016 επίσημα μας έλεγε «Κάντε ό,τι νομίζετε», και εμείς είχαμε να αντιμετωπίσουμε όλους αυτούς τους ανθρώπους οι οποίοι αφέθηκαν στην τύχη τους, χειμώνα, στην ενδοχώρα της Ελλάδας.

Λοιπόν, δεν δέχομαι καμμία Ευρώπη να μας κουνάει στην Ελλάδα το δάχτυλο για το μεταναστευτικό. Δεν δέχομαι από καμμία Ευρώπη να μας λέει εγκληματίες για το τι κάνουμε. Η Ευρώπη καλό είναι να δει τι έκανε εκείνη όλα τα προηγούμενα χρόνια και ας αφήσει αυτά τα πράγματα να τα χειριστούμε όπως πολύ καλά ξέρουμε όλα αυτά τα χρόνια.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Ψηφιακής Διακυβέρνησης: «Εθνική Αρχή Κυβερνοασφάλειας και λοιπές διατάξεις».

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, τριάντα άρθρα, δύο τροπολογίες, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εφόσον έχετε ολοκληρώσει, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Εθνική Αρχή Κυβερνοασφάλειας και λοιπές διατάξεις |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 6 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 7 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 8 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 10 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 13 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 28 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Υπ.Τροπ. 84/3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Υπ.Τροπ. 85/4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς, μετά την ολοκλήρωση της ψηφοφορίας με το ηλεκτρονικό σύστημα, το σχέδιο νόμου του Υπουργείου Ψηφιακής Διακυβέρνησης: «Εθνική Αρχή Κυβερνοασφάλειας και λοιπές διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελ. 421.α.)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 20.11΄ λύεται η συνεδρίαση για αύριο, ημέρα Παρασκευή 9 Φεβρουαρίου 2024 και ώρα 9.00΄, με αντικείμενο εργασιών του Σώματος, κοινοβουλευτικό έλεγχο: συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**